
Mesto, príbeh a všetky osoby v tejto knihe sú

vymyslené a akákoľvek podobnosť so skutočnými

udalosťami je čisto náhodná, hoci sa môžu niekomu

zdať akési povedomé…

Varium et mutabile semper femina.

Žena je vždy premenlivá a vrtkavá.

(Vergílius)

Venujem Janke Čiernej a Igorovi Čiernemu.

Za odborné rady a neoceniteľnú pomoc ďakujem MUDr. Ivete Čiernej, PhD., MUDr. Lucii Mihaleovej, Mgr. Anne Kratochvílovej, MUDr. Denisovi Valentovi, PhD., MUDr. Dušanovi Rapošovi, CSc., MPH.

„Kde je tak dlho?“ spýtal sa Burger, netrpezlivo zagánil na dvere, odchlipol z piva, spakruky si utrel penu z fúzov. „Povedal po fajronte U Jumba. Je po fajronte, trčíme tu už aspoň hodinu, tak kde sa ten chlap zase fláka?“

Chlapci z kancelárie stoštyridsaťjeden mu odpovedali pokrčením pliec, ani oni netušili, kde sa Ivan Canis zase fláka, nevedeli, prečo ich dnes po fajronte pozval na pivo, a už vonkoncom nechápali jeho narážky, že musia prísť v plnej zostave, celá kancelária, inak to nemá význam.

„Richard…“

„No?“

„Koľko je hodín?“ rýpal ďalej nespokojný Burger.

„Edo, čo s tebou dnes šije? Inokedy ti Ivan nechýba, ani keď sa neukáže celý deň, a dnes neobsedíš hodinu. Ty niečo vieš? Niečo tušíš? Naznačil ti niečo? Vieš, prečo nás dnes tak narýchlo zvolal? A práve sem?“

„Nič neviem, nič netuším, a práve to ma štve!“ odvrkol naozaj naštvaný detektív.

„Edo, máš čo piť? Máš, tak sklapni a čakaj ako ostatní. Okrem toho, odkiaľ mám vedieť, koľko je hodín? Nenosím hodinky.“

„Rišo, už skoro mesiac máš mobil, nie? Dostal si pekný hodnotný darček od riaditeľa mesta, tak sa ho konečne nauč používať!“

„Čo furt všetci máte s tými mobilmi? Čo vás žerie? Je to hnusný odporný pretechnizovaný zlodej času a len do mňa hučíte, nauč sa ho používať, nauč sa ho používať… Neviem, načo ho vôbec vláčim so sebou!“

„Aby si mi odpovedal na otázku, koľko je hodín. Presný čas máš totiž na displeji, ty zatrpknutý zastaraný dinosaurus!“

Krauz neochotne siahol do vrecka na saku, vybral mobil.

„Nie ten, ten zelený,“ pošepol mu Chosé, lebo Krauz ako vždy váhal, ktoré tlačidlo má byť prvé.

„Viem, né? Šestnásť delené dvadsaťosem,“ Krauz nahlas prečítal údaj z displeja. „To máme… Ako to mám vydeliť bez kalkulačky?“

„To je debil!“ vzdychol si krpatý Kuky. „Aj kalkulačku máš v mobile.“

„No určite, neviem kde!“

„To musíš…“

„Nič nemusím, buzerujte si láskavo niekoho iného!“

Krauz nasrdene schoval mobil, zvrašteným obočím dal všetkým za stolom jasne najavo, že debatu o zbytočných mobiloch považuje týmto za ukončenú.

Od výčapu sa prigúľala ozrutná postava majiteľa podniku.

„Tak ako, chlapci, šecko v porádku?“

„Šecko, Jumbo, šecko,“ pritakal Hanzel.

„Móžem prisadnút? Nemáte tajnú poradu?“

„Len smelo, Jumbo, žiadna porada, tajná už vôbec nie.“

Majiteľ podniku si s neskrývaným sklamaním prisadol.

„Žádna porada, ani tajná? Škoda. Alenká!“ zahulákal k výčapu. „Jednu rundu na účet podniku a pre mňa tú moju!“

Detektívi sa nespokojne zahniezdili, musia byť opatrní. Runda na účet podniku a deci miešanej gebuziny z vodky a becherovky pre domáceho znamenali, že dnes má chuť sa družiť, čo znamenalo, že ak Jumbovi prenechajú hlavné slovo a začne spomínať na staré zlaté časy jeho služby, majú po zábave, najbližšie dve hodiny sa k slovu nedostanú.

„A čože ste sa dneska zišli v takom hojnom počte, chlapci moji milení? Takto pekne pokope som vás nevidel…“ Jumbo sa zamyslel, akoby naozaj rátal dni. „No, dosť dlho,“ zrátal napokon. „Niečo sa stalo? A kde máte Ivanka? A prečo ste nezobrali so sebou aj šéfa?“ zasypal detektívov otázkami.

„Nič, nevieme, neprihlásil sa,“ zhrnul odpovede Krauz.

„Čo!?“

„Jumbo, odpovedal som ti na otázky v poradí, ako si ich kládol. Nič sa nestalo, nevieme, kde je Ivanko, šéf sa na fajront neprihlásil, takže nešiel s nami.“

„Aha,“ pochopil Jumbo. „Ale ste nejakí nakyselo, chlapci moji milení. Vóbec sa mi dneska nelúbite.“

„Kukni sa do zrkadla, ty nádhera,“ poradil mu Kuky.

„No konečne, aspoň jeden vie spracovať prihrávku,“ spokojne prikývol Jumbo.

Burger s Hanzelom na rohu stola sa uhli. Alenka položila podnos s novou objednávkou, rozdala pivo, pred majiteľa podniku postavila deci vražednej kombinácie dvoch tvrdých alkoholov. Šikovne sa uhla Chosého dotieravej ruke, nenápadne dočahujúcej spodný lem minisukne.

„Chosé…“

„Dobre, dobre, len som skúsil.“

„Tak neskúšaj, som ubehaná, a to sa večer ešte len začína.“

Chosé smutne zvesil plecia.

„Tak na nás, chlapci moji milení,“ zodvihol pohár Jumbo.

Detektívi z oddelenia vrážd sa pridali, predpisovo zodvihli poháre do výšky očí.

„Edo…“

„Prosím.“ Burger odtrhol pohľad od riedkej peny.

„Ani ty sa mi dneska nepáčiš. Čo si seknutý? Alebo len zamyslený?“

„Len zamyslený,“ klamal detektív. „Tak na nás, páni!“

Vypili, hlasno odfukovali ako po dobre vykonanej robote.

„Aleže ste ani toho Šaňa nezobra… No prosím! My o vlku – a hen!“

Jumbo si prisadol na roh lavice chrbtom k stene, aby mal výhľad na celý podnik, takže prichádzajúceho šéfa oddelenia vrážd zbadal prvý. Burger, Hanzel a Váňa sa ako na povel obzreli – k dverám sedeli chrbtom.

„Česť práci,“ pozdravil Alexander Mayor.

„Jednak si zaspal dobu a jednak nič nerobíme,“ odzdravil ho Burger.

„Ale pozdrav je to pekný, taký úderný,“ zaspomínal si šéf.

„Zvlášť v krčme,“ súhlasil Krauz, „tu sa človek narobí…“

Mayor si neprisadol, z výšky skontroloval osadenstvo, jedinému Jumbovi podal ruku, lebo s ním sa nevidel pár dní.

„Kde je Ivan? Aj vás pozval?“

Burger sa posunul, prstom ukázal na voľný roh lavice.

„Sem si sadni. Ako to myslíš, že aj vás?“

„Pred fajrontom vpadol ku mne do kancelárie, že so mnou potrebuje niečo prebrať, ale nie tu v kancelárii, aby som sa zastavil na pivo. Preto sa pýtam, či aj vás…“ šéf si prisadol, zaváhal. „Počkať, vy o ničom neviete?“

„Ale áno, presne to isté pred fajrontom povedal aj nám a zmizol.“

Všetci stuhli. Zostalo ticho, jediný Jumbo v duchu jasal, tušil, že sa niečo deje, zase zažije niečo napínavé.

„Kto vie, aké je dnes meno?“ nesmelo sa spýtal Kuky.

„Irena, určite nie Ivan, meniny nemá,“ pohotovo zareagoval Váňa.

„Ani narodeniny,“ ubezpečil ich šéf. „Edo…?“

Burger razantne pokrútil hlavou.

„Neviem, fakt nič neviem, ani netuším. Nič mi napovedal, ani nenaznačil.“

„Tak nám neostáva iné, iba si naňho počkať,“ uzavrel šéf. „Jedno veľké studené a vodku,“ povedal Alenke, tá pohotovo pribehla. „Vodku pre všetkých,“ doplnil objednávku šéf.

„To nič, chlapci moji milení, nesmúťte za ním, aj nám sa to stalo,“ rozbehol sa Jumbo. „V sedemdesiatom deviatom neprišiel kolega z vedľajšej kancelárie do roboty. Samozrejme, nič zvláštne pod slnkom, občas sa to stane každému, nerobili sme poplach. Možno si včera večer viac uhol a ostal doma maródovať, lenže na obed volala jeho žena, že ho chce k telefónu, a to už bolo horšie. V robote nebol, doma nebol, to nám bolo jasné, frajerku v tom čase nemal, v krčme tiež nebol, to sme si preverili… Kde ten chlapisko môže byť? A viete, kde sme ho večer našli? Visel v záhrade v chate na tráme. Nik to nechápal, ani žena, nemal najmenší dôvod, všetko fungovalo, aj doma, aj v robote. Súdny lekár vtedy povedal, že občas sa to stáva, že do hlavy nám nevidí ani röntgen, ani najlepší psychiater, ani najlepší kamarát, jednoducho občas zadrbe aj normálnym ľuďom. Ale to neni ništ, potom asi tak za rok…“

„Jumbo, Jumbo, počkaj,“ Hanzel ho zastavil natrčenou dlaňou. „Minule sme sa dohodli, že rozprávky z detstva nám budeš servírovať až po desiatom pive, teraz máme tretie, a okrem toho Canis sa neobesí, veľmi dobre vie, akú radosť by nám urobil, a to on nerobí.“

„Radosť? Oto, chceš povedať, že kamarátom neviem urobiť radosť?“

Až ich nadhodilo od prekvapenia.

Ivan Canis rozhrnul záves, ladným krokom vošiel, rozpažil, uklonil sa, zaujal pózu ako uznávaný umelec na javisku.

„A toto je čo? Ešte mi povedzte, že nemáte z môjho príchodu radosť, aj keď nevisím.“

„To je debil, jak som sa zľakol,“ vydýchol Kuky.

Canis sa rozosmial, bez vyzvania si prisadol vedľa Krauza.

„Vitajte, partia.“

Nikto za privítanie nepoďakoval.

„Si normálny?“ Šéf oddelenia vrážd sa zaujímal o duševný stav podriadeného z čisto praktického dôvodu – niesol zodpovednosť za všetkých podriadených, riešiť samovraždu na oddelení bolo to posledné, čo teraz potreboval.

„Bez obáv, cítim sa v kondícii, vešať sa nechystám.“

Šéfovi sa viditeľne uľavilo, ostatným ani nie. Stále sedeli ako na ihlách, stále nechápali, o čo ide.

Prišla Alenka, priniesla šéfovu objednávku a pivo pre Canisa, lebo ho zbadala zakrádať sa do separé kóje za plentou.

„Alenka, môžem?“

„Nech sa páči, Ivanko.“

„Tú vodku mi prines celú, myslím celú fľašu, inak by si si dnes zodrala nohy po kolená.“

„Je mi jasné, na čo sa chystáte, a ďakujem, že berieš ohľady. Mám vám prigúľať aj vlastný sud? Viete, mám tu aj iných zákazníkov.“ Odbehla vybaviť novú objednávku, na odpoveď nečakala.

Canis si odpil, utrel si penu, ostatní mlčky čakali.

„Som rád, že ste prišli,“ prehodil sucho. Odkašlal si, dobre vedel, že to nestačí, čakajú nejaké vysvetlenie.

„A…?“ postrčil ho netrpezlivý Kuky.

„Viem, viem, mal by som vám niečo povedať. Ehm…“ Ťažko to z neho išlo.

„Aha,“ pochopil Jumbo. „Ivan, máš niečo tajné? Mám odísť?“

„Neblbni, len ostaň, veď aj ty patríš do partie.“

Väčšiu radosť domácemu urobiť nemohol.

„Tak teda nebudeme chodiť ako okolo horúcej kaše, poviem vám to normálne, na plnú hubu – odchádzam.“

Pic ho, a bolo to von!

„Veď si len teraz prišiel, ani nedopiješ?“ nepochopil Váňa.

„Z oddelenia, Váňa, z oddelenia, nie od stola.“

„Zase si ho nasral?“ Váňa hodil bradou ku Krauzovi. „Povedz mu prepáč a že už to nikdy nespravíš, nech nestrečkuje.“

Krauz sa hral s prázdnym poldecákom, neodtŕhal od pohára pohľad.

„To asi nebude v tom,“ zašomral Burger, lebo situáciu chápal celkom inak než tučný kolega.

„Nie, to naozaj nebude v tom,“ súhlasil Canis. „Vypočujte ma, chlapci, potom sa o tom môžeme aj pohádať, ale najprv ma vypočujte. Chcem vám povedať niečo vážne, nechcel som v kancelárii, radšej som vás pozval sem. Vec sa má takto… Ehm, viete, aký prípad sme skončili pred tromi týždňami. Nikto z nás nie je hrdý na to, že dvaja policajti zavraždili šoféra tabakovej firmy. Ešte stále nás za to osierajú v novinách. Rišo a Chosé boli z ničoho nič na pokyn zhora z vyšetrovania vyčlenení na špeciálnu robotu, mali nájsť štyridsať kíl heroínu ukradnutých zo skladu expertízneho ústavu – vtedy ani netušili, kam ich vyšetrovanie zavedie a ako sa oblúkom vrátia k vražde šoféra. Rišo, Chosé, spomeňte si, ako to vtedy bolo, ako sme sa dostali k záverečnej informácii?“

„Vzal si nás do záhradkárskej osady Rubín, do chaty za kamarátom,“ celou vetou odpovedal Chosé.

„Správne, za kamarátom. Ostatní to možno nevedia, lebo hlásenia sa o takýchto stretnutiach zásadne nepíšu, ale vy dvaja ste tam boli, dosvedčíte mi, že nekecám. Je úplne jedno, kto je môj kamarát, ako sa volá, kde býva, čo robil kedysi, čo robí dnes, je to naozaj jedno. Pre zjednodušenie mu hovorme kamarát X. Rišo, Chosé, pamätáte sa, ako to vtedy bolo, ako vám jasne a presne vysvetlil situáciu v tajnej službe, čo sa deje, v akých je teraz rukách. Keď kamarát X skončil, sedeli sme chvíľu vonku v aute, ale vám sa málilo, chýbala vám posledná, najdôležitejšia informácia – kde je zvyšok heroínu. Čo bolo potom?“ Canis odul spodnú peru, slovo prenechal Chosému.

„Vrátil si sa za ním do chaty.“

„Správne, vrátil som sa sám, lebo pred vami by už nerozprával. Keď som si k vám znova prisadol do auta…“ Canis sa odmlčal, aby zase dokončili.

„Priniesol si konkrétnu informáciu,“ pokračoval Chosé. „Žltý hausbót na modrých plavákoch s veľkým číslom. Urobili sme rýchlu prepadovú akciu a heroín tam naozaj bol.“

„Správne, akcia bola úspešná…“

„Kurva! Ako to, že o ničom neviem?“ Mayor nebezpečne prižmúril oči.

„Šaňo, na nich sa nehnevaj, sú v tom nevinne. Heroín odovzdali priamo do rúk policajného prezidenta, dostali striktný zákaz niečo o tom spísať, niečo o tom komukoľvek hovoriť. Boli riadení priamo zhora, išlo to mimo tvojej kompetencie, mimo oddelenia vrážd, mimo nás všetkých.“

„Boha!“ hlesol Jumbo, no hneď si zahryzol do jazyka, len aby ho práve teraz, v najlepšom, nevyhnali od stola.

„Dobre, pokračuj,“ neochotne súhlasil šéf. „Ale jedno ti poviem, Ivanko, na to, že celá akcia išla mimo nás, vieš o nej až podozrivo presné detaily.“

„Veď práve o tom chcem hovoriť. Pokračujem. Do akcie na hausbót ste išli sami, je tak, Chosé?“

„Je,“ súhlasil detektív.

„Lebo…?“

„Lebo ty si sa znova vrátil do chaty za kamarátom X.“

„Správne. Aby bolo všetkým jasné, tá informácia nebola celkom zadarmo, musel som sa vrátiť a vypočuť si ho. Vás som poslal do akcie, ale ja som sa musel vrátiť. Dlho sme sa rozprávali, dlho, až do rána. Veľa mi toho porozprával, zasvätil ma do vecí… do vecí…“ Canis váhal, narýchlo nevedel odhadnúť, do akej hĺbky môže ísť. „Jednoducho mi otvoril oči. Vysvetlil mi, čo sa deje v tajnej službe, do akých rúk sa dostala, ako ich zneužívajú, do akých akcií ich nútia – sledujú ľudí, ktorých by vôbec nemali sledovať, odpočúvajú politikov, funkcionárov polície, vyvíjajú psychický nátlak na…“ Znova sa odmlčal, bol presvedčený, že viac do hĺbky ísť netreba. „Dobre, to by na vykreslenie situácie stačilo. Prečo vám to hovorím? Lebo kamarát X na tom bol podobne ako ja, tiež ho v deväťdesiatom krátko po revolúcii postavili mimo služby. Už sa vrátil, ješitnosť odložil bokom, aj pocit krivdy. Rozhliadol sa, pochopil a začal konať. Buduje okolo seba skupinu rebelov, dúfa, že sa im podarí rozložiť zhubné podhubie v informačnej službe, že sa im podarí zvrátiť súčasné smerovanie a nastoliť poriadok.“

Canis si ovlažil hrdlo, mlčky sa pohrával s pohárom.

„Tak už to povedz,“ poradil mu Hanzel.

„Povedal mi, že keby som sa neukázal ja, bol by ma v najbližšom čase vyhľadal sám a podobnému rozhovoru, aký sme práve viedli v záhradnej chate, by som sa aj tak nevyhol. Ponúkol mi, aby som prešiel k nemu a pomohol.“

Burger konečne prestal hypnotizovať padajúcu penu na pive, oprel sa a nadýchol. Canis ho zastavil natrčenou dlaňou.

„Edo, viem, čo chceš povedať, že som pekná sviňa podrazácka, že keď ma vyhodili od štátnej, boli ste mi dobrí, a teraz, keď som si osušil krídelká, frng! Lenže nie je to tak, ja som sa k vám neprišiel iba osušiť, iba schovať na dobu určitú. Neplánoval som vás využiť iba ako prestupnú stanicu, práve naopak, zavŕtal som sa do vraždárskej roboty, vhupol som do toho až po krk a musíte uznať, že s Rišom sme vyriešili pekných pár prípadov.“

Podvedome prikývli, lebo to bola naozaj pravda.

„Plánoval som u vás ostať až do dôchodku, ale veci sa pohli a verte mi, je to naozaj vážne. Chystajú sa svinstvá, o akých sa vám ani nesníva, akcia s heroínom je v porovnaní s tým nevinná zábavka s bielym práškom. To, čo sa dnes deje vo vládnych kruhoch, je naozaj vážne a ja nemôžem stáť bokom, pochopte, jednoducho nemôžem. Edo… Oto… Richard! Veď ma poznáte všetci! Keby som sa u vás zahrabal, schoval do kúta a v pohodičke čakal na dôchodok, musel by som tomu v zrkadle napľuť do tváre. Nemôžem ostať, nejde to. Mám výcvik, mám kontakty tu aj vonku, mám možnosti, bolo by nefér odmietnuť takú ponuku za cenu vlastného pohodlia. Verte mi, nebolo to jednoduché rozhodovanie, ale dúfam, že som sa rozhodol správne.“

Burger sa znova nahol nad pohár, nepovedal, čo sa mu tlačilo na jazyk.

„Šaňo,“ Canis sa obrátil na šéfa. „Prepáč mi posledné dva týždne, viem, aspoň trikrát si ma zdrbal, že sa flákam, že nič nerobím, že nikto nevie, kde som celé dni. Prepáč, teraz, dúfam, chápeš, že som sa neflákal, musel som si preveriť pár vecí, získať prehľad, presvedčiť sa, do čoho leziem, zhodnotiť fakty, prehodnotiť možnosti a riziká, všetko zvážiť.“

„Chápem,“ prikývol Mayor. „Nehnevám sa. Už nie, ale mohol si aspoň naznačiť…“

„Nemohol, ver mi, nemohol.“

„Tak nemohol, aj tak sa nehnevám.“

„Ani že odchádzam?“

„Ty musíš vedieť, čo je pre teba najlepšie.“

„Najlepšie…“ Canis si vzdychol, pokrútil hlavou.

„No, najlepšie asi nie,“ uznal šéf, „viem si predstaviť, do akého rizika sa rútiš.“

„Nevieš.“

„Tak neviem, ale tvoje rozhodnutie rešpektujem. Chlapci?“

Jeden za druhým mlčky prikývli.

„Šaňo, odzajtra si zoberiem dovolenku, mám tam ešte pár dní starej z minulého roka, napíšem si žiadosť, odovzdám veci, potichučky sa zdekujem. Vám som to chcel povedať osobne, rovno do očí, ostatným z oddelenia nič vysvetľovať nemusím, povedzte im, že sa sťahujem z mesta a požiadal som o preloženie. Ani nebudete veľmi klamať, naozaj na istý čas zmením vzduch.“

„V poriadku, vypíš si lístok, zober si dovolenku,“ súhlasil šéf.

Na chvíľu zavládlo za stolom tiesnivé ticho, každý spracúval informáciu po svojom.

„Ale to nie je hlavné,“ pokračoval dramaticky Canis. „To nie je hlavný dôvod, prečo odchádzam.“

Prekvapene sa prebrali, nechápavo zazerali.

„Hlavným dôvodom, prečo odchádzam, je, že tento pes hnilý,“ Canis namieril prst na Chosého, „ma vytlačil z môjho kresla v kúte a nechce ma doň pustiť!“

„To je debil!“ uľavil si Kuky. „A ja som si naivne myslel, že konečne sa dozvieme pravdu!“

Všetci sa uvoľnili, akoby sa im uľavilo, Chosé sa aj zasmial.

„Tak to má byť, takto sa mi páčite, banda jedna vraždárska,“ smial sa Canis. „Načo tá pohrebná nálada, veď neumieram! Hlavy hore, ruky hore, poháre hore, veď zapíjame môj odchod, nie pohreb!“

„Alenká!“ rozjarene zahulákal Jumbo. „Rundu na účet podniku a mne tú moju! Dneska tu neostane jedno oko suché!“

„Ani hrdlo,“ pohotovo doplnil Kuky.

„Ani pisoár,“ doložil Váňa.

Dvere na kancelárii stoštyridsaťjeden sa rozleteli ako vždy bez zaklopania, dnu vpadol šéf oddelenia vrážd Alexander Mayor. Urobil krok, nacvičeným pohybom, bez toho, aby sa obzrel, drgol za chrbtom do dverí, počkal, kým sa zapleskli. Pátravým pohľadom preletel osadenstvo poschovávané za stolové kalendáre a noviny.

„Vidím vás, vylezte,“ pokazil detektívom radosť.

„Sľúbil si, že po akcii s cigaretovým kartelom dáš pokoj,“ prešiel do útoku Burger, hoci šéf ešte nič nepovedal.

„Ešte som nič nepovedal.“

„Vidím ti to na očiach!“

„Mám slnečné okuliare.“

„Zabudol si si ich na stole.“

„Doriti…“ Mayor si prikryl oči a čelo dlaňou. „A ja, že čo ma tak režú.“

Šéf oddelenia vrážd bol zavčasu ráno na vyšetrení očného pozadia. Doktor ho do telefónu ubezpečil, že sa nemá čoho obávať, je to bezbolestné vyšetrenie, ale aby si pre istotu priniesol slnečné okuliare, lebo ho bude musieť rozkvapkať, a kým sa zrenica spamätá a scvrkne na pôvodnú veľkosť, môže mať pár hodín nepríjemný pocit pálenia a rezania.

„Doriti…“ znova zaskučal šéf. „Kedy to už prejde? V živote som nevyplakal toľko sĺz ako dnes doobeda.“

„Ani keď ti zdochla andulka?“

„Ani, tá nezdochla, ale zomrela. Mal som ju naozaj rád, čo sa na vašu adresu povedať nedá.“

„Bol si objednaný na ôsmu?“ zapojil sa skorodoktor Krauz.

„No.“

„Trvá to tak tri hodinky. Priemerne tri, môže byť aj pár minút viac. Teraz je…“ Krauz sa nahol, aby lepšie videl na dvere. „Uhni kúsok, šéfko, nevidím.“

„Hodinky máš v mobile, aj odtiaľto vidím, že leží pred tebou na stole.“

„To nie sú hodinky, to je elektronický buzerant, ktorý ma nájde všade na svete, ešte aj na hajzli!“ Na chvíľu sa zamyslel nad hlúposťou, čo vyprodukoval. „Chcel som povedať, že tí na druhom konci ma nájdu ešte aj na hajzli. Ozajstné hodiny visia nad dverami, tak kúsok uhni.“

Šéf sa uhol, aby mal chlapec radosť.

„Štvrť na jedenásť. Vydrž ešte hodinku, možno hodinku a pol, a uľaví sa ti.“

„Ďakujem za mimoriadne odborné chlácholenie, pán doktor, ale pán ozajstný doktor mi povedal, že maximálne dve hodiny, už štvrť hodinu presluhujem. Som z toho nervózny.“

„Nemusíš, každý na tie ich chemikálie reaguje inak. Odborne tomu hovoria, že individuálne.“

„V tom sa s doktorom zhodnete, Richard, aj na toto ma upozornil.“

„Keby to neprešlo ani dozajtra,“ zamiešal sa Váňa, „zložíme sa ti na pekné štýlové slnečné okuliare, môžeš ich nosiť trvalo, pasujú ti. Vyzeráš s nimi ako agent nula-nula-sedem, ale v našom povolaní sa to stratí.“

„Počúvajte, banda jedna všivavá, lenivá, čo keby ste si vzali na mušku niekoho iného a neryli len do mňa! Ešte stále som tu šéfom, nie?“

„Si, si…“

„Richard, bez tej španielčiny by to nešlo?“

„To bolo po našom, akože si tu stále šéfom, si, si šéf.“

„Bože, prečo sa ja nešťastný funkcionár musím zahadzovať s takýmito…“ Ani nedokončil, bolo ich naňho priveľa, v ústnych súbojoch pravidelne prehrával.

Šéf oddelenia vrážd mávol rukou, akože všetko, čo tu až doteraz padlo, neplatí, nasrdene napochodoval k Váňovi, zo stola mu ukradol koliesko tlačenky a kúsok chleba.

„Bol som nalačno,“ ospravedlňujúco pokrčil plecami.

Až teraz sa všetci rozosmiali. Ísť k očnému nalačno je taký istý nezmysel, ako keď zubár povie pacientke: Vyzlečte sa, prosím.

„Dobrá,“ pochvaľoval šéf, hlasno mľaskal. „Hm… aby som nezabudol, prečo som vlastne prišiel – niečo by som pre vás mal. Dobre, dobre, neskáčte hneď, nie je to žiadny veľký prípad, iba taká prkotina. Preveziete sa hore-dolu, niečo preveríte, Richard spíše krátke hlásenie…“

„Prečo práve ja?“

„Lebo keď to dám za úlohu Váňovi, budem na hlásenie čakať do Vianoc.“

„Tak ho konečne prihlás na kurz strojopisu.“

„Prihlásim, ale kým ho absolvuje, aj tak budeš najbližšie tri roky písať hlásenia ty.“

„To je kurz aj s bakalárskym titulom?“

„Nie, normálni frekventanti ho bežne absolvujú za mesiac, ale Váňa…“

„Toto považujem za urážku na cti,“ odul sa Váňa, rukou si chránil lopár s nakrájanými pochúťkami, aby sa k nim nevďačný šéf nedostal. „Podám sťažnosť!“

„Nepodáš, nemá ti ju kto napísať.“

„Tak by si mi zatiaľ mohol aspoň zvýšiť plat, kým si to s tou sťažnosťou rozmyslím.“

„Dobre, dobre,“ Burger zložil noviny, zadusil cigaretu, dlaňami pleskol po stole – jasný signál, že bezzubé prekáračky so šéfom ho už prestali baviť. „Dosť bolo folklóru, Šaňo, povedz konkrétne, čo pre nás máš.“

„No prosím, konečne rozumná reč. Neviem, čo pre vás mám, budete musieť zavolať na operačné stredisko. Operačného robí Fero, pred chvíľou mi volal, ale nič som mu nerozumel. Vraj volala nejaká pani, podľa hlasu staršia pani, najprv mu do telefónu len smrkala, dychčala, plakala, potom z nej vyšlo, že zabili nejakú Líviu, ale kým sa s ňou stihol dohodnúť, či potrebuje sanitku alebo inú pomoc, zložila. Opakovane ju prezváňal, ale už nezdvihla. Máme telefónne číslo aj adresu, mali by sme sa na to pozrieť.“

„Prečo?“

Šéf sa rozpačito poobzeral po kancelárii, akoby tu bol prvý raz v živote.

„Som tu správne na oddelení vrážd? Vy nie ste detektívi? Zase som sa pomýlil a trafil som na dopravu? Tak potom prepáčte!“

„Tak som to nemyslel,“ bránil sa najstarší detektív. „Prečo tam máme ísť rovno my, prečo to nepreverí okres?“

„Najbližšie oddelenie poslalo všetko živé do opatrení pred úrad vlády, na stálej službe sedí jeden policajt a aj ten tam má nejakého vagabunda s vlamačským náradím v batohu. Zadržali ho všímaví spoluobčania, lebo sa im obšmietal okolo domu. Operačný sa rozhodol posunúť informáciu rovno k nám, aby sme nestrácali čas, lebo ak naozaj nejakú Líviu zabili, aj tak to skončí u nás. Logické, nie?“

Logické to bolo, ale aj nepohodlné, museli zbaliť noviny, nedokončené krížovky, nakrájanú tlačenku, zo skríň vytiahnuť zbrane, zbehnúť dolu po schodoch, nasadnúť do služobných áut… Bože, toľko zbytočnej a namáhavej roboty!

„Začnite s Ferom, potom sa presuňte na miesto činu, odtiaľ mi hneď podajte hlásenie a nakoniec by som prosil písomnú správu. Je to jasné?“

Bolo to jasné.

Šéf sa zvrtol, vykročil, zháčil sa, pohľad mu padol do kúta na prázdne kreslo.

„Kde je ten odroň?“

„Ivan odišiel, v piatok sme sa s ním U Jumba rozlúčili, nepamätáš sa? Ani sa ti nečudujem,“ vyškieral sa Hanzel. „Nie si jediný. V tejto kancelárii je viac takých, čo si z piatka nič nepamätajú.“

„Pamätám, pamätám, Oto, nemaj strach, všetko si pamätám, odchádzal som po svojich.“

„To áno, ale z každej strany si mal chlapa.“

„Lebo som ich musel podopierať, tak ste sa sťali. A nemal som na mysli Ivana, ale Chosého.“

„Jáj, tak ten je o poschodie nižšie. Na vyšetrovačku prijali novú zapisovateľku…“

„Okamžite ho zavolajte, stiahnite ho hore, kým niečo nevyvedie. Bez neho ani na krok, nie aby som ho o polhodinu stretol, ako sa poneviera po chodbe!“

Šéf oddelenia vrážd až teraz odišiel, spokojný, že sa postaral o každého jedného z kancelárie stoštyridsaťjeden.

„… hotová manekýnka,“ dokončil vetu Hanzel, ale šéf už bol na chodbe.

Burger si vzdychol, zodvihol slúchadlo, vyťukal číslo.

„Operačné!“

„Nazdar, Ferko.“

„Edo?“

„Sa čuduješ? Čakal si niekoho z dopravy?“

„Nie, nie, veď som hovoril Šaňovi, aby ste mi brnkli, lebo je to celé nejaké…“ nevedel nájsť správny výraz.

„Čudné?“

„No, tak nejako.“

„Takže šup s tým rovno na oddelenie vrážd, nech sa s tým naťahujú oni, nie?“

„Edo, čo sa durdíš. Mám zavolať miestnych policajtov? Nič si nepomôžem, všetci sú v opatreniach, stála služba to hodí na okres, ale aj z nich išla polovica do opatrení, takže kým nájdu voľnú hliadku, bude obed, a ak na mieste činu zistia, že niekto naozaj podrezal slečnu Lindu, tak budeme mať prúser všetci. Nie je jednoduchšie, keď si to omrknete rovno vy a rozhodnete, čo s tým?“

Burger dobre vedel, že operačný dôstojník Fero má pravdu, ale musel robiť orácie, aby sa z takéhoto postupu nestalo pravidlo, aby ich hneď z voleja neposielali na každú blbosť.

„Dobre, dobre, neskáč, preveríme si to sami. Povedal si – podrezaná slečna Linda? Kto povedal, že je podrezaná?“

„Povedal som Linda? Počkaj, musím sa pozrieť… Nie Linda, Lívia! A nemusí byť podrezaná, to som povedal iba ako príklad. Vidíš, už som z toho celý zblbnutý!“

„Vidím. Vieš čo, aby sme to ešte viac nekomplikovali, čo keby si mi normálne svojimi slovami povedal, čo sa vlastne stalo?“

„Dobrý nápad, Edko. Služobné hlásenie znie asi takto: Dnešného dňa o deväť štyridsaťpäť prijala linka stopäťdesiatosem telefonát od neznámej občianky, pričom komunikácia bola sťažená, nakoľko občianka bola zjavne v rozrušenom stave, vzlykala, plakala, mumlala, nebolo jej rozumieť. Napriek snahe operátorky sa od nej nedozvedela ani meno, ani adresu, občianka iba vyjachtala, že Líviu zamordovali, je tam plno krvi a že ju ubili alebo pribili, alebo niečo podobné. Po tomto občianka prerušila telefonické spojenie a nedvíhala ani na opakované prezváňanie jej čísla. Lustráciou v evidencii pevných liniek bolo zistené, že telefónne číslo je registrované na meno Ištván Németh, Pavlovičova číslo desať. Mal by to byť rodinný dom vo východnej štvrti Nášho Mesta. Je mŕtvy, takže on asi nevolal…“

„Vynikajúci postreh, pán kolega!“

„… ale v dome je na trvalý pobyt prihlásená jeho manželka Irena Némethová, toho času v živej evidencii, takže ešte nezomrela.“

„Čo z toho dedukuješ, Ferko?“

„Že mohla volať ona.“

„Brilantný záver.“

„To je asi tak všetko, čo sme zistili. Stačí ti?“

Burger dopísal poznámky.

„Čo mi má stačiť? Veď si mi nič podstatné nepovedal! Kto je Lívia, aký má k Irene Némethovej vzťah?“

„Neviem, zložila skôr, než som sa stihol spýtať.“

„Ako znel jej hlas?“

„Hlasno, ako by mal znieť?“

„Starý, mladý, vyrovnaný, s hysterickým podtónom, s prízvukom…“

„Určite volala staršia pani, určite bola rozrušená, plakala a bolo cítiť maďarský prízvuk. Dobehni k nám, pustím ti to zo záznamu.“

„Načo, stačí mi takto. Určite padlo slovo zamordovali?“

„Určite padlo zamordovali, aj meno Lívia, máme to nahraté, záznam som si vypočul trikrát.“

„Sanitku alebo záchranárov si neposielal?“

„Nie, z jej strany taká požiadavka nepadla a sám od seba, načo, keď ani neviem, čo sa stalo, ale idete tam vy – podáte mi hlásenie, čo sa stalo.“

„Perfektné, takže oddelenie vrážd vám bude najnovšie suplovať aj záchranku, záchranárov, oddelenie prvého preverovania, hlásnu trúbu aj všetko možné. Ak je nejaká Lívia náhodou mŕtva, mohli by sme ju rovno naložiť, previezť na cintorín a pochovať, čo ty na to? Pohrebnú službu náhodou nepotrebuješ?“

„Perfektný nápad, Edko, keby ste to všetko stihli do fajrontu, ušetríte mi more telefonátov. V každom prípade sa mi z miesta činu ozvite, nech viem, čo mám dať do zvodky a či treba zorganizovať veľký výjazd.“

„Jasné, pán operačný dôstojník! Pohnúť riťou ani jeden, ale informácie by chcel každý! Môžeš si s naším šéfom podať ruky.“

„Na mňa sa nehnevaj, Edko, my len dvíhame telefóny.“

„Veď to, veď to…“

Burger položil slúchadlo, Krauz zdvihol hlavu od mapy.

„Viem, kde je to.“

Keď si Burger písal poznámky, podvedome si nahlas diktoval, takže Krauz pohotovo našiel Pavlovičovu ulicu, nestrácal čas.

„Výborne, spravíme to takto…“ Burger si zapálil cigaretu, na chvíľu sa zamyslel. „Ja s Otom pôjdeme jedným autom, Richard a Chosé druhým. Kuky a Váňa ostanú v pohotovosti na telefóne, keby bolo treba zorganizovať veľký výjazd alebo zohnať posily, potom by sa k nám pridali. Dve autá zatiaľ stačia, nepoženieme tam celé oddelenie, veď ani netušíme, do čoho ideme. Súhlasíte?“

Všetci prikývli.

„Volal niekto ten spermostroj s fúzmi?“ Burger hodil bradou do kúta k prázdnemu kreslu.

„Netreba, cestou dolu sa poňho zastavím,“ ponúkol sa Krauz. „Ak sa mi ho podarí odtrhnúť od tej manekýnky, stretneme sa na dvore pri autách.“

Štvrť vo východnej časti Nášho Mesta bola stará, aj Pavlovičova bola stará ulica, len dva-tri domy žiarili novotou – asi výhodná kúpa, nový majiteľ, nová investícia. Krauz našiel číslo desať – stará barabizňa. Potiahol ešte o tri domy ďalej, aby nevzbudili zbytočnú pozornosť. Vystúpili, počkali na druhé auto, nahli sa k spustenému okienku na strane spolujazdca.

„Edo, ako to máš premyslené? Ideme dnu všetci – alebo…“

Burger neodpovedal, bradou im naznačil, aby odstúpili, že chce vystúpiť. Poobzeral sa, zadkom sa oprel o dvere auta.

„Choďte prví, zazvoňte, nájdite pani Némethovú, zistite, prečo volala. Ak sa nevrátite do desiatich minút, obtiahneme s Otom kvery a ideme vám na pomoc.“

Prikývli, pohli sa k bránke.

„Vidíš niekde zvonček?“

Nielen Chosé, ani Krauz ho nevedel nájsť. Plot bol zarastený brečtanom, hustý porast zakryl všetko, aj výhľad na dvor pred domom. Krauz odhrnul pár listov vo výške, kde by normálny elektrikár namontoval na stĺpik na bránke zvonček. Našťastie tento naozaj montoval normálny elektrikár – zvonček bol tam, skrytý na boku stĺpika, zamaskovaný zeleným plášťom.

Krauz dvakrát stlačil, druhý raz podržal dlhšie – aj tak nič nepočuli.

„Skúsim kľučku?“

„Dajme mu ešte pár sekúnd, Chosé.“

„Komu?“

„Psovi. Ak je tam a reaguje na zvonenie, mal by pribehnúť. Ak sa unáhliš, bude ti visieť zo zadku.“

Za zelenou stenou buchli dvere, namiesto štekotu sa ozvali šuchotavé kroky, zaškrípal kov o kov, bránka sa otvorila.

Krauz si okamžite všimol tri veci. Najprv ho upútal vek – babička! Zhrbená ako babička, bielovlasá ako babička, oblečená ako babička. Červené oči, ešte pred chvíľou plakala. Pravú ruku mala neprirodzene krátku, pritískala si ju na brucho. Krauz sa prizrel lepšie – dlaň jej od šiestich, možno od siedmich rokov nenarástla, ostala zakrpatená.

„Tešík, prosím?“

„Dobrý deň, hľadáme pani Irenu Némethovú.“

„No prosím, to som ja.“

Detektívi postrehli maďarský prízvuk.

„My sme z polície.“

Krauz jej ukázal preukaz, Chosé sa nenamáhal, pochyboval, že by bez okuliarov rozoznala služobný preukaz od lopúcha.

Prižmúrila oči, nahla sa, prikývla.

„Polícia! To som rada!“

„Pani Némethová, volali ste…“

„Volala, volala, poďte ďalej.“ Ustúpila, detskou rúčkou ukázala, aby vošli do dvora.

Krauz sa obzrel, obaja kolegovia v aute ich sledovali, Burger pozrel na hodinky na zápästí.

„Poďte ďalej, páni.“

Zavrela bránku, predbehla ich, po popraskanom betónovom chodníku ich viedla cez zarastený spustnutý dvor do domu.

„Pani Némethová, ani nemusíme dnu, stačí, keď nám poviete…“

„Len poďte, poďte,“ nedala im dohovoriť. „Poďte dnu.“

Usadila ich v kuchyni, zásterou im utrela stoličky – dobré gazdinky to váženej návšteve vždy robia.

„Mám dobrý fazuľový leveš, izé, polievka, dáte si? Je čas obeda…“

„Nie, nie, ďakujeme,“ teraz nedal dohovoriť Krauz jej.

„Škoda, je od nedele, ale dobrý. Tak niečo na zohriatie?“

Krauz sa musel usmiať, bol slnečný apríl, zubaté slnko už naberalo silu, no babke je zima, len by sa zohrievala.

„Nie, sme v službe, nemôžeme ani nič na zohriatie. Radšej nám povedzte, prečo ste volali.“

„No, prečo,“ prisadla si k nim len tak nasucho, no prázdny stôl pred návštevou jej nedal pokoj – stará škola. Vstala, zo sekretára priniesla tanierik s keksami, položila ho medzi detektívov – až teraz mohla hovoriť. „A vy by ste nevolali, keď potrebujete pomoc?“

„Volali, volali, ale stále nevieme prečo.“

Vyšetrovania sa ujal Krauz, Chosé si vzal keks, nenápadne sa obzeral, hľadal stopy zápasu, krv, striekance, čokoľvek, čo by nasvedčovalo, že bol spáchaný násilný trestný čin. Odhryzol si, požul, zvraštil čelo – keksy neboli odvčera, možno ani z minulého roka, boli také staré, že už neboli ani sladké. Krauz postrehol grimasu, nemohol sa ubrániť škodoradostnému úsmevu.

„Čo prečo? Človek to vychová, piple odmalička, mazná sa s tým, líže rany a nakoniec vám ju zo dňa na deň zamordujú…“

„Pani Némethová, hovoríme o Lívii?“

„Igen, áno, o kom inom? Ja viem, nepáči sa vám meno, ani mne sa nepáčilo, ale to môj starý, ten si postavil hlavu, vraj jedine Lívia, ináč ju radšej utopí v rieke. Čo som mohla robiť, súhlasila som, nemohla som inak, veď keď sa narodila, bola taká maličká, chutnučká, bez… bez… oné, ako povie… aha! Bezbranná.“

„Koľko rokov má Lívia?“

„No počkajte, Ištván sa pobral v osemdesiatom deviatom, krátko pred tú revolúciu, a mali sme ju dva roky predtým, takže asi osem rokov.“

„Osem…“ Krauz zagánil na babku. Keby bola Lívia jej dcérou, musela by už byť zapísaná v knihe rekordov – v jej veku nerodia ženy ani v Indii.

Aj Chosé sa zháčil, postrehol nezrovnalosti v babkinej výpovedi, no nemohol sa sústrediť, hľadal miesto, kde by sa zbavil nechutného rozžutého keksu.

„Osem,“ zopakoval Krauz podozrievavo. „Lívia je vaša…“ zaváhal, nechcel ju uraziť. „Vnučka?“

„Vnučka? Nie, vnučky mám dve, Ildigó a Agnes.“

„Pani Némethová, prosím vás, sústreďte sa na chvíľu. Potrebujeme zistiť, kto je Lívia, kde je teraz a čo sa jej stalo. Hlavne, či nepotrebuje pomoc.“ Krauz sa tak snažil, až sa podvedome nahol bližšie a doširoka otváral ústa, akoby bola nahluchlá a odčítala z pier.

„Rozumiem vám, nemusíte tak otvárať ústa, nie som sprostá. Lívia je moja cica. Cica, ako… No – je kandúr a jeho manželka je…“

„Mačka?“

„Igen! Áno, nemohla som spomenúť. Mačka!“

Krauz sa hodil na operadlo, Chosé prestal prežúvať, vyvalil oči. Krauz si nebol istý, či od prekvapenia, alebo ho naplo. Pre istotu sa odtiahol.

„Pani Némethová…“ Krauz sa zhlboka nadýchol, pomaly vydýchol – musí byť trpezlivý, veľmi trpezlivý. „Volali ste linku stopäťdesiatosem.“

„Áno, pred hodinou.“

„Volali ste, lebo ste našli mŕtvu mačku?“

„Áno, teda nie! Nielen mŕtvu, to by som nevolala, volala som, lebo ju niekto zabil, v televízore tomu hovoria, že zavraždil, raz som počula aj také, že cudzie zavinenie. Toto je presne taký prípad, cudzie zavinenie, a ešte ju aj pritĺkli na dvere na šope.“

„Dvere na šope,“ zmučene zopakoval Krauz, neveriaco pokrútil hlavou. „Dobre, zabili ju, zavraždili ju, pritĺkli, teda pribili ju na dvere, aj cudzie zavinenie by som prijal, ale hovoríme stále o mačke? Žiadny človek, žiadne dievča, ani vnučka? Nič také – je to mačka? Normálna čierna štvornohá mačka s dlhým huňatým chvostom?“

„Nie.“

Krauz si vzdychol, znova sa nadýchol, musel sa sústrediť.

„Tak kto je teda Lívia?“

„Mačka.“

„Teraz ste povedali, že nie je.“

„Nie je čierna, je biela, celá taká… taká, no má škvrny, takže je…“

„Fľakatá?“

„Igen, presne, fľakatá!“

„Výborne, konečne aspoň niečo vieme na sto percent. Zabili fľakatú mačku menom Lívia.“

„Presne tak.“

„Pán kolega,“ Krauz preniesol pozornosť na Chosého. „Priniesli by ste mi z auta zápisník?“

Stretli sa im pohľady, Chosé pochopil, vystrelil z kuchyne, akoby dostal hnačku, aj to by určite bolo, keby neprezieravo prehltol.

„Pani Némethová, chvíľu ma počúvajte.“

„Nech sa páči, samé ucho.“

„Určite rada pozeráte televízne seriály…“

„Rada, strašne rada.“

„… a detektívne filmy…“

„Ešte radšej.“

„… a poučili ste sa z nich, nabrali ste z nich nejaké vedomosti, slovnú zásobu, odborné termíny, ale jedno vám ušlo.“

„Ušlo?“

„Jeden zásadný, základný fakt, a to, že vždy ide o vraždu človeka. Ak niekto zabije zviera, hoci aj milé zvieratko, mačiatko, psíka, to je jedno, nikdy nehovoríme o vražde, na ktorú by sa vzťahovali naše paragrafy. Viete, pani Némethová, my dvaja sme detektívi z oddelenia vrážd, niečo o tom vieme, môžete nám veriť.“

„Verím vám, takže som volala zbytočne?“

„No, zbytočne, ako sa to vezme, aspoň sme sa previezli a vyvetrali, ale v prípade úmrtia vašej mačky Lívie vám nepomôžeme.“

„Ani keď ju tak dorasovali?“

„Dorasovali?“

„To bolo v minulom diele Smrtonosnej pasce, hral tam ten fešáčik Bruce Willis. On to furt používal, že dorasovali.“

„Viem, videl som ho, ale nepamätám sa. Dorasovali – no, že bola dokatovaná, zbitá…“

„Rozsekaná, umučená,“ pohotovo doplnila babka. „Ani tak to nemôže byť vražda?“

„Vražda nie…“

Krauza prerušil Chosého návrat. Viditeľne sa mu uľavilo, už neprežúval, aj oči mal na svojom mieste. Keď si sadal, podal kolegovi zápisník, aby ho videla aj babka, nenápadne prikývol, aby babka nevidela, že chlapci už odišli. Vyšetrovať vraždu mačky odmietli, a nech si švihne, aby mohli vypadnúť aj oni. Krauz tiež prikývol, že odkazu rozumie.

„Vražda nie, pani Némethová, vražda určite nie. Môžeme vám prejaviť ľútosť nad stratou obľúbenej domácej spoločníčky, ale to je asi tak všetko.“

„Ani sa na ňu nemôžete pozrieť? Možno si to rozmyslíte.“

„Pozrieť? Ona tam ešte stále visí?“

„Nie, dala som ju dolu, leží vzadu za domom v tráve, pod čerešňou. Neviem, čo s ňou.“

Babička si malú ruku na bruchu prekryla zdravou, pošúchala, smutne zagánila na detektíva. Krauzovi jej prišlo ľúto. Chosého unudený výraz v tvári mu napovedal, že by už najradšej sedel vo svojom kresle v kúte a listoval v časopisoch.

„Leží v tráve…“ vzdychol Krauz. „Viete čo, tak my sa na ňu teda pozrieme.“

Vstali, aj Chosé vstal, čo mal robiť, keď kolegu chytal sentiment.

„Poďte za mnou a ďakujem, že ste takí pusipajtáši.“

Zaviedla ich na dvor za domom. K zadnej stene bola prilepená ošarpaná nízka kôlňa a k nej ešte jedna, drevená. Musela byť veľmi stará, lebo drevo rokmi popraskalo a zosivelo, ako všetky drevené stavby vystavené dlhoročným dažďom a letnej páľave. Ani vpredu, ani vzadu nebolo pokosené, hoci prvá jarná tráva a burina by si už kosačku zaslúžili.

„Obzeráte sa, ja viem, všade je tráva, potrebovala by som pokosiť, ale s tou mojou rukou toho veľa nezmôžem. Syn sa občas zastaví, no už tu dávno nebol. Musím mu zavolať.“

Krauz prikývol, zavolať by mala v každom prípade.

„Kde je?“

„Tam,“ ukázala pod košatú čerešňu.

Podišli k čerešni, čupli si.

„Chosé, doriti…“ Krauz nechápavo pokrútil hlavou – niečo také ešte nevidel.

„Tak tomuto hovorím masaker, Rišo,“ súhlasil šeptom Chosé.

Mačka ležala na boku, labky kŕčovito natiahnuté, hlava v neprirodzenom uhle zvesená na hrudi, chvost natiahnutý do diaľky. V nose aj v ušiach zbadali zaschnutú krv, jedno oko vytieklo, predné labky zlomené na niekoľkých miestach. Biely fľakatý kožuch bol dvojnásobne fľakatý – pôvodné fľaky dopĺňali krvavé. Chlpaté chúďatko malo bok posiaty krátkymi bodnými ranami. Nemuseli ju prevracať, druhý bok určite vyzeral rovnako.

„Hovorí sa, že mačky majú deväť životov,“ zašomral Chosé.

„Ale ona má v kožuchu viac ako deväť rán, takže po deviatej sa jej životy minuli.“

„Rišo, čo za hovädo je schopné niečoho takéhoto?“

„Iba hovädo, ako hovoríš.“

Krauz vstal, vystrel sa.

„Pani Némethová, kedy a kde ste ju našli?“

„Dnes ráno, visela tu,“ ukázala na dvere drevenej šopy.

„Bola priklincovaná?“

„Nie, ona… Ako by som vám to…“ babka nevedela nájsť správne slová.

Krauz si obzrel dvere, vo výške očí trčal zhrdzavený klinec.

„Tu visela, na tomto klinci?“

„Áno.“

„Za čo?“

„To práve neviem, začo jej to spravili!“

„Myslel som, že za čo visela, za hlavu, za nohu, za ucho…“

„Aha, za krk. Vzadu na krku má dieru, tam ju zavesili. Hlavička jej tak smutne ovísala, aj labky.“

„Takže nebola priklincovaná, ale visela na klinci.“

„Presne tak.“

„Ten klinec je tu dlho?“

„Odjakživa, zatĺkol ho ešte môj muž, vešal naň hadicu.“

„A kedy ste videli Líviu naposledy?“

„Teraz.“

„Živú! Kedy ste ju videli živú?“

„Včera.“

„Ráno, večer…?“

„Obedovala so mnou, potom vybehla, potom si už nepamätám. Robila, čo chcela, odbehla, kedy chcela, prišla, kedy chcela, nepamätám sa.“

„Včera poobede ste boli aj tu vzadu za domom?“

„Nie, chodím sem len občas, po drevo.“

Chosé si vzdychol, nechápal, čo parťák stvára. Sypal otázky jednu za druhou, akoby v tráve ležali obidve babkine vnučky aj polovica rodiny. Krauz naňho nasrdene zagánil, aby neotravoval a ešte chvíľu vydržal.

„Pani Némethová, mali ste v poslednom čase nejaké výhražné telefonáty?“

„Nie.“

„Ste pohádaná s niektorým zo susedov?“

„No…“ zaváhala.

„Viete, snažím sa pochopiť, kto – a hlavne prečo – by takýmto spôsobom ubližoval nevinnému domácemu maznáčikovi. Napadá mi iba jedno – niekto sa vám chcel pomstiť, naštvať vás, zarmútiť.“

„Zarmútiť? To akože…“ zjavne zase nerozumela.

„Akože rozplakať vás.“

„Aha, rozumiem. V tom máte pravdu, podarilo sa, naozaj som plakala. Skoro ma trafil šľak, tak som sa zľakla, a bolo mi jej ľúto, nikomu nič nespravila. Lívi… Tak sme jej hovorili, Lívi, nikomu nič zlé nespravila, bola to dobrá, poslušná cica.“

„Takže neviete, ani netušíte, kto by vám chcel takto kruto ublížiť?“

Pošúchala si malú rúčku na bruchu, uhla pohľadom do kúta záhrady, pohodila hlavou.

„Máte nejaké podozrenie? Tušíte, kto to spravil?“

Chosé pristúpil bližšie – reakcia pani Némethovej ho zaujala, chystala sa klamať alebo prinajmenej zatajiť niečo dôležité. Pozorne ju sledoval.

„Aby ste mi rozumeli,“ Krauz sa snažil zmierniť napätie, ktoré v nej vyvolal vodopád otázok, „nevyšetrujeme vraždu, ani vás nebudeme execírovať k nám do kancelárie na výsluch, nič také vám nehrozí. Vy ste volali nás, nie my vás, neprepadli sme vás, iba sme reagovali na vaše volanie o pomoc, tak sme tu a snažíme sa niečo zistiť. Ak máte nejaké obavy, nech sa páči, povedzte, o čo ide. Ak nechcete, môžeme odísť, záleží len na vás.“

Babka prikývla, pochopila, čo sa jej detektív snaží naznačiť – buď bude spolupracovať, alebo si môže trhnúť nohou.

„Pofont…“ začala váhavo.

„To je facka, nie?“

Krauz nevedel po maďarsky, od svojej babky z otcovej strany pochytil iba pár slov, pofont patrilo k nim.

„Facku, áno, dostal za uši.“

„Kto?“

Babka hodila bradou k živému plotu.

„Sused?“ hádal Krauz. „Vy ste vyfackali suseda?“

„To nejde, šak je jak hora. Jeho krpca.“

„Krpca?“

„Jedného z nich.“

„Akého jedného?“

„To je to, že neviem. Kto ich má rozoznať, však sú ako dva tojáše.“

„Vajcia?“

Krauz si vzdychol, s babkou bola ťažká reč, zase ničomu nerozumeli.

„Presne tak, ako dve vajcia.“

„Kto sú ako dve vajcia?“

„Ördök fióka.“

„Čerti?“

„Čerti krpatí,“ prikývla babka. „Zasrani,“ dodala potichu, len tak sama pre seba pod nos.

Chosé zareagoval prvý.

„Pani Némethová, váš sused má dvojičky?“

Babka prikývla, prikývol aj Krauz, až teraz bol v obraze.

„Dvoch chlapcov – dvojičky?“

„Uhm.“

„Robia vám zle.“

„No, robia.“

„Ako sa volajú?“

„Peter a Pavol, podľa mena by mali byť ako anjelici, sú presne naopak.“

„Čertiská.“

„Presne, len rohy im chýbajú.“

„Koľko majú rokov?“

„Deväť.“

„Čo robia?“

„Nič, čo by robili, ešte chodia do školy.“

„Čo vám robia, čo vystrájajú?“

„Jáj, no furt niečo.“

„Napríklad?“

„Vysmievajú sa mi, že oni majú ruky väčšie než ja, a to sú ešte len decká.“

„Vysmievať sa naozaj nepatrí, ale viete, decká vedia byť bezohľadné, aj kruté,“ bagatelizoval Krauz.

„To máte teda sakramentskú pravdu, pán policajt.“

„Čo ešte?“

„Lozia mi sem.“

„Kam? Na dvor?“

„Sem, na dvor. Hentam v rohu z ich strany majú búdu pre psa, odtiaľ prelezú plot a behajú mi tu, všetko rozhádžu, pokradnú mi jahody, polámu haluze na čerešni. Hovorím vám, furt niečo.“

„Banditi,“ súhlasil Chosé, len aby niečo povedal. Naozaj už chcel vypadnúť.

„Vysrali sa mi na chodník, skoro som sa prizabila,“ pokračovala babka vo výpočte hriechov susedových diablikov.

„Čo vyviedli naposledy?“

„Ako naposledy?“

„Keď jeden z nich dostal facku.“

„Jáj…“

„Kedy to bolo?“

„V piatok.“

„Dnes je…?“ skúšal ju Chosé.

„Utorok, čo ma skúšate?“

„Len trochu. Podľa čoho si to pamätáte?“

„Lebo som bola v obchode. Cez týždeň nechodím, idem v piatok s vozíčkom, nakúpim si na víkend, stačí mi na celý týždeň, potom idem zase až v piatok.“

„Boli ste v obchode. Čo sa stalo potom?“

„Bolo zavreté, z technických príčin.“

„Vrátili ste sa skôr.“

„No, a behali vzadu po dvore jak splašení, revali, vrešťali…“

„Prekvapili ste ich.“

„Prekvapila, išla som potichu pri múre až sem na roh a jeden mi vbehol rovno do náručia, tak som mu jednu vyťala, až mu tá krpatá čertovská blonďavá hlava nadskočila!“ Babka sa pri spomienke na zaslúženú odplatu rozohnila, až zvýšila hlas. Oči jej žiarili.

„A prišiel sused…“

„Práveže nie. Čakala som, že smradi sa doma vyžalujú a starý sem pribehne, ale nepribehol.“

„Nemal čas.“

„Nie, určite nie, na to by si čas našiel, tak ako vždy, keď sa so mnou mohol vyvadiť. Neprišiel, takže sa muselo stať niečo iné.“

„Čo máte na mysli?“

„Je len jedno vysvetlenie – neprišiel, lebo sa nič nedozvedel, a nedozvedel sa nič preto, lebo tí malí antikristi sa doma nepochválili. To znamená…“ teraz skúšala ona ich.

„Že si to nechali pre seba, lebo sa chceli pomstiť osobne.“

„Vidíte, aj vám to napadlo.“ Babka sa spokojne usmiala, títo dvaja policajti sa jej náramne páčili, myslelo im to podľa jej gusta.

Krauz premýšľal, slova sa ujal Chosé.

„Ale dôkazy nemáte.“

„Aké dôkazy?“

„Dôkazy, že Líviu zabili susedove dvojičky.“

„Čo by to malo byť? Čo je dôkaz? Nestačí, že sem behajú každú chvíľu?“

„Nestačí, pani Némethová. Nestratili vreckovku alebo nejakú hračku, napríklad prak? Nenašli ste v zemi odtlačky detských topánok?“

„Nič som nenašla, ani nehľadala. To som mala stihnúť, kým som zavolala, tak sa to robí?“

„Nie je to povinnosť, ale dôkaz vždy pomôže.“

„Správne, vždy pomôže,“ Krauz sa prebral zo zamyslenia, nadviazal na kolegovu myšlienku. „Takže dôkaz nemáme, no nevadí, nedá sa nič robiť. Pani Némethová, mám ešte jednu otázočku…“

„Nech sa páči.“

„Kedy chodíte do obchodu?“

„V piatok, už som povedala, že v piatok. Zase ma skúšate? Nie som dementná!“

„Nie, určite nie, toto nie je skúška. V piatok, ale o koľkej?“

„O desiatej, vždy o desiatej. Tí smradi to dobre vedia, majú ma… majú ma od…“

„Odsledovanú.“

„No, šak hovorím!“

„Včera bol pondelok.“

„Keď je dneska utorok, včera musel byť pondelok.“

„A dnes ráno ste našli Líviu zavesenú na klinci.“

„No.“

„Ale to sú bežné pracovné dni, aj piatok, aj pondelok. Tí chlapci nechodia do školy?“

„Aha, o to vám ide! Chodia, ale teraz sú chorí.“

„Ako chorí, keď stále pobehujú po vonku? Čo im je?“

„Mali šarlach alebo nejakú takú korelu, boli tri týždne doma. Už končia, už im zase narástli rožky, pobehujú povonku a robia len zlotu, takže už pôjdu do školy. Konečne, aspoň doobeda bude pokoj.“

„Aha…“ Krauz vydýchol, že teraz je všetko jasné a môžu ísť do roboty, do normálnej roboty.

Detektívi sa pohli, babka ostala stáť.

„Chúďatko moje,“ oči upierala do trávy pod čerešňu. „Lívinka moja, chúďatko moje, čo len s tebou bude,“ lamentovala, aj slzičku vyronila.

Krauz sa vrátil.

„Nechcete, aby skončila na smetisku, však? Chcete ju pochovať?“

„Chcela by som, ale s tou rukou…“ bezmocne si pohladila zakrpatenú ruku.

„Nemá vám kto pomôcť?“

„Chcela som zavolať synovi, ale kým ten príde…“ smutne sa zahľadela na dobrosrdečného policajta. „Ostane tam ležať v tej mokrej tráve, chúďatko moje milené.“

„Ehm,“ Krauz si odkašlal, nerozhodne zagánil na kolegu.

Chosé vyvrátil oči stĺpkom, či to naozaj myslí vážne.

„Kam by ste ju chceli pochovať?“

„Sem, medzi tieto kvetinky.“

Krauz zarýpal do záhonu špicou topánky – mäkká obrábaná pôda, jama pre mačku by bola otázkou troch-štyroch lopát, troch-štyroch minút, zahrnutie ani toľko nie.

„A náradie máte?“

„Vy by ste boli ochotní? Ježiš, to by ste boli zlatí, chlapci moji. Lopata je hen v šope. Nie v tej, v tej drevenej.“

Krauz musel dvere nadvihnúť, pánty medzičasom povolili a dvere sadli na zem. Otváral opatrne, ešte boli od krvi.

„Svetlo tu nemáte?“ hulákal Krauz zo šopy.

„Nie, ale ani nepotrebujete, lopata je vpravo v rohu a oči si za chvíľu zvyknú.“

Babka mala pravdu aj s lopatou, aj s očami – po chvíli sa rozhľadel. Lopata bola opretá v kúte spolu s bežným náradím. Poprehŕňal sa, pre istotu si vzal aj krompáč a rýľ. Rýľ sa zasekol, Krauz mykol, dve násady spadli na zem. Zohol sa, zdvihol hrable, zdvihol motyku… Moment, počkať! Prečo sa jej leskne špica?

„Chosé!“

Chosé sa neochotne pohol k rozďaveným dverám. Niečo mu spadlo na hlavu, alebo čo?

„Chosé…“

„Tu som, nehulákaj.“

„Poď sem.“

„Načo, aj tak hovno vidím.“

„Poď sem do kúta a počkaj chvíľu, oči si hneď zvyknú.“

Chosé poslúchol, nasledoval kolegu do kúta šopy.

„Pozri, čo je toto?“ Krauz mu otrčil pod nos motyku.

„Dávaj pozor, je špicatá. Chceš mi vyraziť oko?“

„Načo ti je, veď aj tak nič nevidíš.“

„Už vidím, zíde sa mi. Ukáž, čo to máš?“

„Motyku. Špicatú motyku.“

Chosé pohladil železo, zotrel špicu, požmolil si prsty, privoňal.

„Bohuprisám, krv!“

„Krv. Chosé, tie bodné rany na jej boku nie sú od noža, oni ju rozsekali motykou!“

„Chuji krpatí, fakt ju rozsekali.“ Chosé pre istotu ešte raz privoňal. „Rišo, povieme jej to?“

„Kašlime na detaily, načo ju zbytočne hecovať?“

„Ako myslíš. Daj sem ten krompáč, si grambľavý, až to bolí!“

Chosé párkrát zakopol medzi chryzantémy, Krauz párkrát zakopol rýľom, dno jamy upravil lopatou.

„Chcete sa ešte rozlúčiť?“

„Už som ju pohladkala.“

Jamu zahrnuli raz-dva, Krauz lopatou vyformoval zeminu do úhľadného hrobčeka. Pobúchal, uhladil, hotovo!

„Hotovo, pani Némethová.“

„Ešte hentú žltú kvetinku,“ ukázala babka zdravou rukou.

Krauz si vzdychol, odtrhol žltú chryzantému, zapichol ju do stredu kopčeka.

„Nie tam, k hlavičke, prosím vás.“

Krauz presadil kvetinu bližšie k mačacej hlavičke. Ak mu babka podá sieťovku a drobné s tým, že chce chlieb, mlieko, maslo a nové keksy, fakt ju už pošle do teplých krajín! Za dobrotu na žobrotu, alebo inak, podáš prst a prídeš o celú ruku.

Neprišli o nič, babka bola skromná a nanajvýš spokojná. Schovali náradie, zavreli šopu.

„Veľmi pekne vám ďakujem, chlapci moji. Ako sa vám odvďačím? Viete čo, poďte na tú polievočku, narobili ste sa, zaslúžite si.“

Chosé upaľoval, len sa tak za ním prášilo.

Nenasadli, Krauz sa oprel o spolujazdcove dvere, ponúkol cigaretu, obom pripálil.

„Nechci ma naštvať,“ varoval ho Chosé, lebo tušil, čo bude nasledovať.

„Len si ma vypočuj, nič viac nechcem.“

„Chceš, ale máš výhodu, kľúče od auta sú v tvojom vrecku a mne sa trolejbusom nechce, takže nemám inú možnosť, počúvam.“

„Chosé, vieš niečo o cicuškách?“

„No jéjda!“

„Štvornohých.“

„To už menej.“

„Ja dosť. Mačka je citlivá na nebezpečenstvo, vycíti ho na sto honov. Na dvore by ju dvaja deväťroční chlapci nechytili, ani keby sa ako snažili. Navyše na svojom dvore, kde pozná každý kameň, každý strom, každý konár. Ani keby im ju nadháňala celá trieda. Keď mačka nechce, nechytíš ju, nemáš na to reflexy. Mačka zahnaná do úzkych dokáže bežať nenormálne rýchlo, dokáže vyskočiť do obrovskej výšky a vyšplhá sa aj po holom múre.“

„Chápem, museli mať plán, museli premýšľať.“

„Presne tak, Chosé, museli plánovať, museli sa na lov pripravovať. Najprv podobrotky, cicuška moja, aká si zlatučká, chutnučká, poď sem, moja milená…“

„Možno jej aj niečo ponúkli.“

„Kúsok salámy alebo syra.“

„Alebo ryby.“

„A keď konečne prišla, Chosé, nasledovalo hladkanie, škrabkanie…“

„Učičíkali ju.“

„Aby stratila ostražitosť.“

„Ale aj tak by ju netrafili, nie motykou. Sú to deväťroční chlapci, nemajú na to silu ani postreh.“

„Takže si museli niečo priniesť so sebou.“

„Čo máš na mysli, Richard?“

„Niečo na znehybnenie, nejakú sieť alebo deku a povraz. Pred prvým seknutím ju museli zviazať, znehybniť.“

„A potom ju rozsekali, mala aspoň dvadsať rán.“

„Ale to nie je všetko, parťák, nakoniec ju chladnokrvne zavesili na klinec, aby babka zažila šok.“

Chosé prikývol, odpľul si, spýtavo sa zahľadel na kolegu.

„Čo zízaš?“ bránil sa Krauz. „Ja len, či som jediný, koho tí dvaja smradi zaujímajú. Deväť rokov – a taká surovosť! Premyslená surovosť, plánovaná surovosť! Normálnym chalanom taká blbosť nenapadne. Teba fakt nezaujíma, ako takí hasačerti vyzerajú? Pozri, čo spravili v detskom veku. Čo budú stvárať v devätnástich?“

Chosé si vzdychol.

„A sú doma, parťák, sú chorí, netreba ich zháňať,“ rýpal Krauz. „Ozaj, sú chorí a pozri sa, čo robia. Čo dokážu, keď vyzdravejú! Vedľa Lívie je dosť miesta na ďalšiu jamu, väčšiu, hlbšiu…“

„Dobre, dobre,“ Chosé si znova vzdychol, prikývol. „Možno máš pravdu. Zavrieť ich nemôžeme, ale vystrašiť by sme ich mohli. Preventívne, aby si nemysleli, že sa im všetko prepečie.“

„Presne to som mal na mysli!“ zajasal Krauz.

Odfrčkli ohorky, zazvonili pri vedľajšej bráne. Dvanástka bol iný dom, nový dom, aj bránka bola nová, všetko bolo nové – noví nájomníci, prišelci, zbohatlíci, starousadlíci ich museli mať plné zuby, nielen babka, suseda.

„Prosím?“ ozvalo sa z reproduktora.

„Dobrý deň, polícia.“

„Polí… Prosím?“

„Polícia.“

„Stalo sa niečo?“

„Prepáčte, ale takto na diaľku…“

„Iste, iste, už idem!“

Mladá pani si najprv musela natiahnuť rifle a prečesať vlasy, chvíľu jej to trvalo. Po chodníku pobehla, aby videli, že ich berie vážne. Cestou sa prehrabávala vo zväzku kľúčov, neposlušné vlasy jej padali do očí, prekážali jej vo výhľade.

Pekné rifle, pekné vlasy, na dve decká slušná postava – Chosé spokojne našpúlil pery.

„Preboha, pozor!“

Tesne pred bránkou sa potkla, skoro spadla na železné mreže, len-len že sa zachytila. Ani Chosého výkrik, ani reflexívne natiahnutá ruka by jej nepomohli, tak sa rútila v ústrety úrazu.

„Detektív Krauz, kolega Fischer. Dúfam, že ste si neublížili.“ Krauz jej ukázal preukaz, odznak nechcel, aby sa nevystrašila. Zo skúsenosti vedel, že normálnych policajtov berú ľudia relatívne normálne, ale kriminálka, to je už silná káva, a v prípade, s ktorým za ňou prišli, nešlo o kávu, o silnú už vôbec nie, išlo im len o informácie, a ak sa podarí, chceli zapôsobiť trochu preventívne.

„Bláhová. Nie, všetko je v poriadku.“

Myklo jej rukou, no netrúfla si, tak sa osmelil Krauz, podal jej ruku prvý, Chosé hneď za ním.

„Pôjdete ďalej? Manžel nie je doma, ale…“

„Radi by sme, a manžela ani nebudeme potrebovať, zvládnete to aj bez neho.“

„Tak prosím, nasledujte ma.“

Nahla sa, bránku zamkla, skúsila kľučku, či drží, poobzerala sa, či susedia zase nenazízajú, až potom ich predbehla, viedla ich do domu. Detektívi sa tiež poobzerali – nečudo, že chlapcov lákala skôr džungľa u susedky než perfektne udržiavaný golfový trávnik na ich dvore. Konifery strihal profesionál do všemožných tvarov, vzadu zbadali aj obláčikový vzor, kmene od trávnika oddeľoval biely štrk a kruhový obrubník z lámanej žuly. Malá fontána už striekala, v apríli prízemné mrazy neočakávali. Dve rovnaké kolobežky zaparkované pod prístreškom v presnom zákryte svietili novotou, dva rovnaké bicykle neboli také disciplinované – jeden sa nahol nabok.

Nuda – u susedy na dvore to musela byť pasia.

Spoza rohu vyšprintoval krpatý foxteriér.

„Ježišukriste, pes!“

Paradoxne tak reagovala domáca pani, a nie návšteva, ale asi vedela prečo, lebo zúrivý krpec sa zahryzol Chosému do nohavice a ťahal ho na trávnik na férovku.

„Alex, fuj, Alex, pustíš to!“

„Krista… tvojho… krpatého!“ syčal detektív.

„Stojte, ostaňte stáť, inak ho nechytím!“

To sa ľahko povie, ostaňte stáť, horšie sa to robí s chlpatým zúriacim príveskom na nohavici. Chosé sa vrtel koldokola na jednej nohe, rozpaženými rukami sa snažil udržiavať balans.

„Sem poď, Alex, pustíš to! Pusti pána, no tak, poslúchaj, pusti, Alex! Ale už aj pusti, ty tchor hnusný krpatý!“

Tchor zabral, Alex sa urazil a pustil, možno sa mu iba nepáčilo, že sa ocitol vo vzduchu, lebo panička ho držala za zadné nohy, Chosé v sebaobrane dvíhal tú svoju, takže pes sa knísal zo strany na stranu ako v hojdacej sieti.

„Prepáčte, zase sa odviazal, psisko mizerné. Keď príde návšteva, je ako besný. Prepáčte. Neuhryzol vás?“

„Nie, trafil iba nohavicu,“ mávol rukou Chosé, no štyri dierky na leme nohavice ho aj tak mrzeli. „Kde je druhý?“

„Aký druhý?“

„Vidím dve rovnaké kolobežky, dva rovnaké bicykle…“

„Aha. Nie, pes je našťastie iba jeden. Chlapci pôvodne chceli každý svojho, ale chovateľ nás prezieravo varoval, odhovoril nás. Vedel, čo robí, inak by sme sa zbláznili. Ani tohto jedného nevieme zvládnuť.“

„Foxteriér je foxteriér,“ uzavrel nepríjemné intermezzo Chosé. „Ale nadávať mu nemusíte, nerobí nič zlé, iba svoju robotu. Toto je jeho dvor, jeho priestor, a my sme votrelci, chráni vás, bráni si svoje, má to v krvi.“

Domáca pani držala nezbedníka na rukách, a keď jej to policajt takto pekne rozumne vysvetlil, odpustila mu, aj ho poškrabkala.

„Počkajte chvíľu, musím ho uviazať, inak by sa dobýjal dnu.“

Odbehla za dom, kde podľa slov susedy Némethovej bola v kúte záhrady psia búda. Čakali ju pred dverami.

„Ideš ty?“ spýtal sa šeptom Krauz.

„Dáš mi ju?“

„Je tvoja.“

„Díky.“

„Tak už som tu, nech sa páči, vojdite.“

Usadila ich v obývačke na pohovku, sadla si oproti do kresla.

„Môžem vám niečo ponúknuť?“

„Nie, nerobte si starosti, vybavíme svoje a ideme.“ Slova sa ujal Chosé, podľa dohody, Krauz nenápadne sledoval terén.

Pekné moderné zariadenie, pekný moderný dom, drahé zariadenie, drahý dom – pán Bláha musel byť úspešný podnikateľ.

„Mám k vám pár otázok, možno sa vám budú zdať čudné, ale na záver všetko vysvetlíme, takže vás prosím, len odpovedajte a nečudujte sa.“

„Rozumiem, nech sa páči.“

„Ako vychádzate so susedou?“

„S Valériou? Veľmi dobre, je to mladá vtipná baba, trochu temperamentná…“

„S pani Némethovou.“

„Aha,“ pochopila, pokrčila plecami, rozhodila ruky, vystrúhala grimasu, tým povedala všetko.

„Predpokladám, že s ňou do kontaktu neprichádzate tak často ako s Valériou.“

„Neprichádzam.“

„Keď treba niečo riešiť, ide váš manžel.“

„Ide.“

„Často sa stáva, že treba niečo riešiť?“

„Občas.“

„Napríklad – kedy?“

„No… Počkajte, zase sa sťažovala? Zase sa jej niečo nepáči? Nemohla prísť osobne ako vždy? Musí do toho ťahať políciu?“

„Musela, tentoraz to prekročilo bežný rámec susedských nezhôd.“

„Bežný rámec? Nerozumiem.“

„Veď vám hovorím, že na záver všetko vysvetlíme.“

„To som naozaj zvedavá, lebo pani Némethovej vadí všetko a stále. Ja ju chápem, je to staršia pani, zvyknutá na svoj pokoj, má svoje stereotypy, a my sme sem vpadli a všetko sme jej narušili. Začalo sa to už pri búračke. Aby ste rozumeli, tu,“ prstom ukázala na podlahu, „stála ešte horšia barabizňa, než má ona. Kúpili sme ju, ale nedala sa prestavať, museli sme ju zbúrať, a už bol oheň na streche. Vadilo jej, že po pozemku behajú buldozéry a bagre, že hučia, víria prach, potom jej vadilo, že robotníci behajú po lešení, škaredo nadávajú, že jej civia do dvora… Proste všetko jej vadilo – a pokračuje to dodnes. Ani jedna záhradná párty sa nezaobíde bez toho, aby na nás nevolala policajtov, a nemusí byť ani párty, vadí jej už to, že chlapci behajú po záhrade a kričia. Samozrejme, keď je toho priveľa, manžel sa naštve a ide to riešiť, väčšinou sa iba pohádajú, nič nevyriešia.“

Chosé prikývol, tak to medzi susedmi občas býva.

„Ďakujem za podrobný opis situácie. Určite máte pravdu, ale musíte uznať, že aj ona má svoju pravdu.“

„Uznávam, aj som jej to povedala, aj som ju prosila o trpezlivosť, ale zbytočne.“

„Vy máte dojičky.“

„Petra a Paľka.“

„Majú deväť rokov.“

Prikývla, stuhla, pevne zovrela operadlá na kresle, zjavne vytušila, odkiaľ vietor fúka.

„Chápem, výchova detí v ich veku nie je jednoduchá. Teraz boli dlhší čas doma.“

„Včera sme boli u lekára, už ich vypísal, zajtra idú do školy.“

„Asi najvyšší čas, lebo už sa doma nudili. Viete o tom, že občas preskočia plot a idú na výlet na susedkin dvor?“

„Bola sa u nás sťažovať, ale už sme to vyriešili, chalani dostali prísny zákaz.“

„Prísny zákaz je jedno, jeho dodržiavanie druhé. Pani Némethová má podozrenie, že preskakujú stále.“

„Ona má stále nejaké podozrenie.“

„Ale minulý týždeň ich nachytala.“

„Určite nie, bola som s nimi doma.“

„V piatok doobeda.“

„To nie je možné, bola som celý čas…“ zarazila sa.

„Tak vidíte.“

„Ale iba hodinku.“

„To stačí.“

„Bola som na pošte.“

„Ona v obchode, ale z technických príčin mali zavreté, takže sa vrátila skôr. Načapala ich.“

Nepovedala nič, neprotestovala.

„Jednému aj vylepila zaucho. Pochválili sa doma?“

„Nie.“

„Nepochybne, lebo to mali zakázané, a okrem toho sa rozhodli, že si to s pani Némethovou vybavia po svojom.“

„Vybavia? Po svojom? Tomu mám ako rozumieť?“

„Pani Némethová nám volala, že jej niekto zabil mačku, Líviu.“

„Viem, že má mačku Líviu, občas na ňu volá, počuť to až k nám. Kým sme nemali Alexa, behávala nám po dvore, ale políciu sme nevolali, hoci sme ju párkrát videli, ako nám ocikáva trávnik, a našli sme aj hovienka, ale nesťažovali sme sa, brali sme to susedsky. Odkedy máme Alexa, nelietajú k nám ani vtáky, nieto mačky od susedov.“

„Foxteriér je foxteriér,“ zbytočne zopakoval Chosé, lebo pani Bláhová najlepšie vedela, čo je to mať doma foxteriéra.

„No dobre, ale ako súvisí zabitá mačka s mojimi deťmi?“

Chosé si odkašlal, Krauz sa tváril, že ho mimoriadne zaujala soška na konferenčnom stolíku medzi nimi.

„No počkajte, hádam si nemyslíte…!?“ ani nedokončila, tak ju vystrašila vlastná myšlienka.

„Pani Némethová je o tom presvedčená.“

„O čom? Zdochla jej mačka, smúti, je vystrašená, nasilu hľadá vinníka!“

„Nezdochla, videli sme telo, je rozsekaná.“

„Rozse…“ zase nedokončila.

„Motykou. Aj tú sme našli.“

„Rozsekaná motykou,“ teraz dokončila, no iba šeptom. „Ale to nie je možné!“

„Pani Némethová nachytala vašich chlapcov na dvore, jedného vyzauškovala, ale oni sa doma neposťažovali. Ja viem, môžete namietať, že ani nemohli, nechceli, lebo dobre vedeli, že tam nemali čo robiť, mali to zakázané, ale my si myslíme, že sa doma neposťažovali preto, lebo sa rozhodli pani Némethovej pomstiť.“

„Hlúposť! Výmysel!“ Odrazu si uvedomila, že sú policajti, rozhodla sa použiť ich slovník. „Nemáte dôkazy!“

„Nemáme, ani ich nehľadáme, ani sa nechystáme nikoho obviniť a zavrieť, ani nevykonávame oficiálne vyšetrovanie, lebo nejde o trestný čin vraždy. Z pohľadu zákona ide len o priestupok, o medziľudské vzťahy, o susedské nezhody. Nič pre nás, ale nedalo nám, aby sme sa nezastavili a neinformovali vás. Alebo…“ Chosé našpúlil pery, zatváril sa dôležito, úradne. „Alebo vás to nezaujíma?“

„To som nepovedala.“

„Nezaujíma vás, či to naozaj spravili? Nezaujíma vás, čo vaši synovia robia, keď sú vonku?“

„Ale veď vám hovorím, že to som nepovedala!“ zvýšila hlas, aby do nej týmto spôsobom nerýpali.

„Takže môžeme predpokladať, že aj vás zaujíma, či to spravili, alebo nie?“

„Samozrejme, porozprávam sa s nimi, spýtam sa ich…“

„A mohli by sme byť pri tom?“ rýchlo jej skočil do reči.

„Ehm,“ zaodŕhala, policajtov návrh ju zaskočil. „Pri tom?“

„Alebo inak, môžeme sa ich spýtať priamo my?“

„Vy?“ nechápala, čo tým sledujú. „Prečo vy? Veď ste mi pred chvíľou povedali, že nevykonávate oficiálne vyšetrovanie.“

„To sedí, nevykonávame, ale násilie v takej forme a intenzite, aké sme videli u susedy, nás zaujíma čisto z profesionálneho hľadiska. Chceli by sme sa s nimi porozprávať.“

Nepovedala nič, zamyslela sa, niečo sa jej nepáčilo. Zvraštila čelo, prsty sa jej rozbehli, bubnovala po operadle. Krauzovi bolo hneď jasné, že zaťali do citlivého miesta, pani Bláhová sa vystrašila, niečo pred nimi tají, niečo sa im bojí povedať, nejaké tajomstvo, ktoré malo ostať skryté v rodine.

„Ja… Ehm, ja to už riešim,“ zašepkala. „Prosím vás, mohli by ste to nechať tak?“ Výraz jej tváre sa zmenil, vystrašila sa, odrazu jej bolo do plaču.

„Takže je tu problém?“ pochopil detektív.

„Viete čo, asi by som mala zavolať manžela.“

„Ak chcete oficiálne vyšetrovanie a máte pocit, že vec je taká vážna, že by pri tom mal byť prítomný aj pán manžel, nech sa páči, počkáme.“

Ani sa nepohla, pochopila, že lacnými vyhrážkami, že si zavolá posilu, sa ich nezbaví. Vstala, podišla k schodom.

„Chalani!“

„Áno, mami,“ ozvalo sa z horného poschodia.

„Poďte dolu!“

Blonďavá riava zadunela po schodoch.

„Čo je!? V tejto rodine sa už nezdraví?“

„Dobrý deň.“

„Ahojte, chlapci,“ odzdravil Chosé, Krauz im kývol.

Pani Bláhová si sadla, dvojčatá ju vystrašene nasledovali ako dve húsatá.

„Mami?“

„Títo páni sa vás chcú niečo opýtať.“

Zaťala zuby, žuvacie svaly sa jej striedavo napínali.

„Chlapci,“ Chosé sa milo usmial, „poďte sem. Sem, bližšie. Ták… Viete čítať. My dvaja sme z takejto firmy, pozrite sa.“ Chosé im pred oči otrčil služobný preukaz. Úvodný šok sa chystal využiť na zrýchlenie celej ceremónie. „Prečítaj nahlas.“

„Polícia,“ zašepkal Peter. Možno Pavol.

„Vaša suseda pani Némethová nás zavolala, lebo niekto jej zabil mačku Líviu. Keby zabil, ale ubil ju motykou a potom ju zavesil na klinec. Od rána sledujeme stopy a predstavte si, stopy nás priviedli práve k vám. Čo vy na to? Čo na to poviete?“

Nepovedali nič, ruky ako na povel za chrbát, brady na prsia, plece vedľa pleca, hrdinsky znášali krutý výsluch.

„Takže nič?“ milo sa usmial Chosé. „Ako myslíte. Peťo…“

„Ja som Paľo.“

„Tak Paľo, ruky dopredu! Natiahni! Rozopni si gombíky, vyhrň rukávy! Čo je toto?“

Na zápästí aj vyššie na predlaktí zasvietili škrabance.

„Mamina nasadila vzadu za domom nové kríky, nejaké ruže. Poškriabal som sa.“

„Teraz ty, Peťo. Rukávy!“

Aj na druhých dvoch rukách našli škrabance.

„Ty ich máš od čoho?“

„Tiež od ruží.“

„Aha, takže mi chcete nahovoriť, že tam, kde sa jeden z vás poškriabe, automaticky ide aj druhý, aby sa tiež mohol poškriabať? To znamená, že keby u vás v záhrade horelo ohnisko a jeden sa popáli, automaticky tam pôjde aj druhý, aby sa tiež popálil? A to si myslíte, že vám uveríme?“

Nepovedali, čo si myslia, zaryto mlčali.

„Viete, kto je tento pán?“ Chosé ukázal na Krauza. „To je môj kolega, veľký špecialista. Pán kolega, ukážte im, prosím vás, odznak.“

Krauz bez slova rutinným pohybom vylovil odznak, otrčil ho pred chlapcov. Vystrúhal prísny výraz, ani teraz nepovedal ani slovo.

„Pozrite sa, čo je tam napísané, chlapci. Kriminálna polícia! Tento pán je detektív z kriminálky, je to špecialista na povrchové zranenia, zvlášť na škrabance. Pán kolega, mohli by ste sa pozrieť a odborne posúdiť, od čoho sú tie škrabance?“

Krauz bez slova kývol, aby predstúpili. Predstúpili. Otrčil k nim ruky, aby im ukázal, čo majú urobiť oni. Okamžite predpažili. Krauz stále mlčal, mračil sa, psychologický efekt bol mučivý. Nahol sa k rukám, poprevracal ich, nahol sa bližšie, skúmal podrobnejšie, konečne skončil, oprel sa.

„Škrabance od mačky,“ znel verdikt. Povedal iba tri slová, povedal ich s ľadovým pokojom nepripúšťajúcim polemiku. Oprel sa, zahľadel sa na stenu oproti, problém považoval za vyriešený, viac ho nezaujímali.

Jeden z chlapcov sa rozplakal.

„Mami, to bol jeho nápad,“ vzlykal Peter. Alebo Pavol.

Mama nebola schopná slova, sedela v kresle ako pribitá.

„Odchod! A budete tam ticho, nech za vami nemusím furt behať! Tešte sa, keď príde otec, pohovoríme si! Zmiznite!“

Frng, a boli na poschodí.

„Ja… Ehm,“ nechtom na palci rýpala do kože na operadle. „Chodili sme do poradne, nepomohlo.“

„V škole majú problémy?“ Chosé chcel začať od začiatku.

„Od prvej triedy. Diagnostikovali im ADHD, sú hyperaktívni, nezvládnuteľní. Spolupracujeme so špeciálnym pedagógom, tento rok nám škola navrhla preradenie do špeciálnej školy, manžel je zásadne proti, bojí sa hanby, keby sa to rozkríklo.“

„Špeciálna škola nie je polepšovňa.“

„To vysvetľujte jemu, mne je jasné, že sa im iba snažia pomôcť. Súhlasili sme aj s poradňou, chodili sme poctivo dva roky. Psychológ ošedivel, chlapci vyrástli, okrem toho sa nič nezmenilo. Asi pol roka k nám chodí pani psychologička, pracuje s nimi v domácom prostredí, vraj s tým má podstatne lepšie skúsenosti než jalové kecy na sedeniach v ordinácii. Nie je lacná, tvrdo to platíme, ale máme na to.“

„Čo by človek nespravil pre deti,“ posmelil ju detektív.

„Presne tak, čo by človek nespravil. Čítala som odborné články, zháňam všetko s touto tematikou, vraj z nich môžu vyrásť celkom normálni ľudia, len musia byť pod dozorom a prekonať kritický vek, tak čakáme. A trpíme,“ dodala ticho.

Detektívi si vymenili pohľady, Krauz nenápadne pokrútil hlavou.

„Pôvodne sme chceli…“

Krauz pokrútil dôraznejšie.

„… chceli sme sa s nimi porozprávať, prehovoriť im do duše…“ Chosé napriek varovaniu pokračoval miernym hlasom.

„Vystrašiť ich, aby sa spamätali? Aby to už nerobili? Prosím vás…“ len bezmocne hodila rukou. „Keby to fungovalo, boli by ako dvaja anjelici, ale nefunguje. Čo sme sa do nich nahučali! Mám ich zavolať naspäť?“

Chosé si to rozmyslel.

„Asi to necháme na vás,“ súhlasil s kolegovými nenápadnými výstražnými gestami. „Ale niečo spraviť musíte, takto to ďalej nepôjde. Ak budú aj ďalej otravovať pani susedu, prasknú jej nervy a začne chodiť na políciu, a chlapci z miestneho oddelenia sa dlho otravovať nedajú, začnú vám chodiť predvolanky, budú vás execírovať na miestny úrad…“

Prikývla, že úradný postup má naštudovaný.

„Vlastne by sme jej mali byť vďační za trpezlivosť,“ uzavrela domáca pani.

„Asi áno.“

Detektívi vstali, vstala aj ona, odprevadila ich ku dverám, najprv vyzrela, či je čistý vzduch. Odprevadila ich k bránke, rozlúčili sa srdečným podaním rúk.

„Ešte som sa chcel spýtať…“ konečne prehovoril aj Krauz. „Ako sa volá tá súkromná detská psychologička, čo k vám dochádza?“

„Pani Wolfová. Hilda Wolfová.“

Krauz sa musel zachytiť o plot.

Chlapec vystúpil z trolejbusu, počkal, kým odišiel zo zastávky, aby mal lepší výhľad. Mama ho odmalička učila, aby prechádzal cez cestu len vtedy, keď vidí autá prichádzajúce z jednej aj z druhej strany. Trolejbus zabzučal, vyštartoval, už nezacláňal. Chlapec sa poobzeral, školskú tašku si preložil z ruky do ruky, prebehol na druhú stranu, zamieril domov.

Zastal, na chodníku ani jeden kameň! Tak toto sa mu nestalo… Uvažoval, tento rok určite nie, a minulý? Nevedel si spomenúť, či ani minulý rok. Na chodníku poznal každú prasklinu v asfalte, každú bublinu, vedel si zladiť krok tak, aby mu vychádzal presne na rovné plochy, aby nestúpal na praskliny ani na bubliny, ani do jám. Prvá jama oproti zastávke trolejbusu bola zo všetkých najväčšia, najhlbšia, mal ju najradšej. Občas sa pri nej zastavil, z bezpečnej vzdialenosti sledoval, koľko problémov dokázala narobiť zamysleným chodcom, malým deckám, mamičkám s kočíkmi. Jemu poskytovala len zábavu, preto sa občas pristavil.

Pristavil sa len občas, no kameň do nej kopol vždy, každý deň, stal sa z toho zaužívaný rituál. Bez kameňa by sa mu cesta domov ani nerátala. Dnes nebol blízko jamy ani jeden. Zohol sa, zdvihol z cesty menší, zaokrúhlený, hodil ho pred seba, aby to vyzeralo, že tam už ležal dlho. Kopol, nemohol minúť, kopal s rutinou reprezentačného futbalového útočníka.

Každý deň skontroloval počet a rozloženie kameňov na dne jamy, zabával sa na tom, ako sa za jeden deň všetko zmenilo, farba, poloha, občas aj hĺbka. Dnes nemohol skontrolovať, kameň žblnkol, zmizol v kalnej vode. Voda z posledného dažďa zapĺňala jamu takmer po okraj. Ideálny stav, aby sa pristavil a pozoroval.

Oprel sa o drevený plot, zo školskej tašky si vybral zvyšky desiaty – jablko. Schuti zahryzol, prežúval, trpezlivo čakal.

Oproti cez cestu zastalo veľké čierne auto, žena vystúpila, rozhliadla sa, presvedčila sa, že chlapec nepokračuje, že sa zase fláka, nasadla, lebo zadnými kolesami stála na hranici zastávky, pohla sa pár metrov, s naštartovaným motorom čakala aj ona.

Chlapec si auto nevšímal, sústredil sa na jamu, striehol na prvú obeť. Nečakal dlho, prišiel druhý trolejbus, vystúpila záľaha ľudí. Mamička s krpcom prešli cez ulicu, zastali pred jamou, musela si ponaprávať preplnené nákupné tašky.

„Stoj, ani sa nepohni!“ Krpec dostal jasné pokyny, no vykašlal sa na ne, pobehol k magickej jame.

„Nepočuješ ma!?“

Počul, ale kto by odolal.

„Nestrkaj tam topán…“

Nestihla ani dopovedať, chlapča skúšalo hĺbku špicou topánky, dno nikde, skúsilo hlbšie, stále nič, tak ešte hlbšie… Nemohlo to dopadnúť inak, krpec stratil rovnováhu a cupol do jamy oboma nohami, mamka mohla byť rada, že si aj nesadol.

„Krista tvojho krpatého…“ syčala mamka cez zovreté pery. „Michal! Čo som ti povedala!? Počkaj…“

Bol by sprostý, keby čakal.

„Prvý,“ spokojne zašomral chlapec s jablkom, spokojne si odhryzol.

Z ďalšieho trolejbusu vystúpila mamička s kočíkom, trpezlivo počkala, kým jej trolejbus umožnil výhľad, disciplinovane prešla po priechode na druhú stranu… A bezradne zastala – jama bola priveľká, medzi krajom a plotom nebolo dosť miesta na celú šírku kočíka.

„Hej, kamoš…“

„Ja?“ Výrastok s jablkom sa nechápavo poobzeral, komu to hovorí.

„No. Prosím ťa, pomôžeš mi preniesť kočík?“

„Nemôžem, mám zlomenú ruku, len včera mi dali dolu sadru.“

„Do…“ mamička si zahryzla do spodnej pery.

Ako na potvoru všetci z trolejbusu sa rozutekali, ani jeden jej smerom. Má čakať na ďalší? Rozhodla sa pretlačiť kočík na dvoch kolesách, druhú stranu nadľahčovala, aby sa nedotýkala vody. V teniskách a teplákoch možno, ale na desaťcentimetrových opätkoch a v minisukni…

Chlapec s jablkom stuhol v očakávaní – toto nedopadne dobre!

A nedopadlo – zabrala, potlačila, predklonila sa, noha vo vysokých lodičkách sa podvrtla a už bola jednou nohou v jame.

„Kur…“ koniec komentára prehltla, „… nik šopa!“ vynašla sa, našťastie, veď tu boli deti. „To je mi dnes mládež,“ neodpustila si, keď míňala vyškereného chalana s jablkom a so zlomenou rukou.

„Druhá,“ začula za sebou, no nechápala, tak sa ani neobzrela.

A hneď za ňou ďalší nevydarený pokus – starší zhrbený pán s nákupnou taškou na kolieskach. Nevystúpil z trolejbusu, vyšiel spoza rohu. Zrejme je tam niekde nablízku zelovoc, lebo z nákupnej tašky mu vytŕčalo vrecko zemiakov a papierové vrecko s pomarančmi, pod nimi sa dala očakávať cibuľa, cesnak, možno aj jablká, ale tie nevytŕčali.

Deduškovi v nebezpečnej tiesňave zavadzala nielen dvojkolesová nákupná taška, ale aj palica v druhej ruke, no hlavne ohnutý chrbát.

„Hej, ty, poď sem!“

„Nemôžem.“

„Prečo?“

„Prišlo mi zle v trolejbuse, vracal som, musel som vystúpiť. Vetrám sa, ledva stojím na nohách.“

„Doriti aj s vami, banda jedna bezočivá! To je mi dnes mládež, človeka nechajú skapať na chodníku! Keby na chodníku, ale takýto tankodrom! Čo robí magistrát? Čo robí starosta? Za čo tam tá banda darmožráčov berie plat? Prečo sem niekto nehodí za lopatu asfaltu? Ja vášho…“

Pokúsil sa prejsť sám, ako-tak sa presúkal, no kolieska sa zvrtli, pár pomarančov sa rozkotúľalo, ako na potvoru, všetky jedným smerom.

„No prosím, kto to má teraz žrať? Všetky od blata, špinavé, mokré…“

„Počkajte, pane, ja vám pomôžem,“ ponúkla sa pani oblečená len tak naľahko, s kabelkou cez plece.

„No, kam to napísať, že aspoň niekto….“ frfotal starček, no neodmietol.

Mladá pani sa zohla, vylovila prvý pomaranč, preniesla váhu, vylovila druhý… Kabelka sa jej zošmykla z pleca a capla k tretiemu. Krásna brúsená koža bola v momente zničená.

„Tu máte!“ naštvaná podala pomaranče majiteľovi a upaľovala domov čistiť brúsenú kožu.

„A tretí?“

Mala sto chutí obzrieť sa a povedať mu, kam sa môže strčiť aj s tretím pomarančom, no ponáhľala sa zachraňovať, čo sa ešte zachrániť dá, kabelka bola naozaj drahá.

Tretí mu podal mladík v teniskách, jediný bol na akrobatické výkony ako-tak obutý aj oblečený, no hlavne nemal nič prehodené cez plece, ani v rukách nič nedržal, nič mu nezavadzalo, nič si nezamočil, nespadol.

„Tretí, štvrtá,“ rátal chlapec s ohryzkom z jablka. Šmaril ho za plot, obtrel si ruky o nohavice, zobral si tašku a pohol sa po chodníku.

Nebol sklamaný, ten posledný mladík v teniskách mu nemohol pokaziť radosť, dnešnú normu mal splnenú, dokonca prekročenú o jedného, už môže ísť naradostený domov. Cestou ho čakalo ešte niekoľko jám, lebo magistrát a starostovia na chodcov zvysoka kašlú.

Chlapec sa smutne obzrel, jamy boli všade pred ním, ale ani jedna takáto magická, dokonca ani nestáli za to, aby do nich niečo kopal. Zahol za roh, neponáhľal sa, prekračoval praskliny v asfalte, preskakoval jamy – jedna sa mu celkom pozdávala, no bola suchá, ale neodolal, vrátil sa, znovu ju preskočil.

Hlavnú ulicu nechal za rohom, vnoril sa do tichšej štvrte rodinných domov. Hluk tlmili všadeprítomné stromy a kríky, vytŕčajúce z predzáhrad až nad chodník. Aj chodník sa zmenil, papaláši z tejto štvrte si vedeli presadiť svoje – kráčal po perfektnom asfaltovom koberci bez prasklín. Nuda.

„Hej, kamarát…“

„Dobrý deň.“

„Aj tebe, chlapče.“

Sympatická pani ho oslovila cez spustené okno na strane spolujazdca. Zarazil sa, auto bolo veľké, čierne, nesympatické, skôr mu pripadalo ako pohrebné, a nie bežné osobné, lebo dnu nebolo vidieť, všetky okná okrem predného boli oblepené fóliami. Pani za volantom, naopak, milá, pekná, usmiata – akosi k sebe nepasovali.

„Prosím ťa pekne, kde je tu Tichá ulica?“

„Za rohom.“

„Za ktorým?“

„Rovno, stále rovno, prídete na koniec a doprava. Doľava sa tiež dá, ale tá je slepá, sú tam len štyri domy, nízke čísla.“

„Ja hľadám dvadsaťtrojku.“

„Dvadsaťtrojku? Tichá dvadsaťtri?“

„Správne.“

„Ja bývam na dvadsaťtrojke.“

„Vážne? Taká náhoda! Ale to znamená, že ty musíš byť Tibor Mičko.“

„Aj som.“

„A otec je…“ pani v aute sa poprehŕňala v papieroch na sedadle spolujazdca, našla, čo hľadala, už vedela pokračovať, „… Zdeno Mičko.“

„Zdeno, tak sa volá.“

„Mama sa volá Alena Mičková, zaslobodna Repčíková.“

„Volá sa tak. Odkiaľ to všetko viete?“

„Som zo sociálneho odboru, včera som s mamou telefonovala, že prídem. Hovorila ti?“

„Nie.“

„Mama je chorá…“

Chlapec prikývol, nemal na to čo povedať, sám vedel najlepšie, ako veľmi je mama chorá.

„… je dlhodobo doma, nechodí do práce, poberá na teba rodinné prídavky…“ pani v aute sa nahla k oknu, skontrolovala ho, či počúva. Počúval, no nereagoval. „Ty o tom nič nevieš? Nehovorili ste o tom doma?“

„Naši predo mnou také veci nerozoberajú.“

„Aha. No nevadí, musím sa porozprávať s mamou a doriešiť nejaké administratívne záležitosti. Keďže je pripútaná na lôžko, nemôže sa dostaviť do úradu, musím ju navštíviť doma. Tak hovoríš, na konci ulice doľava…“

„Nie, tam sú iba malé čísla. Doprava!“

„Vlastne doprava a nájdem to po ľavej strane?“

„Nie, po pravej strane.“

„Po pravej, jasné. Dúfam, že to nepopletiem. Ehm, alebo – vieš čo? Nemohol by si mi to rovno ukázať? Nejdeš domov? Ešte sa niekde zastavíš?“

„Kde?“

„Viem ja? U kamaráta z ulice…“

„Nie, idem rovno domov.“

„Tak naskoč, zveziem ťa a ty mi to ukážeš, ušetríme obaja čas.“

Chlapec zaváhal.

„Čo je? Niečo sa stalo?“ nechápala pani v aute, zase sa milo usmiala.

„Nie, ja len…“

„Aha, doma ti povedali, že k cudzím ľuďom nemáš sadať do auta,“ uhádla.

„No,“ prikývol.

„Správne, aj ja to doma zdôrazňujem. No nič, ja to už nejako nájdem. Ale neflákaj sa, vykroč, možno budem musieť hovoriť aj s tebou, vieš, ide o rodinné prídavky, sú to tvoje peniaze, na tvoje meno, a s peniazmi nie sú žarty…“

„Viete čo, tak ja by som sa teda s vami zviezol.“

„Výborne.“

„Ale je to len kúsok.“

„Nevadí, aspoň nebudem blúdiť.“

Žena vystúpila, až teraz si všimol, aká je vysoká. Čierne, nakrátko ostrihané vlasy vyzerali ako čierna helma. Zase sa usmiala, stále sa usmievala. Milá usmievavá pani. Keď sa usmiala, bola celkom pekná, sympatická, príťažlivá, chlapec stratil posledné zvyšky ostražitosti.

„Otvorím ti vzadu, vpredu mám porozhadzované papiere, musela by som všetko poupratovať.“

Prešla k zadným dverám, otvorila ich na škáročku, chlapca vtisla dnu, zabuchla. Prebehla dopredu, nasadla, zabuchla.

Veľké čierne auto chvíľu stálo v tichej ulici, dvakrát sa pohuplo na pérovaní, potom sa pomaly pohlo.

Burger s Hanzelom pozorne počúvali. Krauz ich na začiatku varoval, že prípad utýranej mačky Lívie sa môže na konci rozprávania nečakane zvrtnúť, tak počúvali a trpezlivo čakali na ohlásený zvrat. Keď zaznelo meno detskej psychologičky, Burgerovi vyskočilo obočie, Hanzel sa hodil na operadlo, ruky mu bezmocne ovisli.

„Kristepane! Hilda Wolfová! Tá baba nás bude prenasledovať až po hrob! Čo po hrob, za hrob!“

„To nemyslíš vážne, Richard!“ pridal sa Burger.

„Musel som sa oprieť o plot, normálne sa mi zatmelo pred očami,“ priznal Krauz.

„Čo ste spravili?“

„Nič, čo sme mali? Pani Bláhovej som vysvetlil, že s pani Wolfovou sme už mali do činenia, ale nepovedal som jej, v akej súvislosti.“

„Nechcel si ju vystrašiť.“

„Presne tak, Edo, nechcel som, aby Hildu vyhodila, aby ju varovala, aby jej povedala, že sa o ňu zase zaujíma kriminálka, aby sa nám nestratila z dohľadu.“

„Správne.“

„Požiadal som ju, či by sme sa mohli vrátiť, či by som sa predsa len nemohol porozprávať s dvojičkami.“

„A…?“

„Súhlasila. Tentoraz som výsluch viedol ja, Chosé o ničom nevedel…“

„Neviem doteraz!“ ohradil sa kolega z kúta kancelárie.

„Vydrž, vtedy si s nami ešte nerobil, v aute sa pre krátkosť času nedalo. Povedal som ti predsa, že hore sa všetko dozvieš. Sú to už roky, a aby si získal ucelený obraz, musia byť pri tom aj oni dvaja, ja si už na všetky detaily nepamätám, mohol by som niečo popliesť alebo vynechať.“

„Potom, potom,“ Burger kývol do kúta, aby Chosé nevyrušoval. „Na všetko príde, teraz pokračuj, Rišo!“

„Vrátili sme sa, nadviazal som s chlapcami kontakt, nasľuboval som im, že to s babkou urovnáme, že nebudeme žalovať otcovi a kdesi-čosi, napokon sa rozhovorili. Povedali nám, že teta Wolfová je najlepšia domáca učiteľka, akú doteraz mali, že jej môžu všetko povedať, môžu jej dôverovať, nič nevyzradí, ani najväčšie tajomstvá, tak jej povedali aj to, že tajne chodia susede do záhrady, kradnú jej jahody, čerešne, čo práve dozrieva, a vždy jej naschvál rozhádžu kôlňu, aby mala robotu. To je dosť dôležité, lebo presne vedeli, kde nájdu motyku. Pochválila ich…“

„Kto? Hilda?“ žasol Hanzel.

„Teta Hilda ich pochválila, vraj keď cítia potrebu niečo také spraviť, nemajú sa tomu brániť, majú dať emóciám voľný priebeh a urobiť, čo chcú, čo potrebujú.“

„Bohovsky odborný prístup,“ neveriaco krútil hlavou Burger.

„Povedali jej, že ich suseda prichytila a Petra vyzauškovala…“

„Paľa,“ opravil ho kolega z kúta kancelárie.

„Tak Paľa. Peter ako Pavol, čert ako diabol. Páni, tí dvaja sú fakt na nerozoznanie, jeden ako druhý, chvíľami som mal pocit, že škúlim.“

„Dobre, dobre, nezdržuj, pokračuj,“ súril ho Hanzel.

„Spýtala sa ich, či to chcú nechať len tak.“

„Počkaj, hádam nám nechceš nahovoriť…“ Burger radšej nedokončil.

„Presne tak, Edo, naviedla ich.“

„Musí byť úchylná!“

„Ale veď to vieme už dávno, nie?“

„Lenže teraz ma presvedčila na sto percent! Pokračuj, Riško.“

„Povedala im, že aj ona raz mala problémy so susedou a jej mačkou, mačku zaškrtila, pribila ju na dvere šopy a odvtedy mala pokoj. A ešte ich upozornila, že mačky sa vedia brániť, takže najprv ju musia otráviť alebo znehybniť nejakou sieťou a povrazom, až potom ju môžu zabiť. A aby nezabudli na návnadu, musia ju prilákať, inak k nim mačka nepríde.“

„Mňa picne! Dala im návod?“

„Edko, dala im presný návod, ako na mačky. Viete, čo tí dvaja smradi spravili? Použili sieť, aj nám ukázali akú. Otec im kúpil dve futbalové bránky, také detské, meter krát meter, na detský futbal na dvore. Malé bránky, ale sieť mali dobrú, malé oká. Zvesili ju z bránky, mame rozstrihali šnúru na bielizeň a takto vyzbrojení sa vydali na lov. Mačku nalákali na salámu, jeden na ňu hodil sieť, druhý ju priľahol, zviazali jej nohy, pri tom ich doškriabala, ale to ich neodradilo, boli odhodlaní, tvrdo išli za svojím cieľom. Netrúfli si ju zaškrtiť, tak jeden priniesol zo šopy motyku a umlátil ju, kým druhý ju držal. Keď nám to rozprávali… Chosé, povedz im to.“

„Smiali sa, až poskakovali od radosti. Matka skoro dostala zrádnika.“

„Normálne ich to bavilo, chlapci moji. Keby sme ich pochválili, zajtra by vyrazili na lov k druhým susedom, boli priam vo vytržení. Jasné, že sme ich nepochválili, práve naopak, vysvetlili sme im právne následky ich konania. Veľmi ich to nezaujímalo, až kým nepadlo slovo polepšovňa, až to zabralo. Keď sme odchádzali, zase za nami vyrazil ich pes, sotva ich zbadal na dvore, vykašlal sa aj na Chosého gate, stiahol chvost a sám zaliezol do búdy. Nechcem si ani predstaviť, čo s ním tí zasrani stvárajú, chudáčik, ten si s nimi užije.“

„Sadisti! Normálni sadisti!“ zhodnotil Hanzel.

„A nielen oni dvaja, veď majú vedľa seba perfektného odborného poradcu,“ doplnil Burger. „To je všetko?“

„Dodali iba, že pritĺkať sa im ju nechcelo, bola celá krvavá a nechceli sa zašpiniť, tak ju iba za kožuch zavesili na klinec na dverách do šopy. Keď to dorozprávali, bolo na nich vidieť, že sú so sebou náramne spokojní.“

„A odišli ste?“

„Odišli.“

„Matka sa nevypytovala?“

„Bola v mrákotách, nevedela, kde je sever.“

„Ale vyhodí ju, nie?“

„Poprosili sme ju, aby zatiaľ nič nerobila, že sa jej v krátkom čase ozveme. Keď najbližšie príde pani Wolfová na sedenie, aby to zariadila tak, že budú pri tom, buď ona, alebo manžel, nech si niečo vymyslia, ale nech ju nevyhadzujú, aby ju nevyplašili. Sľúbila nám pomoc, uvidíme, či to dokáže.“

Na chvíľu sa v kancelárii rozhostilo ticho.

„Takže Hildušku máme zase v teréne, zase loví,“ zašepkal Hanzel. „Ako je možné, že znova robí detskú psychologičku?“

„Oto, zobuď sa, nesleduješ, v akej dobe žijeme?“ ohradil sa Burger. „Kedy sme sa s ňou stretli prvý raz? Bolo to v osemdesiatom piatom, nie? Vtedy ju na základe nášho vyšetrovania vyhodili, ale to bolo v hlbokom socializme. Prišla revolúcia a zo všetkých socialistických vagabundov sa šmahom čarovného prútika stali demokratickí hrdinovia. Určite aj ona prešla týmto obrodným procesom, a hľa, zase je z nej renomovaná psychologička pre deti a dorast.“

„Dnes je všetko možné,“ súhlasil Krauz.

„Čo je možné?“ zaujímal sa Váňa.

Práve sa s Kukym vrátili z terénu, poslednú vetu začuli medzi dverami.

„Všetko,“ skrátil vysvetľovanie Krauz.

„Váňa, tí dvaja znova narazili na Hildu Wolfovú.“ Burger bol ochotnejší než Krauz.

„To nie je možné! Odkiaľ ste ju vyhrabali? Myslel som si, že už je dávno pod drnom.“

„Nie je, staré hriechy sa znova vynárajú zo záhrobia. Rišo, zopakuj mu, čo ste zistili.“

Krauz poslúchol, v krátkosti zopakoval, kam ich priviedlo sledovanie mačacej stopy.

„Paráda,“ lebedil si Váňa. „Ako dlho sa s ňou hodláte naťahovať tentoraz?“

Otázka patrila dvom najstarším detektívom v kancelárii. Vymenili si pohľady, Hanzel si aj vzdychol. Neodpovedal ani jeden.

„Aká Hilda?“ spýtal sa Kuky.

„Ty si na tom presne ako Chosé, ešte si vtedy nepracoval na oddelení vrážd,“ spomínal Burger.

„Na oddelenie vrážd som prišiel v septembri v deväťdesiatom prvom.“

„No, presne tak,“ súhlasil Burger.

Nemusel ani listovať v starom kalendári, všetky dátumy mal v hlave. Len zopakoval, že prvý prišiel Canis, v januári 1991, potom Kuky, v septembri, a nakoniec Chosé, v lete 1992.

„Prišiel som, keď ste naháňali Beštiu,“ spomenul si Kuky.

„Správne, lenže s Hildou sme mali do činenia vo februári deväťdesiatjeden, vtedy nám zubári stotožnili kostru z lesa. Až vtedy sme sa dozvedeli, že je to Gustáv Wolf.“

„Vtedy sme robili toho zabitého vysokoškolského profesora. Ako sa…“ Krauz zvraštil čelo, nevedel si spomenúť.

„Feješ. Profesor s veľkým vtákom a neukojiteľným apetítom,“ bez problémov si spomenul Burger. „Obrábal študentky, rátal ich na stovky.“

„Správne, Feješ!“ spomenul si Krauz.

„Ale z časovej postupnosti prípadov vyplýva, že do vyšetrovania sa vtedy mohol zapojiť iba Canis a Váňa, títo dvaja tu ešte neboli.“

„Ivanko nám práve zdrhol a Váňa sa chystá obedovať, takže sme na to zase len traja,“ zosmutnel Krauz.

„Blbosť, vysvetlíme im, o čo ide, zaškolíme ich a udrieme na ňu v plnej sile, celá kancelária! Už ma tá stará striga prestáva baviť, stačilo, už ma dlho nasierať nebude!“ zastrájal sa Hanzel.

„Tak ako to bolo?“ ozvalo sa z kúta, lebo Chosé bol naozaj zvedavý, aký prípad sa môže naťahovať tak dlho.

Všetky oči sa upreli na Burgera. Zapálil si ďalšiu cigaretu, zadusil starú, driemajúcu v popolníku, hranou ruky si vyčistil stôl.

„Ehm… všetko sa to začalo v lete osemdesiatpäť.“

Sotva začal spomínať, Hanzel vstal, zašiel k plechovej skrini, chvíľu sa v nej prehrabával, našiel starý zošit s poznámkami, usmial sa, pochvalne prikývol sám sebe, vrátil sa k stolu. Zalistoval v zošite, našiel, čo hľadal, započúval sa do kolegovho rozprávania.

„Boli prázdniny, dovolenky, teplo ako v trópoch.“

„Bohovské teplo, trpel som ako otrok v egyptskom kameňolome,“ zaspomínal Krauz.

„Kecáš, ani ty si tu vtedy ešte nerobil.“

„Ale trpieť som mohol, nie?“

„Ani Váňa u nás ešte nerobil, boli sme tu len my dvaja s Otom. Prišiel za nami môj informátor Marcel Kuchárik, vraj zažil niečo zvláštne. Našiel si na leto brigádu, nejakému sochárovi sa staral o dom na Lipovej ulici.“

„Zlatý trojuholník,“ doplnil Váňa s plnými ústami. „Prominentná štvrť.“

„Uvedomte si, že sme v hlbokom socializme, firmy na takéto služby neexistovali, starostlivosť o domy riešili zbohatlíci takto načierno, cez všelijakých šikovných brigádnikov. Raz večer Marcel obchádzal…“

„Bola noc, Edo, niečo po polnoci,“ opravil ho Hanzel podľa poznámok. „Bol kontrolovať elektrické rozvody po búrke.“

„Vlastne áno, bola hlboká noc.“

„Domácim nevadilo, že sa im obšmieta okolo domu uprostred noci?“

„Správna poznámka, Kuky. Zabudol som vám povedať, že majster sochár bol s rodinou na dovolenke pri mori a celý dom zverili Marcelovi. Mal zodpovednosť, bral svoju robotu naozaj vážne, nepadlo mu zaťažko skontrolovať dom aj v noci. Za tie prachy… Nečudujte sa, tieto služby načierno boli bohovsky platené, a bez daní, bez odvodov, prašule na dlaň.“

„Aha, už je to jasné.“

„Marcel chodil vzadu za záhradami a u susedov cez okno zbadal ženu, ako bičuje nejakého zaveseného muža.“

„Obeseného?“ nechápal Kuky.

„Zaveseného,“ zdôraznil Burger. „Bol živý, holý, za ruky visel na nejakých povrazoch zo stropu a ona ho bičovala. Obchádzala okolo neho a bičovala ho remeňom.“

„Chujovina,“ ozvalo sa z kúta. „Raz som to vyskúšal, len to bolí, vôbec to nevzrušuje.“

„Chosé, buď taký dobrý a ušetri nás od svojich zvrhlých sexuálnych praktík. Jemu, a určite aj jej, sa to páčilo, a tým to hasne.“

„Bola to Hilda?“ predbiehal Kuky.

„Nepredbiehaj, vtedy sme o nej a jej manželovi nič nevedeli.“

„Aj keby ste vedeli, bičovanie manžela nie je trestný čin. V mnohých domácnostiach sa to robí bežne dodnes, a občas aj obrátene,“ nevydržal Chosé.

„Krista vášho… budete držať huby!? Hovno o tom viete, ale múdri ste jak rádio! Jeden ako druhý!“

„Už sme ticho, už držíme. Pokračuj.“

„Marcel sa zľakol, nič podobné ešte nevidel, nevedel, ako má zareagovať, tak zdrhol, nikomu nič nepovedal, ani doma žene. Naša reakcia bola podobná ako Chosého, bagatelizovali sme to a vysmiali sme ho, že aj my to tak doma robíme. Chceli sme ho vypoklonkovať z kancelárie, ale Marcel sa bránil, že to nie je všetko, že príbeh má pokračovanie.“

Chalani v kancelárii zbystrili pozornosť, sústredili sa, tušili, že práve pokračovanie bude najzaujímavejšie.

„Asi o dva dni Marcel prechádzal ulicou a zavolal ho nejaký sused…“

„Riaditeľ továrne na lepidlá,“ doplnil Hanzel zo zošita.

„Áno, to lepidlo! Marcel ho omieľal stále dokola, až nám šiel na nervy. Pamätáš sa, Oto?“

„Veľmi dobre, zamotal… presnejšie, zalepil sa do lepidla a nevedel sa odlepiť.“

„Ale nakoniec sme pochopili, že pán riaditeľ továrne na lepidlo ho zavolal k nim, aby mu niečo opravil, lebo ho pozná, vie, že pracuje pre pána sochára. Marcel súhlasil, domáci ho za odmenu pozval na pivo, a ako sedeli na terase, prišiel sused cez ulicu a posťažoval sa, že žena, čo bičovala muža, mu zmlátila syna. Malého syna, zbila ho do krvi. Marcel iba otváral oči, nič im neprezradil, počúval a dozvedel sa, že otec zbitého syna nemá proti tej žene šance, nemá sa kde sťažovať, lebo jej manžel je Gustáv Wolf, stranícky funkcionár najvyššieho rangu, a ovláda aj políciu, vtedy Bezpečnosť. Všetci na terase mu radili, aby na všetko zabudol, aby to nechal tak, lebo keď vytiahne do boja proti Wolfovi, trpko zaplače. Domáca pani sa pridala, povedala, že aj ona počula o sadistických sklonoch pani Hildy, že zabila susede mačku a pribila jej ju na dvere šopy.“

„Kecáš!“ nevydržal Kuky.

„Určite nie, Kuky, ale reagoval si podobne ako Marcel – ani on tomu neveril, bral to ako sprosté uličné reči, ako susedské ohováranie. Lenže o pár dní stretol tú susedu, stála v predzáhradke, dal sa s ňou do reči, pozvala ho na pohárik a Marcel šikovne zaviedol reč aj na mačku a, čuduj sa svete, pani suseda to potvrdila.“

„Takže pani Hilda nie je len skrytá sadistka, ešte je aj vysadená na mačky?“

„Neviem, Chosé, jej diagnózu sme sa nikdy nedozvedeli, ale normálne to určite nie je.“

„No dobre, ale čo s tým? Za týranie mačiek a bičovanie manžela… Ozaj, máte potvrdené, že to bol jej manžel, ten Gustáv? Robili ste v tom smere niečo? Nemohol to byť milenec? Ale aj keby to bol milenec, za to ste ju predsa nemohli stíhať.“

„Zase predbiehaš, Chosé. Vydrž, ani toto nie je všetko. Pokračujem – Marcel išiel po Lipovej ulici a skoro ho zrazilo auto. Bol naštvaný, šoférovi chcel vynadať, lebo zastavil, asi sa chcel presvedčiť, či ho neštrajchol, ale z hádky nebolo nič, ukázalo sa, že auto šoféroval…“ Burger sa odmlčal, užíval si ich napäté tváre a nastražené uši. „Lacko Kuna!“

„Lacko!“ zahulákal Váňa. „Dlho som ho nevidel! Ešte sa mu tak darí?“

„Kto je Lacko Kuna?“ Kukymu to meno nič nehovorilo. Ani Chosému, ale nepriznal sa.

„V tom čase obyčajný pumpár… No, obyčajný!“ aj Burger sa pozastavil nad svojím tvrdením. „V tom čase byť pumpárom neznamenalo byť obyčajný, najmä ak ste mali šťastie a robili ste na vychytenej, dobre umiestnenej pumpe. Vtedy bolo čerpacích staníc len pár, nie ako dnes, na každom rohu. Tí chlapci zarábali strašné prachy, dokonca také strašné, že občas nevedeli, čo s nimi. Uvedomte si, že museli byť nenápadní, opatrní, žiadne honosné vily, drahé zahraničné autá, jachty, dovolenky pri mori – takého by ukrkali vlastní kolegovia a vyhnali by ho z kolektívu. Všetci držali basu, kryli sa navzájom. Byť nenápadný bola zásada číslo jeden, zásada prežitia. Prečo vám to hovorím? Aby ste pochopili, prečo sa Lacko Kuna prevážal po Lipovej ulici, po ulici v Zlatom trojuholníku, v prominentnej štvrti Nášho Mesta. Čo by tam asi robil obyčajný pumpár, medzi samými umelcami, riaditeľmi, funkcionármi? Áno, správne – staval tam dom. Pravda, tajne, na svokrovo meno, všetko bolo papierovo kryté. Oficiálne býval u nás na sídlisku, tlačili sa v dvojizbovom byte, aby susedia videli, aký je pumpár chudáčik. Lenže stavať taký dom – a nikomu sa nepochváliť? To je, ako vlastniť originál od Rembrandta a schovávať ho v pivnici pod celtou. Laco s Marcelom boli starí kamaráti a Laco nevydržal, neodolal, pozval ho k sebe. Pohárik išiel za pohárikom, slovo dalo slovo a ani Marcel nevydržal, niekomu sa musel zdôveriť, a tak Lacovi všetko porozprával. Všetko, čo sa o jeho susedoch z vily dozvedel. A Laco, namiesto toho, aby sa začudoval, aký šit býva na jeho ulici, Marcelovi kontroval. Povedal mu, že aj on o Wolfovi niečo vie. Pán Wolf, vlastne vtedy súdruh Wolf, nechodil do práce električkou, vozil sa v šesťstotrinástke, vozil ho služobný vodič… vodič…“ Burger pozrel na Hanzela.

Hanzel sa usmial, zase prišiel jeho čas, čas jeho starého poznámkového zošita.

„Jaroslav Michalica,“ prečítal z poznámok.

„Vedel som, že Michalica, nespomenul som si na krstné meno. Takže ten Jaroslav sa stratil, zmizol z povrchu zemského.“

Burger sa odmlčal, rozhliadol sa, bol spokojný – oboch nováčikov ohúril novou informáciou.

„Práve v tom čase? V osemdesiatom piatom?“

„Presne v tom čase, Chosé, a nielen v tom roku, ale v tom týždni.“

„Náhoda?“

„Až taká, Chosé?“

„Nie, asi nie. A nemohol to byť ten chalan, čo ho Hilda bičovala? Niečo sa posralo, prehnala to, umlátila ho na smrť,“ dedukoval Chosé.

„Pomaly, postupne. Táto informácia šokovala aj Marcela a rozhodol sa, že príde za nami a všetko nám porozpráva. V skutočnosti nám toho veľa nepovedal, nejaké bičovanie uprostred noci, susedské nezhody v ulici, nezvestný služobný vodič… Nemuselo to súvisieť, samé jalové podozrenia bez faktických dôkazov. Navyše boli prázdniny, chystali sme sa s Otom do Tatier…“

„Na Balaton,“ spresnil Hanzel z hlavy, ani nepotreboval poznámky.

„Vlastne správne, v ten rok sme boli na Balatone. Mohli sme sa na to vykašlať…“

„Ale pán múdry chytil pracovný zápal,“ opäť pohotovo doplnil kolega.

„Niečo ma na tom prípade škrelo,“ pripustil Burger.

„Išli sme do toho, hoci už sme vedeli, kto je to súdruh Wolf, hoci tu prítomného pána Burgera som varoval, že nám zhora klepnú po prstoch, že si to môžeme parádne odskákať.“

„Áno, to všetko sme vedeli,“ pripustil Burger, „ale nedalo mi, aby som sa Lacka Kunu nespýtal, čo je na tom pravdy a odkiaľ má informácie. Našli sme ho na pumpe, vysvetlil nám, že Jaro Michalica je jeho kamarát z detstva, kamarátili sa aj teraz, už ako dospelí. Jaro sa mu pochválil, aký mu otec zohnal perfektný flek, rozváža vraj nejakého papaláša a žije si na veľkej nohe. K nemu na pumpu chodil tankovať a na umyvárku umývať čierneho tátoša, stále boli v kontakte. Povedal nám, že v deň, keď Jaro zmizol…“

„V pondelok.“

„… bol za ním na pumpe, bol zlomený, nešťastný, potreboval päťdesiattisíc…“

„Tridsať.“

„… vlastne tridsaťtisíc, a že či mu Laco nemôže pomôcť. Vtedy nemohol, a keď ho zháňal na druhý deň, už bol nezvestný. V pondelok sa mu ešte Jaro priznal, že urobil nejakú hlúposť, tie prachy musí vrátiť, tlačia naňho. Naznačoval, že tie peniaze si požičal od Wolfa, aj vysvetlil načo – chcel sa osamostatniť, chcel si kúpiť auto a taxikárčiť.“

„Nie, Edo, to sme sa dozvedeli až v záhrade.“

„Tak dobre, Oto, chcel som to skrátiť, ale keď to chceš takto, prosím. V skutočnosti nám Laco na pumpe veľa nepovedal, iba naznačoval, a večer nás zavolal na schôdzku s niekým, kto nám o Wolfovi porozpráva viac. Tak sme večer išli, zaviezol nás do záhradkárskej kolónie, tam sme sa stretli s chlapcom, s Davidom Očenášom. Je to správne, pán kolega?“

Hanzel prikývol, áno, toto meno si Burger pamätá presne.

„David nám povedal, že mal mladšieho brata Dušana, bol chorý, zakrpatený, nerástol, rozpadávali sa mu kosti, veľmi trpel, aj fyzicky, aj psychicky. Rodina kontaktovala psychologičku pre deti a dorast a chlapec sa vzchopil, pookrial, začal ho baviť život.“

„Psychologičku pre deti a dorast,“ zašepkal Chosé z kúta. „Nechcite mi tvrdiť…“

„Len vydrž, už sme na konci. S Davidom sme sa rozprávali v lete v osemdesiatom piatom, tvrdil, že všetko, čo nám rozpráva, sa stalo pred dvomi rokmi. Dušan najprv chodil na sedenia k pani psychologičke do ordinácie, potom si ho vodila na sedenia domov.“

„Tak už to povedz!“ nevydržal Chosé.

„Áno, máš pravdu, Chosé. Domov – do vily na Lipovej ulici. A pani psychologička sa volala Hilda Wolfová.“

„A ten chlapec zmizol, nie?“

„Presne to nám povedal jeho brat David.“

„Tak na to vám seriem! To sa nedá počúvať! Takú somarinu som v živote nepočul! Monštrum menom Hilda vám pod rukami unáša chlapcov, doma ich bičuje, lynčuje, zabíja, varí z nich segedín, po večeroch sa ním nadžgáva, manžel, stranícky funkcionár, jej kradne z hrnca, takže občas zbičuje aj jeho… Počúvate sa vôbec? Však to je lepšie ako o perníkovej chalúpke, akurát Janko a Marienka prežili a ježibabu upiekli, a v tej vašej rozprávke vyhráva len ježibaba!“

Chosé oprávnene vybuchol, keď to Krauz počúval takto zosumarizované, aj jemu sa rozprávka o Hilde zdala neuveriteľná.

„Môžeš sa rozčuľovať, koľko chceš, chlapče z kúta, ale ja len vyratúvam fakty. To všetko nám porozprávali ľudia, nič sme si s Otom nevymysleli,“ bránil sa Burger.

„Fakty, fakty, chýbajú fakty! Zatiaľ sú to len samé somariny! Dobre, nebudem sa s vami hádať. Takže to je všetko?“

„Už len pár slov, Chosé. Dušan odišiel večer z domu na sedenie k Hilde, domov sa nevrátil. David ho išiel hľadať, predtým ho sledoval, takže už vedel, kde Hilda býva. Obchádzal okolo domu až do noci, do hlbokej noci, na zvonenie mu nikto neotváral. Keď odchádzal, zbadal auto, ako zabočilo do dvora a zmizlo v garáži. Vrátil sa, keď zvonil, zase mu nikto neotváral, napokon ho z ulice vyhnala hliadka polície, že sa tu po nociach nemá čo pofľakovať. Rodina bola nešťastná, išli na políciu a David sa na polícii zdôveril so svojím podozrením na Hildu. Po Dušanovi vyhlásili pátranie, bolo to aj v televízii – prihlásil sa nejaký rybár, že na brehu rieky našiel tenisku. Bola to Dušanova teniska, ale šaty ani telo sa nenašli. Nikdy sa nič nenašlo, a tým sa vyšetrovanie oficiálne uzavrelo. Ale to nebol koniec, David zažil pohromu, predvolal si ho riaditeľ gymnázia do kancelárie a vyhrážal sa mu vyhodením zo školy – žasol, ako sa opovážil podozrievať rodinu takého vysokopostaveného funkcionára. David sa stiahol, ale zdôveril sa kamarátovi Lacovi Kunovi, aj ten išiel so svojím podozrením na políciu a zažil presne to isté, aj jemu sa v podniku vyhrážali vyhodením z práce, ak neprestane rýpať do Wolfovcov. Aj on sa stiahol, dva roky bol ticho, až kým mu v lete osemdesiatpäť Marcel neporozprával, čo sa o Hilde dozvedel od susedov, a Laco mu na revanš povedal, čo zažil v ten týždeň so svojím kamarátom, osobným šoférom Gustáva Wolfa. A do toho sme vpadli my dvaja, na základe podozrenia Marcela Kuchárika sme vyhľadali Laca a začali sme sa vypytovať, tak nás zavolal na stretnutie s Davidom k nim do záhrady a tam nám to všetko pekne hodili na krk.“

„Nehodili, mohli sme vycúvať,“ šomral Hanzel.

„Nemohli, už ani ty si nechcel, aj teba to začalo zaujímať.“

„Zaujímať áno, ale bol som kategoricky proti tomu, aby sme išli rovno k nim domov.“

„Veď sme nešli, najprv sme sa zastavili v detskom domove, nepamätáš sa?“

„Vlastne áno, tvoja Vlastička!“

„Načo máš ten zošit pred sebou, keď si nepamätáš taký dôležitý detail? Veď práve výsledok z detského domova nás rozhýbal.“

„Uhm…“ pripustil Hanzel.

„Čo ste zistili v detskom domove?“ dožadoval sa vysvetlenia Kuky, lebo už aj on sa v rozprávaní strácal.

„V záhrade na stretnutí s Lacom a Davidom sme nič nesľúbili,“ pokračoval Burger, „viete dobre, ako je to so sľubmi na našom oddelení. Laco pochopil, že sa nám do toho nechce, tak nás ešte postrčil. Povedal nám, že Hilda pracuje ako detská psychologička v detskom diagnostickom ústave, v ústave, kde som mal kamarátku.“

„Tvoju Vlastičku…“

„Oto, prestaň s tou tvojou Vlastičkou, je to kolegova manželka…“

„No Ježiš!“ žasol Chosé. Prečo by práve to malo byť prekážkou?

„Nakopem vás obidvoch,“ zbytočne sa bránil Burger. „Je to iba kamarátka.“

Aj tak mu nikto neveril, radšej pokračoval.

„Vlastička nám ukázala kartotéku utekáčov – to sú chovanci, ktorí sa pokúsili, alebo opakovane sa pokúšajú o útek z domova. Oto sa poprehŕňal v kartotéke a našiel troch chlapcov, ktorí vraj zmizli a už sa nevrátili.“

„A všetkých mala na starosti Hilda,“ doplnil Hanzel.

„Máš mená?“

„Tu sú zapísané,“ Hanzel významne pobúchal po zošite. „Všetko je tu, aj to, že Vlastička pripustila, že ich môže byť aj viac, lebo Hilda u nich robila dosť dlho, no kartotéku zaviedli len pred pár rokmi. To nás vydesilo – že ich môže byť aj viac.“

„Presne tak, mohlo ich byť aj viac.“

Burger zagánil do kúta, oponent si šúchal nos, nič nehovoril, mračil sa. Burger nepokračoval, chcel mu dopriať čas na premýšľanie.

„No dobre,“ Chosé vstal, prešiel sa k umývadlu a naspäť. „Povedzme, že ste nám vymenovali pár podozrivých faktov, pripúšťam, že všetky smerujú k jednej osobe. Čo ste v tom osemdesiatom piatom spravili vy dvaja?“

„Štandardný postup sa použiť nedal, upozorňujem, že sme v osemdesiatom piatom! Ak sa kriminálka za normálnych okolností dozvie operatívne informácie, ktoré smerujú k jednej osobe, nasledujú úkony. Nasadí sa odposluch, sledovačka, ustanovka, získajú sa dôkazy a ideme zatýkať, lenže v tom čase proti takej osobe, ako bol súdruh Wolf, boli úkony proti jeho žene nemysliteľné. Nikto by nám odposluch ani nič iné neschválil, navyše by sme museli spracovať hlásenie, odkiaľ máme informácie, a tým by sme prezradili zdroje a čo zamýšľame, takže namiesto cieleného vyšetrovania by sme dosiahli iba to, že by sme sa odkopali a ohrozili by sme nevinných ľudí. Rozhodli sme sa…“

„Sám sa rozhodol, podotýkam, že sám – a na moje rady nedbal!“ musel doplniť Hanzel.

„Rozhodol som sa,“ opravil sa Burger, „že udrieme rovno, priamo, ostrým hákom rovno na bradu, a buď sa súper zloží, alebo…“

„Presne tak, lenže súper sa nezložil – stalo sa alebo,“ vzdychol Hanzel.

„Neskáčte si do reči, som z toho jeleň,“ napomenul ich Chosé.

„Aj ja,“ pridal sa Kuky.

„Ja už dávno,“ podržal im stránku Krauz.

„Išli sme k nim domov a Wolfovi sme nenápadne naznačili, že vieme, že má ženu s nenormálnym vzťahom k deťom a máme podozrenie, že obaja stoja za zmiznutím ich vodiča Jaroslava.“

„A…?“

„A nič. Posledný kontakt s vodičom logicky vysvetlil, o žene sa odmietol baviť a vyhodil nás. Priamy úder na bradu sa nevydaril, nepriniesol žiadny výsledok.“

„Akože nie?“ žasol Hanzel. „A čo my dvaja?“

„Aha, tak dobre, ak to myslíš takto, tak nejaký výsledok sa predsa len dostavil. Súdruh Wolf telefonoval, poštval proti nám celú Varšavskú zmluvu. Najprv nás doďubal náš šéf, potom náčelník kriminálky, potom náčelník mesta, predvolal si nás aj súdruh Fiala z ústredného výboru strany…“

„Keby sa o tom dozvedeli v Moskve, skončili by sme v gulagu,“ uzavrel Hanzel.

„Mali sme na mále, otvorene sa nám vyhrážali prepustením do civilu. Sfalšovali sme hlásenie, že o všetkom sme sa dozvedeli z anonymného listu, a vypadli sme k Balatonu, zmizli sme funkcionárom z očí. Za tri týždne sa veci utriasli, rozruch utíchol, prežili sme.“

„Zaplatili sme percentá z platu,“ sťažoval sa Hanzel, zrejme mal lepšiu pamäť. „Za nedodržanie služobného postupu.“

„No dobre, niečo nás to stálo, ale prežili sme,“ pripustil Burger.

„To znamená, že vo vyšetrovaní už nikto nepokračoval?“

„Chosé, ty ma nepočúvaš? Skoro nás vyhodili z roboty!“

„Takže nezvestnosť toho chorého chlapca a toho Wolfovho osobného šoféra ostali navždy iba nevyriešené nezvestnosti?“

„Aj tých troch chlapcov z domova,“ spresnil Hanzel.

„No dobre, a nejaké premostenie na súčasnosť? Tým sa to predsa nemohlo skončiť.“

„Neskončilo sa,“ pritakal Burger. „Na jeseň…“

„V októbri,“ spresnil Hanzel z poznámok.

„V októbri v osemdesiatom piatom prišiel do kancelárie šéf a povedal nám, že Hilda zahlásila na polícii nezvestnosť manžela Gustáva, vraj v piatok odišiel na poľovačku a už sa nevrátil. Z okna vily videla, ako nasadol do auta v sprievode nejakých neznámych mužov, a odvtedy sa jej vraj neozval. Lenže okrem nej ho nikto odchádzať nevidel. Wolf nebol poľovník, dovtedy na poľovačky nechodil.“

„Asi ani potom,“ zašomral Chosé.

„Asi. Šéf nadhodil, či sa nechceme rehabilitovať, či sa do toho nechceme pustiť, teraz už oficiálne s požehnaním nadriadených.“

„A vy?“

„Poslali sme ho do…“

„Viem kam, aj ja som tam už bol,“ prerušil ho Chosé.

„Na Hildu sme zabudli, poviem vám pravdu, v duchu som dúfal, že sa s ňou už nikdy v živote nestretneme. Moje tajné želanie by sa možno vyplnilo, nebyť jazvečíka…“ Burger zaváhal, Hanzel zalistoval, na konci zošita našpúlil pery.

„Tento sa končí v osemdesiatom siedmom, deväťdesiaty prvý je v inom zošite.“

„Ferdo,“ pomohol mu Krauz z hlavy. „Drsnosrstý jazvečík, volal sa Ferdo.“

„Presne tak, Ferdo!“ spomenul si Burger. „V januári v deväťdesiatom prvom vyhrabal v lese hore nad mestom kostru muža. Trvalo nám mesiac, kým sme neznámy kostrový nález stotožnili, pomohli nám zubári. Kostra patrila…“ Burger ukázal prstom na Chosého, aby sa prejavil.

„Nuda, už ma to nudí. Sú len dve možnosti: buď patrila Wolfovi alebo Kennedymu, lebo najnovšie konšpiračné teórie hovoria, že ho nielen zastrelili vlastní, ale ešte ho aj tajne pochovali niekde v Európe.“

„Táto patrila Wolfovi, Kennedy leží vo vedľajšej škarpe, ale jeho sme nevykopali, nech má chlapčisko pokoj aspoň po smrti.“

Chosé prikývol, áno, americký prezident by si pokoj naozaj zaslúžil.

„Vyriešili sme vraždu pána profesora Feješa a skočili sme za Hildou, aby sme jej oznámili, že sa našiel jej muž. Neviem, s čím sme rátali… že ju ohúrime, že sa zlomí a rozplače, že sa ku všetkému prizná? Neviem. Vypočula si nás s ľadovým pokojom, spýtala sa, kto jej vydá povolenie na pochovanie a kto a kde jej vydá pozostatky. Keď som sa snažil nadviazať na vyšetrovanie, iba nás odbila, že ráta s tým, že ju začneme sledovať a odpočúvať, lebo ju stále z niečoho podozrievame. Na záver sa uškrnula, že ničomu nerozumieme, a šup, už sme boli vonku. A vtedy sme naposledy videli pani Hildu. Až do dnešného dňa – dnes znova vyplávala zo zabudnutia. Nahovorila dvojčatá na vraždu susedkinej mačky a chystá sa…“ Burger urobil pauzu, dal možnosť niekomu s fantáziou, aby sa prejavil. Neprejavil sa nikto. „A chystá sa bohvie na čo,“ dokončil Burger sám.

„Otázka znie – čo s tým?“ nadhodil Hanzel.

V kancelárii sa rozhostilo ticho.

Prvý zareagoval Chosé, preňho a pre Kukyho boli dnešné informácie nové. Vstal, znova sa prešiel po kancelárii.

„Ja to vidím takto. V osemdesiatom treťom, keď zabila chorého Dušana a hodila ho do rieky, ste o nej ešte ani nevedeli, nemohli ste nič urobiť. V osemdesiatom piatom ste sa dozvedeli o Dušanovi aj o vražde šoféra Michalicu. Chceli ste niečo urobiť, ale systém vás prevalcoval, takže ste cukli, to sa dá pochopiť. V deväťdesiatom prvom ste našli kostru jej manžela, ale vybabrala s vami a vykopla vás, lebo ste na ňu išli nepripravení. Dobre, to všetko sa dá pochopiť. Ale dnes? Nechcite mi nahovoriť, že sa na to vykašleme aj dnes! Je nás na ňu šesť, máme výhodu prekvapenia, lebo zatiaľ nič netuší, a máme dosť času na prípravu. Hovorím dobre – alebo ju necháme tak, nech sa stratia aj dvojčatá, aj ich foxteriér… Vlastne, toho nech šľak trafí!“ Chosé skontroloval dierky na nohavici, či sa medzičasom nezacelili.

Nezacelili sa.

„Nech ho šľak trafí,“ zdupľoval Chosé, „toho pribijem na dvere sám. Možno ani tých smradov krpatých by nebola škoda, ale sme platení za niečo iné, nie za to, aby sme sa pomstili na sadistických deckách a ich besnom psovi.“

Celá kancelária s ním nemo súhlasila.

„Ja by som to zhrnul,“ z ničoho nič sa ozval Kuky.

Nikto si nevšimol, že kolega sa už dlhší čas krčí nad stolom a píše.

„Keď som sa v tom vašom rozprávaní stratil, začal som si písať poznámky. Ak dovolíte, vážené osadenstvo kancelárie stoštyridsaťjeden, prečítam vám zoznam úspechov pani Hildy.“

Váňovi až zabehlo. Toľko duchaprítomnosti by od kolegu nečakal.

„Po prvé, rok osemdesiattri, zabila chorého Dušana a tela sa zbavila v rieke, alebo to aspoň nainscenovala, takže môže byť zakopaný, presne ako jej manžel, kdekoľvek v lese. Po druhé, rok osemdesiatpäť, váš kamarát Marcel ju vidí cez okno, ako bičuje neznámeho muža. Po tretie, ten istý rok, zbila susedovho chlapca na ulici, podotýkam, do krvi. Po štvrté, stále ten istý rok, zabila a na dvere šopy pribila susedinu mačku. Po piate, zavraždila šoféra Michalicu a tela sa zase zbavila. Po šieste, stratili sa najmenej traja chovanci ústavu, kde robila detskú psychologičku. Telá sa nikdy nenašli. Po siedme, odkrágľovala manžela a zakopala ho v lese, našli ste ho až v deväťdesiatom prvom, aj to iba náhodou. Po ôsme, súčasnosť, zase pracuje s deťmi a formou návodu sa podieľala na vražde babkinej mačky.“ Kuky sa vystrel, očakával ovácie.

Nikto netlieskal.

„Osem,“ vytrvalo pokračoval Kuky. „Osem bodov, osem prípadov, ktoré kladieme pani Hilde za vinu. Zvláštne je, že zoznam sa začína aj končína mačacou stopou. Nezdá sa vám to romantické?“

„Panebože, prečo ma takto trestáš?“ zastonal Krauz. „Po prvé, čo už na tom môže byť romantické? Po druhé, čo je to za výraz – končína?“

„No, logicky, keď sa niečo začína, potom sa aj končína, nie?“

„Ľudia, prosím vás, zbavte ma tohoto externého spolupracovníka jazykovedného ústavu, lebo sám ho vlastnoručne zavriem do nejakého ústavu, ale jazykovedný to určite nebude!“

Nikto sa nechytil, nikto nemal náladu na prekáračky, nech sa Krauz snažil, ako chcel. Namiesto špičkovania prehovoril Chosé, seriózne, vážne.

„Edo? Vy dvaja s Otom ste začali, vy dvaja by ste mali rozhodnúť, ako pokračovať. Či vôbec pokračovať, a ak áno, tak ako.“

Burger prikývol, zo zotrvačnosti prikyvoval ďalej, ani si to neuvedomil. Prikyvoval, premýšľal.

„Dobre,“ rozhýbal sa napokon, „dobre, chlapci moji, ako chcete. Ak je to vôľa celej kancelárie a ste ochotní do toho ísť, nech sa páči! Informácií máme plno, ale všetko iba takto, v starých zošitoch a v hlavách, na papieri nie je nič, takže odtiaľto by sme začali. Richard…“

„Nie!“

„Áno! Kuky ti požičia ten svoj zosumarizovaný papierik, použiješ aj hlavu a napíšeš ucelenú informáciu, služobné hlásenie, čo všetko na Hildu máme.“

„Prečo práve ja? Prečo zase len ja?“

„Musíš trénovať písanie, sloh, slovosled, gramatiku, raz sa ti to možno zíde.“

„Na to sa ti…“

„Keď to budeme mať na papieri, môžeme skočiť za Šaňom a vyžiadať si úkony. To bude bod číslo dva. Kým bude Rišo písať, Kuky a Váňa ju prehodia cez evidencie, chceme o nej všetko, operatívne evidencie, trestná minulosť, občiansky, vodičský, pas, zbrojný preukaz, čísla zbraní, ale hlavne aktuálnu fotografiu. Z dokladov vyberiete tú poslednú, nikoho nezaujíma, ako vyzerala týždeň po maturite, jasné?“

„Uhm.“

„Chceme všetko, čo by nám evidencie mohli poskytnúť. Chosé…“

„Tu, samé ucho.“

„Telefóny! Chceme pevnú linku, mobil, priprav žiadosť na výpisy za posledné dva mesiace.“

„Jasné, idem na to.“

„Oto, skočíš na oddelenie pátrania.“

„Skočím.“

„Nech nám vyhodia nezvestnosti mladých chlapcov od deväťdesiateho prvého po dnešok.“

„Štyri roky? Budú soptiť.“

„Preto tam posielam teba. Nájdi Jožka Sekulu, on jediný to zvládne a nebude sa nám vyhrážať zastrelením. Ja oslovím sledovačku, presondujem stav, zaťaženosť, ochotu. Stretneme sa tu o dve hodiny, snažte sa, aby som mal niečo v rukách, keď pôjdem za šéfom. Tej strige Hilde zrazíme hrebienok a raz a navždy bude od nej pokoj!“

Burger sa mýlil. A to sa mu na začiatku prípadov stávalo len zriedka.

Šéf oddelenia vrážd Alexander Mayor dočítal hlásenie, vypočul si krátky Burgerov komentár, vypýtal si cigaretu, prehodil si nohu cez nohu, prikývol, že všetkému rozumie. Sedeli v kancelárii, Burger sa na poslednú chvíľu rozhodol, že nepôjde za šéfom sólo, ale zavolajú ho do kancelárie, aby si jeho reakciu vypočuli všetci. Usadili ho do kresla vedľa Chosého, podali mu tenký spis s výrazným červeným krycím názvom HILDA – to bol Krauzov nápad, vraj vizuálny efekt musí na šéfa zapôsobiť.

Mayor zamával hlásením.

„Kto to písal?“

„Ja,“ priznal sa Krauz.

„Myslel som si. Načo tri strany? To nie je hlásenie, to je námet na román, možno celovečerný film.“

„Rozbehol som sa, akosi som nevedel zabrzdiť.“

„Nabudúce spomaľ. Prvá strana by bola v poriadku, výpočet jej skutkov…“ šéf zaváhal, opravil sa, „… presnejšie, len podozrení, je celkom zaujímavý, hlavne, keď to človek vidí zosumarizované na papieri. To potom sú len domnienky, kombinácie, fabulácie, čo by mohla, keby… a podobne. Drísty.“

„Chceli sme to mať všetko pokope – v jednom celku.“

„V poriadku, tak máte celok. Edo…“ šéf sa obrátil na najstaršieho v kancelárii, ale jeho komentár patril, pochopiteľne, všetkým. „Edko, pokiaľ viem, už sme o tom hovorili, nie? V osemdesiatom piatom som tu nebol, ale niečo si mi o tých udalostiach hovoril, matne si spomínam. V deväťdesiatom prvom sme vyriešili vraždu toho profesora… profesora…“

„Feješ,“ našepkal Krauz.

„… Feješa,“ pokračoval šéf, „pričom sme súbežne s tým našli v lese neznámu mŕtvolu, z ktorej sa vykľul Gustáv Wolf. Hilde sme vydali kosti, vrátili sme jej lebku…“ šéf sa zarazil, zagánil na Hanzela. „Oto, vrátil si jej lebku, alebo…“

„Vrátil, vrátil, mám o tom doklad. Vieš si predstaviť, aký by narobila krik, keby mala pochovať manžela bez hlavy? Žiadny krik nebol, z tohto hľadiska je všetko v poriadku, administratívne ošetrené.“

„Výborne! Tým to zhaslo.“

„No počkaj, zhaslo…“ ohradil sa Burger. „Poznáš podrobnosti o náleze Wolfovej kostry, nie? Nerob sa, že je všetko v poriadku! Čo tie policajné putá na rukách a podozrivé okolnosti jeho odchodu na poľovačku, presnejšie, verzia, s ktorou pri oznamovaní nezvestnosti prišla Hilda.“

„Áno, iste, aj o tom sme spolu hovorili, ale dal som vám čas aj priestor, a nikam ste sa nepohli.“

„Dal si nám prd, a nie čas a priestor. Vyfasovali sme tri nové prípady! Už si zabudol, ako sa to na jar deväťdesiatjeden na nás zosypalo?“

„Dobre, dobre, spomínam si, ale aj tak, mohli ste popritom…“

„Nemohli, nevedeli sme, kam skôr skočiť, zato teraz môžeme. Vyriešili sme pekný prípad s cigaretovým závozníkom a sme voľní.“

„Ale okrem toho, že ste voľní, sa nič nezmenilo, východisková situácia je presne taká istá ako vtedy – v rukách máte hrubé…“

„Aké hrubé, ty si to nedočítal do konca? Hilda je tu, zase sa obšmieta okolo detí!“ Burger podvedome zvýšil hlas, šéfov pasívny postoj ho vytáčal.

Šéf zalistoval v tenkom spise s červeným krycím názvom.

„Edo, a čo je toto?“ zamával papierom, ukázal ho všetkým. „Kto to lustroval?“

„Ja,“ pre zmenu sa priznal Kuky.

„Tak prosím! V kriminalistických evidenciách sa jej meno nenachádza, nemáme ju podchytenú, z nášho hľadiska je bezúhonná. Volal si na register trestov?“

„Volal.“

„A…?“

„Nič, dosiaľ netrestaná.“

„No prosím, zase bezúhonná! A toto je čo? Vizitka! Odkiaľ ju máte?“ Aj šéf podvedome zvyšoval hlas.

„Dala nám ju pani Bláhová,“ mierne vysvetľoval Krauz. „Keď nám povedala meno psychologičky, ktorá sa jej stará o dvojičky, vrátili sme sa do domu, dozvedeli sme sa, ako ich nahovárala na vraždu mačky…“

„Vražda mačky! Prosím ťa, nebuď aj ty ako malý!“

„Nám to znie lepšie, ale ak chceš, prosím, nahovárala ich na vybavenie účtov so susedou, a keď sme odchádzali druhý raz, požiadali sme pani Bláhovú o kontakt na Hildu. Dala nám túto vizitku, mala dve alebo tri.“

„Výborne, takže tú vizitku si ešte raz poriadne pozrite. Je tu jasne napísané, že má otvorenú súkromnú prax, venuje sa poradenstvu, zameriava sa na deti a dorast. Akéže vynorenie z hlbín minulosti, čo to tu splietate? Zaspali ste dobu? Pred piatimi rokmi bola revolúcia, páni, časy sa zmenili, ľudia súkromníčia, aj ona sa osamostatnila, normálne robí to, čo vyštudovala, v čom má prax, čo ju baví a živí. Nič nelegálne, nič trestné. Nechápem…“

„Nechápeš? A súvislosti, fakty v širšom kontexte? Načo sme ti to všetko tak obšírne spísali, celú genézu…“

„Ale, genézu, prosím ťa, prestaň! Robíte z nej…“

„Monštrum,“ skočil mu do reči Váňa.

„Váňa, strč si niečo do tej huby a nedramatizuj! Monštrum! Čo ju spája s vraždou manžela? Nič, ani jedna stopa, iba jalové podozrenie. A poďme ďalej. Ako jej chcete preukázať desať rokov starú vraždu toho ich vodiča? Nielenže nemáte nijakú stopu, nemáte ani mŕtvolu. A poďme ďalej – čo vieme o tom stratenom chlapcovi? Vôbec nič – a takisto nám chýba telo. A že sa stratili nejakí chovanci z decáka? Veď sa strácajú stále. Počúvate ma? Len samé dohady, jalové podozrenia…“

„A presne to je ono!“ z ničoho nič zareagoval Burger, namieril na šéfa žeravý koniec cigarety. „Trafil si klinec po hlavičke! Teraz si nám nahral na smeč!“

„Ako?“

„Presne si vystihol situáciu. Máme len operatívne informácie, iba podozrenie. A čo robí dobrý kriminalista v takom prípade? Nemusíš sa namáhať, odpoviem si sám – snaží sa zohnať dôkazy – a presne to od teba chceme. Podpíš nám súhlas na úkony.“

„Vy ste sa zbláznili!“

„Nemusíš mi odrazu vykať.“

„Ani mi nenapadlo, hádžem vás všetkých do jedného vreca, celú bandu číslo stoštyridsaťjeden.“

„Šaňo, ale prečo? Veď je to normálny služobný postup, všade to tak robia, aj my to tak v iných prípadoch robíme, prečo nie v tomto?“

„Nevidím výsledok, nevidím svetlo na konci tunela, neviem, čo si od toho sľubujete.“

„Ako to, že nevidíš? Nahodíme na ňu odposluch, zahrnieme všetky telefóny, Chosé ich ustálil, už poznáme čísla mobilnej siete aj pevnej linky. Zorganizujeme sledovačku a potom ju vyprovokujeme. Buď ju predvoláme alebo ju navštívime, vystrašíme ju, bude sa aktivizovať, zistíme, kam chodí po rozumy, s kým spolupracuje, zistíme, komu volá, s kým sa radí, kto jej pomáha…“ Burger sa zadýchal, nevládal dokončiť, ale aj to stačilo.

Šéf našpúlil pery, cmukol.

„Ďakujem za prednášku,“ zašomral, „fakt by som bez teba nevedel, ako sa to bežne robí.“

„Správne si povedal, že bežne.“

„Počúvali ste ma, keď som čítal posledný obežník o odposluchoch? Asi nie, inak by ste vedeli, že každá súčasť dostala limit voľných miest na odposluchy. Naše oddelenie dostalo dvanásť miest, všetky sú obsadené, počúvame na všetkých linkách.“

„Ale vieme si požičať z majetkovej alebo ekonomickej kriminálky.“

„V akútnych prípadoch. Je desať rokov stará možnovražda akútny prípad? A so sledovačkou je to ešte horšie, večne vyplakávajú…“

„Volal som im,“ prerušil ho Burger.

„A…?“

„Vyplakávali…“

„No prosím!“

„… ale napokon pripustili, žeby sme sa vedeli dohodnúť, a keby sme sa s nimi prestriedali, dala by sa urobiť aj dvadsaťštyrihodinová kontinuálka. Už sme to s nimi robili, poznajú nás, vedia, že sme profíci a neodkopeme ich.“

Šéf znova našpúlil pery, do preloženej nohy sa mu pustili mravce a ihličky, prehodil si nohy, rozvibroval poltopánku.

„Čo vás tak žerie?“

Otázka ich prekvapila.

„Inokedy vás po úspešnom prípade človek nemôže zohnať aj dva týždne, ledva chodíte do roboty…“

„Kecáš!“

„Tak tri, a nekecám, a aj keď sa občas ukážete, tak ste v nepoužiteľnom stave, a odrazu toľko iniciatívy pre staré zaprášené, navyše nepotvrdené vraždy. Vy ste mi niečo zamlčali? Viete niečo, čo vás žerie, a nepovedali ste mi to? Čo vás poháňa? Alebo vás uštipla zmija?“

„Vstúpili sme si do svedomia, už žiadna flákarina na pracovisku, žiadny alko…“

„Chosé, prosím ťa!“

„Nič sme ti nezamlčali,“ Burger sa snažil udržať seriózny tón porady čo možno najdlhšie. „Informujeme ťa o všetkom, aj o tom, že tá baba sa nám jednoducho nepáči a máme obavu, že sa znova aktivizuje. Nechceme čakať, kým sa stratí ďalší chlapec, nechceme riskovať ďalší mladý život, chceme ju tentoraz predbehnúť, to je všetko.“

Vysvetlenie bolo krátke, výstižné, logické.

Mayor vstal, rozcvičil si stŕpnutú nohu.

„Nikto z nás nechce riskovať život iného, mladý život už vôbec nie.“

„Tak ako, Šaňo, môžeme to rozbehnúť?“

„Budem o tom uvažovať.“

„To je iba kulantne povedané nie.“

„Nepovedal som, že nie.“

„Tak sa vyjadri jasne: áno – alebo nie?“

„Zatiaľ nie, nechám si to prejsť hlavou a potom možno áno.“

Šéf chcel odísť, no ešte si to rozmyslel.

„Alebo inak, k odposluchom a sledovačke hovorím zatiaľ nie, ale skúste niečo bez nich, iniciatíve sa medze nekladú.“

Odchádzal, s rukou na kľučke si to znova rozmyslel.

„A pokiaľ má niekto pocit, že má málo roboty, nech sa zajtra ráno hlási u mňa po rozdelení, ukážem mu skriňu plnú nevybavených spisov.“

Až teraz odišiel definitívne.

„Čo si taký naštvaný? Ešte včera si mi hovoril, že starý prípad ste elegantne vyriešili, nový prípad na stole nemáte, užívate si príjemné oddychové medziobdobie, a dnes si prišiel z roboty s vráskou na čele.“

Krauz ležal na diváne, s rukou pod hlavou tupo civel do stropu.

„Ani správy ťa nezaujímajú.“

Manželkin postreh bol presný, večerné správy bežali už dobrých desať minút, no detektív to ani nepostrehol, nepohnuto civel ďalej.

„Ani pivo ti nechutí.“

Aj to bola pravda – z fľaše na konferenčnom stolíku chýbal sotva glg.

„Čo sa stalo?“

„Nič, srdiečko, iba som…“ detektív zaváhal, v rýchlosti mu nenapadlo, ako by čo najpresnejšie vystihol pocity z dnešného dňa. „Unavený. Znechutený.“

„Vyhoretý?“

„To hádam ešte nie, na to som primladý.“

„Omyl, miláčik, vek je iba jedno z kritérií. Pracovné nasadenie, psychický tlak, zlé pracovné podmienky, problémy v kolektíve…“

„Nie, nič z toho,“ nedal jej dohovoriť.

„Tak čo sa stalo?“

Sylvia si prisadla na posteľ, konečne sa musel pohnúť, pomkol sa, urobil jej miesto.

„Dnes som vyšetroval vraždu mačky…“

„Odkedy ste novelizovali trestný zákon?“ Pre zmenu skočila do reči ona jemu.

„Darmo sa vysmievaš, bola to zákerná, premyslená, naplánovaná vražda aj bez novely zákona, mne sa práve táto právna kvalifikácia náramne páči, lebo je výstižná.“

„Zákerná? Beštiálna?“

„Doslova beštiálna vražda. Dvaja krpatí smradi preskočili plot k susede, podotýkam, že k starej babičke, a umlátili jej obľúbenú mačku motykou.“

„Dve decká?“

„Dvojičky. Na akciu si priniesli sieť a salámu. Po akcii ju zavesili na klinec – na dverách do šopy.“

„To nemyslíš vážne!“

„Myslím.“

„Vek?“

„Nie je to jedno? Nech mala koľkokoľvek, je to domáce zvieratko, zaslúži si našu lásku, pohladkanie, a nie…“

„Tých chlapcov.“

„Jáj, deväť.“

„Deväť!? Hrôza! Kde na to také decká prídu? Čo nám to vyrastá za generáciu?“

„Veď to ma na celej veci serie najviac, neprišli na to sami, naviedla ich dospelá osoba.“

„Úchylná?“

„Detská psychologička.“

„Veď hovorím.“

„A čo je najhoršie, už sme sa s ňou stretli.“

„Boli ste ju vypočuť? Bez prípravy?“

„Nie dnes, v minulosti.“

„V podobnom prípade?“

„Možno ešte horšom.“

„A čo ste spravili?“

„To je to, že nič, a nič nespravíme ani teraz, lebo naše vedenie si myslí, že fantazírujeme.“

„Ale pokiaľ viem, tak požehnanie vedenia ste nikdy nepotrebovali, skôr naopak, špeciálne vašu kanceláriu baví, ak môžete šéfstvo nasierať, nie?“

„To máš pravdu, no v tomto prípade sme totálne zablokovaní.“

„A to ťa tak žerie?“

„Asi.“

„Tak vieš čo, napusti si vaňu, horúca voda ti vždy pomohla, uvoľníš sa, zdriemneš si, prídeš na iné myšlienky a večer v postieľke sa k tebe pritlačím…“

Krauzovi zabzučal mobil vedľa pivovej fľaše.

„Edo Burger,“ prekvapene si prečítal meno volajúceho. „Kde sa to…“ Krauz vypol mobil.

„Kristepane, Richard! To je fakt taký problém zapamätať si jedno tlačidlo?“

„Doriti, ja ho niekam šľahnem!“

„Nikam ho nešľahaj, daj ho sem! Rišo, čo myslíš, prečo má jedno tlačidlo zelené podsvietenie a druhé červené? Čo ešte potrebuješ, akú technickú pomôcku? To ti majú dať jedno spredu a druhé na vypínanie zozadu? Fakt si ako malý chlapec!“

Sylvia sa hnevala, snažila sa oživiť mobil čo najrýchlejšie, aby kolega na druhom konci nestratil trpezlivosť.

„Haló! Edko? No to som ja… Áno, Riško sa učí telefonovať. Počkaj, dám ti ho.“ Sylvia podala mobil manželovi. „Na, ničoho sa nedotýkaj, len telefonuj!“

„Edo? To som ja, servus.“

„Počúvaj, ty Einstein, dva gombíky ti robia problém? Ako sa po latinsky povie šťuka?“

„Esox lucius.“

„Tak po latinsky vieš pomenovať každého živého tvora na zemi, ale dva gombíky ťa preštia ako nič?“

„Neser ma aj ty, máš volať na pevnú linku!“

„Budem si to pamätať.“

„Voláš len kvôli tej šťuke? Si niekde v krčme a stavil si sa s niekým?“

„Nie, je to oveľa horšie.“

„Horšie? Budeš chcieť aj latinský názov nosorožca bieleho?“

„Ešte horšie.“

„Ešte horšie? Pre koho? Čo sa deje?“

„Sedíš?“

„Ležím.“

„Môže byť, ale neskotúľaj sa. Stratil sa deväťročný chlapec.“

„Deväť…“ Krauz sa odmlčal, vek asi nebol až taký dôležitý, len preto by Burger nevolal, určite má aj zaujímavejšie informácie.

„Nespýtaš sa ma, odkiaľ je?“

„Odkiaľ je?“

„Tichá ulica.“

„Boha!“

„Lipová, Ovsená, Tichá.“

„Zlatý trojuholník, Edo, sme tam!“

„Presne, sme za rohom.“

„Kedy?“

„Dnes poobede, cestou zo školy.“

„Edo, žeby bola taká blbá? Prečo by lovila vo vlastnej štvrti, za rohom?“

„Riško, pri psychicky narušených osobách sa blbosť strieda s genialitou, a naopak. Ak je to jej robota, nemôžeme ani tušiť, ako premýšľa, čo tým zamýšľa, čo si pre nás pripravila tentoraz.“

„Edo, zase nás predbehla.“

„Ak máš pravdu, tak prvý kopanec do riti si zaslúži náš šéf, ale tie druhé si môžeme rozdávať navzájom. Zase sme zaspali.“

„Do…“ Krauz prižmúril oči, pre istotu sa posadil.

„Môžeš prísť do roboty?“

„To je čo za otázka?“

„Zbytočná, uznávam. Operačný ti volať nebude, ani on ešte o ničom nevie, volám ja. Som na ceste do kancelárie, hore je celé vedenie…“

„Prečo?“

„Je to niečí syn…“

„Aha, takže nám vrchnosť bude celý čas dýchať na zátylok.“

„Presne tak, ale už sme zvyknutí, nie? Priprav sa, najprv si ich vypočujeme, až potom sa pohádame. Hlavne drž hubu, aspoň zo začiatku, potom uvidíme.“

„Do hodiny som v kancli, stretneme sa hore. Ostatní?“

„Oto už vie, ostatných priebežne obvolám. Človeče, tie mobily, to ti je bohovská vec, môžem pracovať aj z autobusu.“

„Choď do…“

Burger nečakal, kým ho tam pošle, už volal ďalšiemu z partie.

„Miláčik…“ Krauz vyskočil z postele.

„Ja viem.“

„Prepáč, ale z toho pritískania v postieľke dnes asi nebude nič.“

„To sa veľmi mýliš, miláčik, len už konečne vypadni.“

„Miláčik!“

„No dobre, dobre, dnes si dám pauzu aj ja. Výnimočne. Zbalím ti niečo na noc.“

„To by bolo príjemné, a vieš čo? To s tou horúcou vodou bol tiež dobrý nápad, napusti mi vaňu, beriem si ju so sebou.“

Sylvia si len vzdychla – čo s takým chlapom? Keď môže vylihovať, len sa od nudy mračí, sotva zavolajú z roboty, akoby ho natankovali raketovým palivom.

Zotmelo sa, v apríli o ôsmej večer už prichádza tma, dlhé dni a krátke noci ešte mesiac-dva počkajú. Na chodbe násilnej kriminálnej polície bola tiež tma, svietilo len požiarne poplachové osvetlenie – neklamný dôkaz, že sa deje niečo, čo by malo ostať utajené nielen pred verejnosťou, novinármi, ale aj pred policajtmi, pravda, ak nepatria k vyvoleným.

Alebo k idiotom ochotným prísť do roboty v ktorúkoľvek dennú či nočnú hodinu, nehľadiac na rodinu.

Krauz skúsil kľučku na svojich dverách – zavreté. Pokračoval v šere ponurej chodby až k dverám šéfa. Spod dverí presvital prúžok svetla. Nastavil hánku na ukazováku… Blbosť! Prečo by mal klopať? Veď je tu doma!

Vrazil dnu.

„Dobrý večer.“

Zastal zarazený vo dverách – plná kancelária. Na pozdrav mu kývol kamarát Burger a šéf oddelenia vrážd Mayor, ale kývli aj ďalší, šéf násilnej kriminálky, riaditeľ celej kriminálnej polície, riaditeľ vyšetrovačky, riaditeľ ešte niečoho, čoho, to Krauz ani netušil, lebo kolega bol v uniforme v hodnosti kapitána.

Jeden nekývol – civil, tváril sa ustarane, zmučene. Štyridsiatnik, každý druhý vlas šedivý, každý prvý čierny – buď drahý melír alebo šťastná obeť genetickej anomálie, v každom prípade pútavý objekt. Súmerná tvár, bez vrások, keby sa usmial, bol by celkom sympatický, no neusmieval sa, z prítomných na to mal najmenší dôvod. Aj posediačky v obleku sa dalo usúdiť, že je to udržiavaný, aktívny športovec. Fajčil, miešal si kávu, uprene sledoval penu na hladine, prišelca neregistroval.

Krauz by stavil mesačný plat dôstojníka kriminálnej polície, že to bola dnes už desiata, možno pätnásta káva, a cigareta aspoň… Veľa, muselo ich byť veľa. Keď si išiel potiahnuť, ruka sa mu chvela, nebol v dobrom stave, ani fyzickom, ani duševnom. Keby nebol trénovaný, v jednom alebo druhom smere, už by ležal na intenzívke so srdcovou príhodou.

„Poď ďalej, Rišo, sem si sadni,“ ukázal Mayor.

Prvé miesta najbližšie k šéfovi zabralo vedenie, jemu sa ušlo posledné na konci stola, no nereptal, možno keď sa začne rozdeľovať robota, odskáču to tí najbližší a naňho neostane.

Debilné myšlienky, ešte sa to nestalo, a ani tento prípad sa nezačínal inak.

„Páni, nie sme ešte komplet…“

Aj ďalšia návšteva vrazila bez zaklopania a prerušila šéfove úvodné slová. Hanzel a Chosé vošli plece vedľa pleca, za nimi sa ponáhľal Kuky.

„Váňa zavára pečienky, nepovedal mi, či husacie alebo bravčové, alebo z nich robí paštétu, neviem, ale príde, máme s ním rátať,“ vysvetľoval krpec už od dverí, s prehľadom kašlal na zloženie osadenstva šéfovej preplnenej kancelárie.

Mayora obchádzali mrákoty, u Krauza si krpec šplhol. Aj ďalšou vetou.

„No čo, je to debil, ale je náš.“

Za normálnych okolností by len táto jedna hláška od dverí strhla lavínu hodinovej debaty, nekonečného špičkovania, doberania, urážok, sprostých rečí, rehotu, ale teraz neboli v kancelárii, nie vo svojej, a neboli sami, museli sa prispôsobiť, museli sklapnúť.

„Výborne,“ vydýchol si šéf, „sme skoro všetci, Váňa sa pripojí. Tam si sadnite,“ ukázal prstom. „Ďakujem. Páni, môžeme začať. Ja by som…“ pozrel na riaditeľa kriminálky, bol služobne najvyššie.

Riaditeľ prikývol, že môže, aj on si pomiešal kávu.

„Tak ja by som teda začal. Chlapci, asi máme nový prípad, preto som vás zvolal.“

„Prečo tak narýchlo? Ani operačný o ničom nevie,“ neodpustil si Krauz.

„Kolega Krauz, trochu trpezlivosti…“ vzdychol si Mayor.

Burger Krauzovi vztýčeným ukazovákom naznačil, že ešte nie je ten správny čas.

„Prepáčte, už som ticho.“

„Budem pokračovať. Máme pred sebou prípad… Ehm,“ šéf oddelenia vrážd si odkašlal, zaváhal, prehltol, prikývol sám sebe. „Áno, je to asi prípad. Prípad, ktorý ešte nie je presne právne kvalifikovaný, ani oficiálne nahlásený, preto hovorím asi, ale bude z toho prípad, som si istý. Máme prítomného riaditeľa oddelenia vyšetrovania, určite sa dostaneme aj k právnej kvalifikácii, ale zatiaľ nepredbiehajme, nič nevieme presne. Pán Mičko…“

Muž v obleku sa prebral, prestal miešať, zareagoval, prikývol, že je tu, hoci unavený, vyšťavený, vynervovaný.

„Prosím?“

„Pán Mičko nám pred chvíľou vysvetlil celý problém, ale zbytočne by som vám interpretoval informácie, ktoré vám môže povedať aj sám. Pán Mičko, viem, v akej sa teraz nachádzate situácii, myslím po psychickej stránke, aj to viem, že ste nám už všetko povedali, ale upozornil som vás, že to budete musieť opakovať, možno aj tristokrát. Toto,“ Mayor ukázal na celú kanceláriu, „sú ľudia, ktorí začnú rozpletať váš prípad, takže vás chcem požiadať o trpezlivosť, a keby ste ešte raz od začiatku…“

Rukou sa prihlásil riaditeľ kriminálnej polície.

„Niečo by som vám na začiatok predsa len rád povedal. Chlapci, toto je pán Zdeno Mičko, musím vám ho predstaviť, aby ste chápali, čo vám o chvíľu povie, aby ste chápali jeho postup. Pán Mičko je predseda plánovacej komisie na ministerstve hospodárstva. Okrem iného pripravujú novú pozemkovú reformu…“

Krauz si prestal písať, výpočet Mičkových funkcií, a za čo všetko je zodpovedný, na čom všetkom sa podieľa, ho nezaujímal, stačilo, keby riaditeľ povedal to podstatné – pán Mičko je niekto, kto má styky, preto nás všetkých postavil do pozoru. Riaditeľ to nahlas povedať nemohol, dokonca ani Krauz, ale myslieť si mohol, čo chcel, za to ho žiadny funkcionár potrestať nemohol.

„… asi toľko na úvod,“ zakončil prejav riaditeľ kriminálnej polície.

„Ďakujem pánu riaditeľovi, a teraz vy, pán Mičko.“ Mayor sa snažil postrčiť poradu aspoň o kúsok ďalej.

„Ehm, ďakujem, páni, za úvod a za to, že tak promptne reagujete na vzniknutú situáciu. Zmienim sa pánu ministrovi…“

„Prosím vás, pán Mičko, k veci.“

„Iste, iste, takže… Ehm, no, uniesli mi syna.“

Krauz si napravil poznámkový zošit, posunul sa na stoličke do pohodlnejšej polohy, bol pripravený písať. Nová informácia v ňom vzbudila záujem, Burger mu povedal, že sa stratil chlapec, tento tvrdí, že mu uniesli syna, čo je podstatný rozdiel.

„Pán Mičko, či ide o únos alebo nie, to nechajte na nás, právnu kvalifikáciu spresníme neskôr, teraz sa obmedzte iba na fakty,“ napomenul ho riaditeľ vyšetrovačky.

„Áno, iste, ale neviem odkiaľ…“

„Boli ste v práci, o druhej vám volala ošetrovateľka…“

„Áno, bol som normálne v práci, mali sme poradu k návrhu…“

„Pán Mičko, prosím vás…“ slova sa znovu ujal Mayor, rozhodol sa manažovať celý predbežný výsluch.

„Viem, viem, nepodstatné preskočím. Takže bol som v práci, mali sme poradu. Presne o štvrť na tri ma vyrušila sekretárka, že volá slečna Dubovská, vraj je to súrne. Slečna Dubovská je manželkina ošetrovateľka, viete, manželka je pripútaná na lôžko. Dlhodobo pripútaná, roztrúsená skleróza, pokročilé štádium. Je to… Je to…“

„Pán Mičko, chápeme vážnosť situácie, chápeme ťažký zdravotný stav vašej manželky, túto citlivú stránku vášho života nemusíte rozoberať.“

„Ďakujem, no na vysvetlenie si neodpustím pár slov, lebo to súvisí s časovým režimom môjho syna. Všetci v rodine sme sa museli prispôsobiť. Manželka leží a my pomáhame. Rodinný život máme zorganizovaný tak, že ráno o siedmej prichádza slečna Dubovská, o pol ôsmej odchádzam z domu, veziem syna Tibora do školy, ja idem do úradu. Synovi sa končí vyučovanie o pol jednej, do jednej je na obede, kým sa vymotá, je pol druhej, vtedy mu ide trolejbus priamo spred školy. Cesta trvá dvadsať minút, o druhej, maximálne o štvrť na tri, musí byť doma a vystriedať slečnu Dubovskú. Vie, že sa nesmie flákať, chápe závažnosť situácie, dá sa naňho spoľahnúť, je to už veľký chlapec. Viem, že ho tento režim obmedzuje, mal by si čo povedať s chlapcami aj po škole, rád by zašiel k nejakému kamarátovi, chcel by vybehnúť len tak von, no nejde to, musíme sa prispôsobiť. Chápe to, viac ráz sme sa o tom rozprávali, vie, aké je dôležité, aby bol o druhej doma, preto ma telefonát slečny Dubovskej, že Tibor neprišiel domov, prekvapil. Nikdy sa to nestalo.“

Krauz si poznačil novú informáciu, slovo nikdy zakrúžkoval, zvýraznil ho tromi výkričníkmi.

„Musel som problém rýchlo riešiť, lebo slečna Dubovská od nás odchádzala na druhú zmenu, na presun k druhému pacientovi mala hodinu a štvrť hodiny už stratila, takže som musel promptne reagovať. Zavolal som Tiborovi na mobil, hoci slečna ma upozornila, že už mu opakovane volala. Aj mne sa ozval iba záznam, že stanica je dočasne nedostupná. Ani toto sa nikdy nestalo, Tibor dobre vedel, aké je dôležité, aby bol poobede na príjme, aby mal mobil stále nabitý a nikdy ho nevypínal. Volal som znovu domov, dozvedel som sa, že Tibor sa stále neobjavil, ani sa neozval. Ubezpečil som slečnu Dubovskú, že za týchto okolností môže odísť, idem domov a vystriedam ju. Slečna Dubovská ma ubezpečila, že manželke pichla injekciu na spanie a zo zdravotného hľadiska je všetko v poriadku. Vysvetlil som situáciu nadriadenému, našťastie Vlado… teda môj šéf, je o situácii informovaný, uvoľnil ma, poradu vzal za mňa. Prišiel som domov…“

„Kedy?“ Krauz vyštekol otázku automaticky, ale všetci brali jeho reakciu automaticky, nikto ho nezahriakol.

„O trištvrte na tri. Manželka spala, berie už veľké dávky sedatív. Nebudil som ju, nechcel som ju zbytočne stresovať. Pri telefóne ležal lístoček od slečny Dubovskej, bolo tam číslo do bytu druhého pacienta a stručná veta, aby som sa ozval, že chce vedieť, čo je s Tiborom. Bolo to normálne, od slečny Dubovskej dokonca milé, nemá mobil, ale dala mi kontakt, aby bola informovaná. Potom…“ vysoký štátny úradník sa zamyslel, usrkol z kávy.

„Trochu vody?“

„Keby som mohol…“

„Kuky…“

Kuky bol najbližšie k chladničke, obslúžil návštevu, drzo nalial aj sebe, na ostatných sa vykašlal. Zlatý chlapec.

„Začal som systematicky, od začiatku. Najprv som ešte raz pre istotu prezvonil Tiborov mobil – nič, stále odkazovač. Zavolal som triednej… Vlastne, ešte by som mal vysvetliť, že moja manželka z pochopiteľných dôvodov do školy nechodí, kontakt udržujem iba ja, chodím na rodičovské združenia, som predseda ZRPŠ, s triednou učiteľkou sme v pravidelnom kontakte, mám čísla telefónov aj riaditeľa a zástupkyne, viem sa dovolať do kancelárie, do zborovne alebo osobne každému z nich. Zavolal som triednej na mobil, povedal som jej, že Tibor neprišiel domov, či sa niečo nestalo v škole. Vysvetlila mi, že práve dnes mala dozor v jedálni, takže videla Tibora na obede, a nielen to, chlapci sa v šatni mlátili taškami, musela s nimi urobiť poriadok, osobne ich vyhodila zo školy, napomenula ich, aby už neblbli, bola si istá, že Tibor zo školy odišiel, povedala mi aj mená troch spolužiakov, s ktorými odchádzal. Mám zoznam, aby ste rozumeli, na jednej schôdzke sme sa dohodli, že vypracujeme zoznam rodičov s menami, adresami, kontaktmi do zamestnania aj domov, pre prípad, žeby sa niečo… žeby… no pre takýto prípad.“

„Máte ho tu?“ zase automaticky zareagoval Krauz.

„Doma.“

„Nevadí, pokračujte.“

„Tibor chodieva zo školy s tromi spolužiakmi, poznám aj rodičov. Všetci štyria bývajú jedným smerom, chodievali jedným trolejbusom. Dvaja vystupovali v polovici cesty, jeden asi po dvoch zastávkach, Tibor išiel najďalej. Dovolal som sa chlapcom domov, mal som šťastie, ešte nešli na tréning ani von. Potvrdili mi, že spolu nastúpili do trolejbusu, vždy nastupovali dozadu k zadnému oknu, lebo tam ich nikto nevidel, keď cestou blbli. Tí dvaja normálne vystúpili, počas cesty sa nič zvláštne nestalo, nikto ich neokríkol, s nikým sa nedostali do konfliktu, nikto si ich nevšímal, nikto ich viditeľne nesledoval…“

„Prepáčte,“ Krauz sa prihlásil o slovo zdvihnutou rukou. „Šéfe, niektoré informácie si potrebujeme spresniť už teraz…“

„Neospravedlňuj sa, hovor,“ prikývol Mayor.

Aj ostatní funkcionári prikývli, že netreba strácať čas, ak sú nejaké nezrovnalosti, treba ich riešiť za pochodu.

„Pán Mičko, náš šéf niekoľkokrát zdôraznil, že chápeme, v akej ťažkej situácii sa nachádzate, akému psychickému tlaku ste vystavený, čo, samozrejme, nespochybňujem, verím, že ste vystavený, no odrazu nám tu opisujete konanie racionálne mysliaceho človeka, dokonca profesionálne konanie, za aké by sa nemusel hanbiť ani priemerný vyšetrovateľ. Vy ste sa automaticky zaujímali, kde v trolejbuse stáli, či v trolejbuse nedošlo ku konfliktu, dokonca, či si nevšimli, žeby ich niekto viditeľne sledoval, alebo…“

„Nie automaticky,“ prerušil ho štátny úradník.

„Ako tomu máme rozumieť?“

„Tých telefonátov bolo viac, urobil som chybu, že informácie cez telefón som zhrnul do jednej vety, prepáčte. Netušil som, že si to všimnete. V skutočnosti som obtelefonoval chlapcov a ani som netušil, čo sa ich mám spýtať, len som stále dokola omieľal, že Tibor neprišiel domov, či nevedia, kde je, či sa nezastavil u niektorého z nich. Nič iné mi nenapadlo, naozaj som bol vytočený, začínal sa prejavovať stres. Zavolal som všetkým trom a na prvýkrát som sa nič nedozvedel, len to, že Tibor u nich nie je. Dotelefonoval som, uvedomil som si, že som sa vlastne nič nedozvedel a Tibor sa stále neozval. Pamätám sa presne, čo som urobil: Išiel som do baru a nalial som si chlapskú dávku koňaku.“

Naozaj profesionálne správanie, hodné skúseného detektíva, všetci to schválili prikývnutím.

„Sadol som si do kresla, zbalil som sa do klbka, sústredil som sa. Donútil som sa racionálne myslieť, plánovať, nepodľahnúť stresu. Skontroloval som manželku, stále spala. O druhej dostala injekciu, vždy o druhej dostáva injekciu, aby to mal s ňou Tibor ľahšie, kým prídem z práce. Zo skúsenosti som vedel, že bude spať do štvrtej, ak budem mať šťastie, tak do piatej, a nič sa nedozvie, lebo dovtedy sa Tiborko určite ukáže. Ale iba tak sedieť a čakať som nechcel, musel som niečo urobiť. Znova som zavolal chlapcom, jednému po druhom, a až teraz som sa ich vypytoval na cestu v trolejbuse, na detaily – kde stáli, čo robili, či ich niekto neokríkol a podobne.“

„Ďakujem, teraz je to jasné.“

„Ale nikam to neviedlo, dozvedel som sa iba to, že cestou sa nič nestalo, a od toho posledného chlapca som sa dozvedel, že keď on vystupoval, Tibor bol úplne normálny, bol v poriadku, vzadu pri okne stál sám, normálne si zakývali ako každý deň a trolejbus odišiel.“

„Takže máme asi trištvrte na dve, možno trinásť päťdesiat, Tibor je v trolejbuse. Tento časový údaj môžeme považovať za jeho posledný výskyt?“ Krauz sa snažil spresniť údaje na minúty, keby sa dalo, aj na sekundy, lebo aj tie môžu niekedy rozhodovať.

„Nie, potom ho ešte videl Dušan.“

„Prepáčte, prerušil som vás. Aby som do vášho rozprávania nevniesol chaos, radšej pokračujte podľa seba. Počúvame vás.“

„Boli už štyri poobede, manželkin čas sa krátil…“ zarazil sa, došlo mu, čo povedal. „Ehm…“ rozhodil ruky v bezbrannom geste.

„Chápeme, ako ste to mysleli.“

„Mohla sa kedykoľvek prebudiť, tak som to myslel. Mohla sa prebudiť – a Tibora nikde! Tušil som problémy. V prvom rade som potreboval pomoc k manželke, aby mi nezväzovala ruky v pátraní po synovi. Zavolal som slečne Dubovskej, až teraz som ocenil jej prezieravosť, keď mi nechala kontakt na lístočku pri telefóne. Povedal som jej, že Tibor sa ešte neukázal, keby sa neukázal ani neskôr, či by bola ochotná prísť aj večer. Sľúbila, že o siedmej môže prísť, teda po siedmej, lebo u druhého pacienta má službu do siedmej. Od tretej do siedmej, štyri hodiny, na polovičný pracovný úväzok. Dohodli sme sa, že ju budem informovať, a keby bolo treba, príde na noc. Už sa to raz stalo, Tiborko ležal s horúčkou v nemocnici a ona ochotne prišla a dve noci mi pomáhala s manželkou.“

Zarazil sa, ani minerálka nepomáhala.

„Zatelefonovali ste slečne Dubovskej, dohodli ste sa. Čo ste spravili potom?“

„Aha,“ chytil sa. „Volal som sestre, aby prišla pomôcť. Zastihol som ju ešte v práci, má to kúsok, prišla hneď. Sestra nemá deti, mohla prísť a zapojiť sa. Konečne sme boli dvaja, rozdelili sme sa. Dal som jej úlohu, kým sa Alenka zobudí…“

„Alenka je vaša manželka? To meno tu ešte nepadlo.“

„Áno, manželka. Kým sa zobudí, sestra mala z domu obtelefonovať centrálne príjmy všetkých nemocníc podľa zoznamu, ja som konečne mohol ísť von. Začal som od zastávky trolejbusu, je tam novinový stánok. Predavačka mi potvrdila, že okolo druhej poobede sa nič zvláštne nestalo, ani dopravná nehoda, nepostrehla ani krik, bitku, nič podobné. Išiel som po trase, ako chodieval syn, hľadal som tašku, tenisku, krv, čokoľvek, akúkoľvek stopu. Nenašiel som nič, prešiel som celú Ovsenú ulicu, zahol som do našej, do Tichej, aj tú som prešiel celú. Keď som sa vracal, pristavil ma sused Dušan Beláček, tretí sused od nás, tiež má syna v Tiborovom veku. Chcel vedieť, prečo pobehujem po vonku, vysvetlil som mu problém, povedal mi, že Tibora videl na zastávke, presnejšie, oproti zastávke cez cestu, bol opretý o plot, jedol jablko, civel na chodník, s nikým sa nerozprával, nikto sa pri ňom nepristavil, len stál, jedol a civel. Dušan mu chcel zakývať, ale prišiel trolejbus, zaclonil ho, ešte ho aj ostriekal z kaluže, tak sa nasral… Prepáčte…“

„Nič, nič, tieto steny už počuli aj iné výrazy, len pokračujte.“

„Odišiel, nepozdravili sa, ale videl ho. Boli dve hodiny, možno pár minút po druhej. Dušan vie o zdravotnom stave manželky, je to kamarát, vlastne všetci susedia vedia, kým Alenka vládala, navštevovali sme sa, preto sa čudoval, že Tibor nie je doma, ani jemu sa to nezdalo. Tiborka poznajú všetci susedia ako rozumného, zodpovedného chlapca. Odbehol sa domov prezliecť a ponúkol sa mi, že spolu prejdeme ulicu, každý jednu stranu, budeme vyzváňať a pýtať sa na Tibora. Už bolo päť, ľudia boli doma z práce alebo sa vracali, prakticky v každom dome sme sa dozvonili, nikto o Tiborovi nič nevedel. Milan a Andrej, to sú susedia zľava a sprava, sa tiež prezliekli a zapojili sa do pátrania. Keď sme sa o polhodinu stretli pred mojím domom, bolo nás odrazu desať, desať susedov ochotných pomôcť, niektorí mali baterky, zmrákalo sa. Sused Pochylý ma poslal po Tiborovu tenisku, prišiel aj so psom. Viete, on kedysi robil u vás psovoda, starého Nera mu dali na cestu do dôchodku, ale čuch má ešte dobrý a poslúcha na slovo, tak som odbehol domov, priniesol som tenisku. Rozliezli sme sa po okolitých uličkách, najväčšia partia prehľadávala háj za Lipovou ulicou, neviem, či to tam poznáte…“

„Nie,“ priznal sa šéf vyšetrovačky.

„Poznáme,“ priznal sa Krauz, lebo detektívi by mali mať obšliapané svoje mesto krížom-krážom.

„O šiestej sme skončili s pátraním s nulovým výsledkom, už sa zotmelo, zamračilo sa a všetci sa zhodli, že je najvyšší čas zavolať políciu. Zavolal som tu prítomnému kapitánovi Sedláčkovi – s Igorom sa poznáme z hokeja, zamladi sme sa neraz pobili na ľade, však, Igor?“

„Uhm.“

„Igor robí náčelníka obvodného oddelenia v našej štvrti, tak som mu zavolal a všetko som mu povedal a on ma priviezol k vám,“ zakončil pán Mičko. „A to by bolo asi všetko,“ doplnil.

Krauz dopísal, všimol si, že základné informácie si poznačil aj Hanzel a Kuky, to bolo dobre, z každej dvojice jeden. Prítomnosť kolegu v uniforme sa tým vysvetlila, aj jeho funkcia, hoci náčelníci oddelení skončili v polícii pred piatimi rokmi, ale taký detail nemohli pánu Mičkovi vyčítať, nemusel poznať názvy nových demokratických funkcií.

„Volal o osemnásť nula štyri presne,“ nadviazal kapitán. „Robím dnes inšpekčného okresu, bol som v kancelárii. Vypočul som si oznámenie, požiadal som ho, aby priniesol fotografie. V poobednej zmene mám dve dvojmužové hliadky, okamžite som ich stiahol a rozdal som im fotografie chlapca, v noci staviame jednu dvojmužovú pešiu a jednu dvojmužovú motohliadku, cez stálu službu som zariadil, aby aj oni dostali fotografie. Potom som volal riaditeľovi okresu a po pár minútach som dostal pokyn priviezť Zdena… Ehm, pána Mička, sem, čo som vykonal. Nočné hliadky PMJ nie sú o situácii informované, ani operačné stredisko, nebol vykonaný ani zápis do knihy udalostí, lebo som dostal pokyn najprv ho priviezť sem, tu sa rozhodneme na ďalšom postupe.“

Riaditelia súhlasne prikývli, hlásenie bolo strohé, jednoduché, no vecné a presné.

„Správne,“ súhlasil aj riaditeľ vyšetrovačky. „Všetky úkony doplníme dodatočne, hneď, ako sa skončí táto porada. Teraz dáme slovo kolegovi Mayorovi.“

Všetky oči sa upreli na Šaňa, vrátane očí v hlavách jeho chlapcov, tie boli najspýtavejšie.

„Edo…?“ chcel sa vyzuť šéf oddelenia vrážd.

„Rišo…?“ chcel sa vyzuť kolega z kancelárie.

„Doriti,“ zašomral si pod nos oslovený, lebo už sa nemal z čoho vyzuť.

Krauz narýchlo preletel poznámky, príbeh sa mu zdal jasný, no jednému nerozumel.

„Prosím vás, kým sa posunieme ďalej, mal by som jednu doplňujúcu otázku.“

„Nech sa páči.“

„Pán Mičko, na začiatku ste použili výraz, že vám uniesli syna. Z čoho tak usudzujete?“

„No… akože z čoho? Od obeda ho nikto nevidel, neozval sa, má nedostupný mobil, tak…“

„Ale to sa dá vysvetliť viacerými spôsobmi. Mňa by zaujímalo, či sa stalo niečo konkrétne, čo by svedčilo o únose.“

„A to nestačí? Čo konkrétne?“

„Kontakt medzi únoscom a vami.“

„Kontakt?“

„Volal vám niekto? Kontaktovali vás listom? Žiada niekto výkupné? Kladú vám podmienky? Vyhrážajú sa vám?“

„Nie, ale bez toho nemôžu niekoho uniesť?“

„Môžu, ale prax nám hovorí, že únoscovia sa ozvú do pár hodín, aby poškodená rodina vedela, čo má robiť, alebo aby vedeli, čo nemajú robiť, napríklad kontaktovať políciu.“

„Nie, nikto ma nekontaktoval.“

„Tak sa na to pozrieme z praktického hľadiska. Situácia, do ktorej ste sa dostali, môže nastať v troch prípadoch, inak povedané, vidím tri verzie. Po prvé, ide o deväťročného chlapca, niekde sa zabudol, zašiel ku kamarátovi, k známemu…“

„Vylúčené!“

„Pán Mičko, ja som si vás trpezlivo vypočul až do konca, tak by som prosil…“

„Dobre, dobre, ale Tibor je iný!“

„Pán Mičko, čudovali by ste sa, aké prekvapenia vedia pripraviť deväťroční chlapci svojim rodičom, napríklad s alkoholom, s drogami… Áno, nečudujte sa, aj s drogami, s nevhodným výberom kamarátov, s túlavými sklonmi,“ Krauz natrčil k vysokému úradníkovi dlaň, lebo si všimol, že sa zase nadýchol. „Keď o tom informujeme rodičov, dokola počúvame stále tú istú odpoveď: To nie je možné, náš chlapec je iný. Bohužiaľ, rodičia svoje deti radi preceňujú, hodnotia ich neobjektívne, o to väčšie je potom ich prekvapenie, často až sklamanie. Ich chlapec totiž nie je iný, je presne taký istý ako ostatní.“

„Ale Tiborko je vycvičený, vie, čo je jeho povinnosť, chápe…“

„Možno práve v tom je problém, pán Mičko, že je vycvičený, že od neho žiadate, aby chlapčenským rozumom chápal problémy dospelých, aby automaticky plnil povinnosti, s ktorými by mal problémy aj dospelý zaškolený personál, napríklad slečna Dubovská, profesionálna ošetrovateľka. Chápete ten rozdiel medzi nimi dvomi?“

Kapitán v uniforme stuhol, mladý kolega v civile zaťal do jeho kamaráta, navyše do vplyvného kamaráta, do nebezpečne vplyvného kamaráta, takže kolega v civile mohol očakávať prudkú reakciu. Namiesto toho kamarát Zdeno zaťal päste, pritlačil si ich na stehná, sklonil hlavu. Kapitán chcel kamarátovi Zdenovi niečo podobné povedať už u nich na oddelení, no nemal odvahu. Závidel kolegovi v civile, že on ju mal, že mohol.

Ani jeden funkcionár sa vysokého štátneho úradníka nezastal, v duchu súhlasili s mladým kolegom.

Mladý kolega smelo pokračoval.

„Ale aby sme boli objektívni, pripusťme, že toto nie je prípad vášho syna Tiborka. Potom je tu druhá možnosť, druhá verzia. Váš syn sa mohol stať obeťou dopravnej nehody…“

„Bol som na zastávke, predavačka z novinového stánku mi potvrdila…“

„K nehode mohlo dôjsť ďalej od zastávky, mimo jej zorného poľa,“ skočil mu do reči Krauz, lebo aj on skočil jemu. Skákali si do reči navzájom, no Krauzovi to neprekážalo, skôr naopak, pri rýchlej výmene názorov môžu vyplávať na povrch zaujímavé skutočnosti. „Predstavte si situáciu, že Tibor prebiehal cez cestu ďalej od zastávky, zrazilo ho auto, vodič vystúpil, našiel ho v bezvedomí s krvavou hlavou, poobzeral sa, skontroloval okolie, nikde nikoho, naložil ho na zadné sedadlo alebo do kufra a ušiel. Mal dôvod utiecť, nezanechať po sebe stopy, možno bol opitý, nadrogovaný, možno mal ešte vážnejší dôvod, jednoducho zbabelo ušiel.“

„Prešiel som celú trasu, krv som nenašiel.“

„Tak nemal rozbitú hlavu, nekrvácal, bol iba v bezvedomí. Stať sa to mohlo. Aj naložiť ho mohol, lebo vaše tri ulice tvoriace trojuholník sú jednosmerky, sú mimo rušnej premávky, nikto cudzí tadiaľ nechodí, určite prejde aj pár minút, kým sa zjaví auto, takže čas mal. Teraz nevie, čo s ním, musíme len dúfať, že keď si všetko zváži, keď si vymyslí dôveryhodnú rozprávku, zavezie chlapca do nemocnice.“

Mayor mierne naklonil hlavu, čím dal rozprávkarovi jasne najavo, že takú hovadinu mu nežerie. Krauz to ani od nikoho neočakával, iba si pripravoval pôdu pre tretiu, ozajstnú verziu.

„Tretia možnosť je najhoršia, no asi najpravdepodobnejšia.“

Štátny úradník spozornel, visel mu na perách.

„Tibor sa stal obeťou cieleného, premysleného únosu.“

Bum-bác, a bolo to vonku!

„Ale… Ehm,“ koktal Mičko, „veď ste pred chvíľou povedali, že nič nenasvedčuje, že…“ radšej ani nedopovedal.

Krauz si vzdychol, chápal ho, zažil to už veľakrát. Kým o únose uvažoval iba otec, bolo to ako vo filme, akoby sa to týkalo niekoho iného, neznámeho herca, no keď podozrenie vysloví policajt, ozajstný detektív, to je už vážne, naozaj vážne. Reakcia otca bola pochopiteľná, reflexívne sa bránil, veď je otec, chcel pre syna len to najlepšie, hoci aj tú nezmyselnú dopravnú nehodu s dobrým koncom na centrálnom príjme.

Krauz nebral celú vec ako film, nekompromisne pokračoval.

„Ale ak sa máme prikloniť k tejto verzii, musíme si vyjasniť pár detailov.“

„Prosím,“ otec bol pripravený.

„Motív. Musíme sa dopracovať k motívu, potom sa môžeme odraziť, až potom môžeme začať cielené pátranie. Keby ho uniesla partia chalanov z ulice, keby ho niekde za domom v hájiku priviazali o strom a žihľavou mu popálili…“ zaváhal, rozmyslel si, čo chcel povedať, teraz nebol vhodný čas na žarty, „… kolená, prosím, mali by sme motív, nad ktorým by sme sa mohli iba pousmiať, no aspoň by sme vedeli, odkiaľ vietor fúka. Podľa vás mohlo ísť o chlapčenský žart?“

„Nie, určite nie. V triede je všetko v poriadku, aj na to som sa chlapcov pýtal, či sa Tibor do niečoho nezaplietol, či sa nestal obeťou šikany. Potvrdili mi, že v triede je všetko v poriadku a vonku…“ otec zaváhal, vedel prečo. „No, aby som povedal pravdu, o jeho kamarátoch veľa neviem, von veľmi nechodí, priatelí sa s rovesníkmi z okolia, ale zvonili sme u každého v ulici, keby niekto niečo vedel, povedal by nám. Nie, chlapčenský motív môžeme vylúčiť.“

„V tom prípade je naporúdzi iný, profesionálny motív. V úvode som pochopil, že zastávate dôležitú funkciu na ministerstve. Pracujete s pozemkami, plánujete rozvoj…“

„Máte pravdu, je to ťažká, zároveň nevďačná práca.“

„V akom zmysle? Dostávate sa v súvislosti s vašou činnosťou občas do konfliktov?“

„Akože občas? Stále sme v konflikte. Práca s pozemkami je práca na horúcej pôde. Každá obec má vypracovaný nejaký plán územného rozvoja, občas treba prikročiť k zmene územného plánu, obce sa rozrastajú, výstavba je na vzostupe, do toho zasahujú developeri, firmy rastú ako huby po daždi, každý niečo žiada, zmenu bonity pôdy, vyňatie z pozemkového fondu, ale každý si to predstavuje po svojom, a v strede stojíme my ako na strelnici.“

„Vidíte, presne to som mal na mysli. Dostali ste sa v poslednom čase do konfliktu s nejakým konkrétnym žiadateľom?“

„No…“

„Do ostrého konfliktu.“

„No…“

„Možno padli aj vyhrážky smerom k rodine.“

„Nie, to nie. Bežné pracovné konflikty áno, ale k otvoreným vyhrážkam nedošlo. Nemyslím si, že práve to by bol motív únosu.“

„Pravdupovediac, ani ja nie, ale je to jedna z možností, vylúčiť ju nemôžeme. Nemusí to byť motív a nemusí ísť o únos. Nevieme rozhodnúť, lebo…“ Krauz zaváhal, odkašlal si. „Lebo zatiaľ nevieme nič konkrétne, nemáme informácie.“

„Presne tak,“ Mayor sa rozhodol, že vstúpi do debaty. „Naozaj nič nevieme, preto navrhujem, aby sme toto sedenie skončili, aby sme sa rozdelili a začali oficiálne pátranie po nezvestnej osobe.“

Väčšina prikývla.

„Dobre,“ súhlasil šéf vyšetrovačky, „spravíme to takto. Pán Mičko sa vráti s kapitánom Sedláčkom na oddelenie a podá oficiálne oznámenie o nezvestnosti syna. Kapitán zariadi, aby o veci bolo neodkladne informované operačné stredisko a touto cestou všetky nočné hliadky v meste. Operatívne pátranie si zorganizujete sami po svojej línii. Pán Mičko nám v mnohom pomohol, so susedmi prepátrali okolie, no viete dobre, že sa tam musíte vrátiť.“

„Pošlem tam nočné operatívne hliadky,“ sľúbil riaditeľ kriminálky.

„Výborne, vy najlepšie viete, ako začať. Ak sa do rána situácia nezmení, prevezme prípad oddelenie vyšetrovania, začneme trestné stíhanie pre únos a ďalej budeme reagovať podľa aktuálnych informácií. Má niekto nejaký doplňujúci návrh?“

Nikto nemal doplňujúce návrhy.

„Ešte niečo,“ Krauz si ponuku na poslednú chvíľu rozmyslel. „Situácia sa môže zmeniť z minúty na minútu, strávili sme tu skoro hodinu, takže by som vás, pán Mičko, požiadal, aby ste zavolali domov, čo je nové. Možno sú už všetky opatrenia zbytočné.“

Dobrý nápad, Mičko až podskočil.

„Ale končí mi baterka.“

„Zavolajte z pevnej linky, mobil musíte mať živý, keby volal Tibor alebo oni.“

Mičko použil Mayorov služobný telefón. Všetci napäto počúvali.

„Haló… Áno, to som ja. Je niečo nové?“

Chvíľa napätia.

„Nie? Tak ostaňte doma, ja idem na políciu podať oficiálne oznámenie. Alenka je v poriadku? Nie, injekciu až na noc, ak treba, dajte jej nejakú tabletku. Iste, budem sa ponáhľať.“

Položil, smutne pokrútil hlavou. Výsledok telefonátu komentovať nemusel – po synovi akoby sa zľahla zem.

„To s tou dopravnou nehodou bola riadna konina,“ vzdychol si Mayor.

„Možno ani nie,“ obhajoval sa Krauz.

„Ako myslíš, v každom prípade to zabralo. Richard, som rád, že dokážeš improvizovať na akúkoľvek tému, aspoň videli, že vieme riešiť problémy na lusknutie prsta. Ale štvrtú verziu si im nepovedal. Je tak alebo sa mýlim?“

Šéf sa nemýlil.

„Kuky…“

„Tu som.“

„Skoč do kancelárie po ten tvoj geniálny zoznam.“

„Nemusím nikam skákať, mám ho tu.“

Kuky zalistoval v poznámkovom zošite, zozadu vybral list.

„Ty s ním aj spávaš?“

„Občas si ho len tak prebehnem očami,“ priznal sa krpatý detektív, načiahol sa, podal zoznam Mayorovi.

Šéf ho tiež prebehol očami, potom sa začítal. Jednotlivé body videl v iných súvislostiach, než keď ho čítal prvý raz.

„A teraz bez serepetičiek, na rovinu, sme tu sami,“ pre istotu sa rozhliadol po kancelárii – ostali len chlapci zo stoštyridsaťjednotky a dvaja kolegovia z vedľajšej kancelárie na výpomoc. „Myslíte si, že by sme mali dopísať aj deviaty bod?“

„A nie?“

„Edo, čo vás vedie k tomu, že by v tom mohla mať prsty? Vážne si myslíte, že by bola taká hlúpa a výberom miesta únosu by ukázala priamo na seba?“

„Nikto nevie, čo od nej môžeme očakávať, nikto netuší, ako rozmýšľa. Počuli ste už o tom, že väčšina sériových vrahov ráta s tým, že ich časom odhalia? Čo ráta, väčšina z nich to robí presne s tým cieľom, že raz budú na titulných stranách novín. Možno ju činnosť v anonymite prestala baviť a chce nás nakopnúť, nasmerovať, vyprovokovať…“

„Nudí sa a chce sa zabaviť?“

„Šaňo, prečo si z nás stále usieraš?“

„Neusieram, Edo, neusieram, len mi chýbajú fakty, niečo pevné v rukách a…“

„Dokelu, veď o tom sa bavíme stále dokola! Aj nám chýbajú fakty, niečo pevné v rukách, ale ak raz nezačneme, ak ju konečne nezačneme brať vážne, nikdy sa k nim nedopracujeme!“

„Len pokojne, Edko, len pokojne,“ chlácholil ho šéf, lebo Burger sa rozohnil, nechtiac zvýšil hlas.

Mayor zalovil v zásuvke stola, vybral mapu, rozložil ju. Uvedomil si, že okrem neho nikto nič nevidí a všetci by sa mu za chrbát nepomestili, vstal, mapu rozložil pred všetkých.

„Kde sme?“ nevedel sa zorientovať.

„Tu,“ Krauz bol na mapy expert, jedným ďobnutím ich preniesol do Zlatého trojuholníka.

„Aha, už vidím. Richard, opíš nám miesto činu.“

„Pozrite sa sem,“ Krauz položil prst, zakryl dve ulice naraz. Aby z prednášky niečo mali aj kolegovia, prst vymenil za hrot ceruzky. „Toto je Lipová, severná ulica v celom trojuholníku. Tu, v tomto mieste, býva Hilda. Na východe, tu, v tomto mieste, sa Lipová spája s Ovsenou. V ich spojnici je zastávka trolejbusu, presne tu musel chlapec vystúpiť. Prešiel Ovsenou, zahol doprava na sever na Tichú – a tu niekde by skončil, tu býva, ale už tam neprišiel. Keby pokračoval na koniec Tichej, zahol by zase doprava na Lipovú, a keby pokračoval na východ cez celú Lipovú, prišiel by na jej koniec, presnejšie, na jej začiatok, na spojnicu s Ovsenou, kde sme začali. Vidíte, tadiaľto, takto a takto doprava, presný trojuholník.“

„Zastávka trolejbusu je kde?“

„Tu, na spojnici Lipovej a Ovsenej. Otec povedal, že Tibor vždy chodil po tej istej trase, po celej Ovsenej, na konci doprava na Tichú – a bol doma.“

„Bývajú za rohom, kúsok od Hildy.“

Ten fakt videl každý na vlastné oči.

„Otec spomínal nejaký les alebo háj.“

„Ten je tu severne od Lipovej, ťahá sa po celej jej dĺžke a potom sa stáča na juh do polovice Tichej. Decká tam musia mať hotový raj.“

„Dokelu aj s rajom, len aby z toho nakoniec nebolo peklo. Nechcem sa dožiť toho, že ho tam niekde nájdeme zviazaného, podrezaného…“ šéf radšej nedokončil.

„Nepredbiehaj,“ napomenul ho Burger, akoby s podobným nálezom rátal až ráno.

„Dobre, chlapci, aby som vás presvedčil, že vás beriem vážne, vrátim sa k východiskovým verziám,“ Mayor si sadol za stôl, mapu nechal rozprestretú pred nimi. „Stratil sa deväťročný chlapec, syn vysokého štátneho úradníka. Tú prvú verziu preverí Mičko so susedmi, ak je to úlet nejakých chalanov z ulice, do rána ich majú. Druhú verziu o dopravnej nehode nespochybňujem, ale aj tá by sa mohla vyriešiť sama, ako naznačil Richard, chlapec sa objaví niekde v nemocnici. Tretia verzia je najzaujímavejšia, a štvrtá, ktorú sme si nechali pre seba, s ňou úzko súvisí. Rozdiel je iba v motíve. Súhlasím s vašim návrhom, sústredíme sa teda na štvrtú verziu, že máme do činenia s Hildou Wolfovou. Ehm…“ šéf zvraštil čelo, zamyslel sa. „Len na okraj, aby bolo všetkým jasné. Ak sa ten chalan do rána nenájde a otec bude trvať na únose, tak či tak skončí prípad na našom stole. Viete dobre, že únosy patria k nám. Myslím si, že by sme nemali strácať čas a nemali by sme čakať dozajtra na oficiálnu právnu kvalifikáciu.“

Všetci ako na povel prikývli.

„Výborne, takže si dáme dobrovoľnú nočnú zmenu. Vychádzam z toho, že máme do činenia s únosom. Pracovný motív, že únos súvisí s pracovným zaradením otca, si necháme nazajtra, koho by sme dnes v noci našli a otravovali? Aj tak je nás málo, týmto smerom budeme musieť nasadiť všetky sily, možno požiadame o spoluprácu okres. My sa dnes sústredíme…“ šéf sa znova odmlčal.

Burger mu rozumel, aj keď o pláne ešte nič nepovedal.

„Štve ťa samotné pátranie v teréne?“

„Nechcem na niečo zabudnúť.“

„A zároveň by si chcel stihnúť prípravu nazajtra.“

Mayor prikývol.

„Šaňo, pozri, kapitán Sedláček tam pošle jednu pešiu hliadku a jednu motohliadku. Z okresu tam pošlú dvoch chlapcov v civile. Operačný tam pošle jednu, možno aj dve motohliadky, to máme dokopy…“ Burger rýchlo rátal, „desať chlapov na tri ulice. Okrem toho fotografiu a fonogram pátrania dostanú všetky nočné hliadky, to je aspoň stovka mužov. Môžem zavolať na dispečing taxikárov, vieš, že tam máme kontakty, to je ďalšia stovka chlapov. Poznajú nočné mesto, budú si všímať pasažierov, vypytovať sa. Čo by si ešte chcel? O pátranie v teréne je postarané, nikto nám nemôže nič vyčítať, nech má pán Mičko známosti hoci aj vo vláde. Máme tam ísť aj my a potkýnať sa jeden o druhého?“

„Ale…“

„Dobre vieš, že všetko sa zmení v momente, keď sa potvrdí tretia verzia, keď druhá strana nadviaže kontakt, keď prídu s požiadavkami. V tom momente máme potvrdený únos a môžeme vyjednávať, ale kým sa tak nestane, mali by sme sa sústrediť na štvrtú verziu.“

Mayor prikývol, aj on videl začiatok prípadu presne takto.

„Dobre, presvedčili ste ma, takže sa môžeme naplno venovať štvrtej verzii. Počúvam vás.“

„Máme ju vylustrovanú, vieme, že má doma pevnú linku, jeden osobný mobil a jeden pracovný mobil,“ slova sa ujal Burger. „Lustrácie robil Chosé, takže si s Rišom sadnú na riť a pripravia tri žiadosti na odposluchy, plus pridáme k tomu výpisy z komunikácie za tri mesiace. Ja s Otom si zoberieme na starosť esku. Dnes v noci už nič nevybavíme, ale postaráme sa, aby sme na ráno mali kompletne spracovanú administratívu. Šaňo, pozveš ich na siedmu a preberieme s nimi podmienky sledovania. Váňa a Kuky, potrebujeme rozmnožiť fotografie, zabehnete za technikom, dnes v noci drichmať nebude. Nasekáte tridsať kusov Hildy a päťdesiat kusov Tibora. Ráno musíme byť pripravení na každú eventualitu. Úlohy sú každému jasné? Súhlasíte?“

„Nie.“

„Richard, v čom je problém?“

„Že ju zase podceňujeme.“

„Ako to myslíš?“

„Vychádzam z faktu, že má v moci chlapca, tak asi s ním nebude celú noc hrať človeče, nezlob se. Niečo musí spraviť, bude sa aktivizovať a my budeme vysedávať v kancli a mlátiť do strojov. Navrhujem, aby ste vy dvaja pripravili sledovačku, Váňa a Kuky odposluchy a fotografie a my s Chosém strávime noc na Lipovej ulici…“

„Fasa, ďakujem ti pekne!“

„… a odsledujeme si ju. Vieme, že má iba jedno auto, teda legálne prihlásené auto…“ Krauz zaváhal, nevedel si spomenúť aké.

„Toyota Corolla, tmavozelená metalíza,“ pomohol mu naštvaný kolega.

„Výborne, toyota, takže vieme, na čom by sa mohla presúvať, zároveň akýkoľvek iný pohyb cudzieho auta považujem za podozrivý.“

Nastalo ticho, šéf a Burger zvažovali nový návrh.

„A nebolo by najjednoduchšie k nej normálne vraziť, prefilcovať jej barak a chlapca oslobodiť?“

S návrhom prišiel kolega z vedľajšej kancelárie, o Hilde doteraz nepočul.

„Peťo, to by bolo najjednoduchšie, ale asi aj najhlúpejšie. Vieš, my tú babu už nejaký rôčik poznáme, už sme k nej vrazili s bubnom na zajace a s hanbou sme skončili na dlažbe. Možno je vadná, ale určite nie je hlúpa. Okrem toho nemáme žiadnu relevantnú informáciu, že Tibor je tam. Kto by nám podpísal povolenie na domovú prehliadku? A vraziť tam bez povolenia s tým, že si ho vybavíme dodatočne…“ Burger nechal myšlienku nedokončenú.

„Ani nápad,“ uzavrel tento smer Mayor. „Bez prípravy sa k nej ani nepriblížime.“

Do kancelárie vpadol riaditeľ kriminálnej polície, v tvári mal vystrašený výraz.

„Hádajte, kto mi práve telefonoval! Minister!“ nečakal na odpoveď. „Kto mu dal číslo? Nechápem. Viete, čo mi povedal? Pán Mičko je okrem iného jeho stranícky kolega, celú vec možno chápať aj politicky, nie, aby sme niečo vykvákali novinárom! Zajtra mi zavolá znova, priamo mne, chce čerstvé informácie rovno zo zdroja – a ešte niečo. Očakáva výsledky! Je vám to všetkým jasné!?“

„Nech si vyserie oko,“ odpovedal Krauz.

Pravda, až po chvíli, keď už bol riaditeľ na konci chodby, a aj tak pre istotu stíšil hlas. Hoci sa s odpoveďou trochu omeškal, aj tak s ním všetci súhlasili.

„Mňa šľak trafí, aká je kosa,“ skučal Chosé v aute. „Ty nemôžeš byť normálny, Rišo. Ako môžeš sedieť v tejto zime len v krátkych rukávoch? Prehoď si, prosím ťa, aspoň bundu cez plecia, nemôžem sa na teba ani pozerať.“

„Bundu? Teraz v lete? Načo?“

„Je apríl, ty leto!“

„Veď hovorím, leto, všetko kvitne, pučia lístočky, včielky poletujú…“

„Počúvaj, ty blázon, na Zlatých pieskoch je ešte ľad!“

„Tých pár krýh sa dá ľahko odstrčiť, a šup, kúpaníčko ako cumeľ.“

Chosé rezignovane vzdychol, debatovať s kolegom o zime nemalo význam.

„Skap, ale ja za teba slúžiť nebudem,“ uzavrel Chosé.

„Je pol desiatej,“ nadviazal Krauz.

„No a…?“

„Chcem vedieť tvoj názor, či sa prevezieme alebo budeme ešte čakať.“

„Ešte chvíľu počkáme,“ rozhodol Chosé.

„Ako myslíš,“ súhlasil Krauz.

„Počúvaj…“

„Samé ucho.“

„Komu si to volal, Rišo?“

„Kedy?“

„Z kancelárie, skôr, než sme odišli.“

Krauz a Chosé sa museli do nočnej služby vyzbrojiť, ostatní sa ešte zdržali u šéfa, dolaďovali plán na ďalší deň. Chosé si odskočil na toaletu, Krauz využil chvíľu a telefonoval. Položil slúchadlo v momente, keď sa Chosé vrátil do kancelárie, takže ho videl.

„Nikomu.“

„Ako sa dá telefonovať nikomu? Videl som ťa.“

„Tak dobre, nechcel som…“ Krauz zaváhal.

„Máš dôvod na tajnosti?“

„Nemám, hovorím ti, že som nechcel zbytočne…“

„Nenútim ťa, nechaj si to pre seba.“

„Bláhovej.“

„Bláhovej? Služobne, alebo…“

„Ja nemusím každú – ako niekto!“

„Ešteže nie som niekto.“

„Chcel som vedieť, čo sa dialo po našom odchode.“

„A čo si sa dozvedel?“

„Že sme tých dvoch krpatých smradov riadne rozhodili, možno aj vystrašili. Po tom, čo sa Bláhová z nášho výsluchu dvojčiat dozvedela, chcela zavolať Hilde a zrušiť ďalšie sedenia, ale dvojčatá sa jej dožadovali.“

„Dožadovali?“

„Vyslovene mi povedala, že dvojčatá ju chceli dnes vidieť, chceli s ňou hovoriť.“

„A…?“

„A ona prišla.“

„Kedy? Musím z teba všetko ťahať?“

„Dohodli sa na druhú poobede, prišla s desaťminútovým omeškaním.“

„Takže Hilda bola dnes o druhej na opačnom konci mesta?“

„Bola.“

„Ale… Ehm, Riško, vieš, čo to znamená?“

„Viem – že ak chceme brať štvrtú verziu vážne, musíme rátať s tým, že Hilda v tom nie je sama, že má komplica.“

„Alebo komplicov. Kamaráte, mám taký nepríjemný pocit, že sa nám to nejako komplikuje.“

„Preto sme tu, aby sme hľadali riešenia.“

Krauz si nad novou informáciou lámal hlavu už hodnú chvíľu, z reakcie kolegu videl, že ani on nie je z toho múdry.

„Uvidíme, čo sa bude diať, čo zažijeme.“

„Uvidíme, Chosé.“

„Navrhujem, aby sme si prešli trasu. Jednak mi všetko poukazuješ, jednak vykúrime auto.“

„Ktorý dôvod je dôležitejší?“

„Mohol by si už kopnúť do vrtule?“

„Mohol, začíname, sleduj.“ Krauz naštartoval. „Sme na zastávke, tu vystúpil z trolejbusu. Mašina pokračuje rovno po hlavnej, chlapec prebehol na druhú stranu a po chodníku išiel pozdĺž Ovsenej. Ideme s ním.“ Krauz sa pomaly pohol.

Chosé sa dnes vozil, no neužíval si, v duchu banoval za teplom vykúrenej kancelárie. S obavami sledoval čierne chmáry na oblohe, zatiahlo sa, citeľne sa ochladilo – apríl bol nevyspytateľný.

„Tu niekde ho videl sused Dušan opretého o plot, jedol jablko, civel na chodník,“ vysvetľoval Krauz, zmena počasia ho netrápila. „Toto je miesto jeho posledného výskytu. Odtiaľto mal ísť rovno po Ovsenej na koniec ulice a zahnúť doprava na Tichú, kde býva. Ideme.“

Krauz mlčky šoféroval, zo zvyku sledovali cestu a okolie, hoci akúkoľvek podozrivú stopu by už pred nimi našiel otec Mičko alebo kamaráti z ulice.

„Sme na rohu, pomaly zatáčame doprava na Ti… Nodoriti!“ Krauz prudko zabrzdil. „A toto má byť čo?“

V polovici ulice stálo hasičské auto a dve policajné, jedno pomaľované, druhé civilné.

„Cúvni,“ poradil Chosé. „Počkaj, preverím to.“

Chosé vystúpil, zahol za roh. Krauz si zapálil, čakal skrytý za rohom. Dofajčil, ohorok odfrčkol do kanála, čakal. Konečne sa v spojnici ulíc objavil Chosé.

„Podrž sa, kamoško,“ spustil Chosé, sotva dosadol na sedadlo spolujazdca. „Ten pán Mičko musí byť naozaj vplyvný chlapík. Niekto zhora mu poslal na pomoc čatu hasičov, pridali sa k nim hliadky z obvodu aj hliadka PMJ. Organizujú prepátravaciu akciu v hájiku a okolí. Videl som aj dvoch psov a pár dobrovoľníkov.“

„To je dobre,“ zhodnotil situáciu Krauz, „to znamená, že preverujú prvú verziu. Dúfajú, že ho nájdu niekde priviazaného o strom alebo padnutého v jarku. Necháme ich, nám zatiaľ neprekážajú. Ideme ďalej.“

Krauz sa pohol vychádzkovým krokom, zahol na Tichú. Keď sa priblížil ku kolegom pofajčievajúcim na chodníku, zo skupinky sa oddelil jeden policajt v uniforme a zastavil ich.

„Dobrý večer, policajná akcia, predložte mi… Aha, posila?“

Krauz mu nedal dohovoriť, ukázal mu odznak.

„Hej, ale nejdeme do pátračky, máme svoje úlohy.“

„Rozumiem, držím palce. Viete niečo o tom zmiznutom dievčatku?“

Krauzovi sa na chvíľu zastavilo srdce.

„Prosím?“

„Zastavila sa tu nejaká suseda, či pátrame po tom stratenom dievčati. Nikto o nej nepočul. Vaši dvaja v civile to išli preveriť, tak čakáme, po kom máme vlastne pátrať, či je to chlapec, dievča alebo dve deti.“

„Ďakujeme za informáciu, veľa šťastia, nech to dobre dopadne.“

Krauz sa posunul na koniec Tichej ulice, pred Lipovou chcel mať vo veci jasno, zatiahol ku krajnici, zastal.

„Volaj hore,“ požiadal parťáka.

Chosé už mal mobil pripravený.

„Haló, Edo? Počúvaj ma, sme na mieste, prepátravame trasu, je tu plno policajtov a prišli aj hasiči. Áno, veľká pátracia akcia. Takže viete o tom, v poriadku. Počúvaj ma, máte informáciu o stratenom dievčati? Edo, že Tibor je chlapec, viem aj ja, pýtam sa na dievča. No lebo nás zastavila hliadka a policajt sa nás pýtal, či sme tu kvôli tomu stratenému dievčaťu, vraj nejaká suseda z ulice sa ich pýtala. Operatívci to išli preveriť. Neviete? Zavolaj, prosím ťa, na operačné, či majú hlásenú ďalšiu nezvestnosť, a daj nám vedieť, čo sa deje. Dobre, sme v spojení, mám päť paličiek, je tu dobrý signál, môžete volať. Zatiaľ čau.“

Chosé schoval mobil.

„Nič?“

„Zatiaľ nič, aj on sa zhrozil. Zavolá na operačné a dá nám vedieť.“

„V poriadku, pokračujeme. Chosé, toto je Lipová ulica, sleduj rad domov po ľavej strane. Trochu pridám, aby sme neboli nápadní. Dávaj pozor, vidíš tú kovanú bránu? Blížime sa… Pozor, teraz, táto! Všimni si dom vzadu, tam býva Hilda. Naľavo býva staršia pani, Hilda jej zabila mačku a pribila ju na dvere šopy. Vpravo býva, alebo býval, akademický sochár, meno som zabudol, Oto ho má poznačené. Uňho brigádoval Edov informátor…“

„Ten Michalica?“

„Nie, Kuchárik, Michalica bol služobný šofér Wolfa, ten, čo zmizol v lete v osemdesiatom piatom.“

„Aha.“

„Tu sa to všetko začalo, odtiaľto prišli prvé informácie. Ideme ďalej, v tom vedľajšom dome býva riaditeľ s lepidlami, uňho na terase sa Kuchárik dozvedel o ďalších Hildiných prípadoch, a tu niekde na konci býva ten pumpár Kuna, čo Kuchárika upozornil na zmiznutie Michalicu. Až po tejto informácii sa Kuchárik rozhodol navštíviť Eda s Otom a všetko im porozprával.“

„Laco Kuna.“

„No, ten, ale neviem, kde presne býva, uňho som nikdy nebol.“

„Nevadí, už mám prehľad.“

„No a za domami je les… alebo háj, ber to, ako chceš. Pás stromov sa ťahá rovnobežne s celou ulicou a aj kus za Tichou. Chudáci, majú čo robiť, je to pekných pár hektárov lesného porastu. Chosé, a sme na konci Lipovej, presnejšie, na začiatku, na križovatke s Ovsenou, tu sme začali a obehli sme celý trojuholník. Tam je zastávka trolejbusu.“ Krauz ukazoval prstom raz sem, raz tam.

„Fajn, som v obraze, ale neviem, ako si jej sledovanie predstavuješ. Všade je plno policajtov, Lipová je prázdna, všetci parkujú v garážach, nemáme sa kde s autom schovať.“

„Ostaneme tu, pri zastávke.“

„Prečo?“

„Lebo pešo nikam nepôjde, ako si správne povedal, všade je plno policajtov, celá štvrť o tom vie, určite aj ona. Ak sa začne hýbať, tak jedine autom, a v tom prípade má len dve možnosti – buď pôjde rovno po Lipovej sem, k nám, alebo okolo cez Tichú a Ovsenú, ale aj tak skončí pri nás, akurát príde z tohto smeru,“ Krauz ukázal bradou aj jeden, aj druhý smer predpokladaného príchodu. „V každom prípade musí prejsť okolo zastávky.“

„V poriadku, tak čakáme,“ súhlasil Chosé.

Krauz sa načiahol dozadu, z igelitky si vybral lepenák – chlieb s maslom a so salámou.

„Fasa, a mne si čo priniesol? Na mňa Sylvia nemyslela?“

„Mám ti odkázať, že na teba myslí každý deň, ale ty nechodíš a nechodíš…“

„Riško, boli sme spolu na strelnici, videl som ťa strieľať, ďakujem, neprosím. Kedy pôjdeš na liečenie?“

„Dostrelím aj z Bardejova, neboj sa.“

„Nepochybujem. Počúvaj, ale fakt som hladný.“

Krauz rozlomil chlieb.

„Nie, pre dvoch je to málo, a ak tu stvrdneme do rána, zbytočne vyhladneme,“ hrdinsky odmietol Chosé.

„Dolu po hlavnej je pumpa.“

„Aj ja som si na ňu spomenul,“ prikývol Chosé.

„Ale jeden tu musí ostať. Vieš čo, presadni si, skoč na pumpu, kúp si, čo chceš, ja sa zatiaľ zašijem na zastávku a počkám ťa.“

Presadli si, Chosé vyštartoval, Krauz si sadol na lavičku na zastávke trolejbusu. Mohlo aj spŕchnuť, bol pod strieškou. Nikto ho pri jedení nevyrušoval, na zastávke nebolo ani nohy, premávka pomaly redla. Občas sa poobzeral, rozhľad mal celkom dobrý. Dojedol, Chosé sa flákal, Krauz sa nudil, prešiel sa. Obzrel si druhú stranu ulice, obzrel si plot, kde bol opretý Tibor…

„Doriti, je to možné!?“

Keď sa zohol k základom plotu a zacúval, vhupol jednou nohou do bariny uprostred chodníka. Našťastie nestratil rovnováhu a topánku vytiahol skôr, než si namočil ponožku. Radšej sa vrátil do bezpečia trolejbusovej zastávky.

„Nebol som dlho?“ spýtal sa rozžiarený Chosé.

Presadol si, Krauz sa vrátil za volant.

„Blondínka – alebo brunetka?“

„Ako vieš?“

„Oči, vždy ťa prezradia oči, lesknú sa ti ako po konskej dávke kokaínu.“

„Fakt poetické prirovnanie. Perfektná žabka, dnes má nočnú, zajtra má voľno.“

„Niečo som sa pýtal.“

„Brunetka, ale farbená, vidieť to.“

„Holí sa?“

„To sme nestihli, bolo tam plno ľudí, poviem ti pozajtra. Bolo niečo nové?“

„Nič, žiadny pohyb, pokojne sa najedz.“

Chosé si rozbalil bagetu, schuti hodoval.

„Myslel som aj na teba,“ zamumlal s plnými ústami.

„Môžem ísť popozajtra?“

„Tak som to nemyslel.“ Chosé zašuchotal v igelitke, vylovil plechovku. „Na.“

„Zlatý bažant! Kde to napísať, že si si spomenul! Ale kde si ju opláchnem?“ Krauz vybral vreckovku, vyšúchal vrchnák.

Chosé dojedol, tiež si otvoril jednu plechovku, problémy s hygienou ho netrápili. Sedeli, pochlipkávali, fajčili, čakali, striehli.

„Ozaj, skoro by som zabudol, volal Edo.“

„A…?“

„Žiadne dievča na operačnom hlásené nemajú. Buď to rodičia ešte neohlásili, alebo je to kačica. Preverujú ďalej.“

„V poriadku, veď sa ozvú.“

Dopili, dofajčili, Chosé si spustil operadlo do pohodlnejšej polohy.

„No pekne, to je mi posila do nočnej služby,“ zalamentoval Krauz, lebo tušil, čo bude nasledovať.

„Na striedačku,“ vyhováral sa Chosé, a o chvíľu už pravidelne odfukoval.

Krauzovi sa nechcelo spať, ešte nebol jeho čas, tupo civel cez okno na križovatku. Premávka úplne stíchla, už nechodili ani trolejbusy. Zlatý trojuholník zmĺkol, svetlá za oknami jedno za druhým zhasínali.

Čas bežal, len minúty sa vliekli, ako v každej nočnej službe.

„Chosé, Chosé! Počuješ?“

„Čo je?“

„Hasiči.“

„Čo horí?“

„Odchádzajú.“

„Tak už dohorelo?“

„Mám ťa nakopať?“

„Dobre, dobre, už som hore. Čo sa deje?“ Chosé si napravil operadlo do kolmej polohy, zazíval, ponaprával si krk.

„Hasiči odchádzajú, je po akcii.“

„Mali by sme sa spýtať, ako to dopadlo.“

„Ale nie hasičov. Ak sa pátranie skončilo, o chvíľu pôjdu aj naši, spýtame sa ich.“

Krauz mal pravdu, prichádzalo k nim pomaľované auto PMJ. Krauz vystúpil, zamával, auto zastalo, spustilo sa okienko.

„Nazdar. My sme naši.“

„Nazdar,“ odzdravil vodič.

„Akcia sa skončila?“

„Práve teraz.“

„Našli ste?“

„Len prázdne fľaše, prezervatívy, ohorky, konzervy… Dvoje dámskych nohavičiek. V tom lesíku je celkom slušná premávka.“

„Po chlapcovi ani stopa?“

„Žiadna krv ani časti odevu, školská taška, nič, celkom nič.“

„Ďakujem.“

„Ostávate?“

„Ostávame.“

„Príjemnú službu. My sme do rána do šiestej, takže sa ešte uvidíme.“

„Ako to?“

„Máme pokyn z operačného každú párnu hodinu sa sem vrátiť a preveriť terén.“

„Tak to ani náhodou! Už sem nechoďte, zavolám na operačné, čakajte zmenu pokynov.“

„Dobre, ideme si kúpiť niečo na jedenie, nebudeme tu obsmŕdať, ale ak nepríde nový pokyn, musíme sa vrátiť.“

„Príde, už aj to zariadime.“

„Dohodnuté, držte sa.“

„Volaj hore,“ znel pokyn pre Chosého, ale opäť zbytočne, detektív už telefonoval. Zložil, informoval kolegu. „Vyčistia nám terén, o dievčati neprišlo žiadne oficiálne hlásenie, sú presvedčení, že si to nejaká staršia pani poplietla.“

„Dúfajme. Chosé, je pol jednej, prejdeme sa?“

„Ti šibe?“

„Chcem sa pozrieť na tie domy zozadu.“

„Odkiaľ zozadu?“

„Spomeň si, čo hovoril Edo. Kuchárik v tom osemdesiatom piatom niečo opravoval na umelcovom dome, bola noc, išiel dozadu na chodník za plotmi, vedie po hranici lesa. Odtiaľ pozoroval Hildu, ako bičuje nejakého muža. Až doteraz ma to nezaujímalo, dnes by som si to rád pozrel. Ostaň strážiť auto…“

„To určite, nechám ťa samého – a stratíš sa aj ty. S pátracou akciou po tebe mi nikto nepomôže, nemáš iných kamarátov okrem mňa. Ak to musí byť, tak prosím, ale idem s tebou, budem ti kryť chrbát.“

Krauz preparkoval, vybehol dvomi kolesami na chodník. Obišli prvý dom na Lipovej ulici, už pri bočnom plote narazili na chodník vyšliapaný v tráve. Chodník bol udupaný, neklamný dôkaz, že sa po ňom preháňali dvojice hore-dolu.

„Nesvieť,“ upozornil Krauz, „musí nám stačiť mesačné svetlo.“

„Ty si fakt na hlavičku, veď je zamračené.“

„Aj tak nesvieť, chodník je čistý, vyšliapaný, povedie nás. Baterku nechaj v pohotovostnej polohe.“

Pouličné osvetlenie nechali za sebou, pohltila ich tma. Oči si po chvíli zvykli, Krauz ich viedol s istotou starého stopára prérie. Krásne rodinné domy sa odzadu zmenili na šopy, garáže, skladiská nepotrebných harabúrd, hromady dreva do kozubov, za jedným stál starý vrak ošarpanej dodávky.

„Au,“ zaskučal Chosé.

„Drž hubu!“

„Švacol si ma konárom.“

„Tak sa mi nelep na chrbát.“

„Mám nápad, počkaj, vyleziem ti naň.“

„Vylez mi… vieš kam, a buď láskavo ticho!“

Krauz sa prikrčil, ďalší konár podliezol, aby kolega za ním nefrfotal.

„Tak sa mi to páči.“

„Fakt nebudeš ticho?“

Krauz v duchu počítal domy. Zastal.

„Čo je?“

„Asi sme tu. Prosím ťa, šepkaj. Pozri, tu je plot z pletiva, to bude dom toho umelca. Vedľa je murovaný plot, to bude Hilda. Ten ďalší dom je suseda s ukrižovanou mačkou.“

„Máš pravdu, sme asi v polovici Lipovej ulice, musí to byť ono,“ súhlasil Chosé. „Cez ten múr vidíme veľké guľové.“

„Hľadaj niečo, na čo by sme vyliezli.“

„Už som našiel, zohni sa.“

„Ježiš, aký si len dnes vtipný! Chosé, poď sem, tu chýba omietka a pár tehál, keď do škáry strčím špičku topánky a dobre sa odrazím…“

Krauz to vyskúšal, k hornej hrane múru mu chýbalo pár centimetrov, zošmykol sa, oškrel si dlaň.

„Au, čo čumíš, nemôžeš mi pomôcť? Podvihni ma trochu!“

„Počkaj, našiel som špendlík.“

„Choď do riti aj so špendlíkom!“

„Veď mierim, ty furt poskakuješ.“

Chosé zdrapol kolegu za opasok, Krauz sa na tri odrazil, Chosé zabral, Krauzova hlava konečne vytŕčala nad plotom. Chosé si tiež našiel škáru, chcel sa vyšvihnúť, no prekážali mu tesné nohavice. Povolil si opasok, vyskúšal to znovu, bez problémov sa vyšvihol vedľa parťáka aj bez cudzej pomoci.

„Chosé, pozri, trojdielne okno, presne, ako ho opisoval Burger.“

„Svieti sa.“

„Nepoužíva rolety.“

„Načo, len blbec by jej zozadu civel do okien.“

„Alebo dvaja.“

„Tak či tak, nikto tam nevisí, ani plieskanie biča nepočujem.“

„Chosé, prosím ťa, bolo to pred desiatimi rokmi, nemusí sa ukájať každý deň.“

„Rišo, pozor, tieň!“

V okne sa niečo mihlo, detektívi sa prikrčili. Krauz sa obzrel, za nimi bol hustý les, ani náznak svetla, takže na čiernom pozadí ich hlavy nemohol nikto z domu vidieť, zvlášť nie zo svetla.

Do okna sa postavila žena, Krauz spoznal vysokú štíhlu postavu aj čierne vlasy ostrihané na mikádo. Otvorila jedno krídlo okna, nahla sa, zavrela okenicu, to isté zopakovala z druhej strany – zadný dvor za domom sa ponoril do nepreniknuteľnej tmy, detektívi mohli na plote aj krepčiť.

„Je doma,“ zbytočne konštatoval Krauz.

„Ale my by sme potrebovali vidieť chlapca.“

„Alebo ju, ako odchádza s ním alebo za ním. Nemusí byť v dome, môže mať chatu alebo…“

„Nefantazíruj, Rišo, radšej padajme, kým nás nikto nevidí.“

Už chceli zoskočiť, no zastavilo ich svetlo v inom okne.

„Rišo, to je úplne dolu nad zemou.“

„Malé podlhovasté okno nad zemou. Chosé, je buď v pivnici alebo v garáži.“

„Ale odtiaľto cez okno nič nevidíme. Preskočíme? Pozrieme sa?“

Krauz s odpoveďou chvíľu váhal – predstava bola lákavá.

„Nie, Chosé, riziko prezradenia je príliš veľké, ani nevieme, či si medzičasom nekúpila psa. Radšej sa vrátime do auta, aby sme nestratili mobilitu.“

Krauz sa ešte raz poriadne rozhliadol, zafixoval si tvar pozemku, polohu domu, vzdialenosť od plota, všetky detaily, keby sa museli nenápadne vkradnúť Hilde do tyla. Zoskočili, oprášili si dlane aj kolená, no len tak naslepo, potme toho veľa nevideli.

Opatrne sa vracali k autu. Prvý išiel Chosé, jeden zásah konárom do tváre mu stačil. Poučený Krauz mu dal pár krokov náskok.

„Dobrý večer,“ pozdravil Chosé, keď vyšiel z trávy na chodník.

„Dobrý,“ odzdravil starší pán venčiaci psa.

Chosé si ponaprával nohavice, dotiahol si opasok, oprášil si stehná. Malý strakatý orech ho podozrievavo pozoroval, duto zavrčal.

Z trávy vyskočil druhý podozrivý muž, aj on mal zafúľané stehná na nohaviciach. Chlapi zastali plece vedľa pleca.

„Poď, Ajax, poď,“ dedko potiahol psíka, aby sa nezdržiavali. „Prasce…“ vzdychol si rozhorčený občan, pohoršene sa obzrel, pridal do kroku.

Burger s Hanzelom nedodržali dohodu, nezačali písať požiadavku na sledovanie Hildy Wolfovej. Rozhodli sa, že na administratívu budú mať celú noc, večer chceli využiť rozumnejšie.

„Dovolal si sa?“

„Oto, všetko je v poriadku, o pol desiatej nás čaká.“

„Výborne, zatiaľ si aspoň pripravím tlačivá na sledovačku a vypíšem prvú stranu, nech to odsýpa.“

Ani Burger nezaháľal, telefonoval, vypytoval sa, zháňal informácie.

„Je čas, Oto,“ rozhodol napokon.

Zaviezli sa do neďalekej reštaurácie. Poznali miestne pomery, preplnený výčap ich dnes večer nezaujímal, rátali s tým, že zadná jedálenská časť bude takmer prázdna. Bola takmer prázdna.

„Tam sedia,“ Burger ukázal bradou k rohovému stolu.

„Pán inžinierik nemal byť sám?“

„Priviedol si posilu, uvidíme prečo.“

Dvaja muži v oblekoch vstali, podali si ruky.

„Edo, toto je doktor…“

Od neďalekého stola vstal podnapitý chlapík. Vstal tak nemotorne, že prevrhol stoličku. Hluk zamaskoval meno, ale detektívom to neprekážalo.

„… náš právnik, môj dobrý priateľ. Aj jeho. Radšej som ho vzal so sebou, je informovaný a spoľahlivý. Bol dnes o druhej poobede na porade, videl jeho reakciu. Keď si mi naznačil, o čo ide…“ nedopovedal, vedel, že Burger pochopí.

„V poriadku,“ pochopil Burger, „každá pomoc dobrá. Kolegu Hanzela poznáš?“

„Už sme sa stretli.“

Úvod mali za sebou. Prišla čašníčka, priniesla dve kávy a dva koňaky.

„Dobrý večer. Pre vás, páni?“

„Kávu si dáme určite, čaká nás dlhá noc a…“ Burger spýtavo fľochol na kolegu.

Hanzel prikývol.

„Aj ten koňačik.“

„Nech sa páči, hneď to bude.“

Všetci štyria si zapálili cigarety.

„Prejdem rovno k veci,“ navrhol Burger.

„To bude najlepšie,“ súhlasil kamarát z ministerstva. „Aj tak sa mám dobre, žena a deti sú zdravé, na dovolenku pôjdeme už tradične k Jadranu.“

„Výborne, úvod by sme mali za sebou. Budem sa pýtať, ak nemôžete odpovedať, povedzte nám to otvorene, ak môžete, čakáme vysvetlenia. Priebežne vám aj my niečo povieme.“

Páni z ministerstva prikývli, že s postupom súhlasia.

„Pán doktor, pochopil som správne? Vy ste kolega pána Mička?“

„Áno.“

„Ty nie?“

„Ja som vedúci iného odboru, ale denne sa stretávame. Tykáme si, považujem ho za kamaráta, na pivo nechodíme,“ vysvetlil pán inžinier.

Burger pokýval hlavou, s odpoveďou bol spokojný.

„Nebudeme nič zakrývať, pán Mičko má problém. Povieme vám aký, ale musím vás upozorniť, že všetky informácie za týmto stolom budú diskrétne.“

Prikývli, na ministerstve mali s diskrétnosťou svoje skúsenosti.

„Pán doktor, čo vám povedali, keď pán Mičko narýchlo odišiel z porady?“

„Rodinné problémy. Aby ste mi rozumeli, všetci vieme, že jeho manželka je vážne chorá, automaticky sme si mysleli, že to súvisí s ňou.“

„Presne toto ste si mysleli až do konca pracovného času?“

„Správne.“

„Nikto z kolegov mu netelefonoval? Nikto sa bližšie nezaujímal?“

„Pokiaľ viem, nikto. Keby bolo niečo nové, určite by sa to v úrade rozkríklo.“

„Ale nerozkríklo sa.“

„Nie, nerozkríklo.“

„Takže ani teraz netušíte, aký má pán Mičko problém?“

„Nie, iba dedukujem, že s manželkou to asi nesúvisí.“

„Správne, nesúvisí.“

Burger si s kolegom vymenil rýchly pohľad, Hanzel prikývol.

„Uniesli mu syna.“

Nezareagovali, nerozumeli.

„Uniesli ho,“ zopakoval Burger.

„Ako… syna… Komu?“ koktal kamarát z ministerstva, pán doktor sa nezmohol ani na to.

„Mičkovho syna, Tiborka.“

Pán doktor si odpil z koňaku, ani si neštrngol.

„Dúfam, že chápete, prečo som vás upozornil na diskrétnosť a chúlostivosť celého prípadu. Ak sa nám problém nepodarí vyriešiť v najbližších dvadsiatich štyroch hodinách, zavetria ho novinári a všetko bude zverejnené, ale dovtedy s touto informáciou nesmiete narábať. Utajenosť je dôležitá pre úspešný priebeh vyšetrovania. Dúfam, že vám nemusím prízvukovať, že mu nebudete volať a vypytovať sa, čo je nové. Rozumieme si?“

Neodpovedali, len prikývli.

Debatu prerušila čašníčka, priniesla zvyšok objednávky.

„Ešte niečo?“

„Nie, ďakujeme.“

„Večerať nebudete? Máme výborný divinový guláš alebo…“

„Nie, naozaj nie.“

Rozhodnutie hostí rešpektovala miernym prikývnutím. Burger počkal, kým odišla do bezpečnej vzdialenosti.

„Chlapec neprišiel zo školy, mal sa starať o matku, ale neprišiel, preto musel zaskočiť pán Mičko. Syn sa doteraz neozval, pátrame po ňom, zatiaľ bezúspešne. Otca sme podrobili predbežnému výsluchu, ale s výsledkom nie sme spokojní. Preto som si dovolil obťažovať vás, presnejšie, teba…“

„To je v poriadku, Edo, vzhľadom na našu dlhoročnú známosť a spoluprácu to považujem za samozrejmé a teraz vidím, že som sa rozhodol správne, keď som so sebou vzal aj doktora. Povedal si mi, že ide o Mička a o poobednú poradu, hneď mi napadlo, žeby tu mal byť aj on, lebo bol na porade.“

„Prezieravé rozhodnutie,“ pochválil ho detektív. „Máme rozpracovaných niekoľko verzií, jedna z nich súvisí s jeho prácou, ale pán Mičko nič také nepripustil a…“

„To nemyslíte vážne,“ žasol doktor.

„… a tvrdil nám, že bežné problémy s výkonom funkcie má každý na ministerstve, no určite nie také, aby niekoho motivovali k únosu rodinného príslušníka.“

„To je pako!“ Pán doktor práv sa zase neudržal. „Takže vám zatajil aj fakt, že to nie je prvý raz, však?“

„No prosím, a sme doma,“ teraz sa neudržal Hanzel. „Tušil som, že sem nejdeme zbytočne.“

„Kolega má pravdu, išli sme sem s obavami, že vás zbytočne obťažujeme, zvlášť v takú pokročilú hodinu, ale vidím, že stretnutie nebude zbytočné. Tak prosím, teraz máte slovo.“

Dvojica v oblekoch sa pomrvila na stoličkách.

„No… Ako by som to…“

„Počkaj,“ doktor zastavil kamaráta z ministerstva energickým gestom, „treba im o ňom niečo povedať.“

„Máš pravdu, tak spusti, robíš s ním dlhšie.“

„Zdeno je temperamentný človek,“ rozhovoril sa doktor práv, „perfekcionista, pedant, prenasleduje podriadených detailmi, z ktorých im naskakuje husia koža. Ale nedá sa mu nič vyčítať, lebo presne taký je aj na seba. Keď má urobiť rozhodnutie, neuspokojí sa len so štúdiom podkladov, ide do terénu, ide za ľuďmi, zaujíma ho aj názor druhej strany, a nielen formálne, podrobne ho študuje, hľadá kompromisy, najlepšie riešenie, inak nie je spokojný, radšej požiada o predĺženie termínu, ale nikdy nerozhoduje neuvážene, zbrklo. Bavili sme sa na túto tému, vyčítal som mu prehnanú prísnosť voči sebe aj voči podriadeným, vie o tom, no iný už nebude. Pred dvomi rokmi…“ doktor zaváhal, spýtavým pohľadom hľadal pomoc u kolegu z práce.

„Myslíš tie monokle?“

„No.“

„Dva roky, vlastne aj viac, bolo to v lete.“

„Máš pravdu, pred viac ako dvomi rokmi mali hnedouhoľné bane dostať štátnu subvenciu na rozvoj, išlo o ťažobnú techniku, modernizáciu zariadení, geologický prieskum…“

„To je jedno, detaily ich nezaujímajú,“ prerušil ho inžinier.

„Nie? Vlastne máš pravdu, ale prehľad máte, viete si zhruba predstaviť finančný objem, ktorý sa mal presunúť. Zdeno zistil, že ide o podvod, že nominanti jednej strany pripravujú privatizačný útok, a aby si na koristi zgustli, nechceli privatizovať zastarané stroje, zodratú zhrdzavenú barabizňu, plánovali baňu vynoviť za štátne a potom zhltnúť. Bežný podvod dnešných dní, ale Zdeno na to prišiel. Postavil sa proti. Najprv to vyskúšali podobrotky, pozvali ho na večeru, pretiahla sa na celý víkend. Dúfam, že si rozumieme…“

Prikývli.

„Rozumieme, fajn. Potom vyjednávací tón ochladol, Zdeno len krútil hlavou, napokon ho v noci pred domom prepadli a zbili do bezvedomia. Riaditeľ mu projekt odobral, lebo Zdeno bol neoblomný a všetko nasvedčovalo, že s takýmto prístupom skončí na cintoríne.“

Nenápadne zodvihnutou rukou sa o slovo prihlásil pán inžinier.

„Alebo ani nie na cintoríne, Edko, ty vieš najlepšie, kde končia nepohodlní. V kdejakých jamách.“

Detektívi prikývli, že o jamách v okolí mesta ich nemusia školiť.

„To bol jeden prípad. Bolo ich viac?“

„Viem o dvoch výhražných listoch, lebo mi ich ukázal. Zvažoval trestné oznámenie, potreboval právnu radu.“

„Podal oznámenie?“

„Nie.“

„Prečo?“

„To vie len on.“

„Len listy, nič vážnejšie?“

„O ničom vážnejšom neviem.“

Burger nechápavo krútil hlavou.

„No dobre, ale prečo nám to nepovedal? Prečo to zatajil? Veď my sme polícia. Má s políciou zlé skúsenosti?“

„Nemá žiadne, problémy si rieši sám, pravda, pokiaľ to ide, ak nie, prehltne a ide ďalej. Zdeno je ťažká povaha.“

„Prečo nám to zatajil…“ šomral Burger sám pre seba. „Prečo to len zatajil?“

„Museli by ste ho poznať, pán Burger,“ snažil sa to vysvetliť pán doktor práva. „Zdeno bol… Ehm, prepáčte, dramatickosť situácie ma vedie k nesprávnemu času, ako keby som už predbiehal. Opravím sa, Zdeno je v určitom zmysle čistá duša, je presvedčený, že koná správne, že má pravdu, spravodlivosť je na jeho strane, nepripúšťa si možnosť, že by sa mu pre jeho pracovné nasadenie mohli diať nejaké neprávosti, o ohrození rodiny nehovoriac. Akosi automaticky predpokladá, že všetci jeho správne a oprávnené rozhodnutia schvaľujú, že to robí pre ich dobro, pre všetkých, že…“

„Naivný ministerský úradník?“ snažil sa pochopiť detektív.

„To nie, naivný nie je, len spravodlivý. Až príliš na dnešnú dobu.“

„Ale aj tak, prečo nám to nepovedal…“ šomral Burger dokola.

„To bolo v minulosti,“ snažil sa pomôcť Hanzel, „nás by zaujímalo, čo sa stalo dnes.“

„Dnes?“

„Tak v poslednom čase. Na čom robí teraz?“

„Aha, hľadáte motív. Vy si myslíte, že druhá strana by sa uchýlila až k takému razantnému nátlakovému kroku?“

„Ako som naznačil na začiatku,“ pokračoval Burger, „pracujeme s viacerými verziami, jednou z nich je aj možnosť, že únos súvisí s jeho terajšou prácou, s tým, čo má aktuálne na stole. Čo o tom viete?“

Okúňali sa, nebola to príjemná téma, ani sa to nesnažili skryť.

„Upozornil som vás, že ak nemôžete odpovedať, nemusíte, ale ide o chlapca vášho kolegu…“ Burger ich len postrčil, nemusel ani dopovedať.

„Strategický plán rozvoja východnej časti centra mesta,“ zašepkal pán inžinier.

Doktor prikývol, ale nechal to naňho, zjavne nemal chuť sa zapojiť.

„Megaprojekt demolácie zrušenej priemyselnej zóny a starej zástavby, v horizonte pätnástich, možno až dvadsiatich rokov tam vyrastú mrakodrapy.“

„Nepočuli sme o tom.“

„Ani ste nemohli. Sú len tri štátne tajomstvá, ktoré sú strážené v najvyššom stupni utajenia, a to sú: Prasknutý reaktor našej jadrovej elektrárne, duševná choroba predsedu hnutia a Manhattan vo východnej časti Nášho Mesta.“

„Pochopil som.“

„Inak povedané, keď sa niečo plánuje v takomto rozsahu, s takým obrovským dosahom na celé mesto, musí sa to robiť v utajenom režime, inak dochádza k problémom, aký dnes riešite.“

„Ešte stále mi unikajú súvislosti.“

„Vyňuchali to chlapci z BlackSteelu.“

„To je tá oceliarska spoločnosť nášho najznámejšieho emigranta?“

„Históriu nechajme bokom, to by sme tu sedeli do rána, kašlať na jeho kapitál, podstatné je, že ho má a chce ho zveľadiť.“

„Ale oni sú oceliari, nie developeri, prečo ich to zaujíma?“

„Edko, prebohaživého, a z čoho sa asi tak stavajú mrakodrapy? Kašlú aj na pozemky, o tie sa pobijú naši chamtiví spoluobčania, oni majú záujem o dominantný podiel na trhu s oceľou. Uvedomte si, chlapci, jedno, každý z tých mrakodrapov a celá okolitá výstavba sa bude realizovať po častiach cez jednotlivé stavebné firmy, ale získať monopol na zásobovanie stavebnou oceľou, to by bolo terno! Pohybujeme sa v stovkách miliónov a vzhľadom na pohyb na trhu v horizonte desiatich rokov možno aj v miliardách.“

„A prejavili záujem?“

„Nemôžu, veď oficiálne sa nič nedeje.“

„A neoficiálne?“

Pán inžinier sa odmlčal, odkašlal si, nechcel ukázať prstom na toho, kto by mal pokračovať.

„Zdeno sa mi posťažoval, že to nemal brať,“ pokračoval pán doktor. „Vraj je znova tam, kde bol s posledným projektom, zase je pod tlakom. Bol unavený, znechutený, ale…“ doktor zaváhal.

„Ale…?“

„Ale keď som sa ho spýtal, čo sa deje, zasekol sa.“

„No dobre, ale niečo naznačil, nie?“

„Toto, čo som vám povedal – že je zase pod tlakom.“

„Tak potom to nemusí súvisieť s tou firmou.“

„Padol názov ich firmy. Nepamätám sa, ako to presne formuloval, ale padol názov ich firmy.“

„Nadobudli ste presvedčenie, že jeho stav súvisí s ich firmou?“

„Presne tak to formuloval.“

„Ale s ostatnými o tom nehovoril.“

„Určite nie.“

„Dokonca ani s políciou.“

„Veď som vám vysvetlil, ako reaguje na stres – uzavrie sa, ide do boja sám, akoby sa hanbil, že potrebuje pomoc.“

„Ťažká povaha,“ uzavrel Burger.

Chvíľu sa za stolom mlčky premeriavali.

„Edo,“ ticho prerušil pán inžinier.

„Počúvam ťa.“

„Tebe sa tento motív nepozdáva?“

„Uvažujem.“

„Pamätáš sa, čo si minule povedal?“

„Pripomeň mi.“

„Že na základe dlhoročnej skúsenosti si zistil, že všetky problémy majú dva spoločné menovatele – sex alebo peniaze.“

„Pamätám sa.“

„Len aby bolo jasné, to prvé nie je Zdenov prípad.“

„Ako to myslíš?“

„Zdena bočáky nezaujímali, žili s Alenkou v harmonickom manželstve, aj teraz, keď je trvalo upútaná na lôžko, sa o ňu vzorne stará. Sekretárky ho nezaujímajú a príležitostí by bolo, verte mi. Každú chvíľu máme nejaké školenie v doškoľovacom stredisku v atraktívnom prostredí, okrem toho služobné cesty, kontakty na všetky strany, dokonca ženy ako forma úplatku, aj to sa u nás stáva, ale on nič. V týchto veciach je puritán.“

„Prečo mi to hovoríš?“

„Aby sme jeden z dvoch menovateľov vylúčili, a keď jeden vylúčime, koľko nám ostane?“

„Podľa teba by sme sa mali zamerať finančným smerom?“

„Nemôžeme vás naviesť na konkrétny smer, lebo nemáme presvedčivé dôkazy, ale je to najpravdepodobnejší smer. Samozrejme, automaticky nevylučuje aj iné.“

Burger odchlipol z kávy, zamyslene pokyvkával hlavou.

„Môžem sa niečo spýtať?“ osmelil sa pán doktor.

„Nech sa páči.“

„Až do nášho stretnutia ste o Zdenových pracovných problémoch nevedeli?“

„Nie.“

„Ale na začiatku ste nám povedali, že pracujete s viacerými verziami.“

„Správne.“

„Takže Zdenove pracovné zaradenie bola iba jedna z nich, prípadne ani to, iba podozrenie.“

„Logická úvaha.“

„Môžete mi niečo povedať o tých druhých verziách?“

Burger zvažoval, aký by to malo význam, či otvorenosť neohrozí ďalší priebeh vyšetrovania. Nakoniec sa rozhodol.

„Máme podozrenie na jednu osobu. V minulosti sa už zaplietla s chlapcami a niektorí sa za záhadných okolností stratili.“

„Uhm,“ doktor si šúchal bradu.

„Okrem toho sme sa zamerali aj na nemocnice, či sa nemohol stať obeťou dopravnej nehody.“

Túto verziu doktor nekomentoval ani záhadným uhm.

Burger bol presvedčený, že otvorenosti už stačilo.

„Poviem vám, prečo sa pýtam,“ otvorene priznal pán doktor. „Lebo sa mi to celé nepozdáva.“

„Tak toto ma celkom zaujíma. Môžete to vysvetliť?“

„Môžem. Pripúšťam, že s únosmi máte viac skúseností ako my dvaja, ale jedno viem aj tak – ak sa niekto stane obeťou únosu s cieľom zatlačiť na blízku osobu, psychicky ho nalomiť, zdeptať ho, vo väčšine prípadov únosca do pár hodín nadviaže kontakt a kladie podmienky, požiadavky. Ale na začiatku ste povedali, že chlapec sa doteraz neozval, z toho jasne vyplýva, že ani únoscovia sa neozvali.“

„Nabudúce si budem dávať lepší pozor na formuláciu.“

„Nemusíte, pán Burger, ja vás nechytám za slová, chcem iba…“ aj doktor si dával pozor na formuláciu. „Pomôcť?“ vynašiel sa.

„Povedz im o sestre,“ nadhodil iba tak pán inžinier.

„Veď k tomu smerujem.“

„Čo máte so sestrou?“

„Našťastie nič, všetko v poriadku. Býva na východe. Pred rokom mi telefonovala, v susedstve sa stratil chlapec. Sedemročný chlapec, rovno z ulice. Suseda potrebovala právne zastupovanie, čo som, samozrejme, vzhľadom na vzdialenosť, odmietol, ale poradenstvo som poskytol, pricestoval som. Stretol som sa s vaším kolegom, starší kriminalista urobil na mňa veľmi dobrý dojem, zjavne skúsený harcovník. Pracoval na úseku s mládežou, ako to povedal…?“ pán doktor zvraštil čelo.

„Zaoberal sa trestnou činnosťou páchanou mládežou a na mládeži,“ našepkal Hanzel.

„Presne, to je ono! Vysvetlil mi, že únosy detí sa u nás iba začínajú, ale v okolitých štátoch, napríklad na Ukrajine, v Rumunsku a podobne, už frčia naplno.“

„Presne tak, aj nám chodia štatistiky. Aj naše, aj zahraničné. Celý elaborát má názov mising čildrn, je to po anglicky, neviem, ako sa to píše. Vychádza raz za rok, každoročne sa aktualizuje. Nie je to naša parketa, teda nás dvoch, máme na túto problematiku špecializované pracovisko, ale úzko spolupracujeme,“ pripustil Burger.

„Chlapec sa do dnešného dňa nenašiel a vám dvom nemusím vysvetľovať, že už ho nikdy nikto neuvidí. Je vám známa motivácia týchto únosov.“

Prikývli.

„O tomto ste so Zdenom nehovorili?“

„Prosím vás, ako si to predstavujete? To sme mu mali v jeho psychickom stave vysvetľovať, že syna mu práve teraz rozoberajú na orgány a nepotrebný odpad spália alebo rozpustia v kyseline? Alebo sme mu mali ukázať fotografie malých detí, čo s nimi robia úchyláci toho najhrubšieho zrna? Bol na pokraji kolapsu aj bez toho, nemohli sme riskovať, že sa nám v kancelárii zloží.“

„Ale Zdeno nie je hlupák, o tejto možnosti dobre vie, a tým, že ste mu o tom nič nepovedali, že ste to s ním seriózne neprebrali, ste ho nešetrili, iba ste ho utvrdili v presvedčení, že túto možnosť beriete tak vážne, až sa o nej bojíte pred ním hovoriť.“

Burger si zapálil cigaretu, Hanzel automaticky zadusil predošlú, čo mu horela v popolníku.

„Nie,“ povedal po chvíli zvažovania. „Nemyslím si, že by sme pochybili, iba sme k nemu boli milosrdní. Zatajil nám problémy na pracovisku, preto si myslím, že práve tomuto motívu prikladá najväčšiu váhu. Sám tápal a nepovedal nám všetko, my sa do tejto chvíle nevieme rozhodnúť, ktorým smerom sa pohnúť. Chýbajú nám informácie, presne také, aké nám pán Mičko zatajil, čakáme, kto nám hodí lano. Tak to na začiatku býva. Nech je, ako chce, do rána budeme múdrejší, lebo pracujeme po všetkých líniách.“

„Držíme vám palce. Keby sme mohli pomôcť, stačí zavolať, hoci aj o polnoci.“

K sľubu pána inžiniera sa pán doktor pripojil razantným prikývnutím a objednal ešte štyri koňaky.

Okolo auta s detektívmi prešla malá dodávka. Krauz si ešte oprašoval bundu na bruchu.

„Dokelu, ten múr sa úplne rozpadáva, som celý od malty.“

„Všimol si si tú dodávku?“ nepočúval ho Chosé.

„Všimol.“

„Zahla na Lipovú.“

„Pozrieme sa za ňou?“

„Mali by sme mať prehľad, čo sa deje v ulici.“

Krauz naštartoval, pomaly sa pohol za dodávkou.

„Tam je,“ prvý ju zbadal Chosé. „Dobre stojí, naším smerom. Vodič tam nie je, asi ju odstavil až do rána.“

„Určite až do rána, nevidím, že by niekto niečo nakladal. Keby sme sa za ňu…“

„Aj ja si to myslím, Richard.“

Krauz sa postavil za dodávku, Chosé si oprel čelo o bočné okno.

„Cúvni, nevidím. Ešte kúsok. Ešte pár centi. Stop! Výborne, auto máme kryté a pritom vidím na dom aj na bránku.“

„Tak sleduj. Koľko je?“

„Jedna desať.“

„V dome sa svieti?“

„Ani v jednom okne, na ktoré vidím. Počkaj! Vidím svetlo!“

„V ktorom okne?“

„Nie v okne, na dvore. Áno, je to dvor a podľa mňa…“ Chosé stíchol. „Presne, Rišo, sú to svetlomety, ide von s autom! Bacha, zahla k nám!“

„Skrčme sa!“

Detektívi sa zošuchli na sedadlách, schovali hlavy. Auto prešlo vedľa nich, podľa hukotu motora odhadli, že šofér pridal plyn. Vykukli, sledovali ho.

„Richard, je to stará toyota, je to ona!“

„Má to byť zelená metalíza, toto je čierne.“

„Človeče, potme je každá krava čierna. Nepoznáš tie metalízované farby? Musí na ne svietiť slnko, aby si zbadal odtieň zelenej, inak sú všetky čierne na jedno kopyto. Ale je to toyota a vyšla z jej brány, tak kto by to asi mohol byť?“

„Otáčam, ideme za ňou.“

„Opatrne, nelep sa, premávka je riedka, nemáš veľa možností na krytie.“

„Len ju sleduj, aby nám z ničoho nič neodbočila.“

„Neboj sa, nestratím ju. Uber, si veľmi blízko, nechaj ju, na rovinke nám nezdrhne.“

„Ani sa nesnaží, ide predpisovo.“

Toyota sa plazila v pravom jazdnom pruhu. Krauz si chvíľu myslel, že si kontroluje zadok a snaží sa odhaliť prenasledovateľov, no zbytočne sa obával, auto znížilo rýchlosť, lebo sa chystalo odbočiť. Rozblikalo sa znamenie o zmene smeru jazdy, Krauz sa pritlačil na krajnicu.

„Chosé, toto nie je dobré.“

„To teda nie je, kamoško, ide na Železnú studničku.“

„Ak ostaneme sami, nemôžem ju sledovať, stratíme ju.“

„Daj jej náskok, musíme to risknúť.“

Sledovanie v úplnej tme na opustenej ceste uprostred lesa sa nedá robiť na dohľad, lebo presne tak, ako oni videli ju, videla aj ona ich v spätnom zrkadle.

„Jedno ide oproti, to je dobre, nie sme úplne sami,“ Chosé ukázal bradou dopredu, o chvíľu ich minulo rútiace sa auto.

„Aj napriek pokročilej nočnej hodine je tu ešte premávka, slabá, ale je, takže nie sme až takí nápadní,“ pochvaľoval si Krauz. „Výborne!“

„Čo?“

„Niekto nás dobieha.“

Krauz sledoval auto v spätnom zrkadle, dobehlo ich, na chvíľu sa zaradilo, no vodič stratil trpezlivosť, predbehol ich. Krauz si všimol vodiča a dievča na sedadle spolujazdca – bolo jasné, kam idú a prečo sa tak ponáhľajú. V zastrčenej časti lesoparku sa ani iné robiť nedalo, nie o jednej po polnoci.

„Pridaj, nech nás potiahne,“ radil Chosé.

Dobre sa radí, horšie sa to spraví, chlapec za volantom mal silnejšiu motiváciu na rýchlu jazdu než oni. Chvíľu s ním držali krok, dotiahli sa skoro až na toyotu, potom ho museli nechať tak. Rozbesnené auto predbehlo aj toyotu, zmizlo im z dohľadu.

„Uber, uber, musíme ju pustiť, aby nás nezbadala.“

Túto radu Chosého splnil Krauz ľahšie, toyota sa im zase stratila v tme.

„Nevadí, ide ďalej, vidím svetlo v korunách stromov, ide ďalej. Dodržuj túto vzdialenosť.“

Cesta sa zúžila, zákruty mali menší polomer, aj predné auto muselo ubrať.

„Pozor, ďalšie oproti,“ upozornil spolujazdec.

„Doprdele, čo tu všetci robia uprostred noci?“ žasol Krauz.

„Hádaj, môžeš trikrát.“

„Chosé, už nie sme ďaleko od konca, tu niekde za zákrutou bude otočka pre autobusy a ďalej môžu ísť len autá s povolením.“

„Takých, čo sem jazdia uprostred noci, povolenie nezaujíma, je úplne jedno, akú majú motiváciu. Pre istotu spomaľ… Doriti! Tam je, stojí! Ťahaj ďalej a zaboč tam doľava,“ dirigoval Chosé.

Čierna toyota zaparkovala na parkovisku vysypanom štrkom vpravo od cesty. Kufor bol otvorený, postava zmizla v ňom, videli len dlhé nohy a zadok. Odbočka vľavo cez potok im umožnila urobiť úhybný manéver.

„Brána! Vidíš bránu? Je otvorená, vpáľ dovnútra!“

Krauz zbadal bránu na poslednú chvíľu, strhol volant, šliapol na brzdu…

„Ježišukriste!“ zareval Chosé, reflexívne si predlaktím chránil oči.

Služobné auto zastalo centimeter od muža v zelenej uniforme s puškou na pleci. Ani psovi sa Krauzov štýl jazdy nepozdával, privítal ich ostrým štekotom.

„Chlapi, čo bláznite, chcete ma zmrzačiť? Nevidíte tabuľu, toto je objekt lesnej správy, nie verejné parko… Ale čo! To ma podrž, taká návšteva!“

Krauz vystúpil, ešte sa mu triasli kolená. Poľovník ho okamžite spoznal.

„Pán Krauz, už si ma nepamätáte?“

„Akoby nie, inžinier Peter Bukva.“

„Fantastická, profesionálne cvičená pamäť, normálne žasnem! Až na to, že ja som inžinier Peter Kvas, kolega Bukva je lesný hospodár a je starší.“

„Jasné, jasné, prepáčte, pomýlil som si vás, presnejšie, len mená som splietol, osobu nie. Ale v tom prípade toto chlpaté krpaté musí byť Ferdo!“

„Aj je, vidíte, aj on vás pozná.“

Drsnosrstý jazvečík privoňal k nohavici, zašvihal chvostom, hodil sa na chrbát, labky otrčil do neba, trpezlivo čakal. Dúfal, že bude nasledovať to, prečo si tohto cudzinca obľúbil už od prvého stretnutia, len škoda, že sa nezastavil častejšie. Krauz si čupol, prsty ponoril do riedkej srsti na bruchu, zovrel, pošúchal. Pes si cvrkol, zavrel oči, vypadol mu jazyk, držal, ani sa nepohol, len slastne funel.

„No prosím, do lesa aby ho človek na kolenách prosil, ale vyvaliť sa a otrčiť pupok, na to ho užije,“ bavil sa poľovnícky hospodár.

„Pán inžinier, toto je môj kolega z kancelárie.“

Podali si ruky, zoznámili sa.

„Chosé, toto je Ferdo, čo vykopal kostru Gustáva Wolfa, a toto je inžinier Peter Kvas, poľovnícky hospodár lesnej správy. Koľko je to…?“ Krauz si nevedel narýchlo spomenúť.

„Štyri roky, bolo to v januári deväťdesiatjeden, takže vyše štyroch rokov.“

„Správne, štyri, ako to len letí.“

„A čože vás k nám privádza v takúto nekresťanskú hodinu?“

„Pre nás nie, pre nás je to normálna pracovná hodina. Sme na tom podobne ako vy, ani my nemáme ohraničený pracovný čas.“

„Viem, to som už zistil. Koho naháňate?“ Poľovník sledoval Chosého, ako sa vrátil k bránke, opatrne vyzrel, sledoval niečo v diaľke.

Poľovník bol zvedavý, tiež podišiel k bránke, vyzrel, chápavo prikývol.

„Nie, tak to nie je,“ bránil sa Krauz.

„Ale, no tak, pán detektív! Nič mi nemusíte vysvetľovať, postavu má celkom obstojnú.“

„Nie, fakt nie, máme iba služobný záujem.“

„Aj tak sa tomu hovorí.“

„Nie, naozaj nie.“

„V poriadku, ak toto,“ poľovník hodil bradou k toyote, „nie je vaša lovná zver, tak potom vám môžem povedať presne, ako to bude pokračovať. O chvíľu príde druhé auto, zvítajú sa, zmiznú v jednom z nich, zdanlivo sa nebude hodnú chvíľu nič diať, možno iba auto sa občas pohupne, potom si presadne a obaja ufujazdia naspäť do mesta,“ uškŕňal sa svetaznalý poľovník.

„Všimli sme si cestou sem,“ prikývol Chosé, „máte tu celkom frmol.“

„Začala sa sezóna. Od apríla do októbra sa to tu len tak hmýri, jedno, či je deň alebo noc.“

„Nemali ste popri ceste narobiť toľko odpočívadiel.“

„Museli sme, bola to plánovaná služba obyvateľom mesta, netušili sme, ako sa dobrá myšlienka môže zvrtnúť.“

„Ale veď sa nič zlé nedeje.“

„Možno nie, ale riaditeľovi sa to nepáčilo, vyhnal nás robiť poriadky. Neviete si predstaviť, koľko sa na nás zosypalo sťažností. Netušíte, aké osoby, niekedy až osobnosti, sme vyrušili pri práci. S kontrolami sme museli prestať, dvojiciam to nebolo príjemné. Občan zvíťazil.“

„Jasné, že nebolo, najmä ak sa nemohli preukázať sobášnym listom.“

„Mohli, dokonca aj dvomi, ale každý zvlášť, za svoju manželskú dvojicu.“

„Tak to je ešte horšie, ani sa nečudujem, že sa im vyrušovanie nepáčilo.“

„Najhoršie je to v lete, nechávajú po sebe v lese všetko možné, aj deky. Teraz ešte nie, v noci je dosť zima, musí stačiť interiér auta, ale o mesiac sa to začne naplno. Príroda je mocná,“ uzavrel prednášku poľovník. „Tak hovorte, ako vám môžeme pomôcť tentoraz?“

Vrátili sa k autu, vyvalený Ferdo túžobne čakal, či sa bude pokračovať. Krauz sa nad ním zľutoval, čupol si ešte raz. Dvere na lesnej správe sa otvorili, osvetlil ich žiarivý kužeľ, no iba na okamih, druhý poľovník za sebou zhasol, zamkol dvere.

„Mája, neťahaj, počkaj! Mája, čo ti je?“ Poľovník povolil, nasledoval psa až k trojici pri aute. „Aha, máme návštevu.“

„Tónko, toto sú chlapci z kriminálky. Pamätáš sa, ako Ferdo vykopal tú kostru? Tak oni robili na tom prípade.“

„Aha, viem.“

Podali si ruky, zoznámili sa.

„Nočná zmena?“

„Uhm,“ Krauz prikývol, nebolo treba viac vysvetľovať.

„Aj my. Z vedľajšieho revíru nám prebehol postrelený jeleň. Chlapci volali, či by sme im ho nepomohli dohľadať, čakajú nás hore. Mája je špecialistka na farbu, ak je u nás, nemá šancu, nájde ho. Idete s nami?“

„Ich jeleň nezaujíma, sledujú laň, ale dvojnohú,“ vysvetľoval kolega.

Tónko sa chápavo usmial.

„Tam parkuje, za rohom.“

Tónko bol tiež zvedavý, vyzrel spoza brány.

„Aha, tú poznám,“ hodil rukou.

„Poznáte? Ako ju poznáte?“ Krauzovi poskočilo obočie.

„Čierna toyota, na spätnom zrkadle visí biela chlpatá guľa.“

Bielu guľu detektívi nevideli, ale prikývli.

„Už som ju videl, štíhla vysoká baba, čierne krátke vlasy. Starší ročník výroby, už má niečo nabehané, ale obstojná.“

Detektívi zase prikývli, hoci postava ich teraz nezaujímala.

„Dnes parkuje tu dolu, ale už som ju dvakrát vymákol až hore. Jazdí do zákazu, nemá povolenie. Naposledy som sa jej vyhrážal oznámením na dopravný inšpektorát, asi to pomohlo.“

„Takže sem chodí častejšie?“

„Občas, máme tu aj stabilnejšie dvojice.“

„Čo je to občas? Pravidelne?“

„Ak pravidelne, tak nemáme na seba šťastie. Vídam ju tak raz za mesiac, niekedy ani to nie.“

„A dlho? Odkedy sem chodí?“

„Minulý rok určite, rok predtým tiež, aj rok predtým.“

„Takže roky.“

„Roky.“

„Teda to tu pozná.“

„Určite, ešte nezablúdila.“

„Chodí niekto za ňou?“

„Nie, to sa mi zdá divné, vždy som ju videl samu a vždy v noci. Viete, občas sa sem privezie dvojica na jednom aute, občas príde každý na svojom, ale táto si nikdy nikoho nepriviezla a nikto za ňou neprišiel. Vždy bola sama.“

„Kam chodí uprostred noci?“

„Hore po ceste, v lese som ju nestretol, ale to neznamená, že neodbočí.“

„Nie je hore nejaká chatová oblasť?“

„Až hore, ale to je odtiaľto ďaleko, tam až nezájde. Za hodinu by to nestihla.“

„Prečo za hodinu?“

„Lebo väčšinou sa zdrží tak hodinku, možno hodinku a pol. Už som ju videl v jeden deň aj prísť, aj odchádzať, aj som jej to zmeral. Hodinka.“

„Nesie niečo?“

„Napríklad čo?“

„Vrece, igelitku…“

„To určite nie! V revíri máme právo kontrolovať akúkoľvek batožinu, viete, kvôli pytliactvu. Človeka s vrecom na pleci by som určite skontroloval, baba-nebaba, vrece ukázať!“

„Ale ona nemusela, nikdy nemala batožinu,“ uisťoval sa detektív.

„Nikdy.“

„Ďakujeme, Tónko, máte dobrý postreh.“

„Musíme si všímať, nie každý nám vstupuje do revíru s dobrými úmyslami.“

Krauz kvitoval jeho postreh prikývnutím.

„Dobre,“ rozhýbal sa hospodár Kvas. „My pôjdeme, chlapci nás čakajú. Naozaj nič nepotrebujete?“

„Len sme sa chceli na chvíľu schovať.“

„Radi sme vám pomohli, ale bránu musíme zavrieť.“

„Jasné, vycúvam.“

„Strčte sa sem na bok budovy, sú tam dve parkovacie miesta pre nás, ale dnes už nikto nepríde. Auto bude skryté a vy budete mať výhľad na všetky strany.“

„Perfektné, ďakujeme.“

„A ozaj, ako sa má kolega Burger?“

„Živý, zdravý.“

„A Hanzel?“

„Tiež.“

„Vraj ste zistili, kto to je.“

„Kto?“

„Tá kostra.“

„Aha, zistili.“

„Bola to vražda?“

„Zatiaľ sme presvedčení, že bola, preto sme prípad neuzavreli. Stále na ňom robíme.“

„Jasné, robíte… Počkajte! Aj ona…“ Kvas nedokončil, namieril prstom tým smerom, kde parkovala toyota.

„Nevieme, či s tým nejako súvisí, len zháňame informácie.“

„Ale tá cesta vedie…“ hospodár rozhodil ruky, „viete, kam vedie. Pár kilometrov do lesa, potom doprava – a sme na mieste, kde som našiel kostru. Vy ste tam chodili cez vinohrady z Rače, ale dá sa aj tadiaľto, pohodlne autom.“

„Vieme o tom.“

„Máme si ju začať všímať?“ ponúkol sa Tónko.

„Nie,“ okamžite zareagoval Krauz, no zháčil sa. Prečo nie, čo by mohli pokaziť? „Alebo, viete čo, možno by nás zaujímalo, ako často sem chodí a čo tu stvára, ale musíte si ju všímať nenápadne, je to šikovná baba. Nesmiete sa jej vypytovať, okamžite zavetrí nebezpečenstvo. Len z diaľky pozorovať, nekontaktovať ju, chápete?“

„Jasné,“ Tónko bol nadšený, že sa môže zapojiť do vyšetrovania.

„A ešte niečo…“ Krauz pobehol k bráne, vyzrel, vrátil sa. „Už tam nie je. Idete gazíkom?“

„No.“

„Po tej istej ceste hore do lesa?“

„No.“

„Keď ju budete míňať, mohli by ste mi zavolať na mobil?“

„Radšej mne,“ ponúkol sa Chosé, lebo kolegove ekvilibristické narábanie s mobilom by mohlo znamenať, že by sa nikam nedovolali.

„Tak jemu, ešte lepšie. Chosé, daj im číslo.“

„Ale nemusí tu byť signál,“ namietal hospodár.

„V takom prípade sa nič nedeje, no keby bol, zaujímalo by ma, ako je ďaleko od auta a kam ide, či nezmenila smer.“

„V poriadku, zavoláme.“

Rozlúčili sa, podali si ruky. Ferdo bol naštvaný – zase také krátke škrabkanie. Dúfal, že odteraz sa tento príma chlapík zastaví častejšie.

Krauz vycúval, auto schoval za budovu. Poľovníci vyrazili gazíkom za raneným jeleňom.

„Parťák, ideme na to!“ z ničoho nič zavelil Krauz.

„Čo špekuluješ?“ nechápal Chosé cestou k toyote.

„Uvidíš,“ Krauz opatrne našľapoval, obzeral sa ako Indián na vojnovom chodníku.

Prišli k autu, skontrolovali bielu loptičku na spätnom zrkadle. Krauz skúsil dvere na vodičovej strane – zamknuté. Vybral mobil v momente, keď Chosému ten jeho zabzučal vo vrecku.

„Prosím? Áno, zle, ale počujem, akoby z diaľky. Dobre, asi päťsto, rozumiem. Ďakujem… Dobre, dobre, už aj tak nepočujem!“

Chosé prerušil spojenie.

„Spadol signál?“ obával sa Krauz.

„Už zašli príliš hlboko do lesa.“

„A…?“

„Ide hore cestou, dosť švihá, je od nás asi päťsto metrov. Nič nenesie, na hlave má čelovku, smer nemení.“

„Výborne, teraz ja.“

„Zvládneš to?“

„Cez menu, viem, cez menu a teraz kontakty…“ Krauz si nahlas diktoval, ako ho to učili. „Ká, dáme ká – a už tu máme zoznam… Počkaj, už ho mám!“

„Zelené, hlavne zelené, nie…“

„Drž hubu, nie som debil!“

„Nie?“

„Kamil? Ahoj. Si triezvy? Načo? Akože načo? Normálni ľudia bývajú aj triezvi. Dobre, dobre, viem, že to nie je tvoj prípad. Vieš otvoriť staršiu toyotu? Corollu. Akože, čo je to za otázka, nemusíš vedieť všetko. Neviem ročník, starší typ, možno osemdesiatdva, možno tri. V poriadku. A za ako dlho by si vedel prísť na Želku, k lesnej správe? Ráno sa ti na to môžem, vieš čo! Teraz! Okamžite! Dobre, tak sa stavíme. Za pätnásť? Dobre, o stovku, že to za štvrťhodinu nestihneš! Makaj, už ti beží časomer!“

„Rišo, čo blbneš!“ zhrozil sa Chosé.

„Ako sa chceš dozvedieť, čo má v kufri? Máš lepší nápad? Vieš to otvoriť ty? Vieš vyradiť alarm? Vieš ho potom zavrieť tak, aby na nič neprišla?“

„To nie, ale…“

„Tak vidíš! Držme mu palce, aby sa niekde nevysypal.“

„Ale to je trestný čin vlámania.“

„Veď ja sa nikam nevlámem.“

„Naviedol si ho.“

„Kamila netreba na nič navádzať, kradne jak straka odmalička.“

„Tieto tvoje kamarátske kontakty s podsvetím sa ti raz vypomstia. Daj na moje slová.“

„A možno ma raz zachránia, Chosé, jeden nikdy nevie.“

Odstúpili od toyoty, schovali sa do tieňa najbližšieho stromu. Prišlo ďalšie auto, nikto si ich nevšímal, suverénne zamierilo do zakázanej zóny, o chvíľu už nepočuli motor ani nevideli zadné svetlá.

„Keď pôjdem do dôchodku,“ sníval Chosé, „dám si sem rampu a budem vyberať mýto. Za rok som milionár.“

Krauz ho nechal snívať, započúval sa do ticha ponurej noci. Od mesta sa ozvalo tlmené dunenie, postupne prechádzalo do vrčania, vrčanie sa zmenilo na rev, rev sa zmenil na porsche. Krvavočervený trhač asfaltu s pretekárskymi parametrami bravúrnym manévrom pristál vedľa toyoty.

„Kde ste, chuji!?“ zahulákal Kamil, ešte aj zapleskol za sebou dvere.

„To je hovädo,“ nestihol reagovať Krauz. „Tu sme, čo reveš, šibe ti? To každé auto idete kradnúť s takým nasadením? Ako to, že vás ešte nechytili?“

„Čaute, fízli! Kradnúť? Riško, nepovedal si, že kradnúť, myslel som si, že tu kefuješ nejakú pipku a zaseklo sa jej auto. Priniesol som ti aj rezervný prezervatív.“

„Strč si ho…“

„Nechceš? Tak ho použijem ja. Kde je tá baba?“

„Prosím ťa, prestaň kvákať, drž konečne hubu a makaj. Žiadna baba tu nie je, je tu len auto…“

„Kde?“

„Toto je čo?“

„Črep, kedysi možno auto.“

„Tak otvor ten črep, my sa pozrieme a padáme.“

„Čím to mám otvoriť?“

„Chosé, drž ma, ja mu jednu drbnem! Odkiaľ mám mať zlodejský vercajg, ty si si mal priniesť!“

„Na toto vercajg? Neblbni, Riško, pýtam sa, čím to mám otvoriť, lebo možností je milión. Konárom, šnúrkou od topánok, káblikom, planžetou, pásovinou, žuvačkou, kameňom…“

„Kamil, neser ma a nemachruj, fakt nám ide o čas! Rýchlo to otvor, ale tak, aby neostal ani škrabanček. Keď sa vráti majiteľ, nesmie nič spoznať.“

„To som chcel počuť, že ide o rýchlosť. Máš stopky? Odštartuj ma.“

Krauz stopky nemal a Kamil na odštartovanie nečakal, už ich nechcel dráždiť. Niečo vybral z vrecka, k dverám vodiča sa postavil tak, aby nič nevideli. Aj chceli vidieť, ale kým sa pohli, Kamil od dverí odstúpil.

„Teraz dávajte pozor, naučím vás, ako odblokovať alarm, aby ani nepípol.“ Kamil otvoril dvere vodiča. „To je debil!“

„Kto?“

„Majiteľ. Má zablokovaný alarm a asi o tom ani nevie.“

„Tým lepšie pre nás. Uhni! Chosé, baterku!“

„Aj ja mám, povedzte, čo hľadáme, a pomôžem vám.“

„Krv alebo čokoľvek podozrivé. Možno školskú tašku alebo zvršky deväťročného chlapca. Tenisku, bundu, to je jedno. Kamil, pozri zadné sedadlo a za sedadlami. Aj podlahu a pod koberčekmi. Všímajte si, čo kde je, keď skončíme, všetko musí byť na svojom mieste.“

Rozdelili sa, prehľadali interiér, nič nenašli.

„Kufor!“ navrhol Chosé.

„Kamil, vieš vypáčiť kufor?“

„Ty si debil, Riško, tu máš na to páčku.“

Kamil otvoril kufor.

„Rišo, pozri…“ Chosé odstúpil, aby videl aj kolega.

„Rýľ!“

„Je od zeminy.“

„Ukáž, skúsim.“

Krauz sa opatrne dotkol zvyšku zeminy na špičke. Opatrne, aby zemina neodpadla.

„Čerstvá, ešte lepí.“

„A čo je toto?“ Chosé našiel bielu plachtu, asi posteľnú.

„Kedysi to mohla byť posteľná plachta, asi bola biela.“

„Ale je fľakatá, niečo v nej bolo zabalené. Z čoho je tento fľak?“ Chosé privoňal, podal ďalej.

Krauz a Kamil bezmocne pokrútili hlavami.

„Krv to nie je,“ konštatoval detektív.

„Tiež si myslím, že nie,“ súhlasil kamarát z detstva, „ale posledné slovo máte vy. Dúfam, že vzhľadom na vašu špecializáciu by ste krv spoznali.“

„Vráť to,“ Krauz podal plachtu kolegovi.

„A toto je čo?“ Chosé urobil druhý objav tej noci. „Richard, pozri, ceruzka!“

V kúte kufra bola v škáre zapadnutá obyčajná ceruzka. Chosé ju vybral.

„Obyčajná ceruzka, školská ceruzka, kohinorka, zastrúhaná. Tvrdosť tuhy HB. Guma na konci je ako nová,“ čítal stopy Chosé.

„Ale do labákov ju zobrať nemôžeme,“ nahlas premýšľal druhý detektív. „Nezákonne získaný dôkaz, okrem toho by sme nevedeli vysvetliť jej nález.“

„Tak ju pekne vrátime na miesto, ale vieme, že je tu, vieme presne, kde je,“ navrhol Chosé.

„Dobre, máme ešte niečo?“

Chosé a Kamil len pokrčili plecami.

„Končíme, všetko dáme na miesto. Kamil, zavri to tak, aby nikto nič nespoznal.“

Kamil zapleskol dvere, kolíčky zaskočili dolu.

„Hotovo, dostanem stovku.“

„Trt makový, prišiel si za šestnásť minút, nie za pätnásť.“

„Si normálny, Rišo? S týmto vznášadlom som za šestnásť minút v Malackách!“

„No schválne.“

„Kašlem ťa, tam mi nikto stovku nedá!“

„Však ani tu.“

„Chosé, čo to máš za parťáka? Ako s ním môžeš vydržať?“

„Nemôžem.“

„Vy dvaja ste sa teda hľadali,“ vzdychol si profesionálny zlodej áut.

„Ale niečo pre teba predsa len môžeme spraviť,“ vynašiel sa Krauz.

„A to…?“

„Odpustíme ti jeden trestný čin vlámania. Inak, medzi bratmi, tri roky natvrdo.“

„Kto vám dvom prednášal právo, monsignor z kongregácie pre náuku viery? S mojím počmáraným registrom trestov najmenej osem!“

„O to by si nám mal byť vďačnejší.“

„Že sa s vami ešte bavím…“ Kamil sa chystal nasadnúť, v poslednej chvíli si na niečo spomenul. „Ozaj, Rišo, mám ťa pozdravovať od Bosa a že kedy sa ukážeš. Dáme si do nosa.“

„To vaše do nosa nechcem, mne stačí pivo.“

„Tak sa zastav na pivo. V poslednom čase akosi zabúdaš na starých kamošov.“

„Hlavne, že vy na mňa myslíte.“

Chosé ich chvíľu počúval, potom dostal nápad.

„Počúvaj, Kamil…“

„No…?“

„Mám rozrobenú jednu super pipku, čo keby si mi na víkend požičal to svoje autíčko. Urobil by som dojem.“

„Nemôžem, Chosé, fakt to nejde. Bezpečne ho môžem používať ešte dnes v noci, nanajvýš zajtra doobeda, potom ide na Ukrajinu.“

„Rišo, prečo ho rovno neodstrelíme?“

„Zbytočne, to je boj s veternými mlynmi. Zajtra ho nahradí druhý.“

Kamil už bol jednou nohou v aute, no ešte si to rozmyslel.

„Ozaj, skoro by som zabudol… Na Pražskej mi kývali dvaja policajti v uniforme, neviem, asi ma zdravili, v tej rýchlosti sa to nedalo postrehnúť. Keby z toho mal byť problém, môžem sa na vás spoľahnúť, áno?“

„Mohli si zapísať číslo?“ Krauz v obave zvraštil čelo.

„Si normálny, kamoš? Už si niekedy videl sokolovi sťahovavému pri útoku gule?“

„Leť, sokolík, leť si, lebo ma z teba picne!“ Krauz prikývol, že výstižnému prirovnaniu rozumie.

Kamil vycúval, kývol im, milo sa na nich zazubil, pridal…

„Doprčíc, zabudli sme ho upozorniť, aby neblbol,“ vzdychol si Krauz, keď rev motora zanikol v diaľke.

„Povedal si niečo, Riško? Prepáč, nepočujem.“

„Je to debil.“

„S tým chlapom sme mimoriadne nenápadní, ešte sa trasú listy na stromoch a ja počujem len na pravé ucho. Pozri, čo spravil s tým štrkom,“ ukázal Chosé prstom.

Nohami zarovnali ryhy v štrku, udupali ho, ešte raz skontrolovali toyotu, poklusom dobehli k svojmu autu, schovali sa.

„Pokračujeme v sledovaní, Chosé, som zvedavý, kedy sa vráti.“

„A ja som zvedavý, čo nám tejto noci ešte pripraví.“

Ani jeden z nich netušil, koľko prekvapení ich ešte čaká.

„No konečne, kde ste tak dlho?“ privítal ich Burger.

„Akože kde, veď len pred chvíľou nás vystriedala sledovačka. Načo ste to s nimi tak dlho vybavovali?“ bránil sa Chosé.

„Vraj dlho, boli sme hotoví ajncvaj.“

„Tak potom sa ešte zastavili na raňajky, lebo nás vystriedali len teraz.“

Chosé sa zvalil do kúta, slastne sa zahniezdil v kresle. Presedel celú noc v aute v strnulej polohe, pri dopade do pohodlného vysedeného kresla sa spokojne usmial – takú masáž na ubolený chrbát už dávno nezažil. Ešte si aj nohy vyložil, aby si svaly poriadne oddýchli.

Krauz vďačne prijal mastný chlieb s cibuľou a kúsok údeného kolena.

„Váňa, máš to u mňa,“ lačno zahryzol.

„Vďačne, Riško, viem, ako chutí po noci odslúženej na postriežke.“

Burger ich nechal, nech sa vydýchajú.

„Môžem?“

„Uhm,“ vyzval ho Krauz s plnými ústami.

„Dobré ráno všetkým. Najprv ja, potom zreferujete vy. Sledovačku sme prejednali, nasadili, úspešne vás vystriedali, takže frčia. Budú ju držať aj mimo mesto, majú voľné kapacity. Odposluchy sú dohodnuté, začneme ju počúvať okolo obeda. Okrem toho sme včera večer s Otom stihli aj jeden kontakt s kamarátmi. Nepáčila sa mi Mičkova reakcia, jeho postoj, tak som zavolal kamarátovi. Poznajú sa z ministerstva. Budete sa čudovať, ale toto nie je prvý prípad.“

„Nebudeme,“ zamumlal Krauz.

„Tak sa nečudujte, ale toto nie je prvý prípad. Mičkovi už rozbili hubu a dostal minimálne dva výhražné listy.“

„Tento týždeň?“ prebral sa driemajúci Chosé.

„Všetko sú to staré prípady.“

„Ale aj teraz lieta v nejakom novom prípade, nie?“

„Presne tak, lieta. Narazil na spoločnosť BlackSteel.“

„Píše sa o nich, čítal som v novinách, expandujú k nám. Neviem, či si dobre spomínam, ale niečo sa mi marí, že je to spoločnosť nášho emigranta.“

„Dobre si spomínaš, Riško.“

„Edo, ten tvoj kontakt má nejaké dôkazy na svoje tvrdenie?“

„Nemá.“

„Takže sme tam, kde včera. Ani my sme možnosť problémov z pracoviska nevylúčili.“

„Správne, Riško, nevylúčili a v noci sme ju ani nepotvrdili.“

„Keď je reč o noci, len tak na okraj, ozval sa niekto? Nevolali z nemocnice? Nenadviazali kontakt rovno únoscovia?“

„Nie, Mičko presedel celú noc doma pri telefóne, dvaja naši mu robili spoločnosť. Do rána ani cing.“

„Ja len, aby sme vedeli, na čom sme. Edko, pokračuj.“

„Môžeme vylúčiť sexuálny motív.“

„To akože Mička navyše aj niekto znásilnil?“ nechápal Chosé.

„Vieš čo? Zavri oči a spi! Ten sex je myslený tak, žeby mal nejaké agresívne bočáky, s nejakou pipkou sa rozchádza za dramatických okolností, baba je nasratá, ponížená, urazená, chce sa pomstiť, nahovorí kamaráta alebo si rovno najme profíkov a pomstia sa mu cez syna. Alebo nejaký podobný scenár.“

„Ako z nepodareného filmu,“ komentoval novú verziu Krauz.

„Celé je to ako z nepodareného filmu, tak prečo nie toto,“ kontroval mu kút kancelárie.

„Lebo…“

„Dobre, dobre, radšej to nerozoberajme, aj tak nás upozornili, že týmto smerom ani nemusíme ísť, Mičko je vo veciach sexu puritán, bodka, fajka zhasla.“

„Výborne, takže na pôvodných verziách sa nič nemení, ale ani jednu sme v noci nepotvrdili.“ Krauz prehltol, už rozprával normálne.

„To nevieme, Riško, ešte ste nám nepovedali, čo ste zistili vy.“

Krauz dojedol, pooblizoval si prsty, zistil, že je to málo, stále sa lepili, zašiel k umývadlu.

„Márnosť, chlapi! Ktorá sviňa zase nechala mydlo v miske aj s vodou? Kuky!“

„Čo Kuky, zase ja?“ ohradil sa dotknutý detektív. „Ruky som si neumýval od Vianoc!“

„Tak s tým by som sa teda nechválil, kamoško. Chlapi, je taký problém uložiť mydlo do suchej misky? Pozrite sa, ako vyzerá, čistá huspenina, a keď ho dám vyschnúť, popraská.“ Krauz držal huspeninovité mydlo v dvoch prstoch, štítivo sa zaškeril, otrčil im ho pred oči, aby sa mohli pokochať.

Hanzel zašramotil v zásuvke.

„Na, chytaj!“

Krauz voľnou rukou šikovne chytil letiace mydlo.

„Ďakujem, aspoň jeden čistotný…“ frfotal si pod nos.

Umyl si ruky, zapálil cigaretu, pomaly im chronologicky porozprával, čo v noci zažili. Incident s dedkom na chodníku takticky vynechal.

„Hovoríš rýľ, obyčajná školská ceruzka tvrdosti HB, špinavá posteľná plachta,“ opakoval Burger, písal si poznámky. „Neviem, či som to nepostrehol iba ja, alebo si sa o tom zabudol zmieniť, ale ako ste sa dostali do jej auta?“

Driemajúci Chosé sa pomrvil v kresle.

„No…“ zatiahol Krauz, „letel okolo jeden sokol sťahovavý, kamarát, poznáme sa odmalička, zavadil pazúrikom o predné dvere a, čuduj sa svete, ony sa otvorili, tak sme jedným očkom nazreli, len tak, zo zvedavosti.“

„Viac nepotrebujeme vedieť, v krajnom prípade to odsedíte sami, my ako kancelária od toho dávame ruky preč.“

Všetci Burgerovi prikývli, Váňa aj ukázal, ako sa dávajú ruky preč – vzpažil, akoby sa vzdával teroristom.

„Ďakujeme za podporu, ctený kolektív kancelárie číslo stoštyridsaťjeden. My tam celú noc mrzneme, nastavujeme chrbát, riskujeme kožu a namiesto podpory a vďaky…“

„Nebrbli a radšej pokračuj.“

„To je asi všetko.“

„Dobre, takže ju máme uprostred noci pri lesnej správe. Vieme, kam cesta vedie. Keď sme pred štyrmi rokmi našli kostru jej muža, išli sme z východnej strany cez vinohrady a les, ale dá sa tam dostať aj pohodlne po asfaltke práve touto západnou cestou.“

„Dá, Edko, dá, no lesníci nás upozornili, že je to poriadne ďaleko, cesta je skôr vhodná pre auto než peši, za hodinu sa to nedá stihnúť.“

„Prečo za hodinu?“

„Zabudol som povedať, že ten ochotný Tónko ju sledoval, stopoval jej návrat, opakovane sa vracala za hodinu až hodinu a pol. Aj dnes sa vrátila za hodinu dvadsať minút.“

„V poriadku, uznávam,“ súhlasil Burger. „Za taký krátky čas sa to peši stihnúť nedá.“ Burger si schoval tvár do dlaní, pošúchal. Bol viditeľne unavený, nočná zmena mu dala zabrať. „Dobre, dobre…“ šomral cez dlane. „Takže ju máme…“

„Daj preč tie ruky.“

„Prepáčte.“ Burger si uvedomil, že mu nerozumejú – odtiahol ruky od úst. „Takže ju máme na ceste k miestu, kde sme našli ostatky jej manžela, ale ide peši, nič nenesie a je ďaleko, priďaleko. Navyše o hodinu a dvadsať minút sa vráti. V kufri auta má čerstvo použitý rýľ, školskú ceruzku a špinavú plachtu. Bože, ako to spolu súvisí? Ako to spojiť, aby to dávalo zmysel? Ako to súvisí s…?“ poslednú otázku nevyslovil.

„S Tiborkom?“ pomohol mu Hanzel. „Nevieme, len dúfam, že sme nič neprehliadli, že sme ešte nič nezmeškali, že ten čerstvo použitý rýľ…“ ani on nedopovedal.

Nikomu sa nechcelo dopovedať.

„Mal by som niečo na doplnenie,“ priznal Krauz. „Len malý dodatok.“

„Von s tým,“ povzbudil ho Burger, prijal by čokoľvek, čo by ich niekam nasmerovalo.

„Kým sme s parťákom vypadli do nočnej, telefonoval som. Volal som pani Bláhovej. Chcel som mať jasno aspoň v jednom.“

„Prečo sa ospravedlňuješ? Prečo ten telefonát zdôvodňuješ?“

„Lebo namiesto vyjasnenia mám z toho ešte väčšiu tmu.“

„Čo ti povedala?“

„Chcel som vedieť, či ich včera po našom odchode navštívila Hilda. Viem, povedali sme vám, že sme ju vyslovene upozornili, aby jej nevolala a nezrušila sedenia s dvojčatami, aby ju nevyplašila, ale chcel som si byť istý, že slovo dodržala. Prekvapila ma, nič neodvolala, naopak, na žiadosť dvojčiat volala Hilde, aby prišla, lebo vraj sú rozhodené a žiadajú si sedenie. Prišla o druhej, odchádzala o tretej. Bláhová to vie presne, platí ju od načatej hodiny.“

V kancelárii zavládlo ticho – a smrad, Chosé sa vyzul.

„Ale to je dosť dôležitý dodatok,“ vážne prikývol Burger. „Hilda je v čase únosu na opačnom konci mesta a z výroby alibi ju viniť nemôžeme, volala ju pani Bláhová, Hilda sa nenatískala. Naozaj závažná informácia, páni. Keby sa Hilda podieľala na únose…“

„Musela by mať komplica,“ doplnil Váňa.

„Alebo aj dvoch,“ doplnil Hanzel.

„Prečo sa nám to tak komplikuje?“ doplnil Burger.

Krauz nedoplnil nič, ale ani on ničomu nerozumel.

„Nedá sa nič robiť, chlapci, zostali sme na mŕtvom bode, musíme počkať, čo nám prinesú úkony. Možno sledovačka niečo vysnorí, možno sa prekecne do telefónu…“ uzavrel Burger.

Ani nové úlohy si nerozdali, nebolo čo.

„Kuky, čo to čítaš?“ zareagoval Krauz na chvíľu voľna.

Kuky sa do debaty od začiatku nezapojil, tváril sa, že intenzívne študuje. Na kolegovu otázku neodpovedal, nadvihol knižku, aby si sám prečítal názov.

„Pre Kristove rany!“ zhrozil sa Krauz. „Angličtina pre samoukov! Kuky, čo blázniš?“

„Vážený a milý Richard Krauz, prečo by si len ty mal byť najmúdrejší z celej kancelárie? Aj ja chcem zmúdrieť. Všade sa hovorí, akí sme jazykovo negramotní, ako sme, okrem ruštiny, zanedbali jazyky, ako nás celá Európa víta s otvorenou náručou, ale nerozumie nám. Ani my im. Rozhodol som sa, že s negramotnosťou je koniec!“

„To ti schvaľujem, Kuky. Včera som čítal v novinách, že v Londýne sa uvoľnilo miesto veľvyslanca. Kuky, keď vydržíš s tou knihou dva týždne, ale aj v noci, s knihou pod vankúšom, tak sa môžeš prihlásiť. Odporúčanie ti napíšeme sami, pravda, v slovenčine, ale ty im ho hravo preložíš.“

„Srandičky, srandičky, no ja to myslím vážne. Problém je v písaní. Presnejšie, ani nie tak v písaní, ako v čítaní. Tí blázniví Angličania napíšu nejakú blbosť a aby tomu nikto nerozumel, ešte to aj úplne inak čítajú. Mne to pripadá ako automatické šifrovanie.“

„Aké šifrovanie?“ nechápal Váňa.

„No pozri, kamoško, to máš tak. Zoberme si napríklad toto slovo,“ Kuky sa naklonil, ukázal kolegovi slovo v knihe. „Vidíš, ako sa píše? Vyhláskujem ti to: t-h-r-o-u-g-h-t. A vieš, ako sa to číta? Srú. No povedz mi, kde tam vidia es.“

„Zaujímavá zbytočná komplikácia. A čo to znamená?“ zaujímal sa Váňa.

„Cez.“

„Čo cez?“

„No cez. To slovo po našom znamená cez,“ múdril sa Kuky.

„No len cez okno,“ napomenul ho Krauz.

„Ako to, že cez okno?“ nechápal krpatý vzdelanec.

„Kuky, Angličania toto slovo používajú iba vo význame cez niečo – napríklad hľadím cez okno, ale vo význame, že idem cez ulicu, používajú slovo akros.“

„A tiež sa to tak píše – s tým thr na začiatku?“

„Nie, Váňa, to by si tú angličtinu už úplne pohnojil.“

„Aj tak sa mi to nezdá,“ krútil hlavou Váňa. „Niektorí tvrdia, že s angličtinou sa dohovoríš na celom svete. S takou hatlaninou? Nemôžu všetci hovoriť po slovensky? Čo si napíšeme, to si prečítame, aj si pri tom zajeme a vypijeme, a rozumeli by sme si všetci.“

Váňov návrh na zmenu svetového jazyka bol možno vedecky podložený, ale jeho zavedenie v praxi málo pravdepodobné.

„Ja budem hlasovať za,“ Hanzel ochotne súhlasil s tučným kolegom.

„Ty, Rišo…“ nedal sa Kuky.

„Počúvam.“

„Chodil si na angličtinu.“

„Chodil, ale dávno a krátko.“

„Ale jedno by si mi mohol vysvetliť.“

„Ak to zvládnem.“

„Vieš, ako sa po anglicky povie muž?“

„Men.“

„A žena?“

„Vumen.“

„Správne, presne tak to píšu v múdrej knižočke. Ale jednému nerozumiem. Prečo sa potom hovorí menštruácia, keď sa to netýka mužov? Prečo sa nehovorí vumenštruácia?“

Krauz bol pripravený na všetko, ale postreh krpatého kolegu mu normálne vyrazil dych.

O druhej popoludní zastalo na križovatke Ovsenej a Lipovej veľké čierne auto. Vodič zatiahol kúsok za zastávku trolejbusu, aby nezavadzal premávke. Vystúpil deväťročný chlapec, nahol sa dnu, vzal si podávanú školskú tašku.

„Tiborko…“

„Prosím?“

„Zapamätal si si, na čom sme sa dohodli?“

„Zapamätal, pani Slávka.“

„Vieš, čo máš povedať?“

„Viem.“

„Výborne, tak sa rozlúčime. Ahoj, chlapče.“

„Dovidenia.“

„A dávaj si pozor cez cestu.“

„Budem.“

Auto odfrčalo, Tibor sa poobzeral, prešiel cez cestu, smutne zastal pri kaluži uprostred chodníka, bezmocne hodil plecami. Dnes nie, musí sa ponáhľať, mama ho určite netrpezlivo vyčkáva. Aj tak neodolal, špičkou tenisky sčeril hladinu večne zakalenej kaluže, aspoň narýchlo, keď sa tak veľmi ponáhľa.

Služobné auto kriminálky s dvomi unudenými detektívmi sa vychádzkovým krokom flákalo ulicou. Detektívi slúžili od rána, z posledných síl čakali na vystriedanie.

„Jožo…“

„No?“

„Pozri.“

„Čo?“

„Tam. Chlapec na chodníku.“

„No a…?“

„Spomaľ. Zastav!“

Detektív vytrhol z tieniča nad hlavou fotografiu.

„Jožo, mňa picne! Pozri, veď to je on!“

„Ukáž… No jasné, to je on!“

Detektív vyskočil z auta.

„Héj, kamoš! Počkaj!“

„Ja?“

„Ty! Ako sa voláš?“

„Tibor Mičko.“

„Tib…“ detektívovi zabehlo. „Tibor Mičko? A to hovoríš len tak? Chlapče, kde si bol? Čo tu robíš? Vieš o tom, že ťa celú noc hľadáme? Kam ideš?“

Chlapec nechápavo civel na šialeného dospeláka, chrlil jednu nezmyselnú otázku za druhou, ani nečakal na odpoveď.

„Si celý?“ detektív sa konečne prebral zo šoku. Podišiel k chlapcovi, chytil ho za plece, stlačil, či je naozaj celý.

„Au,“ uhol chlapec.

„Prepáč, prepáč.“

„Kto ste?“

„Polícia. Pozri sa.“ Detektív sa legitimoval. „Aj odznak mám,“ ukázal mu odznak kriminálnej polície. „Čo s ním?“ bezradne sa obrátil na kolegu za volantom.

Ráno na inštruktáži im rozdali fotografie, vysvetlili, že sa stratil chlapec, že je podozrenie z únosu, a preto okrem bežných foriem pátrania budú patrolovať v okolí miesta trvalého pobytu a sledovať okolie. Ale čo majú robiť, keď ho nájdu, to im nepovedal nikto, akoby s takou eventualitou ani nikto nerátal.

„Počkaj, zavolám hore.“

Vodič telefonoval len krátko.

„Rýchlo, máme ho skontrolovať, či nie je zranený, či nekrváca. Ak áno, okamžite na centrálny príjem, ak nie, okamžite s ním hore.“

„Krvácaš?“

„Nie.“

„Si zranený? Zbitý?“

„Nie.“

„Potrebuješ lekára?“

„Nie.“

„Tak si naskoč.“

„Ale ja sa ponáhľam domov, čaká ma mama a oco.“

„Otec príde za nami, neboj sa. Tak šup, naskoč!“

Chlapec nechápavo pokrútil hlavou. Čo sa to deje? Už druhý deň sa pokúša dostať domov, ale sotva prejde pár kokov od zastávky a už ho nakladajú do auta.

Pokojná chodba násilnej kriminálky sa šmahom čarovného prútika zmenila na vyrojený včelí úľ. Detektívi pobehovali sem a tam, pokrikovali na seba, už ho majú, už ho našli, už ho vedú, už ho únoscovia vydali, je celý, zožeňte pre istotu doktora, odvolajte pátranie, zavolajte detského psychológa, kto skočí po otca?

V kancelárii stoštyridsaťjeden mu ponúkli pohodlné kreslo v kúte, hneď vedľa sympatického fúzatého chlapíka.

„Ahoj, Tibi.“

„Čau.“

„Ja som Chosé. Pokojne mi tykaj.“

„Čau, Chosé.“

„Máš sa?“

„Čudne, už druhý deň sa nemôžem dostať domov.“

„Pôjdeš domov, neboj sa, už sa všetko skončilo.“

„Čo?“

„No…“ Chosé zaváhal, „všetko. Poslali sme po otca, o chvíľu je tu, ale ešte predtým sa porozprávame, dobre?“

„Dobre.“

„Najprv takto… Si hladný?“

„Nie, boli sme s pani Slávkou na obede.“

„S pani Slávkou…“

„No.“

„K tej sa ešte dostaneme. Nie si zranený?“

„Už sa pýtali tí dvaja v aute. Nie som.“

„Ani ťa nič nebolí?

„Nie.“

„Dávali ti nejaké lieky, tabletky alebo injekcie?“

„Nie.“

„Bili ťa?“

„Nie.“

„Robili s tebou niečo, čokoľvek, čo sa ti nepáčilo?“

„Nie.“

„Hlava ťa nebolí?“

„Nie.“

„Cítiš sa dobre?“

„Áno.“

„Aký je dnes deň?“

„Streda.“

„Takže včera bol…“

„Utorok.“

„Kde bývaš?“

„Tichá číslo dvadsaťtri.“

„Koľko máš rokov?“

„Deväť.“

„Koľko máš súrodencov?“

„Nemám ani jedného. Nuda.“

„V poriadku. Vieš čo, Tibi, aj tak sme zavolali lekára, len pre istotu, pozrie sa, či nemáš nejaké skryté zranenia.“

„Ako chceš. Kedy príde otec?“

„Už je na ceste, neboj sa.“

„A kto ostane pri mame?“

„Teta. Dnes si vzala dovolenku, ostane pri nej.“

„To je dobre, lebo ja zase nestíham.“

„Je to od teba pekné, že sa staráš, že máš zodpovednosť. Tiborko, počúvaj, my by sme sa chceli dozvedieť, čo sa stalo včera po škole. Spomínaš si na včerajšok?“

„Áno.“

„Porozprávaj mi, čo sa stalo cestou zo školy. Budem ti skákať do reči, budeme sa rozprávať, dobre?“

„Dobre.“ Chlapec si odkašlal.

Chosé sa obzrel po kancelárii, či ide správne. Váňa a Kuky vypadli, aby zbytočne preplnená miestnosť chlapca nestresovala. Burger sa zašil do opačného kúta, Hanzel si pripravil poznámky, Krauz sa tváril neutrálne, Chosé sa podujal nadviazať kontakt.

„Si smädný? Vyschlo ti v krku?“

„Áno.“

Krauz bez pokynu vstal, nalial mu minerálku, spomenul si na napolitánku s kakaovou plnkou v zásuvke, podal mu ju.

„Daj si.“

„Ďakujem.“ Chlapec sa bez okolkov do nej pustil.

„Včera si išiel zo školy s kamarátmi, ako vždy,“ pokračoval Chosé.

„Uhm.“ Pár omrviniek mu vypadlo z úst, očistil si košeľu.

„Oni postupne vystúpili.“

„Uhm.“

„Ostal si v trolejbuse sám.“

„Uhm.“

„Pristúpil k tebe niekto?“

Pokrútil hlavou.

„Stalo sa v trolejbuse niečo zvláštne, čo sa predtým nestalo?“

Pokrútil hlavou.

„Takže si normálne vystúpil.“

„Uhm.“

„A teraz už pokračuj sám. Čo sa stalo, keď si vystúpil?“

Prehltol, napil sa, hodil plecom.

„Normálka, išiel som domov…“

„Počkaj, pristavil si sa pri plote.“

„Aha, to až takto podrobne?“

„Čo najpodrobnejšie.“

„Pristavil som sa pri plote…“

„Prečo?“

„Prečo? No…“ zaváhal, či sú hodní jeho tajomstva. Asi áno. „Pozoroval som barinu.“

„Barinu?“

„Tú barinu, kaluž, čo je v strede chodníka. Občas, keď bolo po daždi a mal som pár minút čas, tak som sa pristavil, len tak, zo srandy. Pozoroval som ľudí, koľko im jedna obyčajná barina narobí problémov. Občas išla mamička s kočíkom a vhupla do nej, potom dedko s nákupom, potom babka so psom, potom…“

„Dobre, dobre, takže si sa pristavil pri barine. Jedol si jablko.“

„Ako vieš?“

„Videl ťa sused.“

„Aha.“

„Odkiaľ si mal jablko?“

„Ostalo mi. Ráno mi ho dal otec na desiatu, nezjedol som ho v škole, tak som ho dojedal cestou, lebo otec sa hnevá, keď v škole všetko nezjem.“

„Chápem, pokračuj.“

„Zdržal som sa iba krátko, lebo sa musím ponáhľať domov, vystriedať ošetrovateľku. Vieš, mamina je chorá a…“

„Viem, otec nám povedal. Pokračuj.“

„Zdržal som sa iba krátko, išiel som domov…“

„Normálne, po chodníku, ako chodíš vždy?“

„Normálne, po chodníku, ako chodím vždy. Zastalo pri mne auto, pani Slávka sa pýtala na cestu…“

„Počkaj, počkaj. Odkiaľ poznáš pani Slávku?“

„No z auta, predsa.“

„Myslím predtým, kde ste sa zoznámili?“

„V aute, predsa.“

„To znamená, že predtým si ju nepoznal?“

„Nie.“

„Rozumiem tomu dobre? Pristavilo sa pri tebe auto a dovtedy neznáma žena ťa oslovila?“

„Áno.“

„Vystúpila?“

„Nie, oslovila ma cez stiahnuté okienko.“

„Aha. Vieš, aké to bolo auto?“

„Normálne, čierne…“

„Značku si si nevšimol?“

„Myslíš ešpézetku? Nie.“

„A typ auta?“

„Nie, neviem, ale bolo dosť nesympatické.“

„Prečo?“

„Príliš veľké, celkom čierne a nebolo doň vidieť. Všetky okná boli čierne, pripadalo mi ako pohrebák.“

„Myslíš fólie? Na oknách malo fólie?“

„Áno, fólie.“

„Dobre, takže ťa oslovila neznáma žena. Čo chcela?“

„Pýtala sa na cestu k nám. Najprv sa pýtala na Tichú dvadsaťtri, tak som jej povedal, že aj ja tam bývam. Povedala mi, že ide za mamou, že s ňou musí niečo prebrať, niečo o peniazoch, o nejakých príspevkoch, a ide za ňou, lebo mama je chorá a sama k nej do úradu prísť nemôže.“

„Počkaj chvíľočku. Prísť za ňou do úradu znamená, že sa ti predstavila ako pracovníčka sociálneho úradu?“

„Presne tak, nevedel som si spomenúť, ako sa ten úrad volá.“

„Keď začala hovoriť, že ide za mamou, už vedela jej meno?“

„Vedela.“

„Určite? Nepýtala sa ťa, ako sa voláš, ako sa volajú rodičia, kam ideš, kde bývaš?“

„Nie, ona mi povedala, ako sa volám.“

„Ako tomu mám rozumieť?“

„Povedala, že hľadá Tichú dvadsaťtri, ja som jej povedal, že tam bývam, a ona mi povedala, že tak potom sa musím volať Tibor Mičko, čo je aj pravda. A povedala mi meno otca aj meno mamky, dokonca aj ako sa volala, keď ešte nebola vydatá za otca. Až potom mi povedala, prečo mamu hľadá.“

„Teraz je to presné, teraz tomu rozumiem. Počúvam, pokračuj.“

„No a chcela už odísť, ale poplietla by si smer, asi ma nepochopila, tak som si prisadol…“

„Moment, moment, zase ideš príliš rýchlo.“

„Chcela ísť rovno a doľava, my bývame rovno a doprava, tak ma poprosila, či by som si neprisadol a neukázal jej náš dom. Váhal som, lebo otec mi zakázal rozprávať sa s cudzími ľuďmi aj sadnúť do cudzieho auta, ale ona všetko vedela, nebral som ju ako cudziu. Dobre som spravil, s maminou sa poznali, veď jej o chvíľu volala. Súhlasil som s pani Slávkou, nasadol som…“

„Počkaj, počkaj, počkaj…“ Chosé prudko pokrútil hlavou, chytil ho za ruku. „Tiborko, zase ideš príliš rýchlo, strácam sa. Tvoja mama volala pani Slávke?“

„Áno.“

„Kedy, kde?“

„No ako som nasadol, volala jej na mobil do auta.“

„Na mobil… do auta,“ Chosé bol z malého výletníka nešťastný. „Dobre, asi ťa pletiem, tak ťa nechám chvíľu pokračovať. K tomu telefonátu sa dostaneme, keď budeš v aute. Teraz sme iba pri aute. Pokračuj.“

„Nasadol som.“

„Sám si si otvoril dvere?“

„Nie, ona vystúpila.“

„Odkiaľ?“

„Z auta, o aute hovoríme.“

„Viem, ale kde sedela?“

„Šoférovala.“

„Takže vystúpila. Prečo?“

„Išla mi otvoriť, lebo zadné dvere by som si sám neotvoril, mali takú čudnú, zapustenú kľučku.“

„Prečo si si neprisadol k nej dopredu?“

„Na sedadle mala porozkladané papiere, čo niesla mamke na podpis.“

„Teda predné sedadlo bolo plné papierov, tak vystúpila a otvorila ti zadné dvere.“

„Áno.“

„Takže si ju videl aj stáť, nielen sedieť.“

„Videl.“

„Opíš mi ju.“

„Ako sa opisuje? V škole viem, ako sa opisuje, ale tu nie.“

„Opísať človeka znamená porozprávať o ňom, ako vyzerá. Výška, váha, farba očí, farba vlasov…“

„Čierne, ako jej auto.“

„Čo čierne?“

„Vlasy. Mala čierne vlasy, ako auto.“

Chosé zagánil na kolegu. Krauz vstal, podal mu fotografiu.

„Krátke – alebo dlhé?“

„Krátke, také chlapčenské.“

„Aká bola vysoká?“

„Ako Eifelovka.“

„To hádam nie!“

„Eifelovka je naša telocvikárka. Je vyššia než pán riaditeľ aj než pán školník.“

„Aha, takže veľmi vysoká a chudá. Vysoká ako vaša telocvikárka.“

„Veľmi vysoká a chudá.“

„A oči?“

„Neviem, nevšimol som si.“

„Ale do tváre si si ju všimol.“

„Áno, veď som s ňou bol celý deň.“

„Dnes?“

„Včera aj dnes. Celý čas sa o mňa starala.“

„Starala sa, hovoríš. A spoznal by si ju? Keby som ti ju ukázal na fotografii, spoznal by si ju?“

„Určite.“

„Tak sa pozri,“ Chosé mu podal fotografiu.

„Aj táto je pekná, ale pani Slávka bola krajšia, nemala taký dlhý nos a milo sa usmievala, táto sa hnusne mračí.“

„Tibi, vykašli sa na nos, pozri sa jej do tváre, teda, vnímaj tvár ako celok. Je to pani Slávka?“

„Nie, už som ti povedal, že pani Slávka je krajšia. Alebo…“

„Čo, alebo?“

„Taká…“

„Len si spomeň.“

„Mladšia! To je ono, mladšia. Pekné sú obidve, ale pani Slávka je mladšia. Podobajú sa, veľmi sa podobajú, ale pani Slávka je mladšia.“

Chlapec mu vrátil fotografiu, razantným gestom naznačil, že s touto tu nechce mať nič spoločné. Chosé bezradne prehltol, skontroloval fotografiu, či sa kolega nepomýlil, či mu dal tú pravú – nepomýlil sa.

„Dobre, takže toto nie je pani Slávka,“ opakoval Chosé ako v mrákotách. Premýšľal, pohrával sa s bezcennou fotografiou, hranou si sekal do spodnej pery.

„Môžem sa ísť vycikať?“

Otázka vytrhla detektíva zo zamyslenia.

„Iste, kolega s tebou skočí.“

Krauz mu otvoril dvere, vyviedol chlapca na chodbu.

„Doriti, čo to má znamenať?“ vyblafol Chosé, sotva za nimi zavreli dvere.

„Nič, čoby, čo si čakal? Máme potvrdené, že Hilda bola v čase únosu na opačnom, konci mesta, ako by mohla byť aj v aute?“

„Edo, ale prečo tá výrazná podoba? Akoby opisoval ju. Vám sa to nezdá?“

„Zdá, celé toto sa mi asi len zdá,“ súhlasil Burger.

„Hilda sestru nemá, lustroval som ju, je jedináčik. Kto je tá pani Slávka? Kde sa zobrala?“

Ani jeden z detektívov odpoveď nepoznal.

„Chosé, pokračuj týmto štýlom, trvaj na detailoch, skáč mu do reči, nenechaj ho, aby sa rozbehol. Píšem si poznámky, snažím sa čo najpodrobnejšie, takže dodržuj tempo a spomaľuj ho,“ upozornil ho Hanzel.

„Jasné, Oto, idem po detailoch, musíme sa dozvedieť čo najviac.“

„Ale už ho pusti do auta, nech vieme, kto tam bol, kam išli a hlavne, prečo Slávke volala Tiborova matka.“

„Už to bude.“

Počkali, kým sa dvojica vrátila.

„Aj s ním som si potykal,“ chválil sa chlapec. „Vy všetci ste naozaj detektívi? Ukázal mi odznak. Aj ty máš?“

Chosé ukázal odznak.

„Požičiaš?“

„Ale len na chvíľu.“

„Na domov.“

„To nie!“

„Prečo, chalani v škole by čumeli.“

„To ti verím, ale keby som nemal odznak, vyhodili by ma z roboty. Nikto by mi neveril, že som detektív. To by si chcel?“

„Nie. Vieš čo, tak si ho nechaj.“

„Ďakujem ti za láskavosť. Sadni si, Tibi, budeme pokračovať. Vieš, kde sme skončili?“

„V aute.“

„Pri aute, pani Slávka vystúpila, otvorila ti dvere.“

„Viem, pamätám sa.“

„Vsotila ťa dnu?“

„Prečo by ma sácala?“

„Neviem, iba sa pýtam.“

„Nesotila ma.“

„Ani ti nevykrútila ruku?“

„To sú otázky! Prečo by mi vykrúcala ruku? Normálne som nasadol dozadu do auta. Vrátila sa za volant, pohli sme sa a vtedy…“

„Počkaj, spomaľ. Sedel si vzadu sám?“

„Nie, už tam bol Oto. Veľký Oto.“

Hanzel si odkašlal, pomrvil sa na stoličke – spájanie práve tohto mena s únosom mu nevoňalo.

„Veľký Oto, hovoríš,“ Chosé sa snažil s chlapcom udržať krok. „Ani toho si predtým nepoznal?“

„Nie.“

„Zoznámili ste sa až v aute?“

„V aute. Milo ma privítal, posunul sa, urobil mi miesto, povedal mi, že sa volá Oto, ale bol veľký, taký silný, bolo ho plné auto, a ešte mi povedal, že tá pani, čo šoféruje, sa volá Slávka, že ma odvezú domov. Pani Slávka sa otočila dozadu, usmiala sa, podala mi ruku, povedala: Ahoj, ja som Slávka, hovor mi pani Slávka. Ja som im povedal, že sa volám Tibor, aby mi hovorili Tibor, ale moje meno už aj tak poznali. To bolo všetko, potom sme sa pohli a hneď na to pani Slávke zapípal mobil, volala mama…“

„Dala ti ju k telefónu?“

„Nie.“

„Tak ako vieš, že volala mama?“

„Pani Slávka mi povedala.“

„Ale ty si s mamou nehovoril.“

„Nie.“

„A veril si pani Slávke, že naozaj volá mamina?“

„Prečo by som neveril? Veď mi po pani Slávke odkázala, že slečna Dubovská u nej ostane, že môžem ísť na výlet, že mám dnes voľno, že si zaslúžim, lebo sa o ňu vzorne starám. Odkiaľ by pani Slávka vedela meno slečny Dubovskej, keby jej ho mamina nepovedala? Odkiaľ by pani Slávka vedela, že slečna Dubovská je jej ošetrovateľka, že ju o druhej striedam, že sa o mamu vzorne starám? Odkiaľ by to všetko mohla vedieť?“

Chosé ani neuvažoval o tom, aby chlapcovi vysvetľoval, ako sa robia operatívne previerky k osobe, ako sa všetky tieto informácie dajú zistiť aj bez telefonátu s matkou. Načo? Iba by chlapca rozladil a to nemohol riskovať, konečne nadviazali kontakt, konečne mu dôveroval, konečne sa rozhovoril, načo všetko pokaziť?

Prikývol, že Tiborove argumenty akceptuje. Chlapec pokračoval.

„Už dávno sme s rodičmi plánovali výlet, dávno sme sa chystali, ale museli sme s tatkom počkať, kým sa mamina uzdraví, no stále bola chorá. Mamina dobre vedela, ako sa teším, ako rád by som išiel na výlet, tak ma pustila. Bol som rád, že ma pustila, a tešil som sa na tatka, ako sa zvítame…“

„Vy ste sa mali stretnúť?“

„Áno, pani Slávka povedala, že ideme k nej na ranč a tatko nás tam bude čakať.“

„Na ranč?“

„No, že si zajazdím na poníkoch. Skoro som odpadol. Odkiaľ mohla vedieť, že tak strašne chcem jazdiť na poníkoch?“

„Neviem, asi ťa chcela prekvapiť.“

„Prekvapko to teda bolo! Také krásne koníky som ešte nevidel.“

„Moment, ostaňme ešte chvíľu v aute, Tiborko. Pani Slávka šoférovala.“

„Šoférovala.“

„Čo robil Veľký Oto?“

„Chvíľu baštrngoval s mobilom…“

„V tom čase, keď pani Slávke zavolala tvoja mama?“

„Áno vtedy.“

Chosé spokojne prikývol, už mu bolo jasné, kto volal pani Slávke namiesto Tiborovej matky. Stačilo prezvoniť, nemusel rozprávať, pani Slávka dokázala rozhovor zahrať.

„A potom?“

„Potom sme celú cestu hrali tetris. Najprv hral sám, ale keď videl, že ma to zaujíma, požičal mi a hral som aj ja.“

„Celú cestu?“

„Celú.“

„Ako dlho ste išli?“

„Neviem.“

„Máš hodinky?“

„Mám, ale nepozeral som sa.“

„Dlho?“

„Dosť dlho.“

„Stáli ste niekde?“

„Raz, v lese, musel som čúrať. Aj Veľký Oto musel, pani Slávka nie.“

„Ktorým smerom ste išli?“

„Akože ktorým smerom?“

„Von z mesta – ktorým smerom?“

„To neviem, nepoznám smery z mesta.“

Chosé prikývol, uznal, že deväťročný chlapec asi svetové strany nepozná, určite ich nevedel využiť na orientáciu.

„Okrem toho aj tak som nevedel, ktorým smerom, z auta nebolo nič vidieť.“

Jasné, fólie!

„Rozumiem. Takže ste išli, celou cestou si hral hry, raz ste stáli v lese, inak sa nič zaujímavé nestalo.“

„Nie.“

„Veľký Oto netelefonoval? Alebo pani Slávka?“

„Áno, volal aj on, aj ona.“

„V kuse?“

„Nie, občas.“

„Začul si nejaké mená?“

„Nie, nepovedali žiadne mená.“

„Dobre, takže ste prišli na ranč.“

„No, prišli sme.“

„Ešte bolo svetlo?“

„Bolo.“

„Nemyslel som osvetlenie, či ešte svietilo slnko.“

„Svietilo.“

„Skús si spomenúť, ako to tam vyzeralo.“

„Normálne. Všade okolo les, plno trávy, veľký ranč, stajne, ohrada z dreva, ale veľká ohrada, väčšia než futbalové ihrisko. Pekné nové cesty, uzučké, ale nové, voňavý asfalt, ani jedna barina, to ma štvalo, lebo popršalo, mohla byť sranda. Všetko bolo mokré, pekne to tam voňalo lesom a asfaltom.“

Chosé skontroloval Hanzela, či stíha. Postreh o novom asfaltovom koberci by mohol byť zaujímavý v prípade, že by po ranči pátrali. Hanzel prikývol, že všetko má zapísané.

„Trochu podrobnejšie by si nevedel?“

„Neviem, ako podrobnejšie?“

„Počkaj,“ do výsluchu zasiahol Burger. „Počkaj chvíľu.“ Zohol sa pod stôl, prehrabával sa v starých novinách a časopisoch. Jeden vybral, zalistoval. „Tu to je!“

Chosé vzal od neho časopis, ukázal ho chlapcovi.

„No, tento je taký veľký, veľa izieb, vyzerá skôr ako hotel, ale ten náš mal menej izieb a nemal poschodie. Len dolu, a hneď strecha s izbami. Taký prízemný ranč.“

„S podkrovím?“

„No, podkrovie, to je ono! Ale menší ranč, pre menej ľudí. Zato stajne boli veľké, plno koní.“

„Koľko?“

„Sto.“

„No počkaj, to si hádam prehnal, nie?“

„Tak…“ zaváhal, v duchu rátal. „Naľavo… tri, štyri, päť, napravo tiež, potom tie vonku…“ šomral si pod nos, pomáhal si prstami. „Pätnásť,“ znel konečný verdikt. „A tri menšie. Poníky, ale také väčšie. Mne dali Dalilu.“

„Dali?“

„Normálne som ju jazdil. Boris povedal, že sa tomu tak hovorí, že som ju jazdil.“

„Boris?“

„No, Boris.“

„Tak počkaj, zase si nám trochu utiekol. Prišli ste na ranč…“

„Prišli sme.“

„… vystúpili ste z auta.“

„No.“

„Čo bolo potom, kam si išiel?“

„Vzali ma dnu, že bude olovrant. Nechcel som, nebol som hladný, ale pani Slávka povedala, že jazdectvo je kaloricky náročný šport, že sa musím najesť.“

„Povedala kaloricky?“

„Povedala kaloricky a už viem, čo to znamená. Náročný na energiu, vraj treba veľa jesť, aby bol jazdec zdatný. Všetko mi vysvetlila. Najedli sme sa, povodila ma po ranči, všetko mi ukázala, prechádzali sme sa, vraj hneď po jedle nemôžem do sedla, lebo by som vracal. Potom prišiel Boris…“

„Kto je to?“

„Boris, taký krpec, ale šikovný. On sa stará o kone a vie perfektne jazdiť. Aj mňa naučil. Dostal som Dalilu…“

„Moment, niečo sa ťa spýtam. Boli ste uprostred lesov.“

„No.“

„Je začiatok apríla.“

„No.“

„Jazdili ste podvečer.“

„Až do tmy.“

„A nezmrzol si? Máš len košeľu a ľahkú bundu.“

„Veď ma obliekli.“

„Čože? Oni ťa obliekli?“

„Dostal som hrubú bundu, džokejskú šiltovku, hrubé gate a čižmy.“

„Mali tvoju krpatú veľkosť?“

„Mali, všetko ako uliate. Boris sa smial, že to šili na mňa. A potom sme jazdili. Až do večera.“

Chosé sa zamyslel, niečo alebo niekto mu v tom príbehu chýbal. Zahľadel sa chlapcovi do iskriacich očí, zjavne ho spomienky na včerajšie popoludnie rozohriali. Chosé zvraštil čelo… Áno, presne, otec!

„Tiborko, a kde bol v tom čase tvoj otec.“

„No, to ma na celom večere mrzelo najviac – neprišiel, nemohol. Volal pani Slávke, že má niečo v práci, ako vždy. Vraj ma pozdravuje, aby som poslúchal, a zajtra, to ako dnes, sa uvidíme. Tak som si zajazdil bez otca, ale môže banovať, bolo to fantastické.“

„To ti povedala pani Slávka?“

„Čo, že otec nemôže?“

„No.“

„Áno, ona mi povedala, že otec volal.“

„Ale nedala ti ho k telefónu.“

„Nie, nedala. Mal som ho chcieť? Prečo?“

„Nie, nemusel si, všetko bolo v poriadku. Dobre, Tiborko, takže do večera ste jazdili s Borisom.“

„Áno.“

„Kto ešte jazdil?“

„My dvaja, po celej lúke. Pani Slávka dávala pozor za ohradou.“

„Kam išiel Veľký Oto?“

„Bol dnu, pozeral televízor.“

„S kým si sa ešte zoznámil?“

„S nikým.“

„Na ranči už nebol nikto?“

„Boli tam chlapi, ale so mnou sa nebavili.“

„Čo robili?“

„Boli v stajni, kydali hnoj, pár ich bolo s Otom vnútri.“

„Nejaké ženy si nevidel? Kuchárky, upratovačky…“

„Nie.“

„A kto vám varil?“

„Neviem.“

„Čo ste jedli?“

„Na olovrant boli chlebíčky, na večeru pizza, na raňajky kakao, vianočka, maslo, lekvár, šišky…“

„Takže všetko, čo sa dá doviezť. Nič varené.“

„Varené? No, bolo to teplé, asi aj varené.“

Chosé prikývol, rozdielom v jedle chlapec nemusel rozumieť.

„Takže ste dojazdili. A potom?“

„Boris mi ukázal, ako sa stará o kone. Tým remeňom som nerozumel, je to zložité, ale on vedel všetko, dal dolu sedlo aj Dalile, aj ju voviedol do garáže. Volá sa to…“ chlapec zvraštil čelo, nevedel si spomenúť na ďalšie nové slovo, ktoré sa včera naučil.

„Box,“ pomohol mu Chosé.

„Box! Vedel som, že je to nejaký šport, behal mi po rozume šach. Ale je to box. Potom mi ukázal, ako sa kone češú, dal mi kefy, na obidve ruky, Dalilu som vykefoval na jednotku, on mi povedal, že mi dáva jednotku, zobral by ma za pomocníka.“

„Bola už tma,“ Chosé sa chcel posunúť o pár hodín ďalej.

„No.“

„Išli ste dnu.“

„No.“

„Čo bolo potom?“

„Pizza. Taký hladný som ešte nikdy nebol, zjedol som tri trojuholníky.“

„Večeral s tebou niekto nový?“

„Nový?“

„Človek, ktorého si predtým nevidel.“

„Dolu v jedálni bola pani Slávka, ja, Oto, Boris…“ chlapec zaváhal. „V kúte sedeli dvaja takí chalani, s nami sa nebavili, len hrali karty a čumeli.“

„Rozumiem. Dojedli ste – a…?“

„Pani Slávka ma odviedla hore do mojej izby, osprchoval som sa, poumýval som sa, aj novú zubnú kefku som dostal, pastu tiež, dostal som nové pyžamo, ešte sa ma spýtala, či budem pozerať televízor, chvíľu som pozeral, ale hneď som zaspal. Tie kone, to je…“ hľadal výstižné sovo, „to je zaberačka.“

„Dali ti pyžamo?“

„Nové, len pre mňa. Pásikavé, aj spodok, aj vrch. Chcete ho vidieť? Takéto.“

Tibor otvoril zips na školskej taške, vybral vojensky predpisovo zložené pásikavé pyžamo.

„Toto ti dali?“ Chosému poskočilo obočie.

„No. Ráno mi ho poskladala pani Slávka.“

„Ráno…“ Chosé zaváhal, chcel sa spýtať na podrobnosti, no nebolo treba, chlapec pokračoval sám.

„Mohol som spať, dokedy som chcel, nebudili ma, zobudil som sa sám od seba. Na raňajky som dostal kakao a šišky, vianočka mi nechutila. Poprosil som pani Slávku, či by som si mohol ešte zajazdiť, ale odmietla, vraj som dlho spal a máme pred sebou dlhú cestu.“

„Tak to povedala? Že dlhú cestu?“

„Presne tak. Ale mohol som sa s Dalilou rozlúčiť, aj s ostatnými koníkmi. Boris ma vzal do stajne, ešte som mu pomohol kŕmiť, hodil som koníkom seno a išli sme.“ Chlapec rozhodil ruky, že to je o výlete asi všetko.

Chosé mal iný názor, mal pripravených ešte pár otázok.

„V noci ťa nikto neotravoval?“

„Nie, ako to myslíš, že neotravoval?“

„Tak, či ťa nechali, aby si sa vyspal.“

„Nechali.“

„Či za tebou v noci niekto neprišiel.“

„Neprišiel.“

„Došlo medzi vami k nejakej hádke?“

„Nie, prečo?“

„Či si žiadal niečo, čo ti nechceli splniť.“

„Nie, čo som chcel, to mi dali.“

„Takže nedošlo k žiadnej hádke ani k útoku na teba.“

„Nie, nedošlo. Prečo mi dávaš také čudné otázky? Prečo by sme sa mali hádať?“

„Neviem prečo, iba si chcem vyjasniť nejaké detaily. O čom ste sa s pani Slávkou celý čas rozprávali?“

„O koňoch a tak.“

„Nespýtal si sa, čí je ten ranč?“

„Spýtal, povedala mi, že jej.“

„O čom ešte? O otcovi alebo celkovo o rodičoch reč nebola?“

„Až v aute.“

„Skôr nie? Nebolo ti za nimi smutno? Prečo si sa neozval mobilom?“

„Vybil sa mi ešte v aute cestou tam. Smutno mi bolo, ale pani Slávka ma ubezpečila, že zajtra ráno sa vrátime, tak som to vydržal.“

„Dobre, takže o rodičoch ste sa rozprávali až v aute. Cestou naspäť?“

„No, cestou naspäť.“

„Ako na nich prišla reč? Skús mi to porozprávať.“

„Cestou naspäť sa vymenili.“

„Kto?“

„Pani Slávka s Otom. Pani Slávka sedela vedľa mňa vzadu.“

„Išli ste tým istým autom? Zase si nič nevidel?“

„Tým istým, nič som nevidel. Pani Slávka sa pýtala na mamu, ako je na tom. Porozprával som jej, ako dlho už leží, berie veľa liekov, ale nepomáhajú. Potom sa pýtala na otca, či má veľa roboty, či chodí ustaraný domov, tak som jej porozprával, že chodí.“

„Zaujímala sa o jeho robotu?“

„Zaujímala, ale ja o tom skoro nič neviem. Viac som jej vedel povedať o tom, čo robíme cez víkendy a tak.“

„Ona sa zaujímala aj o rodinné záležitosti?“

„Áno, určite sú s tatkom dobrí kamaráti, lebo chcela vedieť všetko. Kam chodíme na bicykle, ku komu chodíme na návštevy, ako často chodíme do obchodu a kam, kedy vozíme mamu do nemocnice a tak.“

Chosé súhlasne prikyvoval, dobre vedel, že pani Slávka s pánom Mičkom nie sú dobrí kamaráti, jej záujem o rodinu motivovali úplne iné pohnútky.

„Mám ho pozdravovať,“ dodal chlapec.

„Otca?“

„Hej, otca. Keď som vystupoval, dala mi preňho kartičku, kládla mi na srdce, aby som mu všetko porozprával, kde som bol, čo sme robili, čo sme jedli, ako sa ku mne správali, všetko, čo som včera zažil. Musel som jej sľúbiť, že mu všetko podrobne porozprávam, potom mi dala preňho kartičku a…“ Chlapec zaváhal, akoby si až teraz uvedomil, že sa preriekol.

„A…?“

„Ale nevezmete mi ich.“

„Čo? Vlastne nie, nevezmeme. Ak to dala len tebe, je to tvoje, nech je to čokoľvek, nevezmeme.“

„Dala mi dve dvacky, vraj na desiatu, aby som si prilepšil.“

„Dala ti…“ detektív zase vyzeral vyjavene. „Dala ti peniaze na desiatu?“

„Áno.“

„Môžem sa pozrieť?“

„Ale iba pozrieť, nevezmeš mi ich.“

„Nie, sľubujem.“

Tibor sa pohrabal v školskej taške, vybral dve bankovky a kartičku, podal ich dôveryhodnému detektívovi. Detektív si ich prezrel, peniaze vrátil, ako sľúbil, ale kartičku dal kolovať.

Krauz vstal, poprevracal kartičku v rukách. Bola to vizitka, čudná vizitka, úplne čistá, iba na jednej strane v strede bol ozdobným hrubým písmom napísaný jednoslovný odkaz – BlackSteel.

Uzavrieť prípad únosu Tibora Mička prišiel riaditeľ vyšetrovačky a pridelený vyšetrovateľ. Aby nemuseli loziť kade-tade, natlačili sa do kancelárie detektívov.

„Ako to podľa vás vyzerá z právneho hľadiska?“ položil prvú otázku Mayor.

Riaditeľ vyšetrovačky prenechal slovo skúsenému vyšetrovateľovi.

„Z toho únos nevyrobíme, ani keby sme sa potrhali.“

Nikto neprotestoval, tušili taký záver.

„Podrobne som si preštudoval vaše poznámky, vypočul som si ho, položil som mu pár kontrolných otázok, urobil som všetko, aby som zachytil aspoň stopu po trestnom čine. Volal som dozorujúcej prokurátorke, prekonzultovali sme celý priebeh. Náš právny názor je zhodný.“

Zase nikto neprotestoval, nechceli mu skákať do reči.

„Východiskovým bodom je ich prvý kontakt. Áno, súhlasím s tým, že do auta ho nalákali, uviedli ho do omylu, že im ide ukázať cestu domov a že im volala jeho matka, ale to je asi tak všetko. Dôležitým faktom na posudzovanie ich konania bola motivácia a priebeh takzvaného únosu. Nemotivovalo ich násilie ani vydieranie, nie otvorené. Ani sexuálny motív sa nepotvrdil. Nikto naňho nevyvíjal nátlak, všetko robil dobrovoľne. Išiel s nimi dobrovoľne, sám nasadol, nikto ho nesácal, nevykrútili mu ruky, nevyhrážali sa mu, sám sa ponúkol, že im ukáže cestu. Cestou ani raz nepožiadal, aby sa vrátili, neplakal, neprosíkal, hral sa na zadnom sedadle nejaké elektronické hry. Na požiadanie mu zastavili, vymočil sa, nepokúsil sa o útek, znova dobrovoľne nasadol do auta. No a čo sa dialo po príchode na ranč? Nezviazali ho, nezamkli ho v pivnici, umožnili mu voľný pohyb, najedol sa, jazdili na koňoch, čistil ich, kŕmil, znova dostal jesť, dali mu čisté pyžamo, zubnú kefku, televíziu z postele. Netýrali ho, nebili ho, nenútili ho, milo s ním zaobchádzali, postarali sa mu o program. Keď bola reč o druhom dni, sľúbili mu, že ráno ho odvezú domov, a slovo splnili, odviezli ho. Doktor Lengyel ho u mňa prezrel, nenašiel žiadne stopy vonkajšieho násilia, takže chlapcovej výpovedi sa dá veriť. No a záver? Na pamiatku dostal pyžamo, dali mu štyridsať korún vreckové a pozdrav pre otca. Ako mám z tohoto vyrobiť únos?“

„Pre nás ho vyrábať nemusíš, nám na tom až tak nezáleží. Nám ide iba o to, aby sme uzavreli prípad, a to zatiaľ nemôžeme,“ namietol Burger.

„Prečo?“

„Prečo? Veď si to zrekapitulujme aj z nášho, operatívneho hľadiska. Priebeh únosu nasvedčuje, že sa naň dlho pripravovali, bola to perfektne premyslená, dlho plánovaná akcia. Aby zistili chlapcove zvyky a zmapovali situáciu v rodine, museli ich dlhší čas sledovať. Každý detail únosu premysleli, naplánovali, možno aj nacvičili. Finta s volaním v aute, že volá matka, to je celkom šikovné. Volal Veľký Oto zo zadného sedadla a pani Slávka rozhovor s matkou iba zahrala, chlapec nič nespoznal. Potom tá elektronická hra v aute, zabavili chlapca, aby nevnímal cestu a, samozrejme, fólie na oknách, aby nič nevidel. Výber miesta tiež perfektne zvolený, atraktívne prostredie, ranč v lone prírody a hlavná atrakcia – kone. Chlapca doslova uštvali, ešte ho nechali aj čistiť a kŕmiť v stajni, padol do postele ako podťatý. Upozorňujem na fakt, že pre chlapca mali všetko pripravené, jazdecké čižmy, nohavice, bundu, všetko v jeho veľkosti, a na noc nové pyžamo, zubná kefka, všetko pripravené do detailov. Ale najdôležitejšie sa odohralo na konci cesty domov – pani Slávka mu prikázala a musel jej to sľúbiť, že o všetkom porozpráva otcovi a odovzdá mu vizitku. Ako hodnotíte tento fakt?“

„Ako akt psychického nátlaku,“ bez rozmýšľania odpovedal vyšetrovateľ. „Odkaz pre otca je jasný: Pozri, čo dokážeme, a ak nebudeš poslúchať, zopakujeme to, ale s iným koncom.“

„Správne, aj my sme celú akciu takto dešifrovali,“ prikývol starší detektív.

„Edko, ale na psychickom nátlaku nemôžem postaviť obvinenie, zvlášť ak otec odmietol podať trestné oznámenie.“

„Čože?“ Burger sa hodil na operadlo, aj ostatným detektívom poskočilo obočie. „Toľko driny – a všetko zbytočne?“

„Prevzal si chlapca, vzal si vizitku, pokýval hlavou a išli domov. Trestné oznámenie odmietol podať, vraj si všetko vyrieši vo vlastnej réžii, bez polície.“

Burger bezmocne rozhodil ruky.

„Ale to nie je všetko,“ slovo si vzal riaditeľ vyšetrovačky. „Kým ste vypočúvali chlapca, mal som návštevu. Prišiel právny zástupca ich firmy, žiadal sa priamo ku mne.“

„To je drzosť!“ vzkypel Hanzel.

„Je, ale prijať som ho musel. S úsmevom mi oznámil, že od majiteľa firmy dostal pokyn celú vec vysvetliť a v prípade, že otec podá trestné oznámenie, sú ochotní sa mu ospravedlniť, ale z ich strany išlo len o snahu pomôcť mu, odbremeniť ho v jeho ťažkom rozpoložení. Nedošlo k spáchaniu trestného činu, nešlo o únos, iba zobrali chlapca na výlet, aby si rodina oddýchla. Vzorne sa o chlapca starali, a keby mal záujem, samozrejme, v prítomnosti otca, môžu si to kedykoľvek zopakovať, všetky náklady hradí firma.“

„Svine,“ neudržal sa Krauz.

„Svine,“ súhlasil riaditeľ, „ale šikovné, prešibané, vychcané. Z právneho hľadiska sa nič nestalo, otec trestné oznámenie nepodáva, koniec predstavenia. Ďakujeme za účasť, vážení diváci, rozíďte sa!“ Riaditeľ vyšetrovačky zakončil poradu veľavravným gestom, doširoka roztiahol ruky a toto úprimné gesto presne vystihovalo bezmocnosť skostnateného právneho systému voči nastupujúcej garnitúre.

„To je zaujímavé,“ zafilozofoval si Váňa. „Aby bol na svete poriadok a spravodlivosť, ľudia vymysleli paragrafy, a hneď to aj posrali – vymysleli advokátov.“

Krauz pozrel von oknom, už bola tma. Všetci boli po nočnej, od únavy ich štípali oči. Riaditeľ vyšetrovačky mal pravdu, najvyšší čas, aby sa rozišli, nadnes mali nepodareného únosu plné zuby.

„Helou evrybady,“ pozdravil Kuky vo dverách.

Štúdium anglického jazyka naňho zjavne vplývalo mimoriadne pozitívne.

„Tam si sadni na riť,“ privítal ho nevrlý Burger.

„Čo je?“ Kuky s obavami pozrel na hodinky. „Nejdem neskoro, mám štyri minúty k dobru.“

„Šaňo ťa predbehol, už bol tu. Máme zrušiť všetky úkony a prestať blbnúť s Hildou. Na ranné rozdelenie ísť nemusíme, máme makať.“

„Nevšimol som si, že by sme blbli, aspoň ja som to včera bral celkom vážne,“ šomral Kuky.

„Môžeš ho ísť o tom presvedčiť, ja som sa už pokúsil, nepodarilo sa. Vraj únos sa nekoná, Hilda v tom nemá prsty, je čistá, úkony k jej osobe sú neopodstatnené.“

„A čo môj zoznam?“

„S tým si môžeš…“

„Alebo si ho založ do učebnice anglického jazyka ako záložku,“ predbehol kolegu Krauz, aby krpec nezažíval šoky hneď zrána.

„Keď je o tom reč,“ pokračoval Burger už miernejšie. „Kde ho máš?“

„Tu,“ Kuky mu podal zoznam Hildiných výčinov.

Burger ho preletel očami.

„Aha, takže včera si dopísal deviaty bod.“

„Dopísal, všetko sa tak pekne vyvíjalo,“ zosmutnel Kuky.

„Bod číslo deväť – únos,“ Burger prečítal nahlas, aby všetci vedeli, čo ho tak pobavilo. „Takže to spravíme takto…“ načiahol sa, z pohára plného ceruziek a pier vybral červenú fixku, cez deviaty bod urobil hrubú vodorovnú čiaru. „A je to, deviatka sa nekoná.“ Zoznam vrátil majiteľovi – autorovi.

„Senkjú veri mač,“ poďakoval.

„Mohol by si, prosím ťa, prestať s tou hatlaninou? Senkjú sem, senkjú tam, nikto ti tu nerozumie, lebo v tejto kancelárii rozprávame normálne,“ durdil sa Burger. Ranná hádka so šéfom ho riadne rozhodila.

„Rišo rozumie,“ frfotal samouk.

„Tak si niekde v prízemí prenajmite turistickú informačnú kanceláriu, môžete robiť aj sprievodcov pre zahraničných turistov, ale u nás sa bude hovoriť, ako nám zobák narástol!“

Keď mal Burger zlú náladu, neoplatilo sa s ním handrkovať, Kuky radšej sklapol.

„Ozvala sa sledovačka? Čo včera robila?“ Burger už pracoval.

„Hilda bola na dvoch sedeniach, inak stále doma. Podrobnú správu pošlú písomne, aj fotografie,“ referoval Váňa.

„Dobre. Bol niekto skontrolovať odposluchy? Nie? Tak sa tam zastavte. Ehm…“ Burger zaodŕhal, drgol do novín na stole, zabubnoval prstami, zapálil si cigaretu. „Dobre, dobre, zadusím ju sám,“ povedal Hanzelovi, lebo už sa nakláňal k popolníku.

Burger zadusil cigaretu v popolníku, potiahol si z novej. Niekedy to bolo fakt neznesiteľné, vydržať tento nápor iba s jednou.

„No nič,“ rozhodol sa napokon najstarší z kancelárie. „Celú noc som nespal, len som sa prevaľoval. Premýšľal som. Už som sa rozhodol, nič rušiť nebudeme. Ja viem, dostali sme priamy rozkaz od nadriadeného, ale neposlúchneme ho. Keď bude treba, svoje rozhodnutie odôvodním a ponesiem zaň zodpovednosť. Sledovačka bude bežať ďalej a neprestaneme ju počúvať. Šaňo je presvedčený, že Hilda je z toho vonku, lebo v čase únosu bola na opačnom konci mesta a celý únos vlastne ani únosom nebol. V poriadku, už sme ho škrtli zo zoznamu, ale je tu ešte osem nevysvetlených bodov, a tie mi nedajú spávať. A poviem vám otvorene, vážení prítomní, už som sa aj rozhodol, ako si preverím aspoň jeden z nich.“

Prisunul sa bližšie k stolu, zodvihol slúchadlo, vyťukal číslo.

„Ahoj, Vlastička. Áno, ja, Edo. Akože dávno? To bolo ešte minulý rok? No vidíš, ako ten čas letí. Nenadávaj, veď som si spomenul, práve preto ti teraz volám. Si u seba? Môžem sa zastaviť? Myslíš toho škaredého? Dobre, zoberiem ho so sebou.“ Burger treskol slúchadlom. „Oto, balíme, zober si starý poznámkový zošit, ideme do terénu!“

„Nechcel si zobrať Kukyho?“

„Jeden ako druhý. Nebrbli, ideme! Cestou sa pri dverách pozri do zrkadla.“

Burger s Hanzelom odišli, Hanzel ledva stíhal, kolega nabral tretiu kozmickú rýchlosť.

Krauz zamyslene listoval v poznámkach. Keď si chcel oživiť Kukyho zoznam, nemusel si ho pýtať, mal ho odpísaný v zošite. Behal po ňom očami, ale nečítal, poznal ho naspamäť. Aj on si vyhliadol jeden bod, ktorý ho iritoval.

„Chalani…“ ozval sa, no nikto mu neodpovedal, lebo stále civel do zošita a nikto nevedel, koho tým myslí. „Kuky.“

„Počúvam.“

„Aj my vypadneme. Zvládnete odposluchy? Skočte dolu a vypočujte si, čo tam máme nahrané.“

„Vy ste bohovskí! Všetci štyria vypadnete a nás tu necháte samých napospas rozzúreným šéfom. Keď sem vrazí Šaňo, čo mu máme povedať?“

„Tvárte sa, že píšete návrh na zrušenie sledky, alebo, ešte lepšie, vypadnite aj vy.“

„Fakt super! Počúvaš, Váňa? Čo povieš, akých máme kolegov?“

Akých majú ich kolegovia kolegov, to sa nedozvedeli, lebo už boli na chodbe pri výťahoch.

„Tak ty si už riaditeľka!“ Burger hral prekvapeného.

„Edko, nerob sa! Už minule sme o tom hovorili.“

„Vážne? No vidíš, tá moja pamäť.“

Hanzel mlčky miešal kávu. Dobre vedel, že kým sa prepracujú k robote, bude si musieť vypočuť ich hrkútanie, prekáranie, doberanie, udobrovanie a až niekde na konci príde na rad seriózna práca. Mlčal, miešal, nerušil, trpezlivo čakal.

„Dohodnuté, Vlastička, keď sa to v robote trochu upokojí, pozývam ťa na večeru,“ Burger konečne ukončil úvodnú časť návštevy. „Aby som nezabudol, čo som chcel…“

„Vedela som, že ste neprišli len tak, na zdvorilostnú návštevu.“

„Len tak, môžeš mi veriť, len tak, ale keď sme už tu…“

„Prečo ma ty vždycky ukecáš, Edko? Tak spusti, o čo ide?“

„Chceme vyskúšať tvoju pamäť.“

„Vy robíte nábor do nejakej vedomostnej súťaže?“

„Ani nie, ide nám o staré prípady, nie o súťaž. Ale do televízie by si sa hodila, ver mi, celkom dobre by si sa vynímala na obrazovke.“

„Prestaň ma štvať, stará ropucha, a na obrazovke! Radšej sa vráťme k mojej pamäti, bohužiaľ, rozsiahlej, naozaj ďalekosiahlej.“

„Zbytočne preháňaš, nie si až taká stará, ale ako chceš. Dokážeš si spomenúť na leto osemdesiatpäť? Prázdniny, horúce leto…“

„Edko, to má byť vtip?“

„Nie, ale…“

„Je to desať rokov!“

„Viem, viem, no pomôžem ti. Boli sme tu za tebou, presne ako dnes. Zháňali sme informácie o jednej vašej detskej psychologičke, volá sa Hilda Wolfová.“

Riaditeľka detského diagnostického ústavu prižmúrila oči.

„Chystali ste sa s Otom na dovolenku…“ spomínala.

„Výborne! Chystali sme sa na Balaton.“

„Balaton…“ spomínala, šúchala si hornú peru.

„Zaujímali nás informácie o chovancoch, ktorí boli na úteku, nazvala si ich utekáči.“

„Viem, niečo sme našli v kartotéke.“

„Oto si ju pozrel a našiel tri mená, troch chlapcov, ktorí súviseli s Hildou, mala ich na starosti, písala na nich posudky, charakteristiky.“

„Spomínam si.“

„Tí traja chovanci by nás zaujímali.“

„To nemyslíš vážne, Edko! Ako si mám po desiatich rokoch pamätať tri mená? Ani netušíš, koľko chlapcov sa mi za ten čas premlelo pod rukami!“

„Pokojne, Vlastička, len pokojne, nemusíš si nič pamätať, my sme si tie mená vtedy zapísali a staré poznámky nevyhadzujeme. Ide o to, že keď ti povieme mená, či dokážeš v starých záznamoch dohľadať, ako dopadli.“

„Ako by mali podľa vás dopadnúť?“

„Nález mŕtvoly, samovražda, trvalá nezvestnosť…“ našepkával jej detektív.

„Ale to by ste hádam mali mať v evidencii vy, a nie ja.“

„My sme oddelenie vrážd, Vlastička, samovraždy a nezvestnosti neevidujeme.“

„A ja vari áno?“

„Vyhadzujete osobné spisy chovancov?“

„Nie, archivujeme ich.“

„Ako dlho?“

„Desať rokov po prepustení z ústavu, ale…“

„Nehovor mi, že vám vyhorel archív!“ zhrozil sa Burger.

„Nie, skôr naopak, moji podriadení sú hnilí vliezť do archívu a podľa skartačnej lehoty niečo vyradiť, a tak sa nám to tam hromadí a hromadí…“

„Výborne!“

„… možno od čias Márie Terézie.“

„Čo tým chceš povedať?“

„Že v archíve som nebola…“ radšej sa ani nepokúsila odhadnúť. „Sú tam tony papiera.“

„Chápem, bude to fuška.“

„A čo táto zázračná mašinka?“ skočil im do reči Hanzel. „Vidím, že technika už prenikla aj k vám.“ Hanzel ukázal bradou na počítač na riaditeľkinom stole.

„Oto, mám ho pol roka, presne na to, na čo myslíš, na zjednodušenie evidencie, ale chodí sem iba jedna brigádnička a ukladá doň informácie. Hovorí tomu dopĺňanie databázy, lenže chodí iba občas, a začali sme s aktuálnymi chovancami, k starým spisom sa dostaneme…“ zase sa radšej ani nepokúsila odhadnúť.

„Nevadí, my sme na prácu v sťažených podmienkach zvyknutí,“ nedal sa Burger. „Kde máte archív?“

Čo mohla robiť, keď bol taký neodbytný? Zaviedla ich do pivnice.

„No vidíš,“ lebedil si Burger, „čakal som prach, pavučiny, špinu po kolená, a tu by sa dalo z podlahy jesť!“

„Buzerujem upratovačky na každom kroku, nechce sa im, ale musia. Protipožiarne predpisy sú prísne, nesmie tu byť nič, čo by mohlo vzbĺknuť, a prach je pre požiar živná pôda. Stačí, že je tu plno papiera, iné možné riziká musíme eliminovať.“

„Eliminujete perfektne,“ chváli ich Burger. „Tak ako to máte uložené? Kde je rok osemdesiatpäť?“

„Roky sú nám nanič, je to podľa priezvisk.“

„Výborne. Oto!“

„Tu som.“

„Nezaostávaj, listuj, daj prvé meno.“

Hanzel poslúchol, zalistoval v starom zošite.

„Erik Oláh, narodený…“

„Stačí meno,“ prerušila ho riaditeľka v novej funkcii archivárky. „Dátumy si porovnáme potom. Takže O, hľadáme O.“

Suterén s hrubými izolovanými rúrami pod stropom prerobili na archív jednoduchou inštaláciou plechových regálov. Medzi regálmi vynechali metrové medzery, aby boli prístupné z oboch strán. Riaditeľka sa rozbehla do jednej z uličiek, stratila sa im.

„Tu som, poďte sem, už mám O!“

„Kde si, počkaj, už ideme.“

Konečne sa našli.

„Erik Oláh. Oto, ukáž dátum narodenia. Sedí, vidíte?“ ukázala im prvú stranu osobného spisu. „Tak čo o ňom, pýtajte sa.“

„Vlastička, v roku tisícdeväťstoosemdesiatpäť bol na úteku.“

„Dobre, takže si nalistujeme stranu… stranu…“ listovala, listovala. „Poďte sem, na svetlo, prdlajs tu vidím. Už to mám! Správne, bol na úteku.“

„Bola zahlásená nezvestnosť?“

„Bola, lebo sa do mesiaca neozval.“

„Viem, už si nám to vysvetľovala minule. Po úteku ste bez meškania hlásili udalosť na políciu, aby sa zapojili do pátrania, ale oficiálna nezvestnosť bola vyhlásená až po mesiaci, keď bolo isté, že chlapec sa nevráti, a jeho miesto pobytu nebolo známe. Tak to robíte v každom prípade utekáča.“

„Máš dobrú pamäť, Edko.“

„Výborne, takže prvého by sme mali, je nezvestný.“

„Nie je.“

„Prosím?“ Burger sa už zvrtol, že ide pohľadať druhé meno, no odpoveď riaditeľky ho prikovala k zemi.

„Nie je nezvestný,“ zopakovala riaditeľka, akoby to bolo čosi najsamozrejmejšie pod slnkom.

„Vlastička, ako to myslíš, že nie je?“

„Lebo nie je, Edko. Tu mám záznam od policajtov z Trenčína, posledný list v jeho osobnom spise. Jeho telo bolo v deväťdesiatom prvom nájdené v parku, bol prevezený na urgentný príjem, ale tam zomrel. Pitva potvrdila bezprostrednú príčinu smrti – predávkovanie. Zomrel na nadmerné požitie heroínu, čo bola v tých časoch dosť častá príčina smrti, lebo s heráčikom u nás iba začínali a nevedeli ho dávkovať. Nemal pri sebe žiadne doklady totožnosti, ale polícia v Trenčíne vykonala šetrenie a podarilo sa im ho stotožniť. Mŕtvolu identifikoval otec a brat, vlastne celá osada, lebo ho pochovali doma.“

Burger si vypočul správu, zarazene stál, civel do zeme. Podvedome siahol do vrecka, vybral si cigaretu…

„Edko, to nemyslíš vážne!“

Prebral sa na riaditeľkin vydesený výraz.

„Aha, prepáč, zabudol som sa. Nechám si ju v ústach len tak, nasucho, lepšie sa mi s cigaretou premýšľa.“

„Ale len tak, nasucho,“ s obavami súhlasila riaditeľka.

„Vlastička, a kde bol šesť rokov?“

„Nikto nevie, ale to sa nám stáva bežne. Máme chovancov, ktorých po úteku už nikdy nestretneme, stratia sa vo svete, zmenia si identitu, vrátia sa k starému spôsobu života. A naopak, máme chovancov, ktorých to vonku omrzí a dobrovoľne sa vrátia.“

„Aha, no dobre, poďme ďalej.“

„Môžem ho založiť?“

„Oto, poznačil si si?“

„Do nových – alebo do starých poznámok?“

„Radšej do starých, nech to tvorí celok, myslím, logicky uzavretý celok.“

Počkali, kým si Hanzel poznačil fakty.

„Mám, môžeme ho založiť. Ďalší je Rehák Vlado.“

„Dobre, vrátime Oláha, nájdeme R, to by nemalo byť ďaleko od O. Hľadáme R… kde máme R…“ riaditeľka postupovala v tej istej uličke, ukazovala prstom, behala očami. „Tu máme R! Rehák Vladimír. Oto, porovnáme dátumy narodenia. V poriadku, máme ho.“

„Zase to isté,“ popohnal ju Burger.

Riaditeľka zalistovala, poskočilo jej obočie.

„Vladko! No jasné, Vladko Rehák!“

„Čo je? Čo je s ním?“

„V decembri v osemdesiatom piatom, deň pred Vianocami, sa vrátil. Urobil si výlet, navštívil rodinu, zistil, že nič sa nezmenilo, otec stále pil, matka sa živila prostitúciou, dve mladšie sestry hladovali, tak sa vrátil. Plakal, prosíkal, aby sme ho nevyhadzovali, samozrejme, že sme ho nevyhodili, veď pobyt u nás mal nariadený súdom. Dlho sme sa spolu rozprávali, vyžaloval sa mi, nemal to v živote ľahké.“

„A záver? Kde skončil?“

„Bol naším chovancom do osemnásteho roku, potom išiel domov. Viac sa neukázal. Aj to sa nám stáva, že urobia za minulosťou hrubú čiaru a už s nami nechcú mať nič spoločné, vymažú nás z pamäti, zo života.“

Burger sledoval kolegu, ako si píše poznámky. Sledoval ho aj po dopísaní, až kým si to Hanzel všimol. Stretli sa im pohľady, Hanzel pokrčil plecami – ja za to nemôžem, čo na mňa gániš?

„A tretí?“

Burger ich nechal, nech nájdu aj tretieho, ostal pod lampou, bojoval s neodolateľnou chuťou na cigaretu.

„Mám!“ hlásila riaditeľka. „Tak tento Mirko bol z psychologického hľadiska zvláštny prípad, toto bol už jeho tretí útek. Bol iný než ostatní chovanci. Dosť sme sa s ním natrápili, kým sme pochopili, o čo mu ide. Bol nadpriemerne inteligentný, nudil sa u nás, potreboval stále niečo nové. Bavila ho škola, čo sa o našich chovancoch povedať nedá, ani o jednom. Absolvoval strojnícke učilište, spravil si maturitu a zložil aj rušňovodičské skúšky. Niekoľkokrát nás navštívil, žiaril šťastím. Jazdí na vlakoch, je rušňovodič, má rodinu, normálne žije, užíva si. Naposledy sme sa stretli v samoobsluhe, tak ma vystískal, že vedúci chcel volať políciu – bol presvedčený, že ide o lúpežné prepadnutie, a nie o úprimné vystískanie. Ale…“ riaditeľka s obavami zazrela na starého kamaráta, „to vás asi nezaujíma, však, Edko?“

Detektív mlčky súhlasil.

„Jeden je mŕtvy, druhý vyrástol a odišiel, tretí robí rušňovodiča,“ zhrnula riaditeľka, „ale všetci traja prežili rok osemdesiatpäť. To je to, čo vás zaujíma, však?“

„Presne o to ide, Vlastička, presne o to.“

„Čo je?“ ozval sa kolega.

„Nič, nepovedal som Oto, ale o to. O to s medzerou.“

„Pán kolega, či s medzerou alebo bez medzery, tu sme asi skončili,“ uzavrel Hanzel.

Burger smutne prikývol, Vlastička ich smutne vyprevadila – zase iba služobná návšteva.

Krauz si vzal na mušku prvý bod Kukyho zoznamu.

„Zdravím ťa, pán inžinier!“

„No to ma podrž! Rišo! Kde sa tu berieš? Ako si ma našiel?“

„Ukecaný vrátnik a magický odznak otvárajúci všetky dvere – čo viac potrebuje špičkový detektív?“

„Jáj, no jasné, skoro by som zabudol, čo si zač.“

„A tento tu je tiež zač,“ Krauz predstavil kolegu, mená neboli dôležité, iba si podali ruky.

„Sadajte. Čo si dáte?“

„Nič, pracujeme, beháme, lietame, otravujeme ľudí. Aj teba sme prišli.“

„V poriadku, neotravujete. Takže si prišiel služobne?“

„Presne tak.“

„Škoda, na pive sme neboli, ani nepamätám. Hovorte, ako už len inžinier z povodia Dunaja môže pomôcť detektívom z oddelenia vrážd?“

„By si sa čudoval, kamoško, ale môže.“

Detektívi zhrnuli stavebné výkresy zo sedačky na stôl, posadili sa.

„Prepáčte, vidíte, ako si tu nažívam. Jeden projekt za druhým, jeden problém za druhým, jeden prúser za druhým, a potom má človeka baviť život,“ vzdychol si inžinier. „Kde sú tie krásne zlaté časy, keď sme drali študentské lavice, Riško? Vtedy sme si to nevedeli vážiť, len sme chceli vypadnúť zo školy a prestavať celý svet podľa našich plánov. Nebudeš mi veriť, kamarát môj zlatý, ale niekedy mám sto chutí na všetko sa vykašlať a vrátiť sa do maturitného ročníka. Ty nie?“

„Nie, maximálne dvakrát do týždňa.“

„Tak vidíš! Uznaj, nebolo nám vtedy dobre? Len sme slopali, blbli, otravovali baby, hrali na gitare, občas sme na písomke niečo odpísali, aby bola za tri, a život bol krásny, bez problémov.“

„Štvrtákom by som mohol byť aj desať rokov za sebou,“ súhlasil detektív.

„Presne tak, aj desať rokov. To vieš, že Picino to už má za sebou?“

„Nie.“

„Infarkt.“

„V našom veku? Neblázni!“

„Ale veď bol neduživý odjakživa, stále mal niečo so srdcom. Spomeň si, kedy hral s nami futbal alebo volejbal?“

„Nikdy, máš pravdu.“

„A Olinka sa tretí raz vydala. Z lásky, samozrejme. Mal si šťastie.“

„Choď do riti, aké šťastie? Bola to len študentská láska, o ničom vážnejšom sme ani len nerozmýšľali.“

„Aj tak si mal šťastie. Ozaj, ako žiješ?“

„Normálka, akurát baby som vymenil za tohto tu,“ Krauz hodil bradou. „Toto je teraz moja životná partnerka.“

„Mohol by si ma láskavo vynechať?“ ohradil sa Chosé.

„Čo sa ondíš, veď trávime spolu nielen celé dni, ale aj noci.“

„Prestaň s tým, spolužiak si bude myslieť, že spolu… tento.“

Inžinier sa bavil. Richard bol už od školských čias za každú srandu, a tento tu bol z toho istého cesta.

„Vidím, že ste príma partia. Fakt si nič nedáte?“ Hostiteľ mal náramnú chuť preniesť sa do študentských čias, kalíštek čohokoľvek by len oživil staré spomienky.

„Nie, fakt nie, máme toho nadnes ešte dosť. Radšej by som sa ťa niečo spýtal.“

„Tak poďme na to takto nasucho! Čo vás trápi?“

„Odkedy robíš na povodí?“

„Od školy.“

„To je…?“

„Od osemdesiateho piateho.“

„V kuse? Nerobil si aj niekde inde?“

„Nie.“

„Takže máš desaťročnú prax?“

„Mám.“

„Stále sa potápaš?“

„Ešte ma to neomrzelo. Kým pľúca vydržia, vydržím aj ja.“

„O vode vieš viac ako ja.“

„No…“

„Si špičkový inžinier.“

„Prosím ťa, prestaň…“

„No čo je, čo je? Komu česť, tomu česť, výšku si dokončil, diplom máš, robíš vedúceho kancelárie, tak čo.“

„Dobre, ale špičkový, to znie príliš honosne.“

„V poriadku, nám stačí ten inžinier, ale hlavne tvoja desaťročná prax. Potrebujeme sa niečo dozvedieť práve z praxe. Povodie poznáš, brehy, prúdy, objekty na vodnom toku, plavebné dráhy…“

„Všetko poznám,“ prerušil ho spolužiak, lebo výpočet by bol dlhý. „Od mesta až dolu po Gabčíkovo poznám každý kameň. Mnohé z nich som sám nariadil odstrániť, mnohé priviezť, ak mi rozumieš.“

„Rozumiem, hovorili sme tomu pozdĺžna úprava vodných tokov.“

„Správne, študent Krauz, dnes vám dávam výbornú.“

„Ďakujem, ale to nestačí, teraz vyskúšam ja teba.“

„No poďme na to, už sa neviem dočkať.“

„Ako sa bude správať ľudské telo hodené alebo padnuté do toku? Z brehu na nábreží, tam, kde chodia rybári, nie z mosta.“

„Bude sa topiť.“

„To viem, ale ako sa bude správať vzhľadom na tok, ako bude plávať.“

„Aha, tebe ide o nesenie prúdom.“

„Presne o to mi ide.“

„No pozrite sa, ono je to tak, že väčšina ľudí si neuvedomuje, aký veľký rozdiel je medzi vodou v pokoji a v pohybe. V stojatej vode, v bazéne alebo v jazere, na telo pôsobí iba hydrostatický tlak, pričom rátame na každých desať metrov vodného stĺpca nárast o jednu atmosféru. Prakticky sa do takej hĺbky pri skoku alebo páde nedostaneš, lebo začneš mávať rukami, nohami a to stačí, aby si sa dostal na hladinu, vztlaková sila ťa sama vynesie. Archimedov zákon si ešte pamätáš?“

„Teleso ponorené do kvapaliny je nadľahčované silou, ktorá sa rovná váhe kvapaliny vytlačenej telesom,“ odrecitoval Krauz.

„Ďalšia výborná, dnes exceluješ,“ chválil ho spolužiak. „V prípade, že uvedieš vodu do pohybu, situácia sa okamžite zmení. Každý liter vody váži kilogram a liter vody, to je kocka s hranami desať centimetrov krát desať krát desať. A koľko takých centimetrov má povrch tela? A na každý štvorcový decimeter nepôsobí iba ten prvý liter, ale za ním ide druhý, tretí. Hmotnosť vody krát rýchlosť prúdu vytvára hydrodynamický tlak, na ktorý nám mávanie rúk a nôh nestačí, takú silu v svaloch nemáme.“

„To znamená, že voda ťa strhne, či sa ti to páči alebo nie.“

„Presne tak.“

„A sila svalov na prekonanie dynamiky vody nestačí.“

„Presne tak.“

„Ale dá sa plávať aj v rieke, nie?“

„To sú dobrovoľníci, väčšinou trénovaní športovci, skúsení machri, vedia, do čoho lezú a čo môžu očakávať, ale ty si mi povedal, že ide o telo, ktoré spadlo alebo ho hodili.“

„Máš pravdu. Z toho, čo si nám povedal, je zrejmé, že veľa šancí taký úbožiak nemá.“

„Prakticky žiadnu. Ak posudzujeme hlavný dravý tok a zoberieme do úvahy všetky fyzikálne faktory, tak žiadnu. Bude reč o utopencovi?“

„Presne to nás bude zaujímať.“

„V takom prípade musíme zobrať do úvahy nielen klasický hydrodynamický tlak, ale spôsob prúdenia a obtekania tela. Laminárne prúdenie sa vyskytuje len v prúdnici, to znamená…“ inžinier sa odmlčal, skúška, koľko si z posledného učiva pamätá spolužiak, pokračovala.

„To znamená stred priečneho rezu vodného toku.“

„Päťka, študent Krauz! Tak by sme dostali iba ťažisko priečneho rezu. Prúdnica je myslená čiara, spojnica bodov s najväčšou rýchlosťou vody.“

„Jáj!“

„No, jáj! Tretia trieda, druhý polrok! Keby si na hodinách profesorky Malatinskej dával pozor a nemyslel furt len na Olinku, mohol si mať jednotku.“

„Polepším sa, doštudujem.“

„Kecáš, ako vždy, ako na maturite. Ako si ty mohol zmaturovať na jednotku?“

„Profesorka Malatinská nebola profka na zahodenie…“

„Doriti, ja som to tušil! Ty pes všivavý, a to sa musím dozvedieť až teraz! Hovor!“

„Počkaj, počkaj, to si necháme až na stretávku, dobre? Teraz sa venujme prúdeniu a obtekaniu tela.“

„Obtekanie tela ti išlo vždy dobre, celú strednú školu, ty vajčák! Ale nechceš prezrádzať, chápem, je tu kolega, nechceš…“

„Pán inžinier, o mňa tu vôbec nejde,“ ohradil sa Chosé. „Keby ste tušili, čo všetko sme my dvaja spolu zažili, aké telá a telesá nás už obtekali… Nech vám povie!“

„Počúvajte, vy dvaja, vy ste sa teda hľadali. Čo by som hovoril, čo som tu v spovednici? Radšej sa venujme téme! Pokračuj!“

„Škoda, zase som sa mohol niečo dozvedieť,“ zosmutnel inžinier. „Tak teda k tomu prúdeniu. Laminárne prúdenie máme len v prúdnici, čím bližšie k brehu, tým častejšie sa vyskytuje turbulentné prúdenie a to sú samé víry, otočky, protiprúdy, prudké poryvy v horizontálnom aj vertikálnom smere. Z brehu do stredu nedoskočíš, ani iné telo nedohodíš, takže z brehu sa dá dostať len do turbulentného nebezpečného prostredia. Telo je bezmocné. Mohli by ste mi už konečne povedať, o koho ide? Kto sa utopil?“

„No to je práve problém, že nevieme. Telo sa nikdy nenašlo. Vedel by si to nejako vysvetliť?“

„Normálne, nie iba nejako.“

„Ako to, že normálne, veď po desiatich dňoch je už telo také naplnené hnilobnými plynmi, že vypláva aj s pridanou záťažou. Mali sme prípady, že nafúknuté telo vynieslo na hladinu aj desaťkilogramovú reťaz.“

„V jazere,“ rýchlo nadviazal vodný odborník.

„Hej.“

„Ale my tu hovoríme o prudkom toku. Myslím si, že uvádzať presné prietoky a rýchlosť prúdu nemá význam, zhodneme sa na tom, že hovoríme o veľkom toku, o veľtoku, takže okamžite po ponorení a po prvom kontakte tela s vodou nastáva zmietanie, váľanie, vláčenie po dne, odieranie o kamene, nabodávanie na konáre a korene. Rozumieme si? Toto všetko spôsobuje poškodenie svalov až po perforáciu brušnej a hrudnej dutiny, takže hnilobné plyny unikajú voľne do vody a telo nikdy nenadvihnú, ostane na dne. Pravda, v tejto fáze už hovoríme iba o mŕtvole, o utopencovi, takže ak nemá to šťastie, že ho prúdy zavlečú do zátočiny, do mŕtveho ramena, kde v pokoji napuchne a vypláva. Inak môže ostať zaseknuté na dne a čakať na svoj ďalší osud. A ešte niečo.“

„Čo také.“

„Stále hovoríme iba o fyzikálnom pôsobení vody, ale treba brať do úvahy aj biologickú diverzitu našich tokov. Rieka je plná dravcov, napríklad obor medzi obrami, náš sumec…“

„Silurus glanis,“ zašomral detektív.

„… alebo profesionálni požierači mŕtveho tkaniva – raky.“

„Astacus astacus.“

„Aha, už som aj zabudol, že rybičky boli odjakživa tvoja doména. Rišo, ešte stále ťa to baví?“

„Už len sedem akvárií a zúrivá manželka, ale baví.“

„Tak potom musíš vedieť, čo táto vodná háveď dokáže narobiť s mäkkým nahnitým tkanivom.“

„Viem, viem…“ šomral si pod nos zamyslený Krauz. Odrazu ožil. „Dobre, takže keby sme to mali zosumarizovať, tak sa dá doslova vedecky odôvodniť, prečo sa telo namočené niekde pri brehu už nikdy nikde neobjaví, ani dolu v Gabčíkove.“

„Presne to sa vám snažím vysvetliť, každý rok máme dve-tri telá, ktoré sa nikdy nenájdu. Nie je to žiadna záhada, netreba v tom vidieť zásah mimozemšťanov, jednoducho o všetko sa postará dostatočne silný prúd a ryby. To, čo ostane, teda kosti, rozvláči po dne silný prúd a pochovajú ich nové a nové nánosy štrku a piesku. Koniec, ani kapor po tebe neštekne.“

Krauz cmukol perami, jazykom si vyčistil horné zuby.

„Kamoško, na to pivo ťa predsa len pozvem, ale musíš obvolať ešte pár chalanov, aby bola sranda.“

„Zavolám aj Olinu, sme v kontakte,“ potešil sa inžinier.

„Som šťastne ženatý!“

Krauz nechápal, prečo sa obaja jeho najlepší kamaráti ako na povel rozrehotali.




21

*

„Kde sa flákate? Nemáme čo robiť?“ privítal ich Burger. Dnes mal od rána bojovú náladu.

„Aj my sme dostali dobrý nápad,“ bránil sa Chosé.

Burger s Hanzelom ich predbehli, pred chvíľou sa vrátili, už úradovali.

„Bol tu Šaňo?“ Otázka patrila Váňovi.

„Nie, Edo, máte šťastie.“

„A boli ste na odposluchoch?“

„Boli.“

„A…?“

„Nič, bežná komunikácia na služobnom mobile, dohadovala si termíny sedení s deťmi. Na súkromnom skoro nič a na pevnej linke vôbec nič. Celkovo vôbec nič pre nás.“

„A sledovačka?“

„Ešte sa neozvali.“

„Tak ako, budeme niečo rušiť, alebo…“ Otázka patrila Burgerovi.

Najstarší z detektívov fajčil, pozoroval vrabce, ako sa klbčia za oknom.

„Niečo vám poviem,“ rýpal Krauz. „Edo má asi pravdu, mali by sme ju držať v merku. Ak na ňu máme toľko podozrivých bodov, mali by sme sa držať svojho rozumu aj za cenu, že porušíme šéfov príkaz. Aspoň dovtedy, kým nám na to neprídu a dobre nás nepokefujú. Edo má asi pravdu v tom, že…“

„A čo ak nie,“ ozvalo sa ticho spoza dymovej clony.

„Povedal si niečo?“

„Že čo ak nie, milý Riško.“

„Čo nie?“

„Čo ak nemám pravdu? Každý má nárok na omyl, v našej robote stále iba dedukujeme, varíme z vody, predpokladáme, vymýšľame verzie, hypotézy… Čo ak som sa pri jednej pomýlil?“

„Čo ťa vedie k takému podozreniu?“

Burger sa odrazil od operadla, zadusil cigaretu, pošúchal si fúzy.

„Richard…“

„Samé ucho.“

„Keď si len tak náhodou volal pani Bláhovej, či dodržala dohodu a neprezradila nás, zistil si nenápadnú, no zaujímavú informáciu, že poobede o druhej bola u nich, že pracovala s dvojičkami.“

„Správne, zistil som to.“

„Aj si nás o tom tak trochu váhavo a nenápadne informoval.“

„Informoval som vás.“

„Ale my sme si išli svoje – namiesto toho, aby sme ju z únosu vyškrtli, skombinovali sme si fakty tak, že má komplicov, že v tom nie je sama. Mýlili sme sa, únos sa nekonal a za Tiborovým výletom stoja úplne iní ľudia. Deviaty bod Kukyho zoznamu sme napokon museli škrtnúť a mňa premklo nepríjemné podozrenie – čo ak sme sa mýlili aj v niektorom z ostatných bodov? Museli sme sa presvedčiť, preto sme s Otom zabehli do minulosti, vrátili sme sa do osemdesiateho piateho. Vtedy zmizli traja chovanci detského diagnostického ústavu, kde Hilda robila ako detská psychologička. Podľa správy od informátora ich mala Hilda zabiť, zakopať a nafingovať útek chovancov, lenže práve sme zistili… Oto…“ Burgerovi sa nechcelo pokračovať.

„Jeden sa o pol roka vrátil, druhého našli prefetovaného v Trenčíne v parku, tretí robí rušňovodiča, je živý a zdravý, od mŕtvoly má ešte ďaleko.“

Krauz bez slova zalistoval v pracovnom zošite, nalistoval stranu, kde mal odpísaných deväť Kukyho bodov.

„Podám ti zoznam,“ ponúkol sa krpec.

„Nechaj si, mám ich odpísané v zošite.“

„A to sa môže? Neprináleží mi nejaká finančná odmena? Ako tomu hovoria umelci? Taliere?“

„Tantiémy, teľa! A dostaneš trt makový, nie si umelec!“

„Ale mám nejaké práva, nie? Som autor, kurva!“ Od zlosti tresol päsťou po stole.

„A máš autorskú zmluvu?“ skočil im do hádky Chosé.

„A to je načo?“

„Aby ťa neodrbávali takí spoločníci, ako sedia oproti tebe.“

Kukymu bolo jasné, že k samoštúdiu angličtiny si bude musieť v dohľadnom čase pribrať aj štúdium autorského zákona.

„Svine lakomé…“ skormútene sa stiahol do autorskej ulity.

Krauz sa nedal vyviesť z rovnováhy ani neoprávnenými finančnými nárokmi neuznaného autora, vzal si červenú fixku, hrot priložil k bodu šesť. Potiahol, škrtol ho hrubou čiarou.

„Tak, to by sme mali,“ spokojný s výkonom prebehol očami zdecimovaný zoznam. „A aby toho nebolo dosť, aj my s Chosém sme niečo zistili. Vrátili sme sa ešte ďalej než kolegovia, vrátili sme sa úplne na začiatok, ešte o dva roky skôr, keď mal zmiznúť malý Dušan Očenáš. Posledná stopa bola teniska na brehu rieky, policajný pes jednoznačne označil, že je jeho. Aj tento fakt sme vyhodnotili ako zastierací manéver, že ju tam pohodila Hilda, aby kryla vraždu, lenže môj spolužiak, expert na rýchlo tečúcu vodu, nám vysvetlil, že utopenec sa za určitých okolností nemusí nikdy objaviť a je jedno, či tam skočil alebo spadol. Prvý bod Kukyho zoznamu…“

„Nedráždi ma!“

„… nášho zoznamu môžeme tiež škrtnúť,“ skalopevne dokončil Krauz a jednotku škrtol.

„Začínam byť akýsi nesvoj,“ priznal sa Hanzel. „Cítim zodpovednosť za celý prípad, lebo som bol pri jeho zrode pred desiatimi rokmi, a to, čo sa dnes deje, ma vôbec neteší. Ak to takto pôjde ďalej…“

Už sa nedozvedeli, čo sa stane, ak to takto pôjde ďalej, lebo ich prekvapil šéf. Nikdy neklopal, nemal dôvod ani dnes.

„Tak vy s prehľadom seriete na moje príkazy?“

„Kto by sa opovážil?“ Do oponentúry sa postavil ako prvý Krauz, lebo tušil, čo bude nasledovať.

„Presne to som prišiel zistiť! Mali ste zrušiť všetky úkony na Hildu!“

„Veď na tom pracujeme.“

„Vážne? Ako to, že nevidím v stroji ani kúsok papiera?“

„Pripravujem si koncept, potom to prepíšeme načisto.“

„Koncept na zrušenie sledovania? Sú to tri vety.“

„Ale chceme, aby boli dokonalé.“

„Prečo si zo mňa usierate? A čo sledovačka?“

„Aj na tú príde.“

„Vážne? Lenže kým sa vy rozhýbete, oni pracujú. Stále sú vonku. Práve mi volal kontaktný dôstojník, Hilda sa hýbe.“

V kancelárii vybuchla ľadová bomba, všetci zmrzli v očakávaní.

„Pred chvíľou vošla k nám, máte ju v budove.“

Dych ľadovej kráľovnej vyvolal na niektorých tvárach popolavú farbu.

„Dám na to krk…“

Šéfovu veštbu prerušil telefón na Burgerovom stole.

Pred štyrmi rokmi vo februári boli u Hildy doma len Burger, Hanzel a Krauz, ostatných detektívov nevidela, nepoznala. Nebol dôvod rozširovať okruh jej známych policajtov, čím menej vedela, tým lepšie pre nich. Chosé, Váňa a Kuky sa zašili vo vedľajšej kancelárii. Na vrátnicu po ňu skočil Hanzel.

„Dobrý deň,“ sucho pozdravila, prijala tvrdú stoličku v strede kancelárie.

Burgerovi venovala krátky nenávistný tvrdý pohľad. Na Krauza sa zahľadela dlhšie, ale ani on jej nevidel do hlavy, čierne oči vytvorili nepreniknuteľnú bariéru, strnulý, ničnehovoriaci výraz tváre miatol ešte viac.

Krauz nepozdravil, so záujmom si ju prezeral. Od ich posledného stretnutia sa nezmenila, nepribrala, nezostarla. Bola od neho o pekných pár rôčkov staršia, ale hrala to s gráciou, každý normálny chlap by sa za ňou obzrel. Štíhlu chlapčenskú postavu zabalila do perfektného sivého kostýmu, prehodila si nohu cez nohu – aj tie boli perfektné, rovnako ako čierne lodičky. Ich farbu zladila s vlasmi, podobné dokonalé mikádo videl Krauz iba u francúzskej šansonierky Mireille Mathieu, aj to len na televíznej obrazovke. Celkové hodnotenie – desať bodov za umelecký dojem.

„Dobrý deň, pán Krauz,“ pozdravila špeciálne jeho.

„Dobrý deň.“ Teraz musel odzdraviť.

„Spomínate si na naše prvé a zároveň aj posledné stretnutie? Povedala som vám, že sa ešte stretneme, a vidíte, prešli štyri roky a je to tu.“

„Potešenie na mojej strane.“

„Klamete a neviete to ani dobre maskovať, žiadne potešenie, ste v rozpakoch, neviete, ako sa máte ku mne správať, kam ma zaradiť, či začať tvrdo ako s ťažkým zločincom, alebo milo, podobrotky.“

Krauz na jej postreh nereagoval, takto nejako mohla začať len chladno kalkulujúca profesionálna psychologička, ale odvahu mala, to jej musel nechať. Nepoložila otázku, nemal na čo odpovedať, začal si čmárať do zošita. S hrôzou si uvedomil, že sa mu spotili ruky. Čo je hypnotizérka?

„Môžem niečo ponúknuť?“ slova sa ujal Burger, Krauza nechal, nech čmára.

„Nie, ďakujem.“

„Aspoň pohár minerálky, aby vám nevyschlo v hrdle.“

„Ďakujem, nemyslím si, že tu budem tak dlho, aby mi vyschlo.“

„V poriadku, ako myslíte. V tom prípade sa vás musím spýtať, čomu vďačíme za vašu návštevu.“

„Vašej nešikovnosti.“

„Zaujímavý dôvod. Bude vám vadiť, keď si zapálim?“

„Nie, nech sa páči.“

„Môžem ponúknuť?“

„Ďakujem, už som s tým prestala.“

Burger si pokojne zapálil, počkal, kým si aj kolega našiel miesto, počkal, kým si prezrela kanceláriu.

„Tak hovoríte, že vás sem priviedla naša nešikovnosť. Ako tomu máme rozumieť?“

„Pán Burger, ako dlho sa poznáme?“

„Dlho.“

„Desať rokov. Od vašej návštevy u nás ubehlo už desať rokov. Veľa vecí sa za ten čas zmenilo, len jedno nie – stále ma z niečoho podozrievate. Netajím sa tým, že ste nám aj s kolegom Hanzelom narobili veľa problémov, vaše zbytočné, navyše nevydarené vyšetrovanie ma vyšlo draho, aj môjho manžela. Prehltla som, život ide ďalej, uzavrela som jednu kapitolu. Znova ste sa objavili pred štyrmi rokmi, načali ste druhú kapitolu, našli ste pozostatky môjho manžela a naznačili ste ďalšie podozrenia voči mne. Dnes sa stretávame tretí raz, mám to chápať tak, že začínate tretiu kapitolu? Zase som podozrivá?“

„Vážená pani…“

„Áno – alebo nie?“

„Pani Wolfová, takýmto štýlom a tónom sa môžete rozprávať s vašimi klientmi na sedeniach, nie so mnou a nie tu.“

„Prepáčte, ak som vás urazila…“

„Nie som urážlivý,“ skočil jej do reči, „ale bude dobré, ak si vytýčime určité hranice a budeme sa ich držať. Na vašu otázku nemusím odpovedať, a už vôbec nie štýlom áno – nie, ale napriek tomu, že nemusím – alebo práve preto – vám odpoviem. Nie ste dôvodne podozrivá…“

„Aha, takže nie dôvodne!“ Pre zmenu skočila do reči ona jemu. „No len tak obyčajne podozrivá ostávam, však? Ako inak mi vysvetlíte, že od včera rána ma sledujú vaši kolegovia?“

Prebehla očami z jedného na tretieho, rýchlym pohľadom sa chcela dopátrať pravdy. Ich reakcia ju nenechala na pochybách, usmiala sa.

„Dodávam: Nešikovní kolegovia, preto som tu.“

Mlčali, Burger potreboval pomoc. Kým sa Krauz zobudil, sama pokračovala.

„A v mobile mi podozrivo praskajú nejaké atmosférické poruchy, s tým mám ísť kam? Za kým? Kto vie odstrániť podozrivé praskanie v mobile? Mám ísť za operátorom – alebo som tu správne?“

Burger sa konečne prebral, poriadne si potiahol, pomaly, rozvážne vypúšťal dym.

„Nerozumiem tým výčitkám, že ste stále podozrivá.“

„Zháňali ste nejakých chovancov z domova, kde som robila psychologičku, hľadali ste nášho šoféra, pátrali ste po Dušanovi Očenášovi, a čo sa stalo v utorok? V susednej ulici sa stratil chlapec, zhodou okolností malého Tiborka poznám, aj jeho otca. Štyri roky bol pokoj, no len čo sa v mojej blízkosti stratí chlapec, už mám za zadkom sledovačku a odpočúvate mi telefóny. Čomu nerozumiete, pán Burger, akému podozreniu nerozumiete, akým výčitkám? To sa vážne chcete znížiť k tomu, aby som vám podala tento lístoček?“ Z kabelky vybrala kus papiera. „Naozaj sa chcete až tak strápniť, že chcete dôkaz? Na tomto lístočku mám napísané dve poznávacie značky, jedna bola na bielom žiguláku, druhá na bordovom renaulte. V každom sedeli dvaja muži. Ten renault parkuje v bočnej uličke, odprevadil ma až sem. Určite vám už hlásili, že budete mať návštevu, tak sa netvárte, že ste zaskočení, páni!“

Boli zaskočení, nech sa tvárili, ako chceli.

„Pán Krauz,“ obrátila pozornosť na najmladšieho, s Burgerom na dnes skončila. „Minule som vám povedala, že sa sem nehodíte, že toto nie je práca pre vás. Myslela som to vážne, prečo ste nepoučiteľný?“

„Spýtali ste sa ma, či som si nepomýlil povolanie,“ spresnil Krauz, aby si nemyslela, že len ju príroda obdarila sloňou pamäťou.

„Správne, presne tak, ale na tom, že sa sem nehodíte, trvám. Alebo mi chcete nahovoriť, že toto je všetko, že nemáte na viac? Ich si nevšímajte,“ hodila rukou k starej dvojici, „oni už majú zenit za sebou, ale vy ste ešte mladý, ešte môžete veľa vecí zmeniť. Nie? Vám je to jedno? Ako myslíte, v tom prípade sa ešte uvidíme. Páni, to je všetko, čo som vám chcela povedať!“

Vstala.

„Sadnite si, ešte sme neskončili,“ napomenul ju Burger.

„Mýlite sa, skončili sme. Alebo som zatknutá?“

„Nie, nie ste zatknutá.“

„Predviedli ste ma?“

„Nie, nepredviedli.“

„Prišla som na základe predvolania?“

„Nie, nepredvolali sme vás.“

„Správne, prišla som dobrovoľne, sama, a vy nemáte najmenší právny dôvod, aby ste ma tu držali proti mojej vôli. Nie ste jediní v tejto miestnosti, kto pozná trestný poriadok a trestný zákon. Pán Hanzel, tak prosím, odprevadím vás až po bránu, odchádzame!“

A detektív prvej triedy Oto Hanzel, o pol hlavy vyšší od nej, bez reptania vstal a dal sa odprevadiť až po bránu.

Krauz ležal v spálni, civel do stropu, nemohol zaspať. Už dávno si zvykol, že na oddelení vrážd občas zažijú situácie, ktoré im rezonujú v pamäti, behajú im pred očami aj niekoľko dní. Pravda, zážitkov, ktoré by ho dokázali vyhodiť zo sedla, bolo čím ďalej, tým menej, aj dní, na aké sa nezabúda, bolo menej, no dnešný deň k nim patril.

Odkopala im sledku, odhalila odposluchy a ešte im to aj drzo prišla oznámiť! Krauz to nechápal, aj to po fajronte povedal Burgerovi.

„Edo, nepoviem, keby v tom aute sedeli Kuky s Váňom, prosím, chápem, Váňa by sa v kuse napchával a krpec by civel do učebnice angličtiny. Tí dvaja by s plnou hubou nedokázali zahrať ani homosexuálnu dvojicu, odkopalo by ich aj malé dievčatko, ale profesionálnu sledovačku? Našich profíkov odhalila, akoby mala na kriminálke odrobených dvadsať rokov. A ešte aj odposluchy! Dobre, uznávam, po odhalení sledky už nebolo ťažké vydedukovať, že jej asi počúvame aj telefóny, ale aj tak! A tá drzosť, že sem napochoduje len tak a vmietne nám do očí…“ Krauz sa zadýchal, na záver hľadal vhodné slovo.

„Neschopnosť,“ Burger ho našiel skôr.

Krauz sa prevalil nabok, napravil si malý vankúš.

Čo mohli robiť po takom fiasku? Sadol si za stroj a odvolal sledovačku aj odposluchy. V prípade prevalenia boli obidva úkony bezvýznamné, neúčelné. Ani nemusel čakať na súhlas kancelárie, ani na nový rozkaz od šéfa, urobil to sám a dobrovoľne, aj tak si nevedel predstaviť nič rozumnejšie, čo by do prípadu Hildy Wolfovej spravil.

Sotva sa dočkal fajrontu, trielil na autobus, ani pozvanie na pivo ho nezaujímalo. Ponáhľal sa domov, aby spláchol tú nechutnú hanbu – ponoril sa do vane. Horúca voda, veľa peny, tri druhy vonných solí, ticho, pokoj, relax, to bolo jediné, po čom túžil.

Sylvia sa tešila, že ho má konečne doma v normálnom čase a ešte k tomu takého čistučkého, voňavučkého – stačil jediný pohľad do unavených očí a bolo jej jasné, že ani dnes nič nebude. Mlčky si pozreli detektívku, profesionálny detektív netušil, ani kto je zastrelený, nieto ešte kto je vrah. Sotva sa dočkal konca, myšlienky mal niekde inde.

Krauz sa prevalil na druhý bok, malý vankúš odsunul bokom, pod hlavu si podsunul ruku.

Chalani sa vrátili z vedľajšej kancelárie, nechápavo vyvaľovali oči. Vy ste ju pustili? Už je vonku? Nezavreli ste ju? Nepriznala sa? Jedna hlúpejšia otázka za druhou. Keď sa upokojili a posadali si, Burger im vysvetlil podstatu problému. Už mlčali, jedinú rozumnú poznámku utrúsil Kuky.

„V angličtine sa tomu hovorí faux pas.“

Krauz fakt nemal náladu práve teraz vysvetľovať krpcovi, na čo slúži kanál La Manche, čo oddeľuje, autorstvo nechal Angličanom.

Aj Mayor sa zastavil, tiež nechápavo krútil hlavou, aj on ju chcel mať za katrom, tiež by sa jej už najradšej zbavil. Burger vyskočil, neovládol sa. Mal tak trochu pravdu, najprv sa šéfovi zdala trochu podozrivá, potom nebola vôbec podozrivá, potom trval na zrušení všetkých úkonov na jej osobu, teraz by ju chcel zavrieť… Škaredo sa pohádali.

Krauz sa pomrvil v posteli, snažil sa zahnať nepríjemnú spomienku. Obaja kolegovia sa vytočili pre blbosť, pre tú bosorku hnusnú všivavú. Stále dokola si v hlave prehrával dialóg z poobedia, ako na nich vybehla. Bože, ako mu len liezla na nervy! A čo to brblala na konci, keď skončila s Burgerom? Čo doňho rýpala? Že si pomýlil povolanie, že má na viac? A že sa ešte uvidia? Čo je veštica – alebo čo?

Že sa ešte uvidia… lietalo Krauzovi hlavou. Ešte sa uvidia. Ešte… No dobre, keď sa máme ešte raz vidieť, tak prosím, ale nie podľa jej predstáv, nie podľa jej plánu, teraz budú hrať podľa jeho pravidiel, on rozhodne, kedy a kde sa ešte uvidia. Povedzme, že je šikovná, má postreh, odhalila sledovačku, klobúk dolu, ale jeho provokovať nebude! Povedala mu, že má na viac. Dobre, nech sa páči, keď má na viac, tak jej predvedie, čo je to mať na viac!

Krauz sa opatrne prevalil k manželke – spala, hlasno oddychovala. Opatrne vstal, aby nezavŕzgala posteľ. Otvoril dvere do detskej izby – obidve kukulienky spali. Všetci spali, len on nemohol, nešlo to, a len tak bezcieľne sa prevaľovať celú noc sa mu nechcelo. Potme sa obliekol, svetlo nepotreboval, pohyboval sa po byte ako za bieleho dňa. Zbehol dolu, nasadol do auta, vyrazil.

Pozrel na mobil, pol hodina po polnoci. Dodávka stála na svojom mieste, dvomi kolesami na chodníku. Zaparkoval za ňou, skryl sa.

Čo tu robí? Čo si od toho sľubuje? Čo čaká? Nevedel. Navyše sám! Chosé spal, Burger spal, aj Mayor určite spal, len on tu sedí po polnoci pred jej domom, fajčí a čaká na… Veď ani nevedel na čo.

Potiahol si, žeravý koniec cigarety osvetlil predné sklo. Skryl ho do dlane, fajčil opatrne, aby sa neprezradil.

Prišiel sledovať alebo vyšetrovať? Ak pôjde von, pôjde za ňou alebo preskočí plot a bude pátrať? Za ňou už boli, vie, kam pôjde. Keď preskočí plot, čo bude hľadať? A ak nepôjde von, čo bude robiť? Presedí celú noc v aute?

Veľa otázok, málo odpovedí. Možno sa len potreboval previezť, vyvetrať sa, usporiadať si myšlienky. Asi z toho nič nebude. Z čoho nič nebude? Veď nemá nič pripravené, nič naplánované, nijaký cieľ pátrania. Nikto o ňom nevie, všetci spia, je tu sám ako prst, keby sa mu niečo stalo, ani pes po ňom neštekne. Nemal by radšej…

Bránka na dome sa otvorila, dve svetlá opatrne vykukli na ulicu, presvedčili sa, že cesta je voľná. Čierna toyota vyrazila do tmavej noci. Keď prechádzala okolo, Krauz sa radšej zvalil na sedadlo spolujazdca. Opatrne ju sledoval v spätnom zrkadle, až kým nezmizla na konci ulice. Mobil mu prezradil, že je šesť minút po jednej – jej čas.

Nenaštartoval, nechal ju tak. Vystúpil, dvere nezapleskol, pritlačil ich kolenom, zamkol. Poobzeral sa, nikde nikoho. Prešiel pár krokov popred dom, aby sa presvedčil. V aute nemusela sedieť ona, mohla mať návštevu, mohla mať plný dom komplicov, mohlo sa niekde svietiť.

Nesvietilo sa, dom bol ponorený do čiernočiernej temnoty. Poskočil, vykročil, ponáhľal sa na koniec ulice, za roh posledného domu. Chodníček vyšliapaný v burine našiel na prvý pokus. Dedko so psom tu dnes nebol, výborne, aspoň ho nikto nebude podozrievať. Vnoril sa do nočného lesa.

Zažíval déjà vu, zase visel na plote. Zvetrané murivo ho dnes netrápilo, mal oblečené staré rifle. Rozhliadal sa, vetril nebezpečenstvo. U susedov z jednej aj z druhej strany bola tma, nijaké zvuky. Svetlo z ulice sem neprenikalo, bránili mu domy, všade len slabé šero. Psa nemala, to už zistili, zabudli si preveriť susedov. Škoda, aj susedov pes dokáže narobiť riadny rachot. Musí to risknúť.

Preskočil, prikrčil sa, stuhol – v poriadku, nikde nikoho, žiadny pohyb ani štekot. Prikrčený, ako rodený diverzant, prebehol pod trojdielne okno, zakvačil sa prstami, podvihol sa, zabral špičkami. Okenice boli dokorán, zato okná držali pevne, ani sa nepohli, navyše znútra bol zatiahnutý záves, nič nevidel. Nevadí, prvý pokus nemusí byť hneď úspešný.

Prebehol na bok domu, tu bola šanca dostať sa dnu ešte menšia, spodné okná mali zahasprované okenice.

Prezrel si druhý bok a rýchlo, opatrne, zmapoval situáciu priečelia. Vstupné dvere boli zamknuté dvomi zámkami, spodná bola bezpečnostná. Nič, tadiaľto určite nie, musí sa vrátiť dozadu. Škoda, že si nespomenul skôr, mohol zavolať Kamila, určite by si vedel poradiť, alebo by mu poslal ešte väčšieho machra. Nič, je v tom sám, musí si poradiť.

Pod trojdielnym oknom bolo okienko do pivnice, možno do garáže, ťažko povedať, v každom prípade bolo pootvorené na vetračku. Skúsil škáru, ruka sa zmestila do polovice predlaktia. Málo, vytiahol ju, vyzliekol si bundu, vyhrnul rukáv, skúsil holou rukou. Teraz sa dostal po lakeť. Aj tak málo, na bočný záves nedočiahol, musel si kľaknúť a pritlačiť sa lícom na omietku. Končekmi prstov niečo zachytil, no šmýkali sa. Znova vytiahol, musel zmeniť polohu. Ľahol si na brucho, skúsil siahnuť odspodu, prisunul sa bližšie, ešte bližšie, od námahy zažmúril oči, vzdychol si, zadržal dych, odul líca, potlačil, konečne zachytil…

„Nehýb sa!“ Pokojný hlboký hlas ho priklincoval k zemi. Pivničné okno zalialo ostré svetlo z baterky. „Teraz pomaly vstaň, ruky nad hlavu, otoč sa, aby si videl, prečo by si ma mal poslúchať!“

Krauz sa pozviechal, zodvihol ruky, otočil sa, bolestivo privrel oči, pootočil hlavu. Ostré svetlo ho oslepovalo, no aj to málo, čo videl, mu stačilo – žmúril do deväťmilimetrovej hlavne, mierila mu na čelo.

Posadila ho v obývačke na diván, presne tam, kde už raz sedel pred štyrmi rokmi. Ani vtedy sa neusmievala, ani teraz nemala dôvod. Nezasvietila, stačilo im chabé svetlo z rohovej lampy na vysokej kovovej tyči. Sadla si oproti nemu do kresla, ale iba na kraj. Sedela vzpriamene, nohy pod sebou, pripravená kedykoľvek vyskočiť, uskočiť, zaútočiť, alebo sa brániť. V tvári mala výraz… nemala výraz, kamenná tvár bez výrazu, bez emócií. Čierne nepreniknuteľné oči ho pribíjali na operadlo, sledovali každý jeho pohyb. Slušivý vypasovaný kostým vymenila za rifle a chlapčenskú károvanú košeľu, rozopnutú o jeden gombík nižšie, než nosia chlapci. Detektív si všimol jemnú dámsku retiazku zo žltého kovu a okraje pŕs, zvodne vydutých pŕs. Pekný pohľad, no estetický zážitok kazil kus železa v jej ruke – pištoľ mu stále mierila na čelo. Ruky už nemusel mať nad hlavou, ale to mu za daných okolností žiadnu výhodu neposkytovalo.

„Si tu sám.“

„Som.“

„To nebola otázka, viem, že si tu sám. Chosé o tvojom výlete nevie.“

„Nevie.“

„Burger ani šéf netušia, čo stváraš.“

„Nie.“

Aj keby vedeli, musel zobrať všetku vinu na seba, zodpovednosť niesol iba on, nesmel nikoho namočiť.

„Nikto nevie, kde si.“

„Nie.“

„Môžem ťa pokojne zastreliť ako ostatných, zakopať v lese a nikto ťa už nikdy neuvidí.“ Pohla pištoľou, aby bolo jasné, že to naozaj môže urobiť.

„Za vraždu policajta dostanete doživotie, zhnijete…“

Ukazovák voľnej ruky si priložila na ústa, nebadane prikývla. Pochopil, zmĺkol.

„Za vraždu policajta v službe možno, za výstrel v sebaobrane proti vlamačovi ma nikto súdiť nebude. Ale zbytočne špekuluješ, ja hovorím o niečom inom, o tom, že tvoju mŕtvolu nikdy nenájdu a bez mŕtvoly nie je ani vražda, len dlhodobá nezvestnosť, ktorá sa po pätnástich rokoch skončí vyhlásením za mŕtveho.“

„Vyznáte sa.“

„Samozrejme, veď podľa teba a tvojich kolegov v tom mám dlhoročnú prax.“

Neodpovedal, zase to nebola otázka.

„Teraz to bola otázka,“ ubezpečila ho.

„Či máte?“

„Nie, či podľa teba a tvojich kolegov.“

Prikývol – jasná, stručná odpoveď.

„Pamätáš sa na náš prvý rozhovor na tomto mieste? Okrem iného som vás upozornila, že ste vedľa, že ničomu nerozumiete, nič ste nepochopili a nechápete, do čoho ste zarýpali.“

„Spomínam si, aj ja mám dobrú pamäť.“

„Ako inak, pri odhadovaní ľudí sa nemýlim. Podozrievali ste ma vtedy, podozrievate ma teraz, a ak sa niečo nestane, budete ma podozrievať ďalej.“

Krauz zacítil príležitosť, ešte sa jej nechce strieľať, ešte má chuť rozprávať. Ak to zahrá s citom, s dostatočnou dávkou diplomacie, možno sa z toho dostane.

„Tak urobme niečo, aby sme vás prestali podozrievať.“

„Alebo mohli rovno zavrieť,“ čítala mu myšlienky.

Zamyslela sa. Krauz ju pozorne sledoval, od správneho úsudku možno závisel jeho život. Nesmie sa unáhliť, nesmie ju vykoľajiť, radšej ju nechá, nech si všetko poriadne premyslí.

Premýšľala.

„Asi máš pravdu.“ Došla k záveru, ktorý mu vyhovoval. Radšej mlčal, len aby si to nerozmyslela. „Prenasledujete ma desať rokov, ak sa my dvaja nedohodneme, hrozí mi, že budete snoriť ešte ďalších desať. Načo je to dobré? Aj tak som dúfala, že my dvaja sa raz stretneme a vyjasníme si to. Predpokladala som taký vývoj.“

„Prečo práve my dvaja? Jasne ste mi povedali, že sa sem nehodím, že to nie je práca pre mňa, že mám na viac…“

„A ty si uveril?“

„Sklamal som vás?“

„Čím? Že si uveril? Nie, chcela som, aby si uveril.“

„Že ste ma nachytali v takej nedôstojnej situácii.“

„Aj polohe, chlapče, aj polohe, nielen situácii. Detektív z oddelenia vrážd sa plazí na bruchu pri mojom pivničnom okne, fuj! Aká hanba! To by bola fotografia! Ale nesklamal si ma, práve naopak, potešil si ma, lebo si urobil presne to, čo som si naplánovala.“

„Naplánovala?“

„Samozrejme! Iba som ťa vyprovokovala, aby si dnes v noci nechrápal v posteli, aby si pohol kostrou. Vidíš, pohol si.“

„Naplánovala?“

„Tie reči v kancelárii, nevšímaj si ich, to je moja zaužívaná taktika. Nie si výnimočný a hodíš sa medzi nich, si len fízel, ale ješitný fízel, ješitnejší než ostatní chlapi. Neznášaš neúspech, nemáš rád záhady, musíš nazrieť za plentu za každú cenu. Bože, chlapi! Stačí pomasírovať ego a zdravý rozum vám padne do gatí, jednému ako druhému, všetkým. Vycítila som príležitosť, vycítila som, že ti to nedá, chceš poznať pravdu. Vedel si, že v noci chodím von.“

„Ako by som mohol?“

„Pri náleze pozostatkov môjho manžela vám pomohli chlapci z lesnej správy. Rozprávali ste sa s nimi, mohli vám povedať, že pravidelne v noci stretávajú šialenú ženskú, čo sa im fláka po revíri. Alebo ste ma rovno sledovali, ty a tvoj parťák, ale to je jedno, podstatné je, že si vedel, kde budem o jednej v noci. Predpokladala som, že to využiješ, že tu o jednej budeš aj ty. Trochu detinsky si sa skryl za susedovu dodávku, chyba. Mal si si všimnúť, že okrem dodávky na ulici nikto neparkuje, všetci majú garáže a dvory, len sused sa nezmestí, tak ju necháva na ulici. Keď som prechádzala okolo dodávky, krčilo sa za ňou ešte jedno auto, videla som ťa. Dala som ti dvadsať minút – a hop, už ťa mám. Mohla som ti dať tridsať, stretli by sme sa v pivnici, ale ani tam by si nič nenašiel. Nikde by si nič nenašiel, aj keby si prelozil celý dom, lebo som nikoho nezabila. Ani dnes sa nechystám.“

Pištoľ položila na konferenčný stolík, až cengla o krycie sklo. Vstala, odišla do kúta k renesančnému baru. Štrngala pohármi. Krauz bol od pištole na dosah ruky, ona cez celú šerú obývačku. Nevidela by ho, a aj keby, nestihla by sa vrátiť. Myklo mu rukou.

„Môžeš, je nabitá.“ Obzrela sa, konečne sa usmiala.

Doriti! Fakt je ježibaba alebo má jedno čierne oko aj vzadu?

Nenačiahol sa, zdalo sa mu to pod úroveň.

Priniesla dve napoleonky a jantárovú tekutinu v krištáľovej fľaši, položila ich na stolík. Až teraz sa pohol, nalial, privoňal.

„Zbytočne,“ uzemnila ho. Vzala si svoj, tiež privoňala. „Nespoznáš. Niečo takéto si ešte nepil. Netráp sa, nikto v tejto republike niečo také ešte nepil. Táto koňaková emisia sa nedistribuuje, dá sa získať iba priamo od výrobcu, ale skôr by sa hodilo povedať od autora, lebo výrobca je hnusný technický výraz. Od autora umeleckého diela – tak je to výstižnejšie. Je lepšie získať ho do daru než za peniaze, lebo zhorkne v krku.“

Neštrngli si, iba zdvihli poháre, odchlipli. Krauz znalecky pokýval hlavou. Keby mu niečo podobné naliali U Husáka, povedal by, že zle skladovaný zlomený rum, ale keď to má byť špecialita, tak prosím, pokýval.

„Počúvam,“ povedala.

„Prosím? Myslel som si, že ja budem počúvať.“

„Tak to nefunguje, vieš to dobre.“

Stále bola o krok pred ním, v každej situácii popredu. Pomrvil sa, preplietol si prsty.

„Bez cigarety to nejde, čo?“ Čítala v ňom ako v otvorenej knihe, už ho fakt štvala.

„Ale čoby…“

„Poznám to, sama som s tým zápasila. Tiež som sa hanbila priznať.“

Vstala, priniesla mu popolník. Hrdosť sem, hrdosť tam, schuti si zapálil.

Kým sa vrátila s popolníkom, preletelo mu hlavou pár myšlienok. Kukyho zoznam. Poznámky nepotreboval, čítal ho toľkokrát, že ho poznal naspamäť aj odzadu. Má začať práve tu? Môže staviť na úprimnosť? Klamať sa neoplatí, spozná to, pracuje s klamstvom rovnako dobre ako on. Krpatí pacienti, čo k nej chodia na sedenia, nerobia nič iné, iba klamú, a ona to musí rozpoznať, analyzovať a prijať opatrenia – aj to mali spoločné. Je nielen šikovná, je aj vyškolená a vycvičená, odkope ho, ak začne klamať.

Rozhodol sa, kým sa vrátila.

„Pred desiatimi rokmi sme zachytili…“

„Pred desiatimi rokmi si u nich ešte nebol.“

„Starší kolegovia zachytili…“

„Burger s Hanzelom.“

„Pred desiatimi rokmi Burger s Hanzelom zachytili informáciu…“

„Od koho?“

„Taká skúsená – a taká hlúpa otázka? Kto z nás kedy dobrovoľne prevalil meno svojho informátora?“

Sotva to vyslovil, už aj oľutoval. Neuvážene použil nebezpečné slovo dobrovoľne. Pištoľ mala ešte stále položenú vedľa pohára.

„V poriadku, akceptujem.“

Vydýchol si, ale preňho bežný pracovný nástroj na druhej strane stola ho stále iritoval. Nie nástroj, skôr jeho poloha.

„Dobre, ako chceš.“

Odniesla pištoľ do zásuvky sekretára.

„Počúvam.“ Sadla si, pozorne sa mu zahľadela do očí.

V duchu sa usmial, aj on to tak robil.

„V osemdesiatom piatom zachytili informáciu, že ste v zadnej miestnosti pri trojdielnom okne bičovali nejakého muža.“

Sedela presne v takej istej meravej polohe ako na začiatku. Ani brvou nehla, visela mu na perách. Bolo mu jasné, že takto vydrží až do konca, zbytočne by sa snažil sledovať jej reakcie, zbytočne by sa snažil niečo vyčítať z jej mimiky.

„Chalani sa trochu pomotali po okolí a zistili, že dva roky predtým k vám chodil na sedenia Dušan Očenáš. Pozývali ste si ho domov. Po jednom takom sedení sa stratil, už ho nikto nikdy nevidel, našla sa len teniska na brehu rieky. Policajný pes určil, že je jeho, takéto stotožnenie považujeme sa stopercentné. Predpokladali, že to bol od vás zastierací manéver, že ste ju tam pohodili, aby ste zmiatli vyšetrovateľov. Prečo vás podozrievali? Lebo sa od susedov dozvedeli, že ste nebezpečná beštia, vysadená na chlapcov. Susedovi ste vyfackali syna tak, že mu tiekla z nosa krv. Bál sa podať trestné oznámenie, lebo váš manžel bol veľké zviera, všeobecne sa v ulici hovorilo, že vie zmanipulovať aj políciu, báli sa vás. Bála sa vás aj suseda, pretože ste jej zabili mačku a pribili ste ju na dvere na šope. Tomu hovoríme podporné informácie, dokresľujú charakter páchateľa. Vo váš neprospech svedčil aj ďalší fakt – v tom období sa z diagnostického ústavu stratili traja chlapci, oficiálne boli na úteku, ale práve vy ste ich mali na starosti, vy ste s nimi pracovali, vy ste na nich písali posudky – a hop, odrazu zmizli. A potom prišla najdôležitejšia informácia – stratil sa šofér vášho manžela Jaroslav Michalica. Naposledy bol u vás v pondelok večer, odchádzal pred polnocou, odvtedy ho nebolo. To bol hlavný dôvod, prečo sa moji kolegovia rozhýbali, ale stačila jedna návšteva u vás a dostali po prstoch, radšej utiekli k Balatonu, aby sa na všetko zabudlo. Bolo po prípade, nenaštartovalo ich ani záhadné zmiznutie vášho manžela, hoci šéfovia im prípad priniesli na tácke, dokonca ich prosili, aby sa na to pozreli, báli sa, chceli mať od vás pokoj. Aj vám ho dali, až do tohto utorka, keď ste nahovorili dvojičky pani Bláhovej, aby zabili susede Némethovej mačku a pribili ju na dvere. U nej som bol ja s parťákom, nie starší kolegovia. Ten mačací rukopis, v detailoch neuveriteľne zhodný s minulým, ma vydesil. Nebol problém zistiť, odkiaľ vietor fúka, nebol problém prinútiť dvojčatá, aby sa priznali, a vytiahnuť z pani Bláhovej, s čím zápasia jej deti a meno detskej psychologičky, ktorá im pomáha.“

Krauz sa nemýlil, ani raz nezmenila polohu, ani jedna informácia v nej nevyvolala emóciu, vydržala ako vytesaná zo žuly až do konca. Chvíľu ešte čakala, keď pochopila, že to je všetko, odpila si, povedala iba jedno slovo: „Osem.“

Krauz si tiež chcel zvlažiť hrdlo, no od prekvapenia mu napoleonka zastala na pol ceste k ústam.

„Prosím?“

„Osem bodov.“

„Osem bodov?“

„Narátala som osem bodov, určite ste si ich napísali, lebo policajti musia mať všetko na papieri, bez papiera nevedia fungovať. Ja by som si ich napísala, dala by som im názov Osem hriechov Hildy Wolfovej. Ty si im dal aký názov?“

„Spísal ich kolega bez fantázie.“

„Takže bez názvu, ale predsa.“

Detektív prikývol.

„Osem bodov,“ zašepkala.

Krauz zažil prekvapenie, nie prvé ani posledné tej noci – konečne prejavila emóciu. Tvár si schovala do dlaní, neveriaco pokrútila hlavou.

„Bože, taká blbosť, a Gustáva stála život,“ precedila cez prsty.

Odkryla si tvár, musela sa napiť, pohotovo jej dolial.

„Nerozumiem.“

„Ničomu nerozumiete, nikto, nielen ty! Hovoríš, že ma videli bičovať nejakého muža. No dobre, ako chceš, niečo ti o tom poviem. Gustáv bol energický, temperamentný muž, zastával vysokú funkciu. Dlho študoval, ťažko drel, kým sa vypracoval. Bol zvyknutý rozkazovať, riadiť, bol tvrdý na podriadených, ale aj sám na seba. Doma sa všetko otočilo o stoosemdesiat stupňov, doma sa zmenil na podriadeného, týraného vazala. Zbytočne by si nad tým špekuloval, jednoducho to potreboval.“

Krauz sa nadýchol.

„Áno, máš pravdu, prejavovalo sa to aj v sexe. Musela som ho potrestať, pokoriť, zbiť za všetko, čo v ten deň vyviedol, inak sa mu nepostavil, za normálnych okolností bol impotentný. Robili sme to pravidelne, tak sme žili, tak fungoval náš sexuálny život. A že nás videli? Kto asi? Kto by s tým utekal na políciu? A ako by nás mohol pozorovať? Pravda, na naše sexuálne praktiky sme mali upravenú zadnú miestnosť, občas sme nechali otvorené okenice, občas sme si otvorili okno do záhrady, takže ak nás niekto videl, jedine cez plot, ale ten plot je murovaný, vysoký, nevidieť cezeň, jedine, žeby si niekto pomohol a vyskočil. Nič ti to nepripomína? V osemdesiatom piatom si u nich ešte nerobil, ty si sa naučil nazízať cez ploty až teraz, ty si to nebol, kto by to tak asi mohol byť? Susedia nie, pre tých sme boli aj tak čudáci. Keby nás videl niektorý zo susedov, nechal by si to pre seba, možno by nás poohováral v ulici, ale určite by s tým nebežal na políciu. Náhodní okoloidúci? Áno, je pravda, že vzadu v hájiku je obdivuhodná migrácia, zvlášť v letných mesiacoch, ale náhodná milenecká dvojica by sa pozrela, možno by sa pridali, keď nie, znechutene by odišli, ale ani oni by s tým nebežali na políciu. Tak kto potom? Hovoríš, že nás videli v osemdesiatom piatom? To ešte vedľa býval ten šialený maliar. Nevedel maľovať, ľavý bol aj na poctivú robotu. Niekedy v tom čase sa tu začal obšmietať taký územčistý chlapík, mal oči hada, všetko chcel vidieť, všade snoril, na všetko sa vypytoval, všetko ho zaujímalo. Vraj brigádnik, maliar si ho najal na práce okolo domu, sám bol hnilý aj pokosiť trávnik. Presne tak, brigádnik. Keď išiel maliar na dovolenku, nechal mu kľúče na celé dva týždne, ten odkundes sem chodil aj v noci, poslopkával, televízia mu vyrevúvala na celý dom, prechádzal sa po dvore, akoby mu patril, lozil aj po ulici a zase len gánil, všetko a všetkých sledoval. Ako sa len…“ zamyslela sa, prižmúrila oči. „Kuchár! Presne tak, Marcel Kuchár, to je ono! Priezvisko som možno skomolila, ale krstné meno určite nie. Tisíckrát som cez plot počula: Marcelko, už si urobil toto, Marcelko, už je hotové hento, Marcelko, skoč sem, skoč tam. Marcelko, bol to sliedič Marcelko! Dala by som pravú ruku za to, že ho tvoj kamarát Burger má na výplatnej listine. Takže už vieme, odkiaľ vietor fúka.“

Krauz uznanlivo prikývol, brilantný postreh aj dedukcia. Keby sa prihlásila k nim, okamžite by vymenil Chosého za ňu, to by boli nočné!

„Dušanko Očenáš bol ťažký prípad,“ bez premostenia preskočila na druhý bod. „Bol psychicky chorý, rodina ani netušila ako vážne. Trpel ťažkými depresiami.“

„Ale po vašich sedeniach bol veselý, dokonca brat počul, ako si v kúpeľni pospevuje.“

„Bola to len pretvárka, priznal sa mi, že veľmi citlivo vníma, ako sa jeho matka trápi, ako trpí spolu s ním. Poradila som mu, aby sa doma pretvaroval, aby hral divadielko, že je všetko v poriadku, a aby problémy nosil ku mne, aby sa naplno prejavil len tu. Poslúchol ma, hral divadielko, matke sa uľavilo, celej rodine sa uľavilo, ale o to horšie to bolo u mňa. V hornej izbe sa vyplakal, vytiekol z neho všetok žiaľ, ťažoba, mory, čo ho kvárili. Skúsila som antidepresíva, zle reagoval, skúsili sme sedenia v skupine, nedokázal sa uvoľniť, skúsili sme sedenia u mňa, len chabé zlepšenie. V ten deň, keď zmizol, dokreslil svoj posledný obrázok…“

„On kreslil?“

Vstala, vyšla von, počul ju stúpať po schodoch a za okamih zostupovať. Vrátila sa, bez slova si sadla, podala mu pár listov kancelárskeho papiera.

„Niekedy sa nevedel vykoktať, nevedel vyjadriť, čo ho trápi, tak sme vyskúšali terapiu kreslením. Toto sú jeho kresby za posledný polrok.“

Krauz si prezeral jednu za druhou.

„Používal len ceruzku alebo uhlík.“

„Inú farbu neuznával, len čiernu. Ten posledný list… Áno, to je ono. To je jeho posledná kresba.“

Čierna truhla s ornamentmi sa Krauzovi zdala trochu deformovaná, zle odhadol perspektívu, vzadu bola príliš úzka.

„Toto mi nakreslil, vybozkával ma a so slzami v očiach utiekol. Volala som za ním, ale už sa nedalo nič robiť, nevládal, už sa nechcel so mnou stretávať. Tú tenisku som na breh rieky nepohodila, to Dušan, rozhodol sa.“

Krauz nemo prikývol, jeho spolužiak zo strednej mu potvrdil, že to, čo sa dialo s Dušanovým telom potom, nepatrí do sféry nevysvetliteľných javov alebo fyzikálnych zázrakov, bolo to prirodzené, mohlo to tak byť.

„Jeho brat David ho v noci hľadal, bol tu, videl vás po polnoci prichádzať autom.“

„Rozprávala som sa s ním, vystrašil ma, bála som sa o Dušana. Bratovi som vysvetlila, že sedenie sme skrátili, Dušan bol v zlom stave, nechcel spolupracovať, odišiel. Brat mi neveril, bol drzý, možno len vystrašený, poslala som ho domov.“

„Vrátil sa, videl vás po polnoci v aute,“ trval na svojom detektív.

„Insomnia.“

Krauz nevedel reagovať.

„Nespavosť.“

„Viem, čo je insomnia, neviem, koho sa týka.“

„Mňa. Nemusela by som nič vysvetľovať, ale verím, že je to pre dobro veci. Trpím nespavosťou od vysokej školy. Spávam tri hodiny denne, od druhej do piatej. Občas nemôžem zaspať ani o druhej, vtedy prídu na rad prášky. Viem rozpoznať, kedy spánok nepríde, v také dni sa potrebujem pred spánkom trochu unaviť, chodím do lesa na hodinové prechádzky, občas pobehnem. Niekedy to aj pomôže a konečne zaspím.“

Teraz bola na rade otázka o školskej ceruzke a špinavom rýli v kufri v jej aute, ale ako by vysvetlil, že ich videl? Okrem toho ceruzka nebola Tiborova, už ju nikto nespájal s únosom, tak načo kaziť, čo sa tak sľubne vyvíja? Mlčky prikývol.

„Takže Dušan Očenáš bol ťažký prípad,“ vzdychol si, lebo nevedel nadviazať. „Chudák chlapec…“

„Ten smrad si to zaslúžil.“

Krauzovi od prekvapenia poskočilo obočie.

„Oštiaval mi bránku.“

Nepočúvala ho, bez varovania preskočila na ďalší bod.

„Vyzauškovala som ho na výstrahu ostatným. Chlapci v ulici sa stavili, kto nám najviac pošpiní bránku. Na rade bolo hovno, chceli sa nám vyšpiniť na chodník pred bránku a výkalmi natrieť kľučku. Stávku som zachytila v prvej fáze, keď sa uspokojili len s oštiavaním. Trest musel byť exemplárny, aby ich odradil, zastrašil, zastavil. Vyzauškovala som ho pred celou partiou. Krv tiecť nemala, priznávam, to sa nemalo stať, ale zvŕtal sa, zvíjal sa, uhýbal, jedna facka padla bokom, na nos, to som nechcela. A že sa jeho otec bál oznámiť to na polícii? Že môj manžel vedel manipulovať políciou? Blbosť! Susedia si nás tak zaškatuľkovali, dali nám nálepku, a keď si ťa ľudia onálepkujú, už sa toho nikdy nezbavíš.“

„Onálepkujú?“

„Prvou príčinou bol náš dom, druhou naša povaha. Tento dom som zdedila po rodičoch. Je to starý dom, stavaný v starom štýle a ešte k tomu tie vežičky v rohoch, nečudo, že im pripadal ako z iného storočia, ako rozprávkový zámok. Všade naokolo vyrastali nové moderné domy, len náš sa nemenil. Do stredoveku zaradili aj nás, nemali sme deti, nemal nás kto zblížiť s okolím, nechodili sme na susedské návštevy, nikto nás nevolal, nikoho sme nepozývali ani my, žili sme uzavretým životom v našom kaštieli. To nerobí dobrotu. Keď ľudia niečo nepoznajú, začnú sa toho báť, začnú si vymýšľať. Môjho manžela videli chodiť do práce a z práce na šesťstotrinástke, mal osobného šoféra, občas ho počuli kričať, to stačilo, aby z neho spravili despotu, manipulátora – a zo mňa strigu. Posadili nás do koča smerujúceho do stredovekého zatratenia a my sme nemali v rukách liace ani brzdu, iba sme sa prekvapene viezli. Po čase sme s tým prestali bojovať, utiahli sme sa ešte viac, ale útoky a sprosté ohováranie neprestalo. Olej do ohňa prilievali menšie roztržky, napríklad so susedou vedľa. Tisíckrát som ju prosila, aby si ustrážila mačky, že mi ničia záhony, chodia ku mne na záchod, príšerne nám smrdel trávnik. Iba sa smiala, tak som jednu otrávila. Nie u nej na dvore, nie tak, žeby som jej prehodila otrávený kus mäsa, stalo sa to u nás, na mojom dvore, zožrala jed na potkany. Všetko som jej vysvetlila, ale ona nás roznosila po celej ulici, a aby tomu dodala šťavu, vymyslela si, že som jej mačku pribila na dvere šopy. Stará striga jedovatá! Nepribila som, ale nebolo to komu vysvetľovať, zase sme mali nálepku, susede uveril každý, nám nikto.“

Krauz si zapálil druhú, ani tento bod nekomentoval, so sprostými ohováračskými rečami mal aj on svoje skúsenosti.

„Tí traja chlapci z detského domova musia byť náhoda, mala som tam na starosti desiatky takých,“ pokračovala ďalším bodom.

„Už sa našli,“ pomohol jej Krauz.

„Našli?“

„Jeden sa vrátil pred Vianocami, druhý sa prefetoval, tretí robí rušňovodiča a normálne žije, vychováva deti.“

„No prosím, ani som sa nemusela namáhať, aj policajti vedia niečo zistiť.“

„Informáciu zistil kolega, čo ho tak máte v zuboch.“

„Všetci ste tam, mám veľa zubov.“

„Ale zistil to Burger s kolegom.“

„No a…? Vy ste zase vybuzerovali dvojičky, jedna-jedna.“

„Poslali ma tam, musím počúvať rozkazy nadriadených. Okrem toho dvojičky boli iba vedľajší produkt, s parťákom sme išli vyšetrovať vraždu.“

Pre zmenu teraz jej poskočilo obočie.

„Suseda Némethová zahlásila na linku stopäťdesiatosem vraždu Lívie, ale do telefónu nepovedala, že Lívia je mačka, to sme zistili až na mieste.“

„Kristepane, zase mačka! Vtedy mačka, teraz mačka, ja sa tých beštií do smrti nezbavím!“

„Pribitá mačka,“ opravil ju Krauz. „Vtedy pribitá mačka, a teraz zase pribitá, hoci, ako sa ukazuje, vtedy to bol škodoradostný, zákerný výmysel susedy, teraz bola iba zavesená na klinec, nebola pribitá. Ale zabili ju, umlátili ju motykou.“

„Umlátili? Mne povedali, že ju našli mŕtvu a iba ju zavesili na dvere, aby susedu vystrašili.“

„Nie, v šope som našiel vražedný nástroj, motyka bola od krvi a tvar oceľovej špice sa zhodoval s ranami na jej tele. Pochovával som ju, prezrel som si ju, zhoda je neodškriepiteľná, v tom sa vyznám. Takže klamali?“

„Klamú stále, notoricky.“

„Prečo by to robili?“

„Dvojičky sú ako dve neriadené strely, majú vážnu osobnostnú poruchu, sú nezvládnuteľní. Nevedia si s nimi poradiť v škole, nevie si rady matka, otec sa zo zúfalstva obrátil o pomoc na mňa. Ja som pre nich autorita, v mojej prítomnosti nemôžu robiť nič, čo im nedovolím, cvičím ich, vyžadujem disciplínu, je logické, že ma nenávidia, lebo sa ma boja. Som prvý človek v ich živote, s ktorým si nevedia rady. Zacítili príležitosť, ako sa mi pomstiť, tak ju využili, ale mne do očí klamali, že ju našli mŕtvu. Dúfam, že ti je jasné, že som ich na nič nenahovárala, bol to ich nápad.“

„Boja sa vás? Nesedí mi to. Prečo by hneď po našej návšteve donútili matku, aby vás zavolala? Prečo si žiadali sedenie?“

„Lebo sa poradili a prišli na to, že prestrelili. Tušili, že horor, čo vám zavesili na nos, sa na nich zosype. Potrebovali so mnou hovoriť skôr než vy, aby som sa aspoň časť dozvedela od nich. Nepodceňuj ich, hlavy im pracujú inak než naše, a keď sa tie dve blonďavé gebule spoja – hotová katastrofa.“

„Pani Bláhová to s nimi nemá ľahké,“ pripustil detektív. Videl to na vlastné oči.

Na chvíľu ostalo ticho, ani jeden nevedel nadviazať. Krauzovi sa rúcal domček z karát jedno poschodie za druhým, jeden bod za druhým, ona nevychádzala z úžasu, čo všetko sa dá skombinovať zo lží, z poloprávd, no hlavne zo skreslených informácií od zákerných ľudí.

„Osem je málo,“ nadhodila.

„Akože málo?“

„Osem bodov je málo, chýba deviaty – únos. Zoznam nie je kompletný.“

„Únos nie je dôležitý, to sa vysvetlilo.“

„Nie je dôležitý? Ale veď práve preto ste ma dali sledovať, preto ste ma odpočúvali, podozrievali ste ma.“

„Áno, pretože bol deviaty. Keby bol prvý a sám, ani by nás nehlo, ale bol až deviaty, takže vo svetle…“

Dobre, dobre,“ zastavila ho natrčenou dlaňou, „vykašlime sa na svetlo, hovorme otvorene. Dúfam, že som ti jasne odpovedala na všetky otázky, že som vysvetlila všetky body.“

„No…“ Krauz nebol spokojný, niečo mu chýbalo.

„Aha,“ pochopila.

„Dával som pozor.“

„Nepochybujem.“

„Dva body chýbajú.“

„Dobre, čo o ňom vieš?“

„O Jarovi?“

„A o kom?“

„Ale teraz by som chcel počúvať, nie stále rozprávať. Inak nehrám.“

„Ale áno, už si zašiel priďaleko, teraz pred koncom to nevzdáš, hráš ďalej. Čo o ňom vieš?“

Nemal inú možnosť, fakt to nechcel vzdať teraz, pred koncom.

„Bol pondelok, august osemdesiatpäť, presný dátum neviem…“

„Pondelok, piateho augusta,“ doplnila nenútene, akoby si pamätala všetky pondelky od narodenia.

„Večer k vám prišiel Jaro Michalica…“

„O desiatej.“

„Manžel mal ísť na druhý deň na služobnú cestu, chcel sa s ním dohodnúť na detailoch.“

Žiadna námietka, nebadane prikývla.

„Už neodišiel, odvtedy ho nikto nevidel. Zdroj uviedol, že váš manžel mu požičal tridsaťtisíc na kúpu taxíka, ale potom si to rozmyslel a chcel peniaze naspäť, vydieral ho, tlačil, chlapec zháňal peniaze kade-tade po kamarátoch, napokon rezignoval a večer išiel k vám ako do jamy levovej. Aj to tak pred zdrojom komentoval, že čo si nadrobil, to si aj dnes večer vyžerie. Dali ste mu to vyžrať? Aj on pocítil pálenie biča? Sexuálne harašenie sa vymklo z rúk, niečo sa pokašlalo?“

Otázky boli priamy úder na bradu, mala sa zložiť, hodiť do ringu uterák, alebo sa rozčúliť, že je to nehorázna lož, a klamať vo svoj prospech, no nespravila ani jedno, ani druhé.

„Nepochopil si, že bič bol nástroj len pre môjho manžela? Len preňho, pre nikoho iného. A peniaze? Môj manžel peniaze nepožičiaval, nikdy, za žiadnych okolností,“ začala vysvetľovať s ľadovým pokojom, ani zrak neodvrátila, hypnotizovali sa navzájom.

„Neklamte!“ Krauz už bol na koni, už sa nemusel báť zastrelenia, už sa spamätal, oklepal, zase to bol detektív Richard Krauz z oddelenia vrážd.

„Ale, aká premena. Doteraz nám to fungovalo, čo sa stalo?“

„Tu už nejde o fazuľky.“

„Nikdy nešlo, aj tie prvé body boli dôležité. Pre teba možno nie, pre mňa veľmi.“

„Možno ste si ma len pripravovali na lopatu. Nakŕmili ste mi uši, aby ste si získali moju dôveru.“

„Také lacné finty na detektíva z oddelenia vrážd? Tak zle si ma odhadol? Až tak som ťa precenila?“

„Prosím vás…“

„Nepros, počúvaj! Gustáv nikdy nepožičiaval peniaze, Jarovi by nepožičal už z princípu, nepripustil by vzťah dlžník – veriteľ medzi podriadeným a nadriadeným. To, čo ti teraz poviem, viem preto, lebo po tom pondelku sme sa s manželom rozprávali, prešli sme si udalosti jednu za druhou, časovú postupnosť, veľa vecí mi vysvetlil, preto ich viem. Nepozastavuj sa nad tým, odkiaľ môžem vedieť toto, odkiaľ hento, jednoducho sme sa porozprávali, dali sme hlavy dokopy. Gustáv mi povedal, že Jaro ho žiadal o pôžičku, a naozaj mu povedal, že sa chce osamostatniť, že si chce kúpiť taxík. Manžel ho odmietol, Jaro drankal, otravoval, odrazu prestal. Presne to sa nám zdalo podozrivé – že prestal.“

„Ako prestal?“

„Otravoval začiatkom leta, začiatkom prázdnin, potom v polovici júla prestal, akoby uťal. Gustáv sa ho pýtal, čo je, či je všetko v poriadku, a Jaro prikývol, že už nepotrebuje peniaze, že všetko je v poriadku. Lenže nebolo, začiatkom augusta začal znova, že predsa len by tie peniaze potreboval, ale manžel nezmenil stanovisko. V pondelok piateho prišiel o desiatej večer, naložil do auta nejaké písomnosti, chvíľu sa dohadovali s Gustávom na termíne zajtrajšieho odchodu, znova spomenul peniaze, znova dostal odmietavú odpoveď a to bolo všetko. Presnejšie, ja som si myslela, že to bolo všetko, lebo som zabudla na malý detail. Malý, ale, ako sa neskôr ukázalo, kľúčový detail. Keď Jaro odchádzal, manžel za ním zavolal, aby skočil do pivnice a naložil debničku značkového vína. Gustáv pil len špeciálne značky, rád sa prezentoval, bolo mi jasné, že cestou zo služobnej cesty sa niekde stavia a niekto bude bohato obdarovaný. Jaro zbehol do pivnice, naložil debničku, z chodby zahulákal, že už odchádza, zabuchol dvere a odišiel. Nebolo to nič zvláštne, bežne od nás odchádzal len tak, nevyprevádzali sme ho, poznal dom, poznal dvor, vedel, čo má ako zavrieť, vedel, kade má ísť.“

„Koľko bolo hodín?“

„Správne, teraz by mali prísť na rad časové relácie.“ Vyschlo jej, musela sa napiť. Rukou mu naznačila, že stačilo, že už nechce doliať. „Bolo pol dvanástej, možno pár minút pred pol dvanástou. Jaro odišiel, počula som štartovať auto, počula som hukot motora slabnúci v diaľke. Gustáv si šiel ľahnúť, pred cestou sa vždy potreboval vyspať. Nasadil si slúchadlá, lebo keď sa chcel naozaj dobre vyspať, počúval tichú klasiku. Keď som si šla ľahnúť k nemu, skontrolovala som ho, mal ich. V tú noc som nebola behať, nechcelo sa mi, zobrala som si tabletky. Pomohli, asi o druhej som zaspala. Vstali sme o piatej, ja normálne, Gustáv na budík, ale naťahoval si ho len pre istotu, vedel, že najlepší budík som ja. Normálne sme sa naraňajkovali, odrazu Gustáv znervóznel, volal do práce, rozčuľoval sa, kričal. Jaro tu už dávno mal byť, no neprišiel. Šesťstotrinástka bola v práci na dvore ako vždy, ale Jaro neprišiel. Poslali mu náhradného vodiča. Vrátil sa podvečer, najedol sa, osprchoval, vzal si naše auto a išiel von. Povedal mi, že ho ide hľadať, že Jaro mu včera večer povedal, že sa ešte zastaví na pumpe poumývať auto a natankovať, až potom zaparkuje. Gustáv vedel, kam chodí na pumpu, párkrát tam boli spolu tankovať. Gustáv ho šiel hľadať, chápeš? Prečo by ho šiel hľadať, keby ho zabil? Kde je tam logika? Vieš mi to vysvetliť, detektív?“

Nevedel, aj jej to povedal.

„Je to hlúposť.“

Neprotestovala.

„Všetkému by som uveril, ale prečo by ho išiel hľadať? Muž vo vysokom postavení pôjde len tak hľadať nejakého šoféra, ktorý si len tak zmyslel neprísť načas do práce? Určite nie!“

Vzdychla si.

„Už som sa bála, že som ťa príliš vystrašila, že si ostal v šoku. Sedíš tam scvrknutý, akoby som na teba ešte mierila. Ale nie, vidím, že už sa preberáš k životu, začínaš rozmýšľať. Dobré znamenie, takže ti môžem povedať aj pointu.“

Mal sto chutí skočiť jej po krku. Po peknom krku.

„Ráno sme sa naraňajkovali, ale hneď na to spustil Gustáv krik. Niekto nás v noci vykradol. Išiel si do pracovne po veci a našiel na zemi zápalku. Fintu so zápalkou som ho naučila ja. Zásuvka na jeho pracovnom stole bola pod stolom na úrovni kolien nekrytá, dalo sa na ňu siahnuť. Poradila som mu, aby na jej horný okraj dával zápalku. Kto to nepozná a bez jeho vedomia otvorí zásuvku, zápalku zhodí. Zámka na zásuvke bola zamknutá, ale je to len taká obyčajná zámka, čo sa dáva do stolíkov, kto sa v tom vyzná, otvorí ju aj sponkou do vlasov. Zámka bola zamknutá, ale zápalka bola na zemi, a keď otvoril zásuvku, zistil prečo, štyridsaťtisíc osemsto korún bolo preč. Dával ich tam pred týždňom, vybral z banky, chcel kúpiť nové auto. Peniaze boli preč. Prehľadali sme celý dom a našli sme aj prístupovú cestu. Dolu v pivnici bolo zabuchnuté okno, presne to, pred ktorým si sa tak nedôstojne plazil.“

„Prosím…“

„Nepros, ešte som neskončila! Okno malo byť otvorené na vetračku, lebo pár dní predtým som rozbila fľašu s riedidlom, museli sme vetrať. Určite bolo otvorené na vetračku, lenže teraz bolo zabuchnuté. Nezaistené, iba pribuchnuté, to znamená, že páchateľ sa po krádeži snažil zvonka okno privrieť, ale zavesiť ho do pántov navoľno, aby zostala škára, to nedokázal, nezmestila sa mu ruka, tak ho iba zvonka pribuchol. Posledný v pivnici bol Jaro, vyháčkoval okno, pripravil si prístupovú cestu. Gustáv zúril, ráno čakal na Jara, a keď nechodil, volal do práce, ani tam sa neukázal. Prikázal sekretárke, aby mu volala domov, aby ho vyhrabala hoci aj spod zeme, ale nevyhrabala. Nakoniec mu poslali náhradného vodiča, na služobnú cestu ísť musel, no sotva sa vrátil, skočil do auta a šiel ho hľadať. Bol na pumpe, bol u nich doma, ale od pondelka večera ho nikto nevidel, Gustáv nezachytil ani jednu stopu. Jediné, čo si vykoledoval, bola natrhnutá pera. A potom prišli tvoji kolegovia, strkali nos, kam nemali, a všetko skomplikovali.“

„Natrhnutá pera?“

„S niekým sa pochytil, nebolo to dôležité, nevypytovala som sa.“

Skončila, ani sa nepohla.

„A tomu mám veriť?“

Pohodlne sa oprel, doširoka roztiahol ruky, lakte zavesil na operadlo divána. Pochybovačne sa zaškeril.

„Nepreháňaj to s tou bystrosťou.“

„Nočný zlodej? Vyraboval vám dom a vy ste sa ani nezobudili? To vážne?“

„Spálňa je hore, pracovňa dolu. Gustáv mal na ušiach slúchadlá a ja som si vzala tabletky.“

„Povedzme. Prečo ste nevolali políciu?“

„Hanba, sprosté reči v ulici, škodoradostné úškľabky susedov, policajné vyšetrovanie, debilné otázky, odkiaľ máte toľko peňazí, prečo ich máte v zásuvke, komu ste o nich hovorili, nafingujete poistnú udalosť… Mám pokračovať?“

„Za štyridsaťtisíc osemsto korún by mi stáli aj tie úškľabky.“

„Keby bol výsledok istý, tak aj nám, ale vtedy sa byty vykrádali ako na bežiacom páse. Len otrava s políciou. Okrem toho videl si už niekedy byt po nálete kriminalistických technikov? Nie? Ten zasratý strieborný prášok nepoumývaš ani rakúskym sprejom na nábytok a náš nábytok má podstatne vyššiu cenu než nejakých všivavých štyridsaťtisíc.“

„Vraj všivavých štyridsaťtisíc! To sa u vás len tak mirnix-dirnix povaľuje po zásuvkách všivavých štyridsaťtisíc?“

„Boli sme solventní manželia, zdedila som nielen tento dom, okrem toho sme obaja dobre zarábali – a nepovaľovali sa, chceli sme kúpiť nové auto.“

Neuveriteľný príbeh, nepravdepodobný! Hoci vyrozprávaný vierohodne, s presvedčivými prvkami, aj tak mu pripadal ako rozprávka. Nepáčilo sa mu to, nepodarená rozprávka.

„Takže si to zosumarizujeme.“

„Výborne, na to som sa celý večer tešila. Policajné zosumarizovanie nám určite celú záhadu objasní.“

„Vy z krádeže podozrievate Jara Michalicu,“ pokračoval, nedal sa zaskočiť jej posmešným tónom. „Z poškodeného sa šmahom čarovného prútika stáva páchateľ. Ukradol vám peniaze, musel sa skryť, ale skryl sa tak dobre, že dodnes ho nikto nemôže nájsť. Jupí! Vážení, máme tu víťaza novej olympijskej disciplíny, hra na skrývačku.“

„Neviem, kde je, neviem, čo sa s ním stalo, ale bol tu večer pred krádežou a v Gustávovej pracovni sa vyznal, často v nej preberali pracovné záležitosti, pravda, na jeho úrovni, to znamená, čo má kedy a kam zaviezť, kde ho má vyzdvihnúť a podobne. O peniazoch nevedel, pripúšťam, s tým by sa mu Gustáv nikdy nezdôveril, ale mohol ísť len tak, nablind. Prístupovú cestu si mohol pripraviť v pivnici, bol tam sám.“

„Mohol, ale dôkaz nemáme.“

„Nie.“

„Ani o tom, kam išiel.“

„Gustáv ho hľadal na pumpe, to je posledná stopa.“

„Nie, posledná stopa je pre mňa váš dom. Nepresvedčili ste ma.“

„Škoda, tak som sa snažila.“

„Prečo si zo mňa stále usierate?“

„Ja? Ak si tu niekto z niekoho usiera, tak je to váš informátor.“

„Prosím?“

Zase ho šokovala, zase ho predbiehala.

„Kto vám nakukal, že Jarovi požičal môj manžel? Kto vám nahovoril, že Gustáv ho vydieral, tlačil ho do kúta? Kto sa vás snažil presvedčiť, že v pondelok večer k nám išiel Jaro ako na popravu, skormútený, so zvesenou hlavou? A tie sprosté reči, že čo som si nadrobil, si aj vyžeriem, prosím ťa! Zamysli sa nad tým!“

Už sa zamyslel, už hodnú chvíľu bol na vážkach. Stál každou nohou na inej kryhe a prúd ich od seba vzďaľoval a vzďaľoval. Ak nechcel prísť k bolestivému úrazu, musel sa rozhodnúť, a to čo najskôr.

Postrehla, že váha, také momenty vedela majstrovsky využiť.

„Môžeme…“

„Počkajte, čo sa mi snažíte naznačiť?“

„Váš informátor vás poriadne natiahol.“

„Nie je to informátor, iba zdroj. Informátor prináša informácie za peniaze, alebo zo zlomyseľnosti, zdroj iba rozpráva, spomína, nevie, že informuje, nič z toho nemá.“

„V poriadku, tak váš zdroj vás poriadne natiahol. Aký mal motív, prečo by to robil?“

Pokrútil hlavou.

„Ale existuje, áno? Tú báchorku si si nevymyslel, tú ti niekto porozprával.“

Prikývol.

„Má váš zdroj k Jarovi nejaký vzťah?“ teraz dedukovala zaňho.

Ani neprikývol, ani nepokrútil.

„Je, alebo bol v tom čase solventný?“

Krauz sa hodil na operadlo, fakt by ju najradšej vymenil za Chosého, a nielen pre jej zvodný výstrih.

„Nezízaj, pozri sa mi do očí! Premýšľam aj za teba.“

Ona už nechcela, ale on si musel dať. Vyprázdnil pohár, gestom mu dovolila ešte jeden.

„Dobre, dobre…“ snažil sa usporiadať si myšlienky. „Dobre, dobre…“ šomral dokola.

Nereagovala, trpezlivo čakala, čo z neho vypadne.

„A čo október osemdesiatpäť? Tá nezmyselná poľovačka. Váš manžel nebol poľovník.“

„Vyčerpali sme už všetky body?“

„Nie.“

„Všetky okrem tohto?“

„Áno.“

„V kancelárii som prirovnala moje kontakty s políciou k príbehu rozdelenému na kapitoly. Prvá sa začala v osemdesiatom piatom, druhá pokračovala pred štyrmi rokmi, teraz ďalšia…“

„Nerozumiem.“

„Môj manžel je iná kapitola, nepredbiehaj.“

„Ale súvisí…“

„Nepredbiehaj!“ zahriakla ho dosť rázne, aby pochopil, že nadnes stačilo.

„V poriadku, keď nie, tak nie. Čomu z toho môžem veriť?“

„Všetkému.“

„Rátate s tým, že to prijateľnou formou oznámim kolegom.“

„To závisí od teba.“

„Rátate s tým? Áno – alebo nie?“

„Áno.“

„Vybrali ste si ma ako najslabší článok v reťazi, alebo ako najsilnejší.“

„Nefandi si.“

„S najslabšími sa nebavíte, tých ovládate.“

„Vidíš, sám si si odpovedal.“

„Neodpovedal! Rozprávali sme sa, alebo ste ma iba manipulovali?“

„Ako si to pociťoval?“

„Teraz nie sme na terapii.“

„Ale nejaký výsledok by z nášho sedenia predsa len mohol byť, stačí sa len trochu snažiť, rozhliadnuť, dovidieť aj ďalej, nielen na špičku nosa.“

Nemalo význam pokračovať, keď chcela, vedela byť odporná. Aj keď nechcela. Dopil, vstal, vstala aj ona, ruky si nepodali.

„Vonku sa opráš, ten múr je už zvetraný.“

„Áno, mami.“

Odprevadila ho až k dverám. Postavila sa zo strany kľučky, oprela sa o stenu. Krauz stál pri pántoch, ale pántami sa dvere neotvárajú, okolo pántov sa točia, či chcel, či nechcel, aby sa dostal ku kľučke, musel sa nahnúť k nej, pristúpiť. Neuhla ani o centimeter. Odrazu stáli zoči-voči, nosmi sa skoro dotýkali. Fascinovala ho jej tvár, aj zblízka bola atraktívna, skoro žiadne vrásky. Neprirodzene tmavé oči sa jej divo leskli, takmer nebolo rozoznať zreničku od dúhovky. Cítil pach jej dychu, jej živočíšne teplo. Chvíľu ju nasával.

„Ale to by bolo vrcholne neprofesionálne,“ zašepkala.

„Ja som ani…“

„Z mojej strany,“ spresnila, aby si nenamýšľal, žeby u policajta, čo sa sexu týka, hľadala nejakú profesionalitu.

Na prahu sa ešte otočil.

„A netykajte mi, pani Wolfová.“

„Sa neposer.“

Krauz mal dve možnosti: buď povie kolegom pravdu a porozpráva im, čo v noci zažil, a bude riskovať, že mu aj tak neuveria, alebo sa zahrá na tajomného vševedka. Nad možnosťami rozmýšľal celou cestou do roboty.

Na rannom rozdelení do práce nebolo nič nové, žiadna nová vražda, Mayor si zapísal dennú prácu do zošita, prepustil ich s tým, že od kancelárie stoštyridsaťjeden očakáva, že celý prípad administratívne upracú, nechce už o ňom ani počuť.

„Je piatok, dnes nerobím,“ popľul si do dlaní krpatý Kuky. „Študujem,“ zahĺbil sa do učebnice angličtiny.

„Navrhnem šéfovi, aby ti znížil služobný príjem,“ vyhrážal sa Hanzel. „Nie je z teba žiadny osoh.“

„For mi bihajnd mi.“

Všetci stuhli. Kukyho brilantná angličtina im vyrazila dych.

„A to má byť čo?“ spýtal sa Krauz.

„Pre mňa za mňa. Že sa práve ty, starý angličtinár, pýtaš.“

Krauz nemal chuť rozohrať s Kukym hru na slovíčka, týmto smerom sa dnes nechcel uberať, nechal ho, nech si študuje, aspoň nenarobí žiadnu škodu. Jedno mu však bolo jasné – informačnú kanceláriu pre zahraničných turistov s ním otvárať nebude.

„Edo…“ začal váhavo.

„Riško?“

„Bavíme sa?“

Burger zložil noviny, zadusil cigaretu.

„Máš nejaké pochyby, chlapče?“

„Nemohol som v noci spať.“

„Ani ja, Riško.“

„Premýšľal som.“

„Aj ja.“

„Môžem prvý?“

„Do toho.“

„Ako sme uvažovali?“

„Rozvážne a smelo.“

„Nie, počkaj, nerob si žarty, myslím to vážne.“

„Už som ticho, počúvam.“ Burger si zapálil novú cigaretu, pohodlne sa oprel.

„Ako sme od začiatku uvažovali? Hilda je vinná, všetko má na svedomí beštiálna Hilda, za všetkým je záhadná Hilda, Hilda, Hilda, Hilda. A aby sme sa v tom utvrdili, aby sme presvedčili sami seba, ešte sme si aj vypracovali zoznam…“

„Neserte ma!“ ozvalo sa spoza učebnice.

„Ty drž hubu a študuj! Potom sa nám verzie začali rúcať ako domček z karát, jedna za druhou. Zo zoznamu nám vypadol únos, ty si zistil, že tí traja chovanci sa nestratili, my s Chosém sme zistili, že Dušan sa mohol pokojne utopiť a jeho telo sa nemuselo nájsť. Čo keby sme v tom pokračovali?“

„Šaňo si nepraje…“

„Nie vo vyšetrovaní Hildy,“ prerušil ho Krauz. „V nevyšetrovaní.“

Taká hovadina zaujala aj ostatných, Váňa sa prestal mordovať s fľašou kyslých uhoriek, Chosé v kresle odložil časopis, Hanzel schoval handričku aj vyleštenú pištoľ, len študentovi bolo všetko jedno.

„Zle som sa vyjadril,“ uvedomil si Krauz, „chcel som povedať, že by sme mali uvažovať aj inak. Čo ak nesedia ani ostatné body v zozname? Chápete ma?“

Nikto neodpovedal, bola to jasná odpoveď.

„Pozrite sa na to bičovanie. Čo vlastne videl Marcel Kuchárik? Čo ak to nebolo mučenie? Čo ak tam nevisel nevinný okoloidúci? Mohol to byť jej manžel a iba sa venovali excentrickej, ale nevinnej predohre.“

Burger nahol hlavu nabok, bol zvedavý, kam kolega smeruje, čo sa z toho napokon vykľuje.

„Alebo ten zbitý chalan v ulici. Preveril niekto susedov, pýtali sme sa na povesť Wolfovcov v ulici, zaujímal sa niekto o ich spolužitie s ostatnými? Nikto. Čo ak ju tí smradi krpatí prenasledovali, robili jej zle, osrávali im rohožku, oštiavali plot…“ ani nedokončil, zlyhala mu fantázia, na viac si z detstva nespomenul. „Pribitá mačka. Nikto sa nezaujímal o príčinu, prečo by to robila, a či suseda nemala dôvod vymyslieť si niečo také. Presne ako tie nezvládnuteľné dvojičky, cvičila ich, prikazovala im, zakazovala im, vychovávala ich, no nie je to dôvod na pomstu? Nenávideli ju, báli sa jej, tak ju hodili do pľacu, že ich nahovorila.“

Krauz sa tiež oprel, behal pohľadom z jedného na druhého. Zapálil si, aby pochopili, že to je všetko, nech sa vyjadria.

Nikto sa nechcel vyjadriť, je piatok, zajtra bude sobota, nech si vraždy aj úmorné vyšetrovanie trhnú nohou.

„To je všetko?“ postrčil ho Burger.

„No.“

„Nie, nie je. Akosi si zabudol na dva detaily. Alebo vražda Jaroslava Michalicu a Gustáva Wolfa ti nestoja za zmienku?“

„Veď k tomu som sa chcel dostať.“

„Tak už si tam, počúvam.“

„Čo ak s tým Hilda nemá nič spoločné? Uvažovali sme aj o inom páchateľovi? Nikdy. Desať rokov je to jej robota a s tým sme sa uspokojili.“

„Má to byť výčitka?“

„Nie, vy dvaja s Otom ste s tým začali, ale o prípade už štyri roky vieme aj my, a nič sme nespravili. Nemáme si čo vyčítať.“

„Ja nie,“ ozvalo sa spoza učebnice. „Nič som nevedel, až teraz ste mi povedali.“

„Už som ti povedal, aby si sa venoval štúdiu, a neruš dospelých pri vážnej debate. Edo, žiadne výčitky, také niečo nerobíme. Iba uvažujem proti prúdu. Doteraz sme sa dali unášať, hojdali sme sa na vlnách, až sme sa dali učičíkať, ale ja skúšam veslovať proti prúdu. Kukyho zoznam by sme mali otočiť hore nohami, alebo, ešte lepšie, otočiť popísanou stranou dolu a začať na čistú stranu, odznova. Pýtam sa, prečo sme sa sústredili na Hildu? Lebo sme sa z jedného zdroja dozvedeli, že sa podozrivo správa a Jaro bol u nich v noci v pondelok pred služobnou cestou, potom sa stratil. Ale naozaj od nich neodišiel? Naozaj je to posledná stopa? Kto to kedy preveril?“

Burger sa zahniezdil na stoličke, našiel si pohodlnejšiu polohu. Prepaľoval kolegu pohľadom. Krauz sa tváril, že si ho nevšíma, hral sa so zápalkovou škatuľkou – dával jej frčky raz spredu, raz zozadu, potom zboku. Škatuľka poskakovala po stole, Krauz ju naháňal prstom, bavil sa, čakal na reakciu.

Burger ho pozoroval, premýšľal.

„A Wolf?“

„Čo Wolf? Nestačí ti Michalica? Najprv jedno, potom druhé.“

„Aha.“

Burger chvíľu váhal, uhladil si fúzy.

„No, viete čo, vážení? Urobíme malú zmenu. Vy máte čo robiť a my dvaja s Riškom sa prevezieme, Chosé s Otom nás ospravedlnia. Rišo, ber auto, padáme!“




27

*

Burger vydržal ticho vo výťahu a aj chvíľu v aute, sotva vyšli z dvora, spustil.

„Ty si s ňou hovoril?“

Krauz prikývol.

„V noci?“

Prikývol.

„Nevydržal si a zatelefonoval si jej?“

Pokrútil hlavou.

„Stretli ste sa vonku?“

„Nie.“

„Tak potom…?“

„Bol som u nej.“

„Ako – u nej?“

„U nej doma.“

„Doma? Ty nie si normálny?“ vzkypel starší kolega. „Čo ti to napadlo?“

„Neviem, musel som.“

„Prekotil si ju?“

„Nie.“

„Pojebal si ju, jasné!“

„Nie!“

„Vyjebala ti mozog z hlavy a nasadila ti tam sprosté bludy.“

„Nič mi nenasadila.“

„Určite! Je to psychologička, navyše pekná psychologička – a vie o tom, vie to využívať! Je to manipulátorka!“

„Je stará a škaredá.“

„Debil, teraz si sa prezradil. Aspoň to stálo za to?“

„Nič nebolo, nerozumieš? Nepočúvaš ma?“

„Tam zastav.“ Burger ukázal na odstavné parkovisko.

Krauz poslúchol, zastal, vypol motor, pohodlne sa zošuchol na sedadle, prijal ponúknutú cigaretu.

„Tak poďme na to, ale podrobne, a len pravdu.“

„Vedel si, že sa chcem s tebou rozprávať?“

„Mám ťa prečítaného ako vlastné…“ nevedel si spomenúť, ako sa to končí. „Boty? To je blbosť,“ zašomral namrzene.

„Preto si ma vytiahol von?“

„Aj preto.“

„Prečo ešte?“

„Uvidíš, teraz hovor.“

Krauz mu pomaly a podrobne porozprával zážitky z noci.

„Bože, ako sa hanbím,“ uzavrel jeho rozprávanie Burger.

„Ty? Za čo?“

„Toto sme ťa s Otom učili, takto sme ťa vycvičili? Necháš sa nachytať ako zelenáč! Akcia pri tom pivničnom okne musela byť zážitok.“

„Bol, skoro som si cvrkol.“

„Mala ťa rovno zastreliť, bol by aspoň pokoj.“

„Ďakujem za milé slová.“

„Rado sa stalo. Ale k samotnej podstate si sa neprepracoval, žiadny hmatateľný dôkaz si nezískal, je to zase iba mútenie kalnej vody, nič podstatné, nič použiteľné nemáme. Takže nemáme ani dôvod meniť smer vyšetrovania, nemáme dôvod považovať ju za nevinnú, nemáme…“

„A nie je to jedno?“

„Čo?“

„Že nemáme nič v rukách. Edo, uvedom si, že ani doteraz sme nemali nič v rukách. Podozrievali sme ju, ale ani v jednom prípade sme nemali nič v rukách, a keď sme sa jednotlivými bodmi začali zaoberať podrobnejšie, odrazu sme zistili, že niektoré fakty hrajú v jej prospech. No tak teraz začnime tiež od nuly, ale s tým, že otočíme o stoosemdesiat stupňov, že uplatníme prezumpciu neviny a budeme vychádzať z predpokladu, že je čistá. Začneme preverovať jej výpoveď týmto smerom. Nič nepokazíme, iba sa k niečomu dopracujeme, to som si istý.“

„Takže si jej uveril.“

„No a…? Doteraz som jej neveril a nikam som sa nedopracoval, teraz jej začnem veriť a s chuťou si počkám na výsledky.“

„Výsledky… Hovoríš výsledky,“ brblal si pod nos starší kolega. „No dobre, tak sa rozbehnime jej smerom. Kam ťa tlačila celý čas, na pumpu? To je jej verzia, že tam sa stráca posledná stopa, nie u nich? Výborne, teraz ti poviem, prečo som ťa vytiahol von. Ani ja som nemohol v noci spať, tiež som premýšľal, kam by asi tak mohol chlapec odísť, lenže som sa neflákal kade-tade, telefonoval som. Čaká nás priateľ, poďme!“

„Kam? Na pumpu? Edo, blázniš? Je to už desať rokov, pumpa je prestavaná a z pôvodných zamestnancov tam nikto nerobí. Nechceš náhodou vybaviť aj stopárskeho psa, či nezachytí Jarovu stopu?“

„Bol by to zaujímavý pokus, ale nie, dostal som lepší nápad, zabehneme do Benzinolu, priamo na kádrovku.“

„Dnes sa tomu hovorí personálne. A čo tam?“

„Uvidíš, štartuj!“

Krauz nechápal, ale inú možnosť nemal, naštartoval, dal prednosť radu áut, pohol sa za nimi.

„Edko! Stará vojna! Že sa aj ukážeš!“ Privítal ich dedko o paličke. „Ako sa máš?“

„Ty sa pochváľ.“

„No vidíš, ako som dopadol.“ Paličkou si pobúchal po lýtku, ozvalo sa plechové zabubnovanie.

„Neblázni!“

„Cukrovka, Edko, cukrovka. Ja jediný z vás môžem s čistým svedomím povedať, že už som jednou nohou v krematóriu, už to má chuderka za sebou. Doktorka mi povedala, že mi ju odrezala naschvál, lebo takých starých, ufrflaných, večne nespokojných pacientov spaľujú po častiach, aby si užili.“ Rozosmial sa, dobre sa bavil na vlastnom vtipe. „Pravda, večne som sa sťažoval na stravu, kŕmili nás tam takou šlichtou, že škoda hovoriť. Ale som im vďačný, zachránili mi život. Decká sa mi zložili na špeciálnu protézu, robia sa z toho lietadlá, aj chodiť som sa naučil raz-dva.“

„Tak čo nesedíš doma a neoddychuješ?“

„Nedá sa, Edko, nedá sa. Vyskúšal som, skoro som sa obesil. Bol som až u riaditeľa podniku, na kolenách som ho prosil, teda na jednom, aby ma vzali naspäť, nakoniec som ho zlomil. Som v invalidite, ale na polovičný úväzok ma vzali nazad. Edko, ja by som sa bez tých mojich lajstier a pečiatok asi zbláznil.“

„Dobrá správa pre mňa, niečo potrebujem.“

„Šak si ma aj poriadne vystrašil, voláš uprostred noci.“

„Veď si nespal.“

„Ale mohol som sexovať so starou.“

„No, mohol si…“

„Nemohol, Edko, nemohol, len som ťa naťahoval!“ Aj tento vlastný vtip sa mu páčil, veselá kopa z personálneho oddelenia sa zase páčila Krauzovi. „Tak poďme na to, Edko, v čom je problém?“

„Toto je kolega z oddelenia,“ Burger predstavil kolegu.

Kývli si na pozdrav.

„Ty si tu už dlho, však?“

„Štyridsaťdva rokov, Edko.“

„Mariška skákavá! Presne teba potrebujeme. Zaujíma nás rok osemdesiatpäť, zoznam pracovníkov a zloženie jednotlivých zmien na pumpe Bajkalská.“

„To je nula osmička,“ z hlavy vysypal presné označenie pumpy. „Máte šťastie, skartačná lehota je desať rokov, takže koncom roka pôjde osemdesiaty piaty do spaľovne, ale teraz je ešte tu. Poďte za mnou.“

Zaviedol ich do archívu na konci chodby.

„Hovoríte osemdesiaty piaty? Tak to bude tento regál vzadu… Čo som hovoril? Je to tu. Takže pozrieme sa…“

„Nám by stačil august.“

„To je jedno, Edko, aj tak musím otvoriť celý fascikel.“

Našiel archivovaný balík papierov, preniesol ho k stolu, rozviazal šnúrky. Chvíľu listoval, prehadzoval strany.

„Ako sa v tom môže niekto vyznať,“ vzdychol si Burger.

„Ťažko, musí mať aspoň štyridsaťročnú prax. Nech sa páči, chlapci, tu máme rozpis. Takže v osemdesiatom piatom sa na nula osmičke striedali štyri zmeny po troch, pretože pumpa mala dvadsaťštyrihodinovú prevádzku, čo v tých časoch mali len štyri pumpy v meste. Nečudujte sa, počet áut vtedy a dnes sa nedá porovnať. Robili sa osmičky, denná zmena od šiestej do druhej, poobedná od druhej do desiatej a nočná od desiatej do rána do šiestej. V čase dovoleniek alebo chrípky chlapci prešli na dvanástky, za nadčasy alebo za záskoky si potom vyberali náhradné voľno.“

„Sami?“

„Nie, každú pumpu mal na starosti vedúci, on bol zodpovedný, aby čerpadlo fungovalo, aby sa chlapi spravodlivo vystriedali.“

„O záskokoch a čerpaní voľna viedol záznamy?“

„No…“ archivár pokýval hlavou zo strany na stranu, aby mali pochopenie. „Vedúci čerpacej stanice zodpovedal za to, aby fungovala dvadsaťštyri hodín v kuse a aby každý zamestnanec naplnil mesačný pracovný fond, to bola priorita, tak sa viedla administratíva. Ak sa stalo, že si dvaja vymenili službu alebo na pol zmeny to jeden potiahol za druhého a ten mu to na druhý deň odplatil, nikto sa s administratívou nezaťažoval.“

„Takže tieto informácie sú viac-menej informatívne.“

„To zas nie, na deväťdesiatdeväť percent sú presné, k výmenám dochádzalo len zriedka.“

„Výborne, takže by sme si pozreli začiatok mesiaca,“ navrhol Burger. „Tu by sme začali,“ ďobol prstom do pracovného výkazu, „v pondelok piateho.“

„Nech sa páči, toto je výkaz za pondelok. Ranná zmena je napísaná tu hore, títo traja pod nimi nastúpili do poobednej a títo do nočnej.“

Burger si vzal výkaz, preletel ho očami, ukázal kolegovi, na jednom mieste ďobol do papiera. Krauz prikývol, aj on si všimol, že Laco Kuna mal v ten deň poobednú do desiatej.

„Kde je utorok šiesteho?“

„Ten by mal ležať pod ním. Počkaj, pozrieme sa… Nech sa páči, tu je! Mám v tom prehľad, ako som hovoril.“

Burger prevzal druhý výkaz na porovnanie.

„Môžeme si tie mená odpísať?“ požiadal Krauz.

„Bez problémov.“

„Počkaj, počkaj,“ Burger dostal lepší nápad. „Počúvaj ma, celý tento balík o pol roka zhorí, však?“

„Presne tak, Edko.“

„Myslíš si, že si niekto všimne, keď tam budú chýbať dva tenké papiere? Bude to horieť slabšie?“

„No… Edko, ale…“ archivár pochopil, kam starý kamarát mieri.

„Váži niekto popol po spálení? Všimne si niekto, že dva gramy popola chýbajú?“

„Edo… Na vybratie dokumentov zo zväzku by ste potrebovali písomný súhlas riaditeľa.“

„Papier? Ďalší papier? A čo naše lesy, ich devastácia ti nevadí? Zase budeme vyrábať nové lajstro, aby o desať rokov bol vyšší plamienok? Má to logiku?“

Narážka na logiku zabrala, no nie celkom.

„Ale keď sa to prevalí, vyhodia ma!“

„Nič ti nehrozí, u nás sú ako v trezore a po skončení akcie ich sám spálim.“

„Ale mám u teba pivo.“

„Tri.“

„Tak dobre, akože som nič nevidel.“

„Ešte detail. Týchto troch z nočnej zmeny z pondelka poznáš?“ Burger prstom ukázal, ktorých troch pumpárov má na mysli.

Kamarát si prečítal mená.

„Dubiš, Polovka, Vyskočil. Poznám.“

„A tohto z poobednej?“

„Kuna? Laco Kuna? Poznám.“

„Dáš nám kontakt, adresy alebo telefón.“

„Dubiš má jednoduchú adresu – Nebeská brána, číslo popisné jeden, ak ho chcete vidieť, musíte sa dohodnúť so svätým Petrom. Infarkt,“ dodal na záver a zase sa pobavil na vlastnom vtipe. „Polovka ešte robí, zistím vám, kde a kedy má zmenu. Vyskočil je už na dôchodku, ale Polovka s ním chodí na ryby, určite vám dá číslo. Kuna už nerobí, podniká, neviem kde.“

Dva kancelárske papiere nebol bohvieaký úlovok, ale aj tak to bolo viac, než mohli po desiatich rokoch dúfať.

Pumpár Polovka ešte robil, mali šťastie, robil aj dnes.

„To nemyslíte vážne, chlapci!“ žasol, keď mu povedali dátum. „Desať rokov? Ja si nepamätám, ani čo sme mali včera na večeru, nieto jeden deň spred desiatich rokov. Stalo sa vtedy niečo zvláštne, podľa čoho by som si ten deň mohol pamätať? Čo vlastne vyšetrujete?“

Nemali chuť všetko mu vysvetľovať.

„Počkajte, za totáča nás raz prepadli dvaja galgani v maskách, jeden mal pištoľ, aj vystrelil, ale to bolo…“ pumpár zvraštil čelo, pošúchal si bradu. „No, to bolo skôr, na začiatku osemdesiatych. A raz nám horela pumpa, chytila sa od nejakého starého auta, ledva sa k nám doplazilo a vzbĺklo, ale to zas bolo neskôr. Je mi ľúto, no osemdesiaty piaty si vôbec nepamätám.“

Ale Vyskočilovo číslo vedel. Nebol na rybách, bol doma.

„Kriminálka u mňa doma? Už tu boli kadejakí odkundesi, ale kriminálka… Bez urážky, páni.“

Neurazili sa. Bývalý pumpár im bol sympatický, pozval ich ďalej.

„Ponúknem vám niečo?“

Odmietli, toľko času nemali. Rybár ho mal dosť, otvoril si pivo.

„Ideme za vami v takej zvláštnej veci…“ váhavo začal Krauz, Burger sa len viezol, sledoval.

„Len smelo, zvláštne veci bývajú najzaujímavejšie,“ posmelil ho domáci.

„Nevieme, či nejdeme zbytočne.“

„To nechajte na mňa.“

„Vy ste pracovali na nula osmičke, to je pumpa na…“

„Viem, kde je nula osmička, strávil som tam niečo vyše desať rokov. Nastúpil som v osemdesiatom druhom.“

„Presne to obdobie nás zaujíma.“

„Vážne? Vyše desať rokov?“ pumpár neveriaco pokrútil hlavou, či to myslia vážne.

„No vidíte, preto hovorím, či nejdeme zbytočne. Nás by zaujímal osemdesiaty piaty.“

„Nehovorte!“ pumpár nepokrútil hlavou, poskočilo mu obočie.

„Pozrite sa, máme takéto pracovné výkazy,“ Krauz sa nahol, jeden mu podal. „Tu, piateho augusta, ste zapísaný v nočnej zmene.“

Pumpár si pozrel pracovný výkaz, chvíľu ho študoval, trvalo mu, kým sa zorientoval. Nepovedal nič, oprel sa, behal pohľadom z jedného na druhého.

„Chceli sme sa spýtať, či by ste si nespo…“

„Vy si zo mňa usierate?“

Krauz pochopil, že asi prestrelili, žiadať od niekoho, aby si spomenul na udalosti spred desiatich rokov, je naozaj na hranici usierania.

„Prepáčte. Edo,“ Krauz sa obrátil na kolegu, „ja som to vedel, takto sa nikam nedostaneme.“

„Vy ste prišli kvôli piatemu augustu?“ Pumpár predbehol Burgera, sledoval mladšieho detektíva, snažil sa pochopiť, čo sa deje.

„Áno, ale, ako hovorím, bol to iba pokus. Prepáčte…“

„Má to byť nejaký fórik?“

„Určite nie.“

„Službu z piateho augusta vám môžem opísať minútu po minúte.“

Teraz malo detektívom skákať obočie.

„Počkajte, pán Vyskočil, hádam mi nechcete tvrdiť, že si pamätáte jeden jediný deň spred desiatich rokov tak detailne, že by ste mohli ísť minútu po minúte? Tomu neverím!“

„Nie? Tak ma sledujte. V pondelok piateho augusta osemdesiatpäť som mal nočnú od desiatej do rána do šiestej druhého dňa. Nestíhal som do práce, volal som vedúcemu, povedal mi, že nevadí, že zabezpečí niekoho z poobednej, aby som si vybavil, čo potrebujem, a aby som prišiel do práce, keď sa mi podarí. Hovorilo sa tomu služba na záskok, stačilo sa len dohodnúť, kto to za vás zoberie a kedy zoberiete službu vy zaňho. Robili sme to bežne.“

„Vo výkaze sa o tom nepíše,“ namietal Krauz.

„Nezaťažovali sme sa s papiermi, išlo o to, aby pumpa fungovala, zaskakovali sme jeden za druhého aj bez papierovania.“

„Chápem, pokračujte.“

„Nestíhal som do práce, lebo som bol v nemocnici. Týždeň predtým moja žena odpadla v kuchyni. Zametala, zohla sa s lopatkou a metličkou, aby nabrala kôpku, a už sa nepostavila, zvalila sa ako podťatá. Trafil ju šľak, doktori mi povedali, že odborne sa tomu hovorí prasknutá aneuryzma, vážny stav. Stále bola v bezvedomí, súhlasil som s operáciou. V pondelok krátko po obede mi telefonovali, že ju operujú. Prišiel som pomôcť, ale nechali ma sedieť na chodbe. Hodiny a hodiny. Už bolo deväť večer a stále som čakal, nechcel som odísť. Tušil som, že do práce nestihnem, volal som vedúcemu, povedal mi, aby som ostal až do konca, že vybaví záskok, tak som ostal. O pol desiatej vyšiel doktor, bol strhaný, aj druhý, čo išiel za ním. Nebolo im do reči, pristavili sa len z povinnosti, dozvedel som sa iba toľko, že operácia sa skomplikovala, dvakrát ju museli oživovať, ale napokon do dopadlo dobre, žena žije, rehabilitácia bude dlhá a ťažká pre všetkých, aby som sa na to pripravil, a poslali ma domov. Slušne som poďakoval, išiel som do práce. Išiel som autobusom, auto som nemal, parkovalo pod barakom. Do nemocnice som išiel poobede autobusom, myslel som si, že sa ešte vrátim domov a vezmem si auto ako vždy, ale nestíhal som, tak som z nemocnice išiel rovno na pumpu. Prišiel som o pol jedenástej, polhodinu za mňa ťahal Laco Kuna z poobednej.“

Krauz mu ukázal výkaz, ďobol prstom.

„Tento – áno?“

„Vidíte tam nejakého iného Kunu?“

„Ja len, aby sme si boli načistom.“

„Sme, sme si načistom. Lacovi som sa poďakoval, sľúbil som mu, že tú polhodinu mu vrátim, iba hodil rukou, lebo aj tak nič nerobil, hrali karty.“

„Ako to, že hrali karty?“

„Nebola premávka, v tých časoch večer skapal pes. Boli hluché miesta, keď sme nemali do čoho pichnúť, zvlášť cez prázdniny.“

„A čo dovolenkári?“ Krauz si spomenul na zážitky z jeho dovoleniek s rodičmi. Natankovať na dovolenku plnú nádrž znamenalo vystáť si aj dvojhodinový šor.

„Práca cez prázdniny bola nárazová, podľa toho, ako sa menili turnusy v zotavovniach a na plážach v Juhoslávii. Keď nastupovali noví dovolenkári, pumpy nám zapchali trabanty a wartburgy z NDR, tvorili sa hodinové rady, ale medzi turnusmi sa mesto vyprázdnilo, sedeli sme v kukani a nudili sme sa. Ani v pondelok nebol nával, chalani hrali za pumpou karty. Viete, za pumpou sme mali taký improvizovaný bufet, len stôl, stoličky a markíza proti slnku.“

Burger prikývol, bol u nich v bufete v piatok, rozprávali sa s Lacom Kunom, večer ich pozval na stretnutie do záhrady s Davidom Očenášom.

„Dubiš s Polovkom slúžili, teda, nudili sa, Laco zaskakoval vzadu v bufete, hral karty s nejakými kamarátmi, preto mi povedal, že tú polhodinu mu nemusím vracať, aj tak nič nebolo. Okrem toho sa neponáhľal domov, mali rozohranú partiu. Viete, bolo leto, horúco bolo aj v noci, nikto sa neponáhľal do tých prehriatych betónových klietok a tu vzadu za pumpou im nič nechýbalo, pivečko bolo chladené, spoločnosť príjemná, kto by sa kam ponáhľal? Prezliekol som sa, chlapi ma vyspovedali, čo bolo v nemocnici, posťažoval som sa, poslali ma dozadu, aby som si vydýchol, aj tak som sa nevedel sústrediť. Dal som si pivo, zahral som si pár partičiek. Lacovi išla karta, v momente som bol o stovku ľahší. Pamätám si to presne, lebo som sa rozčuľoval, akú mám v ten deň smolu, najprv mi operujú ženu, musia ju oživovať, potom prehrám v kartách…“ na chvíľu sa zamyslel, zahľadel sa na koberec.

„Stalo sa niečo?“ obával sa Krauz.

„Ešte nie, až o polhodinu. Jeden z kolegov, dnes už neviem ktorý, len tak prehodil, že to nemusí byť všetko, že prúser chodí vždy v trojici. O pol dvanástej volali z nemocnice, že stav manželky je kritický, stúpol jej tlak, snažili sa mi do telefónu vysvetliť nejaké odborné nezmysly, ani som poriadne nepočúval. Vraj či môžem prísť, ale rýchlo. Rýchlo! Bože, ako rýchlo, ani auto som nemal! Vtedy prišla šesťstotrinástka, Lacov kamarát, nejaký Jaro. Občas k nám chodil tankovať a umývať toho čierneho tátoša. Robil vodiča nejakému papalášovi, veď kto mal v tých časoch šesťstotrinástku, len papaláši. Počul ma, ako revem, vysvetlili mu, čo sa stalo. Bez problémov ma naložil a trielili sme cez mesto, chvíľami som mal pocit, že sa ani nedotýkame asfaltu. Jaro bol dobrý vodič, preleteli sme mestom ako raketa, do nemocnice sme dorazili v svetovom rekorde, presne o dvadsaťtri päťdesiatosem. Manželka mala v lekárskej správe uvedený čas úmrtia dvadsaťtri päťdesiatjeden. Sedem minút…“ pumpár sa zastavil, hlasno prehltol, horkú slinu spláchol pivom, až potom mohol pokračovať.

„Pán Vyskočil, prepáčte…“

„Nie, nie, to je v poriadku. Aj keď sme urobili svetový rekord, aj tak sme boli druhí, tá sviňa zubatá má asi lepšie auto. Chýbalo mi sedem minút, s manželkou som sa nestihol rozlúčiť. Lekári mi potom povedali, že aj tak by som sa nemohol, bola v bezvedomí a už sa neprebrala. Niečo jej v hlave zase prasklo, stúpol tlak, hlava to nevydržala. Upozornili ma na riziko operácie, ale kto by na to dbal? Koho zaujíma riziko, ak ide o záchranu života? Kašlal som na riziko, podcenil som ho, nevyšlo to.“

Vydýchol si, konečne to mal za sebou. Krauz si hrýzol spodnú peru, Burger si šúchal bradu.

„Tak ako, pán detektív, už mi veríte, že si môžem spomenúť na udalosti spred desiatich rokov doslova na minútu? Na piaty august roku osemdesiatpäť nezabudnem do smrti.“

Krauz prikývol, prikývol niekoľkokrát.

„Vzal som si dovolenku, zariadil som pohreb, pokúšal som sa s tým nejako vyrovnať. Išlo to veľmi pomaly, najmä večer sa vracali spomienky, zaspával som len za pomoci borovičky alebo tabletiek. Najviac ma štvalo, že moja žena zomierala v nemocnici a ja som za pumpou hral karty, presne v tom istom čase. A nebolo toho, kto by mi z nemocnice zavolal, aby som prišiel včas. Ale prešli roky, prebolelo to, všetko prebolelo, zvykol som si.“

Dali mu čas, aby sa vrátil do reality.

„Môžem pár doplňujúcich otázok?“

„Nech sa páči.“

„Do nemocnice ste prišli dve minúty pred polnocou.“

„Určite. Jedny veľké hodiny boli vo vestibule, ale aj keby neboli, celou cestou som sa pozeral na svoje.“

„Čo bolo potom?“

„Nerozumiem. Povedal som vám, že zomrela. Nechali ma v izbe, aby som sa s ňou rozlúčil.“

„Čo robil vodič Jaro?“

„Odišiel. Priviezol ma, išiel so mnou hore, a keď sa dozvedel, že je mŕtva a ja ostanem, odišiel.“

„Určite vám nepovedal, kam ide.“

„Aj keby, bol som ako v tranze, práve mi zomrela manželka.“

„Jasné, chápem. Počas cesty nemal nejaké telefonáty?“

Pumpár na dôchodku rozhodil ruky.

„V osemdesiatom piatom? Telefón v aute?“

„Ježiš! Jasné!“

„Nič si z toho nerobte, mne sa to stáva pravidelne. Moderná technika ide akosi mimo mňa, nikdy neviem odhadnúť, čo už bolo a čo je teraz.“

Krauz prijal priznanie hlbokým kývnutím, pumpár na dôchodku mu bol hneď o niečo sympatickejší.

„Mobil nemal, jasné, ale bol nejaký nesvoj? Nesťažoval sa na niečo? Nezdôveril sa vám s niečím?“

„Ak áno, vôbec som ho neregistroval, ale asi nie, lebo videl, v akom som stave. Skoro som vystúpil za jazdy predným oknom.“

„Rozumiem. Vrátime sa ešte na chvíľu do nemocnice. Ostali ste do rána?“

„Nie, nechali ma asi hodinku, dve, potom som si zobral taxík, vrátil som sa na pumpu. Vidíte, spomínam si ešte na jeden detail, prišiel kamarát taxikár. Keď som mu povedal, čo sa práve stalo, odviezol ma na pumpu a nechcel ani korunu. Viete, pumpári a taxikári, to je niečo ako širšia rodina, vtedy sme ťahali za jeden povraz.“

„Prečo ste sa vrátili na pumpu?“

„Prezliecť sa, bol som v smradľavých benzinoláckych montérkach. V skrinke som mal veci, doklady, kľúče, všetko.“

„Jasné. Jaro bol na pumpe?“

„Určite nie, už som ho nevidel… Počkajte!“ až teraz ho osvietilo. „Už som ho nevidel…“ zopakoval zamyslene. „Už som ho nevidel, ale nikto ho nevidel. Keď som sa vrátil z dovolenky, chlapci mi povedali, že ten vodič šesťstotrinástky je nezvestný, stratil sa a nikto to ani nevyšetruje, nik z polície za nimi nebol, nik sa oňho nezaujímal.“

Krauz zagánil na kolegu, prepletal si prsty.

„Tak o to ide? Preto ste sa pýtali, či sa mi s niečím nezdôveril? Obnovili ste vyšetrovanie?“

„Snažíme sa,“ zahováral Krauz. „Jaro už na pumpe nebol?“

„Nie, nebol.“

„Čo bolo ďalej?“

„Dubiš volal vedúcemu, čo sa stalo, trval na vystriedaní, že v takom stave nemôžem pokračovať. Prezliekol som sa a išiel som domov.“

„Kto vás vystriedal?“

„Laco Kuna ostal za mňa.“

„Prečo to nie je zapísané vo výkazoch?“

„Už som vám povedal, že s papiermi sme si nerobili ťažkú hlavu, po dovolenke som mu vrátil jednu nočnú a bolo.“

„Keby prišla kontrola alebo…“

„Aká kontrola, odkiaľ kontrola? Z podniku? Nebláznite, každú kontrolu zaujímalo iba jedno – aby sa nekradol benzín, a ak už, aby sme s ním nekšeftovali príliš okato. Podstatné bolo, aby pumpa fungovala, aby sme každý jeden naplnili mesačný pracovný fond, aby nám mali podľa čoho vyrátať mzdu, ostatné sa dalo administratívne…“ zaváhal, hľadal slovo. „Oné,“ našiel nepresný výraz.

„Zašmodrchať,“ spresnil Krauz.

„Alebo aj tak.“

„Škoda.“

„Počkajte,“ pumpár si odrazu uvedomil, aký papier mu ukázali na začiatku. „Vy ste boli v archíve? Vyťahujete staré spisy? Začína sa nové vyšetrovanie? Ja som podozrivý? Hrozí mi niečo?“ Otázky len tak sypal.

„Nie, zastavte sa, nie ste podozrivý. Nás vôbec nezaujíma organizácia vašej práce, predmetom nášho vyšetrovania nie je to, či niekto za niekoho zaskočil, či to vedúci zapísal a či mu tú nočnú vrátil. My nie sme z ekonomickej kriminálky, nejdeme vám po krku. Nespadli sme z jahody, vieme, aké boli vtedy časy, a ak sa aj nejaký ten liter benzínu ulial bokom, už je dávno spálený…“

„A prachy zaň vypité,“ pohotovo pripustil bývalý pumpár.

„Presne tak, nie, nie ste podozrivý.“

„Uf…“ viditeľne si vydýchol. „Viete, som na dôchodku, chodím na ryby, nič ma nezaujíma, za robotou som urobil hrubú čiaru. Chcel by som mať pokoj.“

„A tak to aj môže ostať. Dobre…“ Krauz sa zasekol, chcel sa nejako prepracovať ku koncu. „Dobre,“ zopakoval, „takže ste išli na dovolenku, na pumpe ste sa už neukázali, až po dovolenke.“

Odpoveď neprišla, aj pumpár sa zamyslel.

„Teraz mi niečo… Je dôležité, či som sa zastavil na pumpe?“

„Veľmi.“

„V tom prípade by som sa ešte raz pozrel na ten výkaz,“ nahol sa ku Krauzovi.

„Mám aj z druhého dňa, z utorka,“ ponúkol detektív.

„Výborne, ešte lepšie.“

Pumpár študoval výkazy.

„No jasné! Ako to, že som na to zabudol? Bol som na pumpe aj v utorok, veď sa pobili! Tu je to jasne napísané, čierne na bielom!“

Detektívi si vymenili pohľad.

„Pomalšie, nestíhame,“ napomenul ho Krauz. „Kto sa pobil? Prečo? Čo je tam napísané čierne na bielom? Čo ste robili na pumpe?“

„No predsa tú dovolenku! Musel som odniesť vedúcemu lístok. V noci z pondelka na utorok ma poslali domov, lebo som nebol schopný služby, nočnú za mňa zobral Laco Kuna, utorok doobeda som prespal, lebo…“ veľavravne zamával pivovou fľašou.

„To je ľudské, dá sa to pochopiť,“ súhlasil detektív.

„Večer okolo siedmej som sa vybral na pumpu odovzdať dovolenkový lístok a dohodnúť sa na výplate, kedy si môžem prísť po peniaze. Vzadu v bufete sa niečo stalo, počul som hluk, tak som tam zaskočil. Laco Kuna mal na stole položeného nejakého chlapíka a mároval ho. Rozbil mu nos, dosť krvácal. Odtrhol som ich, chlapík zdrhol. Jaro nám povedal, že to bol zákazník, presnejšie, nespokojný zákazník.“

„Počkajte, počkajte, tak tomuto asi nerozumiem. U vás na pumpe ste mali taký dobrý zvyk, že nespokojných zákazníkov ste vybavovali rovno za pumpou?“

„Nie taký zákazník, súkromný.“

„A to je zase čo?“

„Lacov súkromný zákazník. Zabudol som na to, nebolo to dôležité, zlé spomienky z pohrebu prekryli všetky ostatné, vytesnili ich, ale teraz, keď som porovnal obidva výkazy, si spomínam. Laco za mňa zobral nočnú, z pondelka na utorok, cez deň v utorok sa išiel vyspať, ale poobede o druhej nastúpil na svoju vlastnú poobednú. O siedmej bol na pumpe a mlátil tam nejakého chlapíka.“

„Ale čo je to súkromný zákazník?“

„Aha, to som nevysvetlil. Viete, my, čo robíme na pumpách, sme na tom podobne ako automechanici, taxikári a podobná háveď, čo večne smrdí benzínom, čo sa motá okolo motorov. Občas sme vedeli dobrému zákazníkovi zohnať celkom slušné ojazdené auto za slušnú cenu. Samozrejme, za slušnú províziu pre nás, prečo inak by to človek robil. Ľudia to vedeli, všeobecne sa vedelo, že každá pumpa je taká malá sprostredkovateľská kancelária, dokonca za malý bakšiš sme dovolili aj nalepenie inzerátu na pumpu – predám také a také auto, alebo kúpim také a také. Ale vedeli sme zohnať aj konkrétnu značku, dokonca aj s konkrétnymi najazdenými kilometrami. No a tomu sa u nás hovorilo súkromný zákazník. Pravda, občas sa stalo, že zákazník nebol spokojný, viete, jazdenky sa predávajú aj so skrytými vadami, a tak bolo zákonité, že občas došlo k roztržke. Nespokojný zákazník prišiel reklamovať chybný tovar a občas sa svojich peniažkov domáhal tak vehementne, že skončil za pumpou. Laco povedal, že toto bol presne taký debil.“

„Debil…“ zopakoval Krauz, prižmúril oči. „Ste si istý?“

„Počul som, ako to vysvetľoval kolegom.“

„S časom či ste si istý.“

„Určite. Viete, keby ste sa nespýtali, či som sa už nezastavil na pumpe, ani by som si nespomenul, ale keď ste sa spýtali, automaticky som si spomenul, že na druhý deň som bol vybavovať dovolenku a zachraňoval som Laca za pumpou. Tie dva výkazy mi pomohli, mohol som porovnať zmeny – a som si istý, že Laco slúžil v utorok poobednú, ako je zapísané vo výkaze. Takže na dovolenku som išiel v utorok, no ešte som sa zastavil, ale po utorku už nie. Zobral som si – týždeň? Možno desať dní, neviem presne. Keď som sa vrátil, všetko frčalo normálne, nikto nič nespomínal, ani Laco. Ako napokon dopadol s tým kšeftom, neviem. Neskôr, nepamätám sa kedy, niekto z kolegov len tak prehodil, že ten vodič zo šesťstotrinástky je nezvestný, preto o tom viem, ale nikto to nekomentoval. To je všetko.“

„Všetko…“ Krauzovi sa nezdalo, že je to všetko. „Viete čo, vidím, že keď vám dáme čas na premýšľanie, spomeniete si na zaujímavé podrobnosti. My ešte počkáme.“

„Zbytočné. Na ten utorok som si spomenul len preto, lebo máte z toho dňa výkaz, a potvrdil som si, že Laco mal poobednú a že som vybavoval dovolenku, to je naozaj všetko.“

Ani tak nebol spokojný.

„Vedeli by ste ho opísať? Toho nespokojného zákazníka.“

„Ťažko, videl som ho sekundu.“

„Aspoň zhruba. Vysoký, tučný, plešatý…“

„Vysoký, chudý, hovorí sa tomu športová postava.“

„Vek?“

„Nebol to chalan, mohol mať päťdesiat. Vyzretý muž, ale bez pupka, štíhly.“

„Holohlavý?“

„Nie, čierne husté vlasy dozadu, aj obočie mal husté čierne.“

„Ako bol oblečený?“

„To vás fakt zaujímajú také hovadiny? Chlapík spred desiatich rokov? Ako to súvisí?“

„Zatiaľ nevieme, len skladáme útržky, možno z toho vznikne nejaká mozaika,“ klamal Krauz. „Tak ako bol oblečený?“

„Nemal rifle, nebol to chalan, mal tesiláky, slušné nohavice a bielu košeľu s krátkymi rukávmi, bolo teplo. Košeľu mal určite bielu, lebo každá kvapka z nosa žiarila ako perly.“

„Rubíny,“ opravil ho Krauz.

„Tak rubíny. V živote som nič také nekupoval, tak neviem.“

„Výborne, celkom slušný opis osoby, a vy že si nespomínate? Máte veľmi dobrú pamäť.“

„Mám trt, a nie dobrú pamäť, to vy sa furt vypytujete a celkom dobre triafate.“

Krauz skontroloval u kolegu, či sa aj jemu opis páči. Burger prikývol, bol to naozaj celkom slušný opis pána Wolfa.

Aj napriek pumpárovej pochvale Krauzovi došiel dych. Chvíľu mlčky čakal, či si pumpár na niečo nespomenie sám. Nespomenul si, ani sa nesnažil. Detektív sa nadýchol, aby poďakoval a rozlúčil sa, kolega ho prekvapil, konečne sa ozval.

„Pán Vyskočil, na záver by som mal jednu otázočku aj ja.“ Burger hovoril pomaly, rozvážne.

„Nech sa páči.“

„Spýtam sa vás na niečo, čo… Ehm,“ váhal, musel voliť slová s citom, aby ho nevystrašil. „Niečo, čo by som sa nemohol spýtať vášho vedúceho alebo riaditeľa. Je to citlivá vec, týka sa tajných praktík v pracovnom kolektíve, o ktorých vedúci nemusí, vlastne nesmie vedieť, a ak aj vie, tvári sa, že nevie.“

„To ste fakt čakali celý ten čas, aby ste sformulovali takú blbosť? Ničomu som nerozumel,“ bez mučenia priznal pumpár. „Vy áno?“ hľadal pomoc u Krauza.

Krauz pokrútil hlavou, lebo naozaj nerozumel.

„Ja viem, začal som trochu záhadne, ale má to svoj význam,“ snažil sa Burger, len aby ho vypočuli. „Viete, potrebujem sa dozvedieť niečo, o čom sa bežne nehovorí, ale záleží mi na tom, aby som sa dozvedel pravdu – dohodneme sa tak, že ja vám položím otázku a vy sa sám rozhodnete, či odpoviete. Ak nie, pokrútite hlavou a my sa odporúčame, ale ak sa rozhodnete odpovedať, musí to byť pravda, inak nás zvediete zo stopy, narobíte nám veľké problémy.“

„To by som nerád,“ ubezpečil ich pumpár.

„Aj my, preto vám dám možnosť odmietnuť.“

„Tak to som fakt napnutý! Von s tým, o čo ide?“

„O pracovnú morálku.“

„Bože, čo sa presúvam v čase dozadu? Hovoríte ako náš vedúci! Vraj pracovná morálka! Čo som sa toho napočúval!“

„Ale ja to myslím inak než váš vedúci. Predstavme si takú situáciu, že je leto, sú dovolenky, mesto je vyprázdnené, máte nočnú službu, sú dve alebo tri hodiny v noci, skapal pes, nikde ani nohy, nudíte sa, ste tam traja, už vás ani karty nebavia…“

Pumpár na dôchodku mu visel na perách, nevychádzal z úžasu. Kde tento chlapík čapoval, že to tak presne pozná?

„… a odrazu jeden dostane nápad, že si odskočí. Neviem kam a načo, povedzme, že iba tak, niečo si vybaviť. Dá sa to, presnejšie, dalo sa to? Bez toho, aby sa o tom dozvedel vedúci, bez toho, aby z toho bol prúser, aby sa robil nejaký oficiálny zápis.“

Pumpár čakal v predklone, či je to všetko, keď pochopil, že je, musel sa napiť.

„Ale nie ste z ekonomickej kriminálky?“

„Keby aj, je to už dávno premlčané.“

„Premlčané! To je ono, musí to byť už dávno premlčané!“ Pumpár sa usmial, väčšiu radosť mu spraviť nemohli. „Takže… Oné… Ako by som to…“

Detektívom už bolo jasné, na čom sú, ale odpoveď potrebovali počuť celú a od neho.

„Možnosť nevypovedať nevyužívam a na vašu otázku odpovedám pravdivo, že sa to stávalo. Občas prišla na pumpu panička v nablýskanom búraku, ale nevedela si natankovať, nevedela si doliať vodu do ostrekovača, nevedela si skontrolovať olej, nevedela dofúkať gumy, nevedela nič, len jedno, no tak sa jej jeden ujal, ale za hodinu ho doviezla, to bola podmienka. Keď prišla za bieleho dňa, nebol problém sa dohodnúť, keď som mal… teda keď niekto mal najbližšiu nočnú a prišla a… Ale toho dotyčného musela priviezť naspäť, to bola podmienka. Rýchla, čistá, odborná prácička, žiadne obkecávačky, na to nebol čas, veď sme boli v robote. Stačí vám to takto?“

„Výborne, takže v partii sa nebonzovalo, vedeli ste zaskočiť v takýchto chúlostivých prípadoch.“

„Vedeli.“

„Nikto o tom nemusel nič vedieť.“

„Vedeli o tom všetci vrátane riaditeľa, ale pokiaľ nešlo o jeho paničku, každý sa tváril, že o ničom nevie.“

„A ak nešlo o paničky, jednoducho si len potreboval niekto niečo zariadiť…“

„Akože čo?“

„Čokoľvek, neviem tak narýchlo.“

„Aj v takom prípade to fungovalo, stačilo sa dohodnúť, vedeli sme zaskočiť.“

„A čo Laco?“

„Vedel zaskočiť.“

„Či to využíval.“

„No jéjda, a ako! Laco bol trtkoš prvého rangu.“

Burger mal na jazyku poslednú otázku, či aj v pondelok, ale uvedomil si, kde bol v pondelok v noci pumpár Vyskočil a v akom bol stave. Pýtal by sa zbytočne. Všetky ďalšie otázky boli zbytočné, čo potrebovali vedieť, sa dozvedeli.

„Tak ako, Edko, už mi veríš?“

„Čo?“

„Že Jaro Michalica žil aj po odchode z domu pána Wolfa.“

„Verím.“

„Aj jej už veríš?“

„Začínam.“

„Aj to je úspech.“

Krauz jazdil mestom, išiel zo sídliska do centra, Burger neudal smer, neponáhľal sa. Kolega fajčil, odúval pery, neklamný dôkaz, že premýšľa.

„Tvoj názor?“ Burger dal prednosť kolegovi, bude sa mu lepšie premýšľať, keď mu Krauz bude rozprávať.

„Mohlo to byť tak, ako hovorí Hilda. Jaro poznal pomery v dome, v pivnici si pripravil okienko ako prístupovú cestu, išiel na pumpu zahlásiť Lacovi, že všetko je pripravené, netušil, že ho požiadajú, aby kolegu Vyskočila expresne dopravil do nemocnice a že Laco vyfasuje mimoriadnu nočnú, ale to im vôbec neprekážalo, lebo akcia bola naplánovaná na tretiu hodinu v noci, keď už budú Wolfovci zaručene spať, a Laco vedel, že aj počas služby sa na hodinku-dve bude môcť zdekovať. Mohli ich vykradnúť, všetko nasvedčuje tomu, že to aj spravili. Otázka je, či Jaro išiel na to sám – čo pochybujem – či s Lacom, alebo si na pomoc zobrali profesionálneho bytovkára.“

Starší detektív priebežne prikyvoval.

„Otázka je, čo sa dialo po vlámačke do domu, kam išli a kam sa podel Jaro,“ doplnil Burger.

„Otázka je, prečo sme sa to dozvedeli až teraz. Stačilo pohnúť rozumom, dva-tri výsluchy a za jeden deň sme oveľa ďalej než za celých desať rokov.“

„Takže predsa len výčitky.“

„Edo, prestaň, iba uvažujeme.“

„Odpoveď je jednoduchá, už sme sa o tom rozprávali. V osemdesiatom piatom nám dali po prstoch…“

„Dobre, dobre, fakt sme sa už o tom rozprávali.“ Krauzovi sa nechcelo vyťahovať staré hriechy, teraz sa museli sústrediť na aktuálnu situáciu. „Radšej sa sústreďme na aktuálnu situáciu. Edo, čo navrhuješ?“

„Ešte jeden výsluch by sme zvládli vo dvojici.“

„Myslíš na Laca?“

„Presne naňho.“

„A nechcelo by to prípravu?“

„Máme za sebou desaťročnú prípravu, a kam to viedlo. Nepotrebujeme prípravu, chcem mu chrstnúť do tváre, že nám klamal, a chcem sa mu pri tom pozerať do očí. Ak pustí do gatí, pre nás lepšie, ak nie, máme fúru času na prípravu, ako ho zlomiť.“

„A neriskujeme, že mu zbytočne prezradíme, čo už vieme?“

„Nič neriskujeme, lebo to spravíme naschvál, nech sa smaží. Niečo bude musieť urobiť.“

„Ale nemáme ho podsypaného, ak začne telefonovať, nič sa nedozvieme.“

„Šaňo nám ďalšie odposluchy nepodpíše, musíme si vystačiť sami.“

Krauz pochyboval.

„Rišo, na čo budeme čakať? Už sme sa načakali až-až. Udrime na nos a podľa úhybných manévrov súpera budeme reagovať. Nerobíme to tak bežne? Čoho sa bojíš?“

„Nebojím sa, len to nechcem pokašlať, nechcem sa unáhliť. Fakt ma nebaví naťahovať sa s týmto prípadom ešte ďalších desať rokov, chcem to mať raz a navždy z krku.“

„Ja tiež, Riško, tak poďme do toho. Kto sa bojí, nesmie do lesa!“

„Ale nevieme, kde je. Na pumpe už nerobí, podniká, no nevieme, kde a s čím.“

„Ale vieme, kde býva, začneme tam. Keby nebol doma, možno bude doma jeho žena, malá Boženka. Poznám ju, s jej otcom sa občas vídam na pive u nás na sídlisku, možno si ma bude pamätať.“

Bolo rozhodnuté, Krauz pridal, zamieril na Lipovú ulicu, na miesto, kde sa v poslednom čase motal dokola vo dne v noci a nevedel nájsť cestu von.

Tuje za plotom mali desať rokov, nebolo cez ne vidieť, aj bránka bola vysoká, nepriehľadná, ale za plotom to žilo, niekto tam bol, počuli rachot elektrickej zbíjačky.

Zazvonili, čakali, zazvonili, čakali.

„Asi majú pokazený zvonček,“ konštatoval Krauz.

„Alebo ho iba nepočujeme pre ten rachot,“ upokojoval ho Burger.

Mal pravdu, nepočuli štrngať kľúče, bránka sa odrazu sama od seba otvorila, vyšlo malé guľaté žieňa.

„Prosím?“

„Dobrý deň,“ pozdravil Krauz.

„Dobrý. Prosím, čo si prajete?“

Burger nepozdravil, usmial sa.

„Božka? Ty ma nepoznáš?“

Žena sa zahľadela, odrazu ňou myklo, tvár sa jej rozžiarila.

„Pán Burger! Bože, skoro som vás nespoznala! Pán Burger, to je mi návšteva! No poďte ďalej, teším sa, že vás vidím!“

Usmievala sa, prehýbala sa v páse, srdečne im podala ruku, Burgerovu aj pohladila, taká bola rada.

„Toto je kolega z práce,“ predstavil ich Burger.

„To sú roky, to sú roky,“ štebotala cestou k domu. „Poďte rýchlo dnu, vonku sa nedá vydržať, hentá banda kazisvetov narobí bordelu a rachotu, jeden by sa zbláznil.“

Voviedla ich do domu.

„Nevyzúvajte sa, všade je bordel. No čo, ako na stavenisku. Sem si sadnite, čo vám ponúknem?“

V momente, keď zavrela dvere, rozhostilo sa ticho, z rachotu zbíjačky ostalo len tlmené bzučanie – kvalitné tesnenie na oknách a dverách.

„Tak čo si dáte?“

„Boženka, ja by som si dal kávu, smrťáka.“

„Pre mňa len minerálku.“

„Smrťáka s niečím,“ pochopila objednávku po svojom a odbehla.

Vrátila sa obratom.

„Kávičku mám navarenú od rána, neviem sa toho zbaviť, do večera vypijem celú kanvicu. A toto je špecialitka, Laco to vozí z kopaníc.“

Naliala im po štamperlíku, celá rozžiarená sa chopila svojho – konečne mala prečo, no hlavne s kým. Kvalitu kopaničiarskeho nápoja pochválili hlbokým výdychom a prikývnutím. Bez váhania doliala.

„Dlho som vás nevidela, pán Burger.“

„Keď už nechodíš na sídlisko.“

Slova sa ujal starší detektív, Krauz sa automaticky presunul do pozície pozorovateľa.

„Tiež pravda,“ pripustila. „Mám dosť roboty okolo baraka, ale občas sa za našimi zastavím. A čo vy, ako sa máte?“

„Dobre, nemôžem sa sťažovať. Čo tatko, dlho sme sa nestretli na pive.“

„Je po operácii, prišiel o žlčník, ale už pobehuje, aj na pivo už chodí.“

„Nemali sme na seba šťastie. Čo ty? Vidím, že sa ti darí.“ Burger sa okato poobzeral. „Pekný dom, moderné zariadenie.“

„Darí, nehovorím, že nie. Laco už nerobí na pumpe, podniká, slušne zarába.“

„A v čom podniká, čo také?“

„Otvoril si autobazár. Najprv tu neďaleko, ale boli tam malé priestory, tak si prenajal časť roľníckeho družstva hneď pri južnej výpadovke z mesta. Výborná poloha, veľká plocha. Ľudia kupujú autá ako besní, potrebovali sme veľký dvor, aj prístup na hlavnú cestu je dobrý, takže sa rozrastáme. Práve stavia autoumyváreň.“

„Tu, na dvore?“

„Nie,“ zasmiala sa, „títo búrajú fontánu, lebo budeme mať bazén. Normálny, murovaný, zasklený. Celé leto sme na Jadrane, ale potrebujeme vlastný bazén! Laco sa zbláznil, nedá si to vyhovoriť. Odvčera počúvam len rachot, buchot, bordel je po celom dvore, prach mám už aj v hrncoch, hrôza! Ale budeme mať bazén,“ vydýchla – po bazéne zjavne nedychtila.

„Je ambiciózny.“

„Ale, pán Burger, ambiciózny! Blázon, nie ambiciózny. Keď si raz niečo vezme do hlavy, hotovo. Zvlášť, čo sa stavania týka. Pozrite sa okolo, načo nám je to, také hebedo? Ale darmo som mu hovorila, zbytočne naštveme susedov a poštvú na nás políciu. Ale on nie, začal stavať a musel stavať veľké, najväčšie. Bol tu každý deň, občas aj v noci, chodil po stavbe, kreslil po stenách, čmáral do zošita, vymýšľal, sekíroval robotníkov, buzeroval architekta, ešte prikresli toto, ešte hento. Pozrite, aké je to veľké. Potom vymyslel fontánu, dnes ju búrajú, potrebuje bazén. Postavil autobazár v meste, bol mu malý, postavil väčší na výpadovke, zase málo, potrebuje autoumyváreň. Stále niečo.“ Bezmocne rozhodila ruky.

„Šikovný chlapčisko,“ uzavrel Burger. „Ty mu pomáhaš? Myslím vo firme.“

„Nie, starám sa o domácnosť. Mám syna, vedeli ste?“

„Nie, takže sa podarilo? To ma teší. Dlho ste nemali.“

„No, už som sa bála, či som v poriadku, ale podarilo sa, máme Lacka, je v škole a ja som ostala doma. Jeden by si myslel, že fajn, je doma, nič nerobí, tá sa má, ale skúste si to. Večer padnem do postele ako podťatá. Už nemám čas ani na fotografovanie. Občas sa mi podarí nejakú fotku predať, ale je to čoraz slabšie, nemám čas chodiť do terénu, a to je v našej práci alfa a omega.“

„Pravda, pravda, fotila si, aj si to vyštudovala.“

„Fotila som pre časopisy, mala som aj výstavu, ale tomu sa musí človek venovať. Profesionálne fotenie si vyžaduje celého človeka, a to sa pri Lacovi nedá, všetko je na mne, celá domácnosť, všetko, a on si len podniká.“

„Ale máte toto,“ Burger širokým gestom zahrnul celý dom.

„Veď áno, nesťažujem sa, máme, nemôžem nič povedať. Laco je inak fajn chalan, snaží sa, za Lacinka by dýchal.“

„Keď je o ňom reč, kde je? Prišli sme za ním.“

„V bazáre, celé dni je na stavbe – tá autoumyváreň, hovorila som. Je to jeho srdcová záležitosť, má objednané najmodernejšie technológie z Rakúska, bude to plne automatizovaná bomba!“

„Bomba, hovoríš,“ v Burgerovom hlase zaznelo sklamanie.

„Ale keď je to dôležité, môžem mu zavolať.“

„No skús.“

„A o čo ide? Čo mu mám povedať?“

„Len toľko, že sme tu, či môže prísť.“

Odišla do kuchyne, vrátila sa s mobilom na uchu.

„… áno, ten, z kriminálky. Nie, je tu, u nás, v obývačke. Neviem, nepovedal. Mám ti ho dať?“

Podala mu mobil.

„Edo Burger, ahoj, Laci.“

Krauz sledoval kolegovu mimiku, podľa výrazu tváre sa snažil odhadnúť priebeh rozhovoru.

„Nie, nič sa nestalo, len som sa chcel na niečo spýtať. Nie, na stavbu nie, na to potrebujeme pokoj, a nie stavebný zhon. Prídeš? Fajn, počkáme.“

Burger jej vrátil mobil, nenútene sa usmial.

„Príde, máme počkať.“

Mykla plecom, jej je to jedno, aspoň si má s kým pokecať. Postrehla Krauzov záujem, sledoval kompozíciu na stene vedľa kozuba.

„To som fotila ja. Vás zaujíma umenie?“

„Umenie, to je moje.“

Muselo to byť umenie, lebo Krauz ani netušil, na čo sa pozerá.

„Láskavý dotyk ruky.“

Krauzovi poskočilo obočie.

„Tak sa to volá,“ vysvetlila.

Samozrejme, že umenie, ruka tam nebola ani náhodou.

„Aj tamto,“ ukázala za Krauza.

Obzrel sa.

„Splynutie duší. Aj to som fotila ja.“

Ďalšie umenie, dušu si Krauz predstavoval úplne inak.

„Umelecká fotografia musí byť ťažký chlebíček,“ pochválil ju detektív. „Ale pocit slobody to musí bohato vyvážiť.“

Zabodoval, prekvapene naňho zízala.

„Vidím vo vás spriaznenú dušu, pán… pán…“

„Krauz. Richard Krauz.“

„Pán Krauz. Nechcem otravovať, ale mohla by som vám ukázať…“

„Neotravujete, len ukážte, naozaj ma to zaujíma.“

Nezaujímalo ho to, ale aspoň im ubehne čas.

Vstala, zo skrinky pod televízorom priniesla hŕbu fotografií veľkého formátu. Niektoré Krauza naozaj zaujali.

„Tie čiernobiele sú zaujímavé a tieto dohneda sú dokonca výborné.“

„Hovorím, že ste znalec.“

„Sú dosť veľké.“

„Počkajte, ukážem vám niečo iné.“

Priniesla menšie, Krauzovi sa páčili viac než plagátový formát.

„Ale robím aj na pokračovanie.“

„Fotografie na pokračovanie?“

„Časovú reťaz.“

„To som ešte nepočul. To je nejaká hra s objektívom?“

„Nie, fotografie toho istého objektu v rôznych časových rovinách. Počkajte.“

Zase odbehla, vrátila sa s tromi albumami. Krížom cez prvý sa ťahal umelecký názov LACINKO. Ani pre detektíva z oddelenia vrážd nebolo ťažké uhádnuť, čo bude v ňom. Napriek tomu ho prvá fotografia šokovala – hnusné pokrčené lesklé zakrvavené telíčko s ovísajúcou pupočnou šnúrou v rukách chránených chirurgickými rukavicami. V pozadí zelené obkladačky pôrodnej sály.

„Uprosila som sestričku, chcela som ho mať zachyteného od prvej sekundy na tomto svete. Aj tak to pokašlala, išla do detailu, chcela som širší záber, zložitejšiu kompozíciu, väčšiu výpovednú hodnotu. Škoda, že sa to nedalo zopakovať, už aj ma viezli na izbu, lebo práve vtedy sa tlačili na svet tri ďalšie decká.“

Krauz nenachádzal slová, asi pretečie veľa vody, kým prenikne do najtajnejších zákutí umelcovej duše.

„Ďalej vidieť, ako rastie.“

Krauz zalistoval – Lacko v perinke, Lacko na nočníku, Lacko na kolobežke, Lacko bez kolobežky…

„A tak ďalej,“ pohnala ho.

Zo slušnosti si pozrel poslednú stranu, aby videl, ako vyzerá Lacko teraz – celkom pekný chlapec.

„Alebo toto,“ vzala mu fotoalbum, podala nový. „Japonský javor.“

Na prvej fotografii trčal zo zeme prútik, našťastie bez pupočnej šnúry.

„Hneď prvý rok sme vzadu v rohu zasadili okrasný japonský javor. To je ten s červenými listami. Dostala som nápad zachytiť na celuloid jeho vývin. Každý rok štyri fotografie: jar, leto, jeseň, zima. Stále tá istá vzdialenosť, ten istý uhol.“

Krauzovi sa nápad páčil, stromček utešene rástol, na poslednej fotografii ho už bola plná záhrada.

„Zaujímavý nápad,“ pochválil, tentoraz úprimne.

„A toto je Lacova srdcová záležitosť,“ podala mu tretí album. „Poviem pravdu, trochu ma k tomu prinútil, ale potom som ho pochopila a fotila som s radosťou.“

Krauz otvoril album, na prvej strane bola zaburinená záhrada. Prekvapene pozrel, jeho pohľad žiadal vysvetlenie.

„Tu sedíme, v strede pozemku,“ usmiala sa.

„Aha,“ pochopil detektív. „Dokumentácia výstavby rodinného domu.“

„Presne tak, v takomto stave sme to v osemdesiatom treťom kúpili. Stojím tam v rohu,“ ukázala cez okno k bráne. „Odtiaľ je najlepší výhľad na celý pozemok. Všetky fotografie sú robené z toho rohu.“

Na druhej fotografii bola burina pokosená, krížom cez trávu videl vyjazdené koľaje ťažkej techniky, pri plote majiteľ vysypal kopu piesku a štrku. Na ďalšej už nebola záhrada, po tráve ani stopy, všade kopy zeminy, už boli vykopané základové pásy, na ďalšej zabetónovali základy. Listoval rýchlejšie, stavba utešene rástla.

„Keby sa tie fotografie zlepili, aby sa v nich dalo rýchlo listovať, bol by z toho krátky strihový film o zrode jedného rodinného domu. Ako chlapec som mal takú knižku, na každej strane bol nakreslený panáčik na bicykli, ale vždy o kúsok ďalej, v nebadane zmenenej polohe. Otec v nej listoval, ako keď presúšate karty, a panáčik sa hýbal, normálne si zajazdil na bicykli.“

„Áno, optický klam, aj ja som mala takú knižku, ale s rybičkou v guľatom akváriu.“

„Pekná robota,“ Krauz sa vrátil k albumu, „len škoda, že človek sa v tom nevie časovo orientovať, nedá sa odhadnúť, ako rýchlo stavba rástla.“

„Akoby nie? Stačí vybrať niektorú fotografiu, napríklad túto. Áno, môžete.“

Krauz jej chcel podať album, ale dovolila manipulovať s fotografiami aj jemu. Vybral fotografiu.

„Otočte ju.“

Na zadnej strane bolo čiernou fixkou paličkovým písmom napísané: MÁJ 1984.

„Aj ja som si uvedomila, že bez časového údaja je fotografia bezcenná, a tak som na zadnú stranu napísala buď celý dátum, ak sa v ten deň stalo niečo významné, alebo aspoň mesiac a rok, aby sa v tom dalo orientovať.“

Krauz bol spokojný, teraz to malo hlavu aj pätu.

„Môžem?“

„Len smelo.“

Vrátil sa na začiatok, vybral prvú fotografiu, skontroloval dátum. APRÍL 1983.

„Vtedy sme kúpili pozemok.“

Zalistoval, našiel fotografiu s domom. Na zadnej strane bol dátum JÚL 1985.

„Nasťahovali sme sa. Pravda, ešte sme bývali na sídlisku, sťahovali sme sa na etapy, ale v tom mesiaci sa tu už dalo bývať. Cez deň. Prespávali sme ešte v starom byte, spálňu sme dokončili poslednú.“

Krauz vybral hneď vedľajšiu. AUGUST 1985.

„Dorobili nám príjazdovú cestu, chodníky a trávnik. Stavenisko ostalo už len vzadu.“

Krauz vybral ďalšiu. OKTÓBER 1985.

„Dokončili sme garáž, vyviezli sme sutinu, vyčistili sme celý pozemok.“

Na ďalšej nebol mesiac, iba veľavravný nápis: VIANOCE 1985.

„Naše prvé Vianoce.“

Krauz vrátil fotografiu, zalistoval.

„To je o rok neskôr, sadíme stromy.“

Listoval ďalej.

„Laco sa zbláznil, stavia fontánu. To bude leto osemdesiatosem. Dnešná fotografia bude mať názov: Laco sa zbláznil, búra fontánu.“

Krauz odložil album, uznanlivo prikývol, pekná rodinná pamiatka.

„Aj na tých s javorom sú dátumy, keby ste chceli vidieť, ako rýchlo rastie japonský javor, stačí otočiť.“

Krauz sa načiahol po javorovom fotoalbume, domácej zazvonil mobil.

„Miláčik? Počúvam ťa.“ Počúvala dosť dlho. „Dobre, a to nemôžeš poslať niekoho…“ Odtiahla mobil od ucha, miláčik jej asi dosť temperamentne vysvetľoval, že nemôže. „Dobre, tak ja im to poviem. Pá, ľúbim ťa.“

Odložila mobil, pokrčila plecami.

„Pán Burger, priviezli mu o desať centimetrov kratšie nosníky, uteká do Šamorína, aby ich reklamoval. Nestíha, ale hneď odtiaľ sa za vami zastaví v robote.“

„Nevadí, počkáme ho u nás. Aj tak to bola zaujímavá návšteva, Boženka, som rád , že som ťa po dlhom čase zase videl. Pozdravuj tatka, nech príde niekedy na pivo.“

„Poviem mu a ďakujem za návštevu.“ To patrilo Burgerovi, pre druhého detektíva mala inú rozlúčku. „Som rada, že som vás spoznala, pán Krauz, vážim si, ak niekto prejaví záujem o ozajstné umenie. Keď budete mať cestu okolo, len sa zastavte, ešte niečo vám ukážem.“

Krauz slušne poďakoval, tváril sa, že nepochopil dvojzmyselnosť jej ponuky.

Ukázala na fľašu, či si dajú na cestu, ale vehementne sa bránili – kopaničiarske raketové palivo malo mimoriadne vysoké oktánové číslo a do večera bolo ďaleko.

Všetci sedeli na svojich miestach, Lacovi sa ušla tvrdá stolička v strede koberca. Buď ešte v živote nebol na kriminálke, alebo bol fakt naivný, tváril sa, akoby to bol najlepší flek v kancelárii. Ani Burger nechcel, aby jeho návšteva hneď od začiatku vyzerala ako tvrdý výsluch, požiadal Váňu a Kukyho, aby sa niekde zašili, nech nie sú v takej výraznej presile. Chosé sa vyvalil v kresle a čítal si časopis, akoby tu ani nebol. Krauz si rozložil starý spis a usilovne študoval. Obeť si vzali na starosť Burger s Hanzelom, lebo na nich bol zvyknutý.

Laco Kuna sa najlepšie poznal s Burgerom, poznali sa roky, zo sídliska. Po pozdrave nasledovalo pár obligátnych zdvorilostných otázok: Ako sa máš, ako sa ti darí, čo rodinka, čo zdravíčko… Po priateľskom úvode nadišiel čas lámania chleba.

„Laco, počúvaj, nebudem ťa zbytočne zdržiavať, prejdem rovno k veci.“

„Výborne, Edko.“

„Rýpeme sa v starých prípadoch.“

„Nemáte inú robotu?“

„Roboty by bolo na rozdávanie, aj troch brigádnikov by sme uživili, ale vieš, ako to u nás chodí, začneš s novým prípadom, ten ťa zavedie do bočnej uličky, tá ťa nasmeruje doľava, potom doprava, potom naspäť, ani sa nenazdáš a si o desať rokov mladší.“

Krauz vzhliadol od spisu, bol zvedavý, či konkrétna číslovka vyvolá reakciu. Nevyvolala.

„Chcem sa ťa na niečo spýtať.“

„Počúvam, Edko.“

„Vyskúšam tvoju pamäť. Skús si spomenúť na leto pred desiatimi rokmi, leto osemdesiatpäť.“

„Edo, to nemyslíš vážne. Vieš si predstaviť, čo všetko som zažil za posledných desať rokov? Čo desať, len od revolúcie!“

„Ja viem, ja viem, znie to dosť desivo – desať rokov! Ale nechcem od teba, aby si mi z hlavy rozprával zážitky, len chcem, aby si ma počúval a dával pozor, možno sa chytíš.“

„Tak dobre, vyskúšajme to.“

„Bolo leto, teplo na skapanie, uprostred prázdnin, presnejšie, prvý augustový týždeň, sme ťa s Otom navštívili na pumpe. Vzal si nás dozadu, mali ste tam natiahnutú plachtu proti slnku, stolík, dve lavice, taký…“

„Mali sme tam bufet, normálne sme si ho vydupali u vedúceho, lebo v lete je na pumpe na nevydržanie. Za jednu zmenu sme sa nafetovali až-až, samé olovo v benzínových výparoch. Vedúci mal pochopenie, dovolil, ale nesmeli sme to preháňať s pivom, na to nás hneď upozornil.“

„Jasné, takže si spomínaš.“

„Na ten bufet áno, na vás…“ zaváhal.

„Prišli sme za tebou, lebo sme potrebovali informácie. Išlo o Jara Michalicu.“

Krauz znova pozrel od spisu – dobrý herec, tento Lacko Kuna, ani brvou nehol.

„Jaro Michalica…“ prižmúril oči, tón hlasu nenechal nikoho na pochybách, že intenzívne pátra v pamäti. „Jaro Michalica,“ zopakoval sám pre seba.

„V tom čase jazdil pre nejakého papaláša na šesťstotrinástke, k tebe chodil tankovať a umývať auto…“

„Jaro, no jasné!“ odrazu ho osvietilo, sám bol prekvapený, aké to bolo jednoduché. „Jaro Michalica, jasné, poznám, veď sme spolu vyrastali, poznáme sa odmalička, ale, pokiaľ viem, Jaro sa stratil, bol nezvestný a je nezvestný dodnes.“

„Správne, stratil sa, práve preto sme ťa vyhľadali. Skús si spomenúť, boli sme za tebou v piatok, povedal si nám, že Jaro sa stratil v pondelok piateho augusta, a práve v ten deň ste sa stretli na pumpe.“

„Vážne?“ žasol Kuna, vystrúhal grimasu, čudoval sa sám sebe. „Žeby som už vtedy tak strašne kecal?“

„Nie, nekecal si, spomeň si. V tom bufete za pumpou si nám vlastne nič nepovedal, pozval si nás večer na pivo, ale v krčme sme neostali, zatiahol si nás do záhrady a zoznámil si nás s Davidom Očenášom.“

Krauz znova pozrel od spisu – herec vypadol z roly, už sa netváril prekvapene, tváril sa vážne.

„Boha, chalani, ako si môžete po takom čase pamätať také detaily?“

Hanzel nelenil, ukázal mu starý zošit.

„Tu je všetko, staré zošity nevyhadzujeme, občas sa hodia.“

„No dobre, ale ja som si nič nepísal, nemôžem si to pamätať.“

„Veď som ti povedal, že ani nemusíš, rozprávať budem ja, ty ma len kontroluj,“ chlácholil ho Burger. „Len sleduj. Stretli sme sa s Davidom, porozprával nám o bratovi Dušanovi.“

„Viem, spomínam si,“ pripustil Kuna. „Dušan mal psychické problémy.“

„Liečil sa u psychologičky Hildy Wolfovej.“

„Aj on sa stratil, cestou zo sedenia,“ chytal sa Kuna. „David pátral po bratovi na vlastnú päsť, lebo polícia dala od toho ruky preč, pátral tak intenzívne, že ho takmer vyhodili zo školy. Chcel som mu pomôcť, zaplietol som sa aj ja, aj mňa skoro vyhodili z pumpy, ale to bolo pár rokov predtým.“

„Asi dva roky predtým, ale to nie je dôležité, dôležité je, že si na Davidovo rozprávanie nadviazal.“

„Nadviazal?“

„Po Davidovi si pokračoval príbehom o Jarovi.“

„Áno, lebo aj Jaro sa stratil a chvíľu predtým bol v kontakte s Hildou, alebo s jej manželom.“

„Výborne, už si spomínaš.“

„Nie celkom.“

„Nič to, pomôžem ti. Povedal si nám, že Hilda nemá v ulici dobré meno, že je to striga, veľa susedov s ňou má problémy a jej manžel je ťažký papaláš, ovláda políciu a všetky podnety na ich rodinu vie zahladiť.“

„Áno, tak to bolo.“

„A povedal si nám, že Jaro išiel v pondelok večer k nim a tam sa stopa stráca, odvtedy bol nezvestný.“

„Áno.“

„Povedal si nám, že Jaro sa za tebou zastavil na pumpe v pondelok piateho augusta večer, bol čudný, rozhodený, niečo ho trápilo. Nechcel o tom hovoriť, ale rýpal si doňho, až sa ti zdôveril, že si požičal od Wolfa tridsaťtisíc na taxikárčenie a ten ich chce nazad.“

„Správne, aj odo mňa si pýtal peniaze.“

„Ale vtedy si nemal, takže Jaro nemal z čoho vrátiť a musel ísť o desiatej k Wolfovi vysvetľovať situáciu. Z tej návštevy mal veľký strach, akoby tušil, že sa niečo stane.“

„Správne.“

„A aj sa stalo, odvtedy ho nikto nevidel.“

„Presne tak.“

„Presne tak si nám to povedal.“

„Áno.“

„A varoval si nás, že Wolf je veľké zviera, že naňho nikto nemá.“

„Varoval som vás.“

„My sme ťa nepočúvli, išli sme po stope a skoro vyhodili z roboty aj nás.“

„Áno!“ Kuna poskočil na stoličke. „Na to sa pamätám celkom presne, po celom sídlisku sa roznieslo, že slávny detektív z oddelenia vrážd skoro prišiel o krk, lebo strkal nos, kam nemal,“ zasmial sa Kuna.

„Vidím, že aj ty si mal z toho radosť.“

„Edo, to bol fór, čo si o mne myslíš? Jasné, že ma to sralo, veď do celej tej blamáže som vás namočil ja, ja som vám dal informácie, ale musíš uznať, že som vás aj varoval.“

„Varoval, uznávam.“

Burger stíchol, premeriaval si kamaráta na stoličke. Kamarát mlčal, v kancelárii hustol vzduch.

„No dobre…“ zatiahol váhavo Kuna, „zaspomínali sme si, pekné od vás, že si pamätáte aj také podrobnosti, ale prečo som tu? O čo ide?“

„Si tu, lebo to nebola pravda.“

„Nebola…“ Kuna sa vystrel na nepohodlnej stoličke. „Nebola pravda? Čo nebola pravda?“

„Nič nebola pravda, hlavne to s tým Jarom.“

„S Jarom? On nie je nezvestný? On sa iba niekde skrýval? Celý ten čas?“ Herec sa znova prejavil.

„Nie, stále je nezvestný, ale od starého Wolfa sa vrátil na pumpu.“

„Blbosť!“

„Nie, vrátil sa.“

„Ako to môžete vedieť?“

„Vieme, a vieme aj to, že ste sa znova stretli.“

„Blbosť! Už som ho nevidel! Prečo by som vám klamal?“

„Presne o to ide, Lacko, presne nad tým si celý čas lámem hlavu, prečo by si nám klamal.“

„Neklamal som. Možno došlo k nejakému omylu, možno si nepamätám detaily…“

„Počkaj, počkaj, tu nejde o detaily, asi si nerozumieme. Keby sme sa rozprávali o udalosti spred desiatich rokov a ty by si nám uviedol nepravdivé informácie, prosím, s odstupom času by mohlo ísť o omyl, ale my sa rozprávame o piatich dňoch. Jaro sa stratil v pondelok piateho a my sme sa rozprávali u Očenáša v záhrade v piatok, to je päť dní, takže nešlo o omyl, išlo o vopred premyslenú, vopred naplánovanú lož. A ja sa ťa pýtam, prečo si nám klamal.“

Toto bol priamy úder, musel vyvolať reakciu – Kuna sa vystrel na stoličke, pomrvil sa, odkašlal si do päste.

„Ehm… Edo, ale toto? Neklamal som, Edo, prosím ťa, čo si to o mne myslíš!?“

„Laco, ja mám dôkazy.“

„Tak to by som chcel vidieť!“

„Na, pozri sa,“ Burger mu bez váhania podal pracovný výkaz z piateho augusta.

„Čo to má byť“

„Len sa pozri, všimni si dátum.“

Kuna zaostril, chvíľu čítal, stuhol.

„Doboha, a to máte odkiaľ?“

„Máme.“

Kuna chvíľu študoval výkaz, zatiaľ nechápal súvislosti.

„No dobre, ale čo to dokazuje?“

„Že v pondelok piateho si mal poobednú do desiatej.“

„No a…?“

„Stretol si sa s Jarom, Jaro odišiel za starým Wolfom.“

„No a…?

„Ale po šichte si nešiel domov, čakal si naňho.“

„To je čistá blbosť!“

„Nie je.“

„Je, veď tu to máte jasne napísané, robil som do desiatej, potom som išiel domov, na nikoho som nečakal. Toto je…“ zaváhal, nevedel si spomenúť. „Ako tomu hovoríte? Už viem, listinný dôkaz! Čo je na papieri, to je pravda!“

„Okrem listinných dôkazov poznáme aj iný odborný výraz – svedecká výpoveď. Svedecká výpoveď listinné dôkazy buď vyvracia, alebo potvrdzuje. Mali sme šťastie, svedecké výpovede, ktoré sme získali, nám všetko potvrdili. Pozri si mená druhej zmeny, tých z nočnej.“

„Vidím, a čo?“

„My sme ich našli, všetkých sme obehali.“

„Blbosť, teraz blufuješ! Nemohli ste ich obehať, Dubiš je už dávno mŕtvy, bol som mu na pohrebe.“

„Ale tí dvaja žijú, našli sme ich. Laco, nešiel si domov, hral si karty za pumpou v bufete.“

„Kristepane! Čo máte sklenú guľu? Kam chodíte na také nezmysly? Neviem, čo vám tí dvaja netárali, ale asi fantazírovali. Bolo to pred desiatimi rokmi, nikto si nemôže pamätať, čo sa stalo pred desiatimi rokmi! Nikto…“

„Len ten, komu v ten deň zomrela manželka,“ rýchlo ho doplnil Burger.

Krauz nevzhliadol od spisu, už hodnú chvíľu bývalého pumpára pozoroval. Kuna zdvihol bradu, ťažko prehltol. Krauz neváhal, vstal, načapoval mu dva deci chlórovky, podal mu pohár. Kuna vďačne prijal, napil sa, no mlčal, už nepokračoval.

„Laco, piateho augusta o desiatej si nešiel domov, ostal si aj po službe, ostal si dlho, ostal si až do rána. O pol dvanástej prišiel Jaro, vrátil sa od starého Wolfa, ale pár minút predtým volali Vyskočilovi z nemocnice, že mu zomiera manželka. Sám si sa prihovoril, aby ho zobral, a Jaro neváhal a hodil ho do nemocnice. Prišli neskoro, pani Vyskočilová zomrela sedem minút pred ich príchodom. Veríš mi, že na také niečo človek nezabudne do smrti?“

Kunovi sa roztriasol papier v ruke, Burger mu ho radšej vzal.

„Ale tu je jasne napísané, že som skončil o desiatej, a tak si to aj pamätám.“

„Vieme aj to, že z papierovania si váš vedúci ťažkú hlavu nerobil, podstatné bolo, aby bol zabezpečený chod pumpy a aby ste mali naplnený mesačný pracovný fond, inak mu bolo jedno, ako si vymieňate zmeny. Vyskočil nebol schopný služby, vystriedal si ho na celú noc. Bol si na pumpe až do rána.“

Kuna sa zahniezdil. Krauz z neho nespúšťal oči.

„No dobre, keby aj, tak čo…? Tak som to zobral zaňho, je tam toho.“

„Ale prečo si nám to vtedy v piatok zatajil? Prečo si nám klamal, že Jaro sa stratil cestou od Wolfa?“

„Lebo…“ nemal pripravenú odpoveď. „Lebo.“

„Laco, ale my vieme aj viac, my sme sa nehrabali len v archíve a nebehali sme len po pumpách, my sme si dali tú námahu a pýtali sme sa aj iných ľudí. Vieš, čo sme sa dozvedeli? Tých tridsaťtisíc si Jaro nepožičal od Wolfa, požičal si mu ty.“

Krauz v duchu prikývol – občas treba vystreliť aj naslepo.

„Edo, kurva! To myslíš vážne? Ja? A kde by som ich vzal?“

„Laco, nebuď malý. V tom čase si už pumpárčil pekných pár rokov a my sme robili ako policajti ešte dlhšie, hádam si nemyslíš, že sme nevedeli, v akej plnke ste vy pumpári. Tridsať by si si nevšimol, ani keby ti ich ukradli. Ozaj, keď sme pri tom kradnutí…“

Krauz prikývol, nie v duchu, tentoraz už naozaj – ostrý útok, musí priniesť reakciu!

„Tak dobre, ale to by už stačilo! Edo, pozri sa, ja som sem prišiel ako tvoj starý kamarát, poznáme sa roky, zaplatil som ti nejedno pivo, vždy sme sa vedeli rozumne porozprávať, ale to, čo tu teraz predvádzaš, čo na mňa vyťahuješ, to je už moc!“ zvýšil hlas, to bolo dobré znamenie.

„Nie moc, to je len začiatok.“

„Začiatok? Tak ty neprestaneš? No dobre, takže seriem na vás, páni detektívi, seriem aj na naše priateľstvo, končím s vami! Ste vyjebanci jeden ako druhý, kurvy hnusné zákerné, presne ako všetci hovoria, najprv sladké rečičky, medové motúziky, ťuťuli-muťuli, a nakoniec toto! Dobre, končím, sám si to chcel. Už vám nepoviem ani slovo a žiadam si právnika!“

„Nepotrebuješ právnika, nie si obvinený, iba sa rozprávame.“

„Seriem ti na takýto rozhovor! Čo som ja nejaký vagabund alebo čo!?“

„To neviem, Laco, ale…“

„Žiadne ale, chcem právnika!“

Krauzovi došla trpezlivosť, už videl a počul dosť, vedel, čo potreboval. Vstal, kývol na Chosého v kúte.

„Pošlem ti Kukyho,“ povedal Burgerovi a odišiel.

Váňu a Kukyho našiel zašitých vo vedľajšej kancelárii.

„Striedačka, chlapci, choďte im pomôcť.“

„To ste už tak ďaleko?“ prekvapene vyskočil Kuky. „Vy ho už mlátite? Výborne,“ zovretou päsťou sa trafil do otvorenej dlane.

„Sklapni, krpec, zatiaľ budete robiť iba ochranku, nejako mu stúpa tlak.“

Sklamaní kolegovia odišli striedať, Krauz požiadal kolegov z vedľajšej kancelárie o telefón. Nemal poruke svoj služobný zoznam, ale vedel si poradiť.

„Ústredňa? Dobrý deň, Krauz, vraždy. Mohli by ste mi spojiť kynologický odbor? Alexandra Bereka prosím, ale neviem klapku, nemám zoznam.“

V centrále zoznam mali.

„Berek, prosím.“

„Čau, Šani, to som ja, Krauz, vraždy.“

„Nemáme.“

„Ja viem, si nasraný, máš u mňa pivo…“

„Sľúbené léta Páne…“

„Platím hneď!“

„Čo sa stalo?“

„Zase niečo potrebujem.“

„Jasné, prečo by si inak volal, nie?“

„Čo robíš?“

„Odkedy ťa menovali za šéfa kynológie?“

„Ja len tak, či sa nechceš previezť. Alebo kŕmiš?“

„Nekŕmim, psy, na rozdiel od teba, žerú len raz za deň, aj to väčšinou až večer. Keď sa naládujú ráno, celý deň sú jak lemry.“

„Aspoň niečo máme spoločné.“

„Aspoň niečo.“

„Počúvaj ma, ako sa má Astor?“

„Spýtam sa ho. Keď sa niečo dozviem, zavolám.“

„Ešte mu to tak ide s mŕtvolami?“

„Je najlepší v republike, čo sa pýtaš, dobre vieš, koľko získal ocenení.“

„Viem, viem, tak čo keby sme ho zobrali so sebou?“

„Ty pozývaš na pivo aj môjho psa?“

„No, aby som pravdu povedal, pivo bude až potom, najprv by ste sa prebehli po jednej záhrade.“

„A je to tu, tušil som.“

„Je pekne, slniečko svieti…“

„A ja ťa pošlem do…“

„Viem kam, pekne sa to rýmuje, ale fakt by som potreboval helfnúť.“

„Papier máš? Požiadavka musí byť podpísaná vyšetrovateľom.“

„Šani, papier je drahý a vyšetrovatelia sú zaneprázdnení serióznou robotou, my sa ideme len prejsť so psíkom.“

„Rišo, bude prúser.“

„Ak sa Astor pochlapí, tak nie.“

„Prečo sa ja dám vždycky ukecať?“

„Lebo si môj najlepší kamoš alebo lakomec lakomý, čo za pivo zapredá aj starú mater!“

„Ty, počúvaj…“

„Stretneme sa na Lipovej ulici, čakám ťa.“

Chosé počkal, kým kolega položil, potom si poklepal po čele, ale už bolo neskoro, Krauz sa už rozbehol.

Malá Boženka od údivu vyvalila oči, ustúpila o krok.

„Pán Krauz! Dúfala som, že sa ešte uvidíme, ale že hneď…?“

„Prepáčte, ak otravujem, prídem inokedy.“

„Vôbec nie, len som prekvapená, že tak rýchlo. Som poctená, poďte ďalej.“

„Toto je kolega, aj on je fanatik do fotografií.“

Podali si ruky, predstavili sa.

„Pozvanie ďalej platí aj pre neho?“

„Samozrejme, pán Krauz, aj pre vášho kolegu.“

„A tento tretí…“

„Ježíš, aký krásny vlčiak! Vždy som chcela vlčiaka, ale Laco ani počuť, vraj smrdia a zaberú veľa miesta.“

„Mladá pani, to závisí od toho, ako sa oňho staráte. Dobre ošetrovaný vlčiak nesmrdí, a keď je naučený, v byte ho ani nevidíte. Pes má mať v byte svoje miesto, a nie sa vyvaľovať na pohovke.“

„No vidíte, toto by mal Laco počuť… Ozaj, kde je? Neprišiel?“

„Prišiel, kecajú s Burgerom, spomínajú na staré zlaté časy.“

Chosé sa musel usmiať, lepšie by jej nevysvetlil aktuálnu situáciu ani on sám.

„Nám sa už nechcelo počúvať ich táraniny,“ klamal Krauz. „Kolegovi som spomenul, aké krásne fotografie ste mi ukázali, chcel ich vidieť. Možno si aj nejakú kúpi.“

Chosému padla sánka, haló! Čo ti šibe? Fakt nemám kam dávať peniaze!

„Tak som si myslel, či by sme nemohli hneď.“

„Mohli, mohli, samozrejme, že mohli, veď som sama. Stále som sama, to je asi osud všetkých manželiek úspešných podnikateľov.“

„Chcel som sa spýtať na tohto tretieho kolegu, či by sa nemohli prebehnúť po záhrade, nech nás nemusí čakať v aute.“

„No…“

„Je to cvičený pes, poslušný.“

„Dobre, ale aby sa mi tu niekde nevytento.“

„Pani Kunová, tento špeciálne cvičený pes?“ ohradil sa psovod. „Nikdy, veď ešte nežral a je vyvenčený, a keby predsa, tak pozrite,“ z bundy vybral igelitové vrecko.

Igelitové vrecko rozhodlo.

„Tak poďte, nech si havino pobehá.“

Malá Boženka ich usadila, odbehla po prvú várku. Krauz si sadol tak, aby cez okná videl na dvor. Chosé, potenciálny kupec, si sadol tak, že keď si Boženka sadla vedľa neho, bola k oknám chrbtom.

Psovod zaviedol Astora do kúta, vybral tenisovú loptičku v igelite, odbalil ju, dal pričuchnúť. Loptička bola nasiaknutá mŕtvolným pachom – doktor Lengyel na takéto účely vyberal špeciálne nahnité telá. Pes privoňal, čakal pokyn.

„Hľadaj, Astor, hľadaj!“

Astor sa rozbehol, nie dopredu, do boku, po pár krokoch sa zvrtol a vrátil sa, potom zase do boku a zase naspäť – presne, ako ho to učili, aby cik-cak zmapoval celý trávnik.

„Táto je mimoriadne vydarená,“ Chosé chválil čiernu machuľu na bielom podklade. „Taká zvláštna…“ Dokelu, narýchlo si nevedel spomenúť, ako ho to Krauz celou cestou učil. „Oná… kompliká…“

„Kompozícia,“ pomohol Krauz.

„Kompozícia,“ už vedel aj znalec umenia.

„Alebo táto,“ Boženka podala ďalšiu. „Ozaj, nič som vám neponúkla.“

„Ja by som si dal kávičku,“ požiadal Chosé, odborné sústredenie si vyžadovalo doping.

„Mne nič, možno trochu minerálky,“ netrpezlivo ju odbil Krauz. „Ozaj, nepočujem rachot. Kazisveti už skončili?“

„Nie, do fajrontu je ďaleko, asi majú fajčiarsku. Bože, ako mi žerú nervy!“

Traja robotníci vybielení cementovým prachom sedeli na podstienku, fajčili.

„Pozrite, pes!“ ožil jeden z robotníkov.

Psovod a pobehujúci pes sa k nim krok za krokom blížili, nevšímali si ich. Zhovorčivý robotník vstal, chcel sa predviesť pred kamarátmi, ako to vie so psami.

„Na, Bobino, na, poď sem! K nohe!“ pobúchal sa po stehne.

Vykročil, no psovod ho zastavil razantným gestom.

„Nehýb sa, lebo ho máš na krku. Nerušte ho, na rozdiel od vás on pracuje.“

Robotník si radšej sadol, kamaráti sa uchechtávali.

Astor sa priblížil k fontáne, vhupol na búranisko, pobehol hore-dolu, pričuchol, znova pobehol. Krauz sa nenápadne vzpriamil na sedačke, natiahol krk, cez okno zle videl, zavadzal mu fikus. Musí sa zastaviť, musí si sadnúť alebo zaštekať. Nesadol si, prebehol napoly rozbúranú fontánu, vybehol na trávu, s nosom prilepeným na trávu pokračoval k zadnému plotu. Krauz sklamane zvädol, už to nemohol vydržať.

„Prepáčte, musím niečo povedať kolegovi,“ vybehol von.

Robotníci práve dofajčili, vstávali, naťahovali sa.

Krauz dobehol k pracujúcej dvojici.

„Šaňo, doriti, čo je?“

„Čo by bolo?“

„Je najlepší v republike!“

„On to vie, nemusíš ho znervózňovať.“

„Povedal si, že zacíti utopenca v jazere aj v desaťmetrovej hĺbke.“

„Kde tu vidíš desať metrov vody?“

„Tak mu povedz, že k pivu pridám aj rezeň. Rezeň ako konská riť!“

„Aj to vie, zadarmo ti tu pobehovať nebude, neboj sa.“

„Ale na jalové pobehovanie sa vám môžem – vieš čo.“

„Riško, robí, čo môže, asi tu fakt nič nie je.“

„To mi nehovor, prosím ťa, len to mi nehovor. Musím sa vrátiť, aby som nebol nápadný. Chlapci, na kolenách vás prosím, snažte sa!“

Krauz sa nenápadne vrátil, zmučene dosadol na gauč. Astor sa nezadržateľne blížil k zadnému plotu.

Krauz sedel a uvažoval. Tí dvaja si celkom milo štebotali. Chosé, čuduj sa svete, sa chytil a slušne sa držal. Krauz ich nerušil, ani oni jeho, nech si štebocú.

Niečo mu vadilo, niečo mu chýbalo, niečo si na prvej návšteve nevšimol, alebo niečo si všimol, no nevedel si spomenúť, čo to bolo.

Fotografie?

Doobeda mu ukazovala… nahol sa nad stôl, chcel zachytiť aspoň pár z tých minulých, či ho nenakopnú, ale konferenčný stolík bol zahádzaný kopou iných fotografií, ani jedna sa mu nezdala povedomá.

Ak nie fotografie, potom čo? O čom sa bavili? S Burgerom spomínali otca, že má vyoperovaný žlčník, potom jej pochválili dom, ona – že to je Lacova zásluha, že je staviteľský fanatik, postavil fontánu, teraz ju búra, postavil dom, ale veľký, postavil autobazár, dokonca dva, teraz pristavuje autoumyvárku…

Pristavuje. Stavia, pristavuje. Stavia, pristavuje. Stavia… žeby?

„Môžem si pozrieť ten fotoalbum?“ vyhŕkol, neuvedomil si, že im skočil do reči s niečím úplne od veci. „Pardon, ospravedlňujem sa, zamyslel som sa. Chosé, ktorú si si vybral?“

„Ešte som sa nerozhodol.“

„Nevadí, neponáhľaj sa, máš čas. Chcel som vás poprosiť, Boženka, či by som si mohol ešte raz pozrieť ten fotoalbum.“

„Ktorý? Ukázala som vám tri.“

„Ten, ako rastie tento dom.“

„Samozrejme, nech sa páči.“

Vstala, priniesla mu fotoalbum. Krauz zalistoval, našiel, čo hľadal, ale musel sa presvedčiť.

„Aj teraz platí, že si jednu môžem vybrať?“

„Platí.“

Vybral fotografiu, skontroloval zadnú stranu – AUGUST 1985. Presne tento dátum hľadal.

„Ešte raz vám skočím do reči a už vás nebudem otravovať. Môžem si tú fotografiu zobrať do kúta, odkiaľ ste ju vyfotili? Ide mi o presnú rekonštrukciu záberu, presný uhol a osvetlenie.“

„Nech sa páči.“

Vybehol von, postavil sa do kúta pri bráne, vystrel ruku, prižmúril jedno oko, konfrontoval záber na fotografii s realitou. Áno, v auguste im dorobili príjazdovú cestu, tá bola tam aj tu, dorobili trávnik, aj ten bol tam aj tu, stavenisko ostalo len vzadu, to bolo len na fotografii, v realite už bol trávnik na celej ploche. Ešte jedno sa zmenilo – rozostavaná garáž za domom. Teraz bola omietnutá, bránka na elektrický pohon bola osadená, strecha pokrytá strešnou krytinou, ríny a zvody videl tiež. Na fotografii bola len neomietnutá tehla, garáž bez brány, len rozďavený otvor, strecha iba s izoláciou, bez krytiny, žiadne ríny ani zvody, nič také.

Krauz prižmúril oči. Čo ešte vidí? Kde je to, kde je ten rozdiel? Čo ešte vidí, čo v auguste nebolo a teraz je? V auguste nebola brána, na Krauza z fotografie zízal iba otvor v prednom múre a cez vynechaný otvor bolo vidieť… To je ono! Nebola vyliata podlaha! Nevidel betón, iba hŕbu makadamového štrku!

Rozbehol sa.

Traja robotníci si práve popľuli do dlaní, chystali sa naštartovať elektrickú zbíjačku a ničiť domácej nervy.

„Héj, chlapi, počkajte, počkajte, nerobte bordel, chcem sa vás niečo spýtať.“

„Čo je?“

„Keď skončíte, kam dávate náradie?“

„Do garáže.“

„Máte kľúče?“

„Je na elektrinu.“

„Máte diaľkové ovládanie?“

„Načo, to má len domáca, my používame hento na boku.“

„Čo hento?“

„Gombík.“

„Načo gombík?“

„Záložné otváranie na gombík, keby ste stratili alebo zabudli diaľkové.“

„Neviem, ako to funguje. Nemohli by ste mi to ukázať?“

„Bože…“ krajný robotník nechápavo pokrútil hlavou – títo inteligenti v kravatách, to sú len ľavorukí debili!

Robotník vyliezol z fontány, prešiel na roh garáže, stlačil gombík, brána sa automaticky zrolovala pod strop.

„Šaňo!“

„Tu sme, už sme na konci. Riško, je mi ľúto…“

„Poď sem. Čo myslíš, nie je mu zima?“

Psovod nechápavo zagánil. O kamarátovi vedel, že je na rybičky, ale nevie o psoch ani toľko, že majú kožuch? V tom bude niečo…

„Je, asi mu je zima,“ súhlasil.

„Nemal by sa zohriať v garáži, aby neprechladol?“

„Mal. Astor, ku mne. Vpred, hľadaj!“

Astor vbehol do garáže, prešiel sa od steny po stenu, potom vzad, potom vpred – v zadnom ľavom rohu si sadol a zakňučal. Pán podišiel k nemu, podal mu odmenu, pes po nej lačno chňapol.

„Voľno.“

Astorova zmena sa práve skončila, má fajront.

„Riško, mňa picne, ale tam pod tým niečo je,“ zašepkal majiteľ najlepšieho mrtvolára v republike.

„A presne preto sme tu, kamaráte! Chlapci, poďte sem!“

Roboši naňho s prehľadom kašlali. Krauz siahol do bundy, zo služobáku vybral stovku.

„Hej, chlapci, mám pre vás niečo zaujímavé.“

Z fontány vyliezli aj zvyšní dvaja.

„Počúvajte, chlapi, táto stovka je vaša za päť minút.“

„Fajn, berieme. O čo ide?“

„V tomto rohu potrebujem vysekať štvorec tak tridsať na tridsať, možno štyridsať na tridsať, tak, aby sa zmestila lopata.“

„Ste sa zbláznili? Domáci by nás zabil!“

„Nezabil, ide o fórik. Všetku zodpovednosť beriem na seba. Pre vás to bude robota na päť minút a máte stovku, keby z toho mal byť problém, poviem, že som vám šlohol zbíjačku a vysekal som si to sám, ale problém nebude. Ešte raz, všetku zodpovednosť beriem na seba. Tak chcete stovku – alebo nie?“

Chceli. Naozaj to netrvalo ani päť minút. Robotníci, čo vylievali podlahu, si robotu riadne zľahčili, namiesto naprojektovaných pätnásť centimetrov betónu vyliali sotva desať.

„Kurva, čo tu tak smrdí?“

Robotník so zbíjačkou vypol mašinu, štítivo odstúpil.

Krauz potiahol nosom, štítivo neustúpil, práve naopak, šťastne sa usmial.

„Dobre, choďte von, o ten štrk sa postarám sám. Lopatu!“

S radosťou mu jednu podali – o lopatu sa každý rád podelí.

Krauz zahrabol, nabral, vyhodil, zabral znova, vyhodil, nabral, vyhodil. Jama sa prehlbovala, odrazu sa lopata zasekla.

„Šani…“

„Tu som.“

„Daj mi to igelitové vrecko na hovná.“

„Astorovo?“

„Nie, tvoje, ty mudrlant! Daj ho sem!“

Krauz si navliekol igelit na ruku, prstami odhrabal ešte pár kameňov.

Spod štrku naňho zasvietila svetlomodrá károvaná košeľa.

Krauz opatrne otvoril dvere, ticho vošiel do kancelárie. Laco Kuna sa práve rozčuľoval na Burgera.

„… a ty takto! Ja som ťa považoval za kamaráta, za dobrého kamaráta, ale toto si kamaráti nerobia. Ja s tebou podobrotky, a ty na mňa vybalíš takého hovadiny! Dobre, ako chceš, týmto som s tebou skončil, ale nielen to, poviem ti aj viac. Toto ťa bude stáť hlavu, normálne ťa vyzlečiem z uniformy! Mám plno známych advokátov, by si sa čudoval koľko, na každý prst desať! Za moje prachy mi budú ruky bozkávať a…“

Krauz si sadol, vystrel chrbát ako v škole, zdvihol ruku a ako vzorný žiačik sa prihlásil, ešte aj roztiahol dva prsty.

Kuna stíchol, stuhol, nechápal. Čo tu chce, čo mu skáče do reči a kde vlastne, v ktorej materi, bol doteraz? Fláka sa kade-tade, potom si len tak prikvitne a ešte ho aj vyruší, keď sa im snaží vysvetliť, čo všetko ich čaká, čo im jeho advokáti vyvedú.

„Vážení prítomní, hlásim sa o slovo.“

Kuna nevychádzal z úžasu. Takéto móresy na polícii ešte nezažil.

„Nech sa páči, máš slovo,“ vyzval ho Burger.

„Laco, musím ťa upozorniť, že v tejto kancelárii sa nikto nebude z ničoho vyzliekať, ani prezliekať, jedine ak ty. Zhodíš tento fičúrsky oblek a dostaneš niečo pásikavé. Jeden pásik vedľa druhého, čierny vedľa bieleho, čierny, biely, čierny, biely, no nie zvisle, ale vodorovne, aby si ťa v Leopoldove nepomýlili so zebrou.“

„To… má byť… čo?“ vyjachtal.

„Tvoja žena Boženka má doma polaroid.“

„Má, a čo?“

„Požičala mi ho. Urobil som len dve dokumentačné orientačné fotografie, ale garantujem ti, že o pár minút bude tvoja garáž plná kriminalistických technikov a tí narobia fotografií celý kopec, čo kopec, celý fotoalbum. Ale aby sme tu len tak zbytočne nečakali na výsledok, zatiaľ ti ukážem aspoň tie moje dve. Na, tu máš,“ Krauz mu podal dve fotografie.

Kuna sa pozrel, stuhol, vydýchol, naprázdno prehltol, nemohol odtrhnúť oči. Zamával fotografiami ako s vejárom.

„Koľkokrát som tej krave sprostej hovoril, aby do domu nepúšťala cudzích ľudí, jedine v mojej prítomnosti. Koľkokrát? Tisíc?“

Krauz mu vzal fotografie, podal ich Hanzelovi, aby dal kolovať.

„Edo, ale to je nezákonne získaný dôkaz. Máte povolenie na domovú prehliadku?“ Topiaci sa Kuna sa chytal slamky.

„Laco, je mi ľúto, ale aj nelegálne vykopaná mŕtvola ostáva mŕtvolou, lebo je mŕtva, či sa ti to páči alebo nie, a s administratívou si hlavu netráp, to nechaj na nás. Ak tak dobre poznáš zákony, mal by si vedieť, že existuje aj termín dodatočné povolenie.“

„Kurva…“

„Myslíš si, žeby sa našiel sudca alebo prokurátor, ktorý by nám ho v prípade mŕtvoly nezvestného Jaroslava Michalicu nedal? Alebo máš pochybnosti o totožnosti? Máš ich na pozemku zakopaných viac?“

Kamarát Kuna si len vzdychol.

„Páni, idem za šéfom, niečo mu musím vysvetliť a potom, ak prežijem, za vyšetrovateľom, treba vybaviť obhliadku. Vy sa zatiaľ nerušene bavte.“ Krauz im zamával, zhlboka si vzdychol, vykročil pravou, vraj to prináša šťastie.

„Jaro Michalica bol na peniaze, odkedy sme sa spoznali. Už ako chalan zbieral papier a nosil ho za pár halierov do zberu, po dospelých chlapoch, čo popíjali v parku, zbieral zálohované fľaše. Všetci kamaráti sa mu smiali, ale jemu to bolo jedno, lákavej sile peňazí nedokázal odolať ani za cenu posmeškov. Keď mal, nedal, lakomý bol, až to bolelo, keď nemal, drankal. Škemral od každého, každému niečo dlhoval, nikdy nevrátil. Bol chorý na peniaze a ostalo mu to až do dospelosti. Lenže vtedy sa k lakomosti pridal ďalší neduh – závisť. Bože, ako ten závidel! Všetko a všetkým. Mne pumpu, ľahké peniaze bokom, keď som začal stavať, tak dom, keď si niekto kúpil nové auto, tak auto. Závidel, až ho nadúvalo, ešte aj tomu Wolfovi závidel, jeho vilu, ženu s nohami manekýnky, postavenie, všetko. A stále drankal, otravoval, prosíkal… Kristepane, ako ten vedel ísť na nervy! Laco, požičaj, Laco, daj, veď máš dosť, viac, ako potrebuješ, nebuď taký, požičaj, daj. Stále dokola. Bol ako pijavica, neodbytný, otravný, drzý. Otec mu zohnal perfektný flek u Wolfa, rozvážal sa v luxusnom aute, samozrejme, nielen služobne, dostával slušný plat, no stále sa mu málilo, potreboval viac a viac. Jedného dňa som povedal dosť! Naštval sa, týždeň sa neukázal, potom prišiel, prosíkal, aby som sa neondil, že kupuje auto, ide taxikárčiť, všetko mi vráti. Zaťal som sa, nedal som mu, ale navrhol som mu riešenie – vyberieme Wolfa. Skoro odpadol. Jaro bol lakomý závistlivý zmrd, navyše bol aj posratý strachopud, prachy, to áno, ale riziko, to nie. Vyhnal som ho, nepožičal som mu. Chvíľu dal pokoj, potom začal drankať znovu. Vedel som, že sa ho tak ľahko nezbavím, tak som naňho vymyslel habaďúru, požičal som mu tých všivavých tridsaťtisíc, počkal som, kým si kúpil auto, potom som si ho zavolal bokom a pritlačil som ho k stene. Prachy vráť, inak idem za Wolfom a poviem mu, čo si zač, že dlhuješ prachy na všetky strany, a si vybavený, vyhodí ťa. Smradovi, čo u všetkých zháňa prachy, už nebude dôverovať, mohol by ho vykradnúť, nie? Zľakol sa, prosíkal, že potrebuje čas, aby sa postavil na vlastné nohy, ale presne to som nemohol dopustiť, tlačil som ďalej. Nakoniec súhlasil, že teda ideme vybrať Wolfa a podelíme sa. Všetko sme podrobne naplánovali, Jaro mal sledovať situáciu, omrknúť prístupové cesty, odhadnúť čas, keď bude pokope hotovosť. Ten debil ho nechal pobehovať po dome len tak, dôveroval mu ako vlastnému, jeho chyba. Náš čas prišiel v pondelok, Jaro prišiel za mnou na pumpu, mal som poobednú. Prachy boli pripravené, Wolf sa chystal kúpiť nové auto. Jaro vedel, že trezor vo vile nemá, všetko zamykal do stola v pracovni. V pondelok o desiatej sa mal uňho hlásiť, na druhý deň sa chystali na služobnú cestu. Skončil som službu, musel som ostať, čakal som na Jara, hral som karty. Vrátil sa o pol dvanástej, ale nemohli sme sa poradiť, Vyskočilovi zomierala manželka, musel ho odviezť, inak by bol nápadný, že bez dôvodu odmietol takú súrnu službu. Skoro ma šľak trafil, keď volal vedúci, že zaskakujem za Vyskočila aj v nočnej, no potom som si uvedomil, že je to vlastne výhoda, budem mať perfektné alibi. Bolo treba iba domyslieť a vybaviť pár detailov. Chalanom z nočnej som povedal, že asi o tretej sa na chvíľu stratím, že mám vybavený istý pich, či sú ochotní ma podržať. Boli ochotní, aj tak v noci nebola robota. Jara som potreboval umiestniť do domu na pozorovanie, volal som Boženke, bola tehotná, na rizikovom, povedal som jej smutnú správu, že som vyfasoval nočný záskok za kolegu a nechcem, aby bola v novostavbe sama, aby si vzala taxík a išla na noc k rodičom na sídlisko. O hodinu volala na pumpu, že už je tam a všetko je v poriadku. Aj bolo, dom bol prázdny. Jaro vrátil auto do garáží, už sme ho nepotrebovali, taxíkom sa odviezol k nám a zaujal pozorovacie miesto. Chodníkom za naším pozemkom sa dá dostať za Wolfov dom, odtiaľ spoza múru sledoval, kedy zaspia. Museli sme sledovať, lebo Wolfova panička bola nočný vták, chodila spať dosť neskoro. O pol tretej volal Jaro, že všetko je v poriadku, v dome všetko zhaslo. Chlapcom v nočnej som zahlásil, že idem na to, uškŕňali sa, že mi držia palce a že im budem musieť rozprávať podrobnosti. Súhlasil som, netušili, že rozprávame každý o niečom inom. Do domu sme sa dostali cez pivničné okno, Jaro ho nechal otvorené, keď nakladal nejakú debnu s vínom. Ani zámka na pracovnom stole nebola problém, domáci spokojne spinkali hore na poschodí. Aj z domu sme sa dostali bez problémov, vlastne problémy sa začali, až keď sme u nás v kuchyni spočítali úlovok. Navrhol som, že si zoberiem svojich tridsať a zvyšných desať si rozdelíme rovným dielom. Jaro začal vyskakovať, skoro ho šľak trafil, tak očervenel, vraj tak sme sa nedohodli, že všetko delíme na polovicu a tých tridsať mi bude postupne splácať z taxíka. Chvíľu sme sa naťahovali len slovne, potom mi skočil po krku, pritlačil ma o linku, priľahol ma, skoro mi zlomil chrbticu, a tak som v poslednej chvíli udrel. Odletel, hlavou dopadol na roh stola, zviezol sa na zem, nehýbal sa, z ucha mu tiekla krv, chrčal, z úst mu išli krvavé bublinky. Kým som sa spamätal a niečo urobil, dodýchal. To bolo zlé, s tým som nerátal, musel som niečo rýchlo vymyslieť, ale rýchlo, lebo som sa musel vrátiť na pumpu. Pôvodný plán bol taký, že neplánovanú nočnú využijeme obidvaja, krátko po mojom návrate na pumpu sa mal zastaviť aj Jaro a do rána sme mali v pláne kartovať a popíjať pivo, ráno mal ísť po auto a s Wolfom na služobnú cestu, tým by sme mali alibi na celú noc, tá chýbajúca hodinka nebol problém, nikto by si to nevšimol, a keby aj, nejaká výhovorka by sa našla, ale v takomto stave sa Jaro vrátiť nemohol. Uvedomil som si, že ho nemôžem hodiť do vody, ani nafingovať dopravnú nehodu, krádež vo Wolfovom dome a smrť jeho osobného šoféra v jednu noc by boli nápadné, telo muselo zmiznúť, ale na zakopanie na bezpečnom mieste som nemal čas. Zabalil som ho do igelitu a odložil do búdy za garážou. V búde bol zložený cement a hasené vápno vo vreciach, ale tento týždeň som nemal objednaných robotníkov, nikto ho tam nemohol nájsť, ani Boženka, tá dozadu nechodila. Vrátil som sa na pumpu, kolegom som porozprával o nohatej vydatej paničke a štvorkách kozách, chlapci sa bavili, páčilo sa im to, závideli. Ráno som normálne skončil nočnú, no nešiel som domov. V utorok sa stali hneď tri veci. Zašiel som za mechanikom, čo Jarovi predal auto, a donútil som ho vrátiť tridsaťtisíc. Vrátil rád, to auto nebolo čisté, číslo motora nesedelo, Jaro si to všimol, povedal mi to. Mal som štyridsať od Wolfa a tridsať svojich, sedemdesiattisíc za dva dni, slušný balík. Zašiel som za Jarovým otcom, chcel som vedieť, ako to znáša rodina, čo sa deje. Nič nevedeli, ešte nemali podozrenie. A do tretice, na pumpu prišiel Wolf, vzal som ho dozadu, syčal, zúril, vraj všetko vie, že sme to boli my dvaja, a Jaro sa tak zľakol, že ani do roboty neprišiel. Vysmial som ho, vyskočil na mňa, rozbil som mu nos a vyhodil som ho. V stredu som sa znova zastavil za Jarovým otcom, bol na polícii, zahlásil nezvestnosť. Uvedomil som si, že prihára, už o tom vedela polícia, a Jaro bol stále v búde. Bolo leto, ešte deň a bude ho cítiť v celom dvore. Previezť som sa ho bál, stačila náhodná policajná kontrola alebo aby ma niekto videl pri vykladaní, a zvyšok života strávim v base. Jaro zatiaľ ostal v búde, iba som pridal viac igelitu, ale musel som už niečo vymyslieť. Všetko sa zvrtlo vo štvrtok, spása prišla ako blesk z jasného neba, skoro som zrazil Marcela Kuchárika, suseda zo sídliska. Robil poskoka u nejakého akademického maliara. Pozval som ho na pohárik, dali sme si aj dva, aj tri, slovo dalo slovo a odrazu sa rozhovoril o susede z vily. Najprv som sa robil sprostý, nech sa vyspovedá, podozvedám sa, dobre som urobil. Porozprával mi o vysokej čiernovlasej strige, čo mláti decká do krvi, pribíja mačky na dvere, bičuje a mučí mužov. A vtedy som dostal nápad! Sadistická striga je ideálny páchateľ, to ona zabila manželovho vodiča, umučila ho a zakopala, teraz išlo len o to, ako nasmerovať Marcela. Všeobecne sa o ňom vedelo, že vám donáša, veď pracoval aj ako PS VB, čo je vlastne žalobaba na štyri. Povedal som mu, že to, čo vie on, nie je nič, že ja viem aj viac, viem o tom, že v pondelok sa stratil ich vodič a jeho posledná cesta viedla do ich vily, potom sa po ňom zľahla zem. Dúfal som, že si takú šťavnatú informáciu nenechá pre seba, že pobeží rovno za vami a vyžaluje sa vám a vy sa chytíte, neodoláte, začnete pátrať, pôjdete za Wolfom s konkrétnym podozrením, vystrašíte ho a on, aby ochránil svoju utešenú paničku, zasiahne, klepne vám po prstoch, zastaví akékoľvek pátranie po Jarovi a ja budem mať pokoj. A vy ste sa chytili, presne, ako som dúfal, presne, ako som to naplánoval. V piatok ste prišli za mnou na pumpu, ale rovno tam som vám nemohol porozprávať o Jarovi, bolo by to okaté a nevierohodné, potreboval som, aby moju teóriu o vraždiacej beštii podporil ešte niekto, a to bol David Očenáš. Pozval som vás na pivo, odtiaľ som vás vzal do záhrady a David vám porozprával o bratovi Dušanovi, a ja som k tomu šikovne pridal svoje. A vy ste presne podľa plánu navštívili Wolfa a on nesklamal, zariadil, aby vám klepli po prstoch. Keď sa po sídlisku roznieslo, že vás skoro vyhodili z roboty, bolo mi jasné, že po Jarovi už nikto pátrať nebude, už mohol zmiznúť nadobro. Nikam som ho nepreviezol, zahrabal som ho v garáži pod základy. Dosť blízko, nebezpečne blízko, ale mohol som si byť istý, že tam ho nikto hľadať nebude. V nejakom filme som videl, že mŕtvola v igelite nezhnije, že sa premení na blato a tak ostane roky, roky páchne, to som nemohol dopustiť. Rozbalil som ho a zahrabal len tak v šatách. Poviem vám, riadne smrdel, aj som hodil šabľu, ale nakoniec som ho zahrnul štrkom a na druhý deň som vybavil betonárov. Jaro sa stratil z povrchu zemského a malo to tak ostať naveky, neviem, prečo ste do toho po toľkých rokoch začali rýpať, veď nikto do toho nerýpal, ani Wolf, aj ten dal radšej pokoj. Okrem toho ani nemohol, o dva mesiace sa v ulici roznieslo, že aj on zmizol. Poviem vám pravdu, až mi zovrelo hrdlo. Myslel som si, že som si to všetko iba vymyslel, asi som tú jeho dlhonohú potvoru podcenil. Tak, to je o Jarovi asi všetko, doriti, ako ma to mrzí,“ povedal Laco Kuna.

V kancelárii stoštyridsaťjeden zavládlo ticho. Krauz si vzal červenú fixku a hrubou čiarou škrtol bod päť – smrť Jaroslava Michalicu už nebola záhadou. Z celého zoznamu svietil už len siedmy bod, ale na ten bol Kuna krátky, o tom nebolo pochýb.

„Chlapci, ale jedno mi musíte veriť, bola to nehoda, sebaobrana, nechcel som ho zabiť, nechcel som mu vôbec ublížiť, bola to nehoda, sprostá náhoda. To tá jeho lakomosť, chamtivosť. Keby sme sa rozumne podelili, nemuselo sa nič stať. Edo, chlapci, nechcel som mu ublížiť, stalo sa a potom som spanikáril, nevedel som, čo s ním, a zakopal som ho.“

„Panikáril si päť dní, tomu sa nehovorí panika, to je chladnokrvné kalkulovanie.“

„Nie, Edko, nie, prosím ťa, musíš mi veriť…“

„Musím? Nemusím, veď už nie sme kamaráti, rozkmotrili sme sa, sám si to navrhol, chcel si ma vyzliecť z uniformy.“

„Edko, prosím ťa, aké tam vyzliekanie, ako by som mohol? Vystresovali ste ma, pozri, v akom som stave, nevedel som, čo hovorím. Sme kamaráti, stále sme kamaráti, nič sa nezmenilo.“

„No, neviem.“

„Pochopte ma aspoň trochu. Žena bola tehotná, mal som rozostavaný dom, mal som plány, nechcel som ísť do basy. Ani teraz nechcem, mám rozrobené príma kšefty, autobazár mi frčí jedna radosť, staviam autoumyvárku, darí sa mi…“

„Už sa prestalo, Laco, už sa prestalo.“

„Ako to, že prestalo?“

„Ty si asi neuvedomuješ, do čoho si sa zaplietol. Odtiaľto pôjdeš k vyšetrovateľovi, ten ťa obviní z trestného činu vraždy…“

„Nie, vražda nie! Edko, to nebola vražda, veď som vám všetko porozprával, viete, ako to bolo, bola to sebaobrana.“

„Na tvojom pozemku sa našla mŕtvola, to je dôkaz ako hrom.“

„Hovno dôkaz, každý dôkaz sa dá hodnotiť z dvoch strán.“

„Vražda len z jednej.“

„Edo, nebola to vražda, môžeme sa dohodnúť.“

„S nami sa chceš dohadovať? A o čom?“

„Že to nebola vražda, že som vás presvedčil, pomôžete mi u vyšetrovateľa, postavíte sa za mňa.“

„Aj keby si nás presvedčil, Laco, na nás nezáleží, musel by si presvedčiť prokurátora, v konečnej fáze aj sudcu…“

„Srať na nich, o tých sa postarajú moji advokáti, ale vy ste dôležití, vy budete písať prvé hlásenie, viem, ako to chodí. Ak tam napíšete, že som sa iba bránil, nebude to vražda. Nemôžete ma potopiť, chlapci! Musíte mi pomôcť!“

„Nemáme dôvod.“

„Ale máte, len o tom ešte neviete. Edo, urob mi láskavosť.“

„Počúvam.“

„Mohli by sme sa porozprávať medzi štyrmi očami?“

Burger sa prestal hrať s gumou, prekvapene zazrel.

„Čo?“

„Chcem ti niečo povedať, ale len tebe.“

Burger sa rozhliadol. Krauz nenútene vstal, zamieril k dverám, ostatní jeden za druhým za ním. Túto hru na spriaznenú dušu hrávali často, aj tak sa napokon dozvedia, aké strašné tajomstvo pred nimi Kuna skrýva.

Burger počkal, kým sa za posledným zavreli dvere, potom spýtavo zagánil na bývalého kamaráta.

„Mám niečo, čo by vás mohlo zaujímať. Urobíme obchod.“

„Obchod?“

„Vy sa za mňa postavíte, napíšete hlásenie, že to bolo tak, ako hovorím, aby mi všetci verili. Ja ti za to dám to, čo som našiel vo Wolfovom stole.“

„Laco, ty si ale naivka. Chalanov pošleš von a mne tu ponúkaš úplatok. Prachy si nechaj, ja…“

„Nehovorím o peniazoch. Dám ti to, čo sme tam našli navyše.“

„Navyše?“

„Okrem peňazí tam bola obálka so zaujímavým obsahom.“

Burger spozornel, je možné, že aj posledný bod Kukyho zoznamu by mohli vyškrtnúť, stačí len hrať opatrne a prezieravo. Bolo mu jasné, že Laca Kunu podcenili.

„Laco, pozri, nech v tej obálke bolo čokoľvek…“

„Bomba, Edko, atómová bomba!“

„… hoci aj atómová bomba, ja ti za ňu nemám čo ponúknuť.“

„Ty ma nepočúvaš? Ide mi o to, aby ste ma nehodili cez palubu, aby ste sa nepostavili proti mne.“

„Ja by som možno aj, ale…“

„Edo, ak budeš súhlasiť ty, ostatní pôjdu za tebou, ty si tu šéf, poslúchnu ťa. Preto som chcel s tebou hovoriť osamote, nie pred nimi. Tvoje rozhodnutie je najdôležitejšie.“

Burgerovi bolo jasné, že Kuna nie je hlupák, bol to tvrdý obchodník, kalkuloval s chladnou hlavou.

„Ale obvinenie ťa neminie, v tom ti nemôžeme pomôcť. To ostatné bude závisieť od šikovného advokáta.“

„O mojich advokátov sa nestrachuj, sú dobrí, od vás potrebujem, aby ste nešli proti mne.“

„Dobre, na tom by sme sa mohli dohodnúť, nepôjdeme proti tebe a rozhodnutie necháme na sudcovi.“

„Výborne, sme dohodnutí. A teraz potrebujem telefonovať, Boženka vie, kde je tá obálka. Pošli niekoho k nám domov.“

„K svojej výpovedi by som chcel uviesť na doplnenie, že všetko, čo som až doteraz povedal, sa zakladá na pravde, iba som zamlčal niektoré skutočnosti, ktoré vám chcem dodatočne vysvetliť. V zásuvke v pracovnom stole pána Wolfa sme našli aj obálku. V obálke bolo tridsaťdva fotografií, bolo mi jasné, že je to vyfotený celý kinofilm. Moja manželka je fotografka, viem o tom niečo, ale negatív tam nebol. Fotografie boli robené v interiéri nejakého domu, veľká obývačka, nadštandardné zariadenie, aj v tom sa vyznám. Na fotografiách bol pán Wolf sporo oblečený alebo úplne nahý, omotaný čiernymi koženými remencami, občas mal koženú masku, občas bol bez masky. Na fotografiách s ním boli dvaja muži a tri ženy v rôznych polohách, nikdy nie všetci spolu, vždy jeden chýbal, z čoho mi bolo jasné, že zo šestice vždy jeden fotografoval, cudzieho fotografa nepoužívali. Aj oni boli nahí, v rukách mali rôzne nástroje, biče, palice, reťaze, putá a podobne. Pán Wolf sa venoval sado-masochistickým praktikám a našiel si na to vhodnú partiu. Na fotografiách som spoznal pána Wolfa a pána, ktorý sa v súčasnosti venuje špičkovej politike, inak nikoho, ani toho tretieho, ani dámy. Chcel som obálku vziať, Jaro sa zľakol, ale vysvetlil som mu, že sú v tom prachy, že z Wolfa vytiahneme peknú hromádku. To zabralo, súhlasil, tak sme vzali aj obálku. To, čo som povedal predtým, je pravda, pohádali sme sa u mňa v kuchyni a nešťastnou náhodou si rozbil hlavu. V utorok za mnou prišiel na pumpu pán Wolf, ale nie kvôli peniazom, ale kvôli fotografiám. Vyhrážal sa mi, nástojil, aby som mu ich vrátil. Najprv som sa robil, že o ničom neviem, potom som ho uzemnil, že ich dostane, ale zaplatí. Vzkypel, zaútočil, ten nos som mu fakt rozbil. Vyhodil som ho. Mal som v pláne, že mu ich budem posielať po jednej a za každú zinkasujem, ale kým k obchodu prišlo, aj pán Wolf zmizol. Fotografie som schoval v pivnici, nevedel som, čo s nimi. So smrťou Wolfa nemám nič spoločné, potreboval som ho živého, to mi musíte veriť. Teraz je moja výpoveď kompletná,“ dodal Kuna.

„Doriti, dajte to svinstvo preč, kto sa má na to pozerať,“ Burger odhodil fotografiu, ani jedna sa mu nepáčila.

„Prečo?“ Váňovi sa páčili.

„Prečo sa pri tom musia fotografovať?“ nechápal najstarší detektív.

„Lebo sexuálni devianti sú zároveň exhibicionisti. Načo by to robili, keby ich nemal kto obdivovať?“ vysvetlil Krauz.

„Alebo sa pohoršovať,“ doplnil Hanzel.

„To je jedno, aj to je v ich chápaní úspech.“

„Škoda, že sa tie obrázky nehýbu,“ banoval Váňa. „Zaujímalo by ma, či ho mláti do rytmu, ako ju kefuje, alebo si len tak občas udrie.“

„Táto blondínka by stála za hriech, perfektná figúra, ale nejako divne dvíha bradu,“ slintal Chosé.

„Bože, vy máte starosti,“ Burgerovi išli na nervy. „Dajte to sem, už ste ich videli aspoň desaťkrát, vráťte ich do obálky. Všetky, Váňa!“

„Dobre, tiež nemusíš všetko vidieť.“

„Tridsaťdva, ani o jednu menej!“

Burger pozhŕňal fotografie, jedna chýbala. Krauz ňou zamával ako vejárom.

„Chlapci, tento minister si neuvedomuje, čo robí, ale keby sa táto jedna dostala do rúk novinárom, padne vláda. Viete si predstaviť tú pohromu?“ Podal fotografiu Burgerovi, aby mal zbierku kompletnú.

„Nezabúdaj na jedno, Riško, že vtedy nebol minister a nikto nemohol vedieť, že fotky vyplávajú na svetlo sveta práve v čase jeho politického zenitu. Teraz sa už nefotografuje, ak nie je vyslovený hlupák.“

Krauz prikývol, Hanzelova námietka mala logiku.

„Dobre, páni, zbierku máme pokope, teraz sa musíme dohodnúť, ako ďalej.“ Burger hodil obálku do stredu stola, akoby sa zbavoval zodpovednosti.

„Sľúbili sme, že mu pomôžeme, presnejšie, že ho nepotopíme, v tom spočíva naša pomoc,“ slova sa ujal Krauz. „Sadnem za stroj a napíšem hlásenie. V podstate skonštatujem, čo sme našli v garáži, aké k tomu zaujal stanovisko Kuna a že na presnú kvalifikáciu bude treba vykonať celý rad expertíznych skúmaní, aby bola stanovená presná príčina smrti a mechanizmus poranenia. Ostatné necháme na vyšetrovateľa, viac pre toho hajzla nepohnem prstom. Určite pôjde do väzby, aspoň kým neprídu prvé výsledky, ale s tým nech si hlavu lámu jeho advokáti, stále sa nimi oháňa, tak nech makajú.“

„Dobre, Riško, a čo s týmto?“ Burger štítivo ukázal na obálku, akoby smrdela.

„Nikto o tom nevie, iba my. Nerozumiem, prečo nám kládol na srdce, aby sme o tom nikomu nehovorili, to skôr my sme ho mali žiadať, aby o tom nikomu nehovoril.“

„Ten pes nad niečím špekuluje,“ nadhodil Chosé.

„Samozrejme, že špekuluje, mal desať rokov na vymyslenie krízového plánu. Ak Kuna poslúchne našu radu, aby o fotografiách nevypovedal do zápisnice, má šancu niečo uhrať. Je to tvrdý obchodník, premýšľa, plánuje, má dopredu premyslený každý ťah. S tými fotografiami sa ešte bude hrať, to vám garantujem, ale takéto tromfy sa vyťahujú až na konci hry.“

Burger našpúlil pery, zadusil cigaretu, vstal.

„Tak dobre,“ vzal obálku, „zamknem ju do skrine a počkáme, čo sa stane. Som si istý, že tieto fotky si svoje miesto nájdu aj samy. Súhlasíte?“

Detektívi prikývli, nikto ich do svojej nechcel.

Krauz písal hlásenie, ako sľúbil, skončil o pol štvrtej, presne na fajront. Kolegovia odišli, ostal len Burger. Krauz sa pohodlne vyvalil v kresle, fajčil, čítal si, čo práve stvoril. Opravil dve hrúbky, hlásenie hodil na stôl, pohodlne dofajčieval.

„Nad čím špekuluješ?“

„Len tak premýšľam, Edko.“

„Ja viem, nad čím.“

„No schválne.“

„Štvú ťa tie fotografie.“

„Neštvú.“

„Štvú a hľadáš spojitosť medzi nimi a smrťou Wolfa.“

„Tak dobre.“

„Serie ťa posledný bod Kukyho zoznamu.“

„A nebolo by fajn mať ho vyčiarkaný celý?“

„Bolo. Čo plánuješ?“

„Nič neplánujem.“

„Rišo, poznám ťa.“

„Nič neplánujem.“

„Neverím, ale jedno ti poviem, mysli hlavou, ostatné orgány nechaj na pokoji. Nieže vyvedieš nejakú hovadinu.“

„Nie som malý chlapec.“

„No veď práve to…“

Krauz pozrel na digitálne hodinky na autorádiu – jedna osem. Jej hodina udrela, dnes mešká alebo vypustila prechádzku úplne?

Nemeškala, otvorila sa brána, svetlá vyhupli, čierna toyota vystrčila zobák, obzrela si terén, hoci nič nešlo, predpisovo dala prednosť sprava, vyrazila. Keď prechádzala okolo, na zlomok sekundy sa im stretli pohľady. Zaflekovala, vrátila sa, zastala okienkom vedľa okienka. Sklá nechali ako izolačnú vrstvu, aj tak si nemali čo povedať, nie tu. Usmiala sa, zaradila spiatočku, zacúvala do dvora. Krauz vystúpil, šikovne sa prešmykol cez bránu, aby ho neprivrela. Nešiel dolu do garáže, počkal pri vchode. Nezvonil, trpezlivo čakal, kým sa v chodbe zažalo svetlo a zaštrngal kľúč.

„Dobrý večer.“

„Vitaj.“

Ustúpila, dala pokyn rukou. Zase bol u nej v obývačke.

„Ospravedlň ma na chvíľu. Urob si pohodlie.“

Mala oblečené priliehavé tepláky, asi sa dnes chystala aj pobehnúť. Na behanie dobré, ale na prijímanie návštev sa jej zdali nevhodné. Stúpala po schodoch, nedalo sa nepozerať – odprevádzal ju pohľadom.

Povedala, aby si urobil pohodlie, vzal si teda popolník, preniesol ho na konferenčný stolík, pohodlne sa vyvalil na gauči, zapálil si. Ani nedofajčil a začul ju na schodoch.

Na dnešný večer zvolila šaty, úzke, priliehavé, ale slušné, až po kolená, ale zase ten výstrih! Sadla si do kresla oproti, prehodila nohu cez nohu, lem šiat spôsobne upravila, aby zakryl kolená, aby necivel.

Krauz civel na krásne štíhle nohy.

Zakašlala, prebral sa.

„Pardon. Koňačik dnes nebude?“

„Ten mám odložený pre vzácne návštevy.“

„V poriadku, odchádzam, prídem, až keď moja cena stúpne.“

„Len ostaň sedieť, tvoja cena už stúpla.“

„Ako to?“

Neodpovedala, vstala, priniesla koňak a poháre. Krauz nalial, zdvihol pohár, počkal, kým sa pridala.

„Na čo?“ spýtala sa.

„Na zdravie nestačí?“

„Zdravia mám na rozdávanie a čo mám z toho? Vymysli niečo originálnejšie.“

„Na šťastie.“

Na moment sa zamyslela.

„To by nemuselo byť zlé,“ prijala návrh, štrngli si. „Možno ho dnes budem potrebovať.“

Obaja držali napoleonky za stopky, krásne sa rozozvučali.

„Hovorili sme o mojej cene, že stúpla. Ako ste to mysleli?“

„Máš predsa tie fotografie.“

„Ako to môžete vedieť?“

„Chytili ste Kunu. Nie je hlupák, je to tvrdý, racionálny kalkulant. Vydrbával s mojím mužom, určite vydrbe aj s vami. Dal vám ich, lebo ráta, že mu pomôžete. Už vás zaradil do svojho plánu, už ste tam, len vy o tom ešte neviete. Použije ich ako štít, ako barlu, chce sa o ne oprieť, aby vyviazol bez zranenia. Urobme naňho podraz, nech si odskáče, čo si zavaril.“

„Aký podraz?“

„Daj mi ich.“

„Prosím?“

„Neviete, čo s nimi, neviete, ako ich použiť, pre vás nemajú cenu. Nerobte s nimi nič, daj mi ich.“

„Nie sú moje, patria celej kancelárii.“

„Neurážaj moju inteligenciu, viem, s kým obchodujem, vždy len s najsilnejším. Daj mi ich, nech je už konečne pokoj.“

Váhal.

„Ale aj tak ti ďakujem.“

„Za čo?“

„Že si pripustil, že ich máš.“

„To nebola nepozornosť, aj tak ste vedeli, že ich máme.“

„Vedela.“

„Obdivujem vašu predvídavosť a závidím vám vašich informátorov. Ste stále o krok pred nami. Ako je to možné?“

„Úplne iná kapitola,“ odmietla priamu odpoveď.

„Aha, zabudol som, že naše rozhovory sú presne limitované kapitolami. Teraz sme v ktorej? Štvrtá? Piata?“

„Daj mi ich.“

„S takým materiálom neobchodujem. Okrem toho, keď som tu bol naposledy…“

„Keď som ťa prichytila?“

„Keď som tu bol naposledy, o fotografiách nebola reč – mali ste možnosť, pýtal som sa, žiadal som informácie.“

„Priznala som manželovu úchylku.“

„Zase ste ma pustili len do jednej kapitoly, do druhej nie.“

„Nebol dôvod.“

„Na všetko potrebujete dôvod, zahrávate sa, uhýbate…“

„A teraz navrhujem obchod. Daj mi tie fotografie.“

„Daj – to nie je obchod.“

„Prosím, počúvam, povedz si cenu.“

„Chcem vedieť, čo sa stalo vášmu mužovi.“

„Aha, ten zoznam, zabudla som. Priniesol si ho?“

„Nedohodli sme sa.“

„Myslela som, že mi ho ukážeš len tak, zo zvedavosti, čo naň poviem. Aby si sa pokochal, ako žasnem nad tvojou schopnosťou geniálnej dedukcie.“

„Nepotrebujem váš obdiv, doslova naň kašlem, som tu pre niečo iné. Čo sa stalo vášmu manželovi?“

„Nemáš rád nedokončenú robotu, nevyriešené prípady ti nedajú spávať.“

„Nie.“

„Poznám to.“

„Tak potom áno, ale to je hádam jedno. Trvám na svojej otázke.“

„Neviem.“

„Klamete!“

„Čo s tým spravíš?“

„Jednoducho vás predvediem k nám, a hotovo.“

„Vypočúval si už niekedy psychologičku?“

„Nielen vypočúval.“

„To má byť vyhrážka alebo ponuka?“

„Ani jedno, ani druhé.“

„Ja navrhujem lepší obchod. Manžela nechajme manželom, daj mi tie fotografie, povedz si cenu, dostaneš, čo len chceš.“ Nebadane pohla nohami, asi iba náhodou.

„Takto nehrám.“

„Je to len obchod.“

„Nehrám!“

„Si naštvaný?“

„Som, chcem vedieť, kedy nadíde čas otvoriť poslednú kapitolu tejto knihy.“

„Možno sa nepýtaš tej pravej, možno ju otvorí niekto iný.“

„Hádanka, samá hádanka. Chcem sa konečne niekam dopracovať.“

„Ale to závisí od teba.“

„Zase hádanka, už ma to nebaví. Spýtam sa priamo – povedal vám manžel o fotografiách v deň, keď ste odhalili krádež?“

„Povedal, vedela som o nich dávno.“

„Ale povedal vám, že ich práve ukradli?“

„Povedal.“

„Prečo ste sa neobrátili o pomoc na políciu?“

„To je otázka! Videl si ich vôbec?“

„Ale váš manžel mal styky, nemuselo sa rozbehnúť oficiálne vyšetrovanie, vedel, že sa môže obrátiť aj na spoľahlivých ľudí.“

„Kuna ho vydieral.“

„Práve preto!“

„Bola to jeho prvá podmienka – žiadne vyšetrovanie. Keby zacítil za zadkom políciu, zverejnil by ich.“

„S tým ste sa uspokojili?“

„Nechápeš! Kuna nič otvorene nepriznal, zavádzal, zahmlieval, nemali sme istotu, museli sme rešpektovať jeho prvú požiadavku – žiadne vyšetrovanie. Mali nasledovať finančné požiadavky, čakali sme, kedy sa ozve, kedy sa prejaví, kedy vylezie z ulity, kedy spraví chybu a bude jasné, že ich má a môže s nimi manipulovať. Potom sme boli pripravení udrieť, ale dovtedy sme museli byť mimoriadne opatrní. Keby išlo iba o Gustáva, prosím, ale…“

„Hej, ten jeden je dnes v televízii pečený-varený.“

„A o to je ten materiál nebezpečnejší. Zbav sa ho, neriskuj, daj mi tie fotografie a bude pokoj. Kuna si odsedí svoje, ty dostaneš odmenu…“

„Na prachy vám kašlem!“

„O tom som nehovorila…“

„Aj na to kašlem, chcem vedieť, čo sa stalo vášmu manželovi, čo bolo ďalej, chcem už konečne dočítať posledný list a zahodiť tento nepodarený román na pokračovanie!“

„Veď o tom rozprávam od začiatku. Všetko závisí od teba.“

„To sme už počuli.“

„Naozaj, iba od teba!“

Vstala, podišla k nemu, vytiahla si sukňu, obkročmo si mu sadla do lona. Počkal, kým dosadne, potom ju vzal pod pazuchy, nadvihol ju ako pierko a ako malé decko ju usadil vedľa seba. Nebol spokojný, zroloval jej sukňu na miesto. Vstal, bez mihnutia oka odchádzal.

Pochopila, vyskočila, chvatne si stiahla sukňu ku kolenám, rozbehla sa za ním. Hoci sa snažil, pri dverách bola zase prvá, postavila sa ku kľučke, musel sa nahnúť.

„Ospravedlňujem sa,“ dýchla mu do tváre.

„V poriadku, ustúpte.“

„Nevrátiš sa?“

„Nie.“

„Prečo? Ospravedlnila som sa.“

„Neviem, kedy hovoríte pravdu a kedy nie.“

„Uľahčím ti to, nikdy, a už si nad tým nelám hlavu.“

„Tak vidíte.“

„Neber to osobne, bol to iba obchod.“

„Nevýhodný.“

„Keď nevyskúšaš, nemôžeš vedieť, dopredu neodsudzuj.“

„Nechcem.“

„Tak dobre, kašlať na obchod, zoberme to teraz osobne.“

„Nie, takto nie.“

„Vráť sa, o fotografiách už ani slovo.“

„Medzi nami je priveľa nevypovedaných otázok a odpovedí, vadí mi to. Dovidenia.“

Odstrčil ju, vykročil, na prahu sa ešte otočil.

„A netykajte mi!“

Chlapci z kancelárie stoštyridsaťjeden sa pobalili, Kuky už stepoval pri dverách, sledoval veľkú ručičku na hodinách – o minútu pol štvrtej. Ručička poskočila.

„Let´s go, boys!“ zavelil do útoku.

Kým stihol otvoriť, dvere sa samé rozleteli.

„Čaute, banda!“ zahulákal Canis.

„No nie, páchateľ sa vracia na miesto činu!“ privítal ho Váňa. „Škoda, že ideš tak neskoro, vybavil by som si doma voľno a skočili by sme na jedno, ale takto… Švagor prinesie zabíjačku, idem sortírovať a ládovať do mrazáka. Maj sa!“ Podal mu ruku a vypadol.

Kuky mu tiež podal ruku a ponáhľal sa za ním. Hanzel tiež, už od obeda všetkých upozorňoval, že nech by sa dnes stalo čokoľvek, o pol piatej musí byť na hlavnej stanici, príde za ním brat.

„Nevadí, aj tak som chcel hovoriť len s vami.“

Burger s Krauzom pochopili, že dnes si to zase odskáču len oni dvaja.

„Chlapci, čaká na vás jeden môj kamarát…“ Canis si jazykom prečistil predné zuby.

„No doriti, ja som to tušil,“ zastonal Burger.

„Raz to muselo prísť,“ pochopil Krauz. „Kamarát X. Mám si zobrať pištoľ?“

„Neodporúčal by som,“ ohradil sa Canis.

„Prečo, ste v presile?“

„Poznáš to, Riško, nič nenechávame na náhodu.“

„Tak teda, poručenobohu, poďme!“

Prešli cez ulicu, Canis ich zatiahol do najbližšieho výčapu, ale v zadnej časti bola reštaurácia. Po fajronte chlapi na jedlo kašlali, každý mal chuť len na pivo, takže výčap bol preplnený, reštauračná časť prázdna.

„Tam, do rohu,“ ukázal Canis.

Prešedivený muž v svetlom baloniaku vstal, podali si ruky.

„To je môj kamarát,“ predstavil ich Canis, ale žiadne meno nepadlo.

„Mená sú zbytočné, však, pán Burger,“ usmial sa muž v baloniaku.

Burger prikývol, Canis objednal pivo. Počkali, kým ich obslúžia.

„Aj ja som už vtedy robil,“ začal muž nenútene.

Všetkým bolo jasné, kedy už robil a čo robil. S Burgerom boli rovnako starí, možno rok hore-dolu.

„Nebudem vás zdržiavať, čas je vzácny. O deviácii pána Wolfa sme vedeli. Aby ste mi rozumeli, pán Wolf vtedy zastával dôležitú funkciu, zaslúžil si našu pozornosť a ochranu. Kým sa svojmu koníčku venovali doma s manželkou, bolo všetko v poriadku, situáciu sme mali pod kontrolou a nebolo treba zasahovať, lenže pán Wolf sa jedného dňa zoznámil s pánom s podobnými záujmami a ten ho pozval do partie. Pán Wolf neodmietol, naopak, zúčastnil sa hneď prvej akcie, z čoho sme mali bobky, lebo sme neboli pripravení. Chvíľu nám trvalo, kým sme premiestnili techniku a preorganizovali sme sa, ale napokon sa nám to podarilo. Dosť výrazne nám pomohla poloha vily, kde sa schádzali, patrila jednému z aktérov. Príjemné prostredie na kraji mesta, okolo lesy, výhodné pozície na sledovanie. Schádzali sa traja, stabilne len traja, stali sa z nich priatelia, nikoho cudzieho medzi seba nepustili. Dámy boli tiež stabilné, bohužiaľ, občas sa stalo, že jedna vypadla, vtedy použili náhradníčku. Dobre viete, čo to v našej práci znamená, každý nový element v zabehanom systéme je ako piesok v zabehanom súkolí. Hovorím to preto, lebo o chvíľu to bude dôležité. Ale až o chvíľu, teraz budem pokračovať. Nevedeli sme o tom, že sa fotografujú, žiadneho fotografa nikdy nepoužili, fotili sa navzájom, čo nám ušlo. V tom čase bol naším objektom záujmu pán Wolf, on bol zo všetkých najdôležitejší, tí dvaja páni na fotografiách boli bezvýznamní. Dnes sa situácia obrátila, pán Wolf je už z kruhu von, ale ten jeden…“

Burger prikývol, bolo jasné, o kom je reč.

„Viete, to je dobre, chápete, kam mierim. Vždy sa nájdu ľudia, ktorí potrebujú našu ochranu. Pán Wolf nikomu o krádeži nepovedal, na políciu sa neobrátil, nič nepodnikol, nezachytili sme stopu, netušili sme, že mu nejaké fotografie ukradli, netušili sme, že ho vydierajú. Dozvedeli sme sa to až neskôr, bohužiaľ, prineskoro. Pán Wolf sa zúčastnil na párty, jedno dievča bola náhradníčka, ako sa ukázalo, neskúsená náhradníčka. Pili, používali nástroje, alkohol prekladali tabletkami. Pán Wolf chcel viac, dievča použilo igelitovú tašku a lepiacu pásku, mala ho pred ejakuláciou pridusiť, ale bola neskúsená, nedokázala správne odhadnúť čas, pán Wolf sa povracal a zadusil sa. Nevedela mu poskytnúť prvú pomoc, kým zavolala ostatných, bolo neskoro. Jačali, vrešťali, v panike pobehovali sem a tam, vtedy sme zaregistrovali, že niečo nie je v poriadku. Snažili sa ho vyniesť von, asi ho chceli niekam upratať, ale amatéri by narobili ešte viac problémov, tak sme zasiahli a vzali sme im ho rovno tam na trávniku. Vyhlásili sme poplach, jedna partia ich zahnala do domu a zatlačili sme na nich, až sa od strachu posrali. Myslím to doslova, jedna to nervové vypätie neudržala. Kolegovia odviedli perfektnú prácu, nikdy z ich strany nehrozilo nebezpečenstvo prezradenia, radšej na to všetko vo vlastnom záujme zabudli. Druhá partia upratala Wolfovo telo tak, ako bolo, len ten igelit sme odmotali. Pýtate sa prečo? Nedala sa nainscenovať dopravná nehoda, jeho telo nieslo stopy mučenia. Nemohli sme sa do toho zainteresovať oficiálne – kto by nám veril, že tie stopy sme nespôsobili my. Nemohli sme ani zahlásiť infarkt, v tom čase sme nemali možnosť ustrážiť pitvu, výsledky vonkajšej obhliadky tela by mali zničujúce následky, stranícky aparát by niečo také nevysvetlil. Okrem toho ani nechcel nič vysvetľovať, na takéto problémy sme boli my, a tak sme urobili, čo sme museli. Všetko mohlo ostať, ako bolo, všetko mohlo byť v poriadku, keby sa ten krpatý zasratý jazvečík nehrabal v zemi.“

Muž si dal oddych, napil sa.

„Krpatý zasratý jazvečík,“ vzdychol si Krauz. „Ferdo.“

„Presne tak, takže teraz už poznáte aj epilóg a dostávame sa k tým fotografiám. Niečo vám ukážem.“ Muž siahol do baloniaka, vybral obálku, podal ju Burgerovi. „Pozrite sa.“

Burger otvoril obálku, vybral tri vrchné fotografie, stuhol, podal kolegovi. Krauz sa pozrel, tiež stuhol – boli to ich fotografie!

„Nemusíte sa báť, skriňu sme vám nevykradli. Toto sú kópie,“ usmial sa muž v baloniaku, keď videl ich zdesenie. „Chcel som vám tým dokázať, že o fotografiách niečo vieme, máme negatív a toto sú len kópie, vy máte originály. Viac kópií neexistuje.“

Muž pozbieral fotografie, schoval ich do obálky, obálku schoval do baloniaka.

„Pán Burger, prineste mi tie originály, nech je už konečne pokoj a všetci sa môžeme rozísť domov.“

Burger sa pohrával s pohárom, muž naliehal.

„Vám sú nanič, je to nebezpečný materiál, pre vás zbytočné riziko.“

Burger váhal, uvažoval. Muž ho nechal premýšľať.

„Naši chlapci z kancelárie sú v poriadku, ale čo Kuna?“

„Zajtra ho prepustia z väzby, bude stíhaný na slobode za ublíženie na zdraví. Ak bude poslúchať, možno vyviazne s podmienkou. Zahral to dobre, s tými kartami, čo mal v ruke, to zahral geniálne.“

„Skôr s fotografiami v ruke, nie s kartami,“ opravil ho Krauz.

„V každom prípade má veľmi dobrý dôvod, aby si na ne až do smrti nespomenul.“

„Vie o nich aj jeho žena,“ namietol Burger.

„Aj tá má dobrý dôvod, aby mlčala, ani ona nie je čistá. Má malého syna, bude vďačná, keď jej dovolíme, aby ho priviedla k maturite. Aj ona chce mať rodinu pokope.“

Burger zagánil na kolegu, jeho pohľad si pýtal odpoveď. Krauz prikývol. Burger bez slova vstal, odišiel.

Za stolom na chvíľu zavládlo trápne ticho.

„Ehm…“ odkašlal si Krauz. „Môžem sa niečo spýtať?“

„Nech sa páči, pán Krauz.“

„Ako v tom celom figuruje pani Hilda?“

„Nijako. Vedela o manželovej úchylke, vyhovela mu, robila, čo od nej žiadal, ale sama sa neangažovala.“

„Vedela aj o partii?“

„Vedela, tolerovala mu to, chápala ho, je profesionálna psychologička, brala to ako formu terapie.“

Krauz prikývol, usmial sa, ani nevedel prečo, uľavilo sa mu.

Burger sa vrátil, hodil na stôl obálku, ťažko dosadol. Muž vzal obálku, schoval ju, vstal.

„Ďakujem za spoluprácu. Ivan, ostávaš?“

„Ostanem,“ prikývol Canis.

„Dovidenia, páni.“

Už chcel odísť, no na niečo si ešte spomenul, vrátil sa.

„A Hilde dajte pokoj, už sa na ňou nevešajte, odkope vás za dve minúty. Nerobila vždy len detskú psychologičku.“

Až teraz to bolo všetko. Muž odišiel, už vo dverách reštaurácie začal telefonovať. Krauz ho pozoroval cez okno, podišiel k autu, ostal stáť, nenastúpil, niečo vysvetľoval, prikývol, zase prikývol, skončil, schoval mobil, nasadol do auta, definitívne odišiel.

Burger vyzunkol zvyšok piva na ex.

„Páni, akosi mi dnes neberie. Nechám vás, idem domov.“

Nečakal na protesty, jednoducho odišiel.

Ostali sami.

„Tak čo, Riško, stará vojna, bývalý parťák, najlepší parťák…“

„Ivan, prestaň!“

„Čo je pravda, je pravda, nevyskakuj, radšej mi povedz, čo podnikneme. Ideme k Jumbovi alebo vyrazíme do nočných ulíc a poriadne sa ožerieme.“

„Vieš…“

Krauzovi zabzučal mobil.

„To je textová správa, nie hovor,“ poučoval ho Canis.

„Viem, nie?“

„Musíš stlačiť…“

„Viem, nie?“

Krauz zápasil s tlačidlami.

„Mám ti ju prečítať?“

„Choď do riti, musíš zo mňa furt robiť debila? Čítať ešte viem!“

Podarilo sa, objavila sa správa, Krauz čítal: Nič nie je osobnejšie ako obchod. Každý vydarený treba zapiť. Dnes o jednej.

„Dobré správy, Riško? Tak ako, vyrážame?“

Krauz si vzdychol. Pre muža nie je nič ťažšie ako voľba medzi dvomi pokušeniami, ak sa už dávno rozhodol.

Dominik Dán

